(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΗ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Β΄

ΣΥΝΕΔΡΙΑΣΗ ΡΙΘ΄

Πέμπτη 22 Απριλίου 2021

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Επικύρωση Πρακτικών, σελ.   
2. Επί διαδικαστικού θέματος, σελ.   
   
Β. ΝΟΜΟΘΕΤΙΚΗ ΕΡΓΑΣΙΑ   
Μονή συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Δικαιοσύνης: «Κώδικας Δικαστικών Υπαλλήλων», σελ.   
   
ΠΡΟΕΔΡΕΥΟΝΤΕΣ

ΑΘΑΝΑΣΙΟΥ Χ., σελ.

ΚΑΚΛΑΜΑΝΗΣ Ν., σελ.

ΚΩΝΣΤΑΝΤΙΝΟΠΟΥΛΟΣ Ο., σελ.

ΟΜΙΛΗΤΕΣ

Α. Επί διαδικαστικού θέματος:  
ΑΘΑΝΑΣΙΟΥ Χ. , σελ.  
ΚΑΚΛΑΜΑΝΗΣ Ν. , σελ.

ΚΩΝΣΤΑΝΤΙΝΟΠΟΥΛΟΣ Ο., σελ.  
ΜΠΟΥΡΑΣ Α. , σελ.  
ΞΑΝΘΟΠΟΥΛΟΣ Θ. , σελ.  
ΠΑΦΙΛΗΣ Α. , σελ.  
ΡΑΓΚΟΥΣΗΣ Ι. , σελ.  
ΣΚΥΛΑΚΑΚΗΣ Θ. , σελ.  
ΤΣΙΑΡΑΣ Κ. , σελ.  
  
Β. Επί του σχεδίου νόμου του Υπουργείου Δικαιοσύνης:  
ΑΔΑΜΟΠΟΥΛΟΥ Α. , σελ.  
ΑΠΑΤΖΙΔΗ Μ. , σελ.  
ΑΥΛΩΝΙΤΗΣ Α. , σελ.  
ΒΙΛΙΑΡΔΟΣ Β. , σελ.  
ΒΡΥΖΙΔΟΥ Π. , σελ.  
ΓΙΑΝΝΑΚΟΠΟΥΛΟΥ Κ. , σελ.  
ΕΛΕΥΘΕΡΙΑΔΟΥ Σ. , σελ.  
ΚΑΛΑΜΑΤΙΑΝΟΣ Δ. , σελ.  
ΚΑΜΙΝΗΣ Γ. , σελ.  
ΚΑΣΤΑΝΙΔΗΣ Χ. , σελ.  
ΚΑΤΡΙΝΗΣ Μ. , σελ.  
ΚΑΤΣΩΤΗΣ Χ. , σελ.  
ΚΕΓΚΕΡΟΓΛΟΥ Β. , σελ.  
ΚΟΜΝΗΝΑΚΑ Μ. , σελ.  
ΚΟΝΤΟΖΑΜΑΝΗΣ Β. , σελ.  
ΚΟΤΡΩΝΙΑΣ Γ. , σελ.  
ΚΟΥΒΕΛΑΣ Δ. , σελ.  
ΚΩΝΣΤΑΝΤΙΝΙΔΗΣ Ε. , σελ.  
ΚΩΤΣΗΡΑΣ Γ. , σελ.  
ΛΑΠΠΑΣ Σ. , σελ.  
ΛΙΒΑΝΟΣ Σ. , σελ.  
ΛΙΟΥΠΗΣ Α. , σελ.  
ΜΑΝΗ - ΠΑΠΑΔΗΜΗΤΡΙΟΥ Α. , σελ.  
ΜΑΡΑΒΕΓΙΑΣ Κ. , σελ.  
ΜΟΥΛΚΙΩΤΗΣ Γ. , σελ.  
ΜΠΟΥΜΠΑΣ Κ. , σελ.  
ΞΑΝΘΟΠΟΥΛΟΣ Θ. , σελ.  
ΞΕΝΟΓΙΑΝΝΑΚΟΠΟΥΛΟΥ Μ. , σελ.  
ΠΑΠΑΗΛΙΟΥ Γ. , σελ.  
ΠΑΦΙΛΗΣ Α. , σελ.  
ΠΕΤΣΑΣ Σ. , σελ.  
ΠΛΕΥΡΗΣ Α. , σελ.  
ΡΑΓΚΟΥΣΗΣ Ι. , σελ.  
ΣΚΥΛΑΚΑΚΗΣ Θ. , σελ.  
ΣΤΕΦΑΝΗΣ Α. , σελ.  
ΣΥΡΙΓΟΣ Ά. , σελ.  
ΤΣΑΒΔΑΡΙΔΗΣ Λ. , σελ.  
ΤΣΙΑΡΑΣ Κ. , σελ.  
ΧΑΤΖΗΓΙΑΝΝΑΚΗΣ Μ. , σελ.  
ΧΑΤΖΗΔΑΚΗΣ Κ. , σελ.  
ΧΗΤΑΣ Κ. , σελ.  
  
ΠΑΡΕΜΒΑΣΕΙΣ:  
ΑΘΑΝΑΣΙΟΥ Χ. , σελ.  
ΜΠΟΥΡΑΣ Α. , σελ.

ΠΡΑΚΤΙΚΑ ΒΟΥΛΗΣ

ΙΗ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ B΄

ΣΥΝΕΔΡΙΑΣΗ ΡIΘ΄

Πέμπτη 22 Απριλίου 2021

Αθήνα, σήμερα στις 22 Απριλίου 2021, ημέρα Πέμπτη και ώρα 10.10΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Α΄ Αντιπροέδρου αυτής κ. **ΝΙΚΗΤΑ ΚΑΚΛΑΜΑΝΗ**.

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 21-4-2021 εξουσιοδότηση του Σώματος, επικυρώθηκαν με ευθύνη του Προεδρείου τα πρακτικά της ΡIΗ΄ συνεδριάσεώς του, της Τετάρτης 21 Απριλίου 2021, σε ό,τι αφορά την ψήφιση στο σύνολο του σχεδίου νόμου: «Κρατική αρωγή προς επιχειρήσεις και μη κερδοσκοπικού χαρακτήρα φορείς για θεομηνίες, επείγουσες ρυθμίσεις για τη στήριξη της οικονομίας, συμπληρωματικός Κρατικός Προϋπολογισμός και συνταξιοδοτική ρύθμιση»)

Κυρίες και κύριοι συνάδελφοι, εισερχόμαστε στη συμπληρωματική ημερήσια διάταξη της

**ΝΟΜΟΘΕΤΙΚΗΣ ΕΡΓΑΣΙΑΣ**

Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Δικαιοσύνης: «Κώδικας Δικαστικών Υπαλλήλων».

Η Διάσκεψη των Προέδρων αποφάσισε στη συνεδρίασή της στις 15 Απριλίου 2021 τη συζήτηση του νομοσχεδίου σε μία συνεδρίαση ενιαία επί της αρχής, των άρθρων και των τροπολογιών.

Ως προς την οργάνωση της συζήτησης προτείνεται με φυσική παρουσία να συμμετέχουν οι εισηγητές, οι ειδικοί αγορητές, οι Κοινοβουλευτικοί Εκπρόσωποι και ένας κύκλος κατά προτεραιότητα που θα περιλαμβάνει έναν ομιλητή από κάθε Κοινοβουλευτική Ομάδα και ένας δωδεκαμελής κύκλος ομιλητών με την αναλογία: πέντε Νέα Δημοκρατία, τρεις ΣΥΡΙΖΑ και ένας από κάθε Κοινοβουλευτική Ομάδα των υπολοίπων τεσσάρων κομμάτων. Με υπηρεσία τηλεδιάσκεψης προτείνεται επίσης ένας δωδεκαμελής κύκλος ομιλητών με την ίδια ως άνω αναλογία. Τα ονόματα των ομιλητών, όπως είναι γνωστό, έχουν ήδη οριστεί από τις Κοινοβουλευτικές Ομάδες με σχετικές επιστολές.

Συμφωνεί το Σώμα επί της αρχής της διαδικασίας;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Νικήτας Κακλαμάνης):** Το Σώμα συμφώνησε.

Ξεκινάμε με τον εισηγητή της Νέας Δημοκρατίας, τον συνάδελφο κ. Λάζαρο Τσαβδαρίδη για δεκαπέντε λεπτά.

Έχετε τον λόγο.

**ΛΑΖΑΡΟΣ ΤΣΑΒΔΑΡΙΔΗΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, έρχεται σήμερα προς συζήτηση στην Ολομέλεια της Βουλής ένα νομοσχέδιο βαρύνουσας σημασίας, που μετά από είκοσι ένα χρόνια επικαιροποιεί τον Κώδικα Δικαστικών Υπαλλήλων. Ένα νομοθέτημα, αποτύπωμα της φιλοσοφίας της Κυβέρνησης της Νέας Δημοκρατίας, που διαπνέεται από τους άξονες της καινοτομίας, των μεταρρυθμίσεων και των ποιοτικών παρεμβάσεων και παίρνει τη βέλτιστη δυνατή μορφή του χάρη στο πνεύμα συνεργασίας, στην εστίαση στον διάλογο και στη δέσμευση για ουσιαστικές συγκλίσεις. Ένας νέος Κώδικας Δικαστικών Υπαλλήλων, που υπήρξε προγραμματική μας δέσμευση, απόλυτα συμβατή με τη συνειδητοποίηση πως όπως η δικαιοσύνη είναι μια δυναμική έννοια που εξελίσσεται με τα χρόνια, έτσι εξελίσσονται και μεταβάλλεται με τα χρόνια και το πλαίσιο μέσα στο οποίο οριοθετούνται οι έννοιες της παραγωγικότητας και της αποτελεσματικότητας του στελεχιακού δυναμικού των υπηρεσιών της. Ένας νέος, υπερσύγχρονος κώδικας που αποτελεί φυσική συνέχεια εκσυγχρονισμού, αλλά και ραφινάρισμα μιας γόνιμης προσπάθειας της προηγούμενης νομοπαρασκευαστικής επιτροπής, σχεδιασμένος για να ανταποκρίνεται στις σύγχρονες ανάγκες και απαιτήσεις της δικαιοσύνης, αλλά και των υπαλλήλων που την υπηρετούν με αξιοσύνη, αφοσίωση και περίσσια αίσθηση του καθήκοντος.

Κοινός τόπος των συμπερασμάτων, όπως αυτά αναδείχθηκαν και από τις τοποθετήσεις τής μεγάλης πλειοψηφίας των εκπροσώπων των φορέων είναι η αίσθηση ότι ο νέος κώδικας αντιμετωπίζει άμεσα μια σειρά οργανωτικών και λειτουργικών προβλημάτων του Σώματος των Δικαστικών Υπαλλήλων, βελτιώνοντας παράλληλα την ποιότητα του συστήματος απονομής της δικαιοσύνης στη χώρα μας. Αυτός ο κοινός τόπος εξάλλου, πιστοποιήθηκε και από το γεγονός ότι παρά τις αναμενόμενες διαφωνίες σε λίγα επιμέρους ζητήματα τόσο ΣΥΡΙΖΑ όσο και το ΚΙΝΑΛ διά των εισηγητών τους υπερψήφισαν επί της αρχής το νομοσχέδιο.

Στα διακόσια τριάντα πέντε άρθρα του, το νομοσχέδιο που ήρθε σήμερα προς ψήφιση, εξορθολογίζει και αναβαθμίζει τη διοικητική υποστήριξη της δικαιοσύνης, διορθώνοντας παραλείψεις, εξισορροπώντας διαδικασίες, εκσυγχρονίζοντας πλαίσια και μεγιστοποιώντας θετικές προοπτικές, που σχετίζονται με την υπηρεσιακή κατάσταση, την εργασιακή εξέλιξη, τη βαθμολογική διάρθρωση και την αξιοκρατική αξιολόγηση υπαλλήλων και προϊσταμένων.

Η διασφάλιση της ιδιαίτερης θεσμικής ιδιότητας των δικαστικών υπαλλήλων ως αρωγών της ανεξάρτητης δικαιοσύνης, η θέσπιση προσωπικού μητρώου, η εισαγωγή του θεσμού της αξιολόγησης των προϊσταμένων από τους υφισταμένους τους, η μεγαλύτερη διαφάνεια στον τρόπο επιλογής προϊσταμένων γενικής διεύθυνσης, διεύθυνσης και τμήματος, η διεύρυνση των κριτηρίων αξιολόγησης πέρα και πάνω από την απλή γνώση του αντικειμένου και τα στείρα τυπικά προσόντα σε αυτά της ποιοτικής συμπεριφορικής αλληλεπίδρασης στο εργασιακό περιβάλλον, στη δημιουργικότητα κατά την επιτέλεση των καθηκόντων, καθώς και στο θετικό παράδειγμα, αλλά και στον ισχυρό αντίκτυπο που αφήνει η εργασιακή του παρουσία στο περιβάλλον μέσα στο οποίο δρα, αποτελούν κύρια χαρακτηριστικά αυτού του πλαισίου αξιολόγησης.

Επιπροσθέτως, τακτοποιεί μια σειρά εκκρεμοτήτων που στερούσαν πολύτιμο υπαλληλικό δυναμικό στους κόλπους της δικαιοσύνης μας, πρώτον επιλύοντας οριστικά και με διακομματική αποδοχή το αγκάθι της συγκεχυμένης υπηρεσιακής κατάστασης των υπαλλήλων με σχέση εργασίας ιδιωτικού δικαίου αορίστου χρόνου, δεύτερον, καταργώντας με το άρθρο 4 το αναχρονιστικό ανώτατο όριο ηλικίας διορισμού και τρίτον, προσαρμόζοντας με τρόπο νεωτεριστικό τις διατάξεις του νέου κώδικα προς τον Κώδικα Δημοσίων Υπαλλήλων και προς τα ζητήματα εύρυθμης οργάνωσης της υπηρεσίας των δικαστικών υπαλλήλων, προκειμένου να κινητροδοτήσει τους υπάρχοντες υπαλλήλους, αλλά και να αντιστρέψει μια στερεοτυπική αντίληψη για τις δύσκολες εργασιακά και διόλου ελκυστικές, λόγω του μεγάλου όγκου των καθηκόντων, συνθήκες στον κλάδο των δικαστικών υπαλλήλων. Ένα παγιωμένο πλέον στερεότυπο που καθρεφτίζεται δυστυχώς, μέχρι και στο χλωμό ενδιαφέρον για πλήρωση των σχετικών θέσεων, στους δύο τελευταίους διαγωνισμούς του ΑΣΕΠ, στους οποίους δεν πληρώθηκαν ούτε οι μισές προκηρυχθείσες θέσεις, παρ’ ότι υπήρχε ένας πολύ μεγάλος αριθμός προσλήψεων δικαστικών υπαλλήλων.

Πέραν τούτων, ο νέος Κώδικας Δικαστικών Υπαλλήλων εκσυγχρονίζει αλλά και θωρακίζει το νομικό μας σύστημα μέσα στους ωκεανούς του σύγχρονου ψηφιακού κόσμου, μέσα στον οποίον η αναπόφευκτη πλοήγηση, αλλά και ο εναρμονισμός της δικαιοσύνης είναι τόσο γεμάτος ευκαιρίες προς αξιοποίηση όσο και γεμάτος κινδύνους προς αποφυγή.

Προς αυτή την κατεύθυνση, η σύσταση με το παρόν νομοθέτημα δύο νέων, αυτοτελών κλάδων εξειδικευμένων δικαστικών υπαλλήλων σε νέα ιδιαίτερης σημασίας πεδία, όπως η νομική τεκμηρίωση, η επικοινωνία και οι διεθνείς σχέσεις, οι οποίοι θα επικουρούν τους δικαστικούς λειτουργούς στο δικαιοδοτικό τους έργο, κρίνεται ως απολύτως επιβεβλημένη. Γιατί επιβεβλημένη; Διότι, με τον πρώτο κλάδο της τεκμηρίωσης και επικουρίας δικαστικού έργου, όπως αναλύεται στα άρθρα 23 έως 65 στρώνεται επιτέλους το έδαφος για την επαρκή υποστήριξη των δικαστικών λειτουργών, κατ’ αρχάς στα ανώτατα δικαστήρια με την παροχή μεταξύ άλλων νομοθετικής, νομολογιακής και βιβλιογραφικής τεκμηρίωσης από ειδικά εκπαιδευμένους κατόπιν διαγωνιστικής διαδικασίας υπαλλήλους. Ενώ η θέσπιση του κλάδου της δικαστικής επικοινωνίας και διεθνών σχέσεων με τα άρθρα 66 έως 82 εγγυάται τη διαφύλαξη του θεσμικού ρόλου της δικαιοσύνης μέσω της έγκυρης και έγκαιρης επικοινωνιακής διαχείρισης της πληροφορίας από και προς τη δικαιοσύνη, καθώς και την προστασία των πολιτών από την ανακριβή πληροφόρηση.

Περιέργως, βέβαια, η Αντιπολίτευση αντιμετώπισε με φοβικότητα αυτές τις δύο καινοτόμες ρυθμίσεις, που σημειωτέον όχι απλά βασίζονται σε ήδη τεκμηριωμένες, δοκιμασμένες, αλλά και παγιωμένες καλές πρακτικές των προηγμένων δικαστικών συστημάτων άλλων χωρών της Ευρωπαϊκής Ένωσης, καθώς και αρκετών άλλων δικαστικών συστημάτων εκτός αυτής, αλλά απολαμβάνουν και της έγκρισης όλων των ανωτάτων δικαστηρίων της χώρας, πλην του Αρείου Πάγου, που απλά είχε εκφράσει κάποιες επιφυλάξεις.

Αναφορικά με την πρώτη εκ των δύο αυτών ρυθμίσεων βάσισε την άρνησή της σε περίεργα και αμήχανα επιχειρήματα περί δήθεν παρέμβασης των συγκεκριμένων υπαλλήλων στο δικαιοδοτικό έργο και στον ρόλο του δικαστή, ωσάν οι δικαστές να είναι άβουλα παιδαρέλια ή άπειροι ειδικευόμενοι και όχι ισχυρές προσωπικότητες με τεράστια εμπειρία, άριστα εκπαιδευμένοι στην Εθνική Σχολή Δικαστών και απόλυτα ανεξάρτητοι να επιτελέσουν το καθήκον τους σύμφωνα με το άρθρο 87 του Συντάγματος.

Δηλαδή πώς ακριβώς φαντάζεται η Αντιπολίτευση ότι θα επιτευχθεί το νοικοκύρεμα, η διευκόλυνση, η επιτάχυνση και η διεκπεραίωση του ογκώδους δικαστικού έργου στα ανώτατα δικαστήρια της χώρας, όταν μπλοκάρει το απολύτως απαραίτητο στελεχιακό δυναμικό που θα προσφέρει πολύτιμο χέρι βοηθείας σε στοιχεία, παραγωγής, προπαρασκευής και νομολογιακής ευρετηρίασης στους δικαστές και τους εισαγγελείς μας;

Ίδια αμηχανία και φοβικότητα αναφορικά και με τη δεύτερη καινοτόμα ρύθμιση, αυτής του κλάδου δικαστικής επικοινωνίας και διεθνών σχέσεων. Την ώρα που παρατηρείται αμηχανία των δικαστηρίων να ανταποκριθούν στην ανάγκη αυτή, την ώρα που ο δικαστικός λειτουργός θεωρείται πως θεσμικά δεν πρέπει να έχει δημόσιο λόγο, αλλά να εκφράζεται μόνο μέσω των αποφάσεών του, αλλά και την ώρα που στον τομέα των διεθνών σχέσεων παρατηρείται έλλειψη υποστηρικτικών δομών που θα επιτρέπουν στα δικαστήρια να ανταποκρίνονται αποτελεσματικά στις ανάγκες που δημιουργούνται μεταξύ άλλων από την αύξηση των συμμετοχών των δικαστηρίων σε διεθνή φόρα, τις ανταλλαγές επισκέψεων και την προβολή της εθνικής νομολογίας στο εξωτερικό, η Αντιπολίτευση επιλέγει να εγείρει ενστάσεις περί όνου σκιάς.

Κυρίες και κύριοι συνάδελφοι, η Κυβέρνηση δεν είναι διατεθειμένη να αφήσει το παρωχημένο και το ξεπερασμένο να καθορίσει τον ρυθμό της νέας εποχής. Και προς αυτή την κατεύθυνση αποδεικνύει περίτρανα ότι ξέρει και να ακούει και να υιοθετεί και να συνθέτει και να διορθώνει, αλλά και να υπερβαίνει. Μόνο στο παρόν νομοθέτημα ο Υπουργός σήμερα προχωρά σε είκοσι τρεις -παρακαλώ- νομοτεχνικές βελτιώσεις που ενσωματώνονται στο κείμενο. Το είπε και το έκανε πράξη.

Όπως εδώ και πάνω από ενάμιση χρόνο η Κυβέρνηση της Νέας Δημοκρατίας αλλά και το Υπουργείο Δικαιοσύνης, με έργα και όχι με λόγια, καταδεικνύουν την ιδιαίτερη βαρύτητα που δίνει για τη συνολική μεταρρύθμιση του χώρου της δικαιοσύνης επ’ ωφελεία, όχι μόνο των λειτουργών της και των υπαλλήλων της, αλλά κυρίως των ίδιων των Ελλήνων πολιτών.

Πρόκειται για μια μεταρρύθμιση που ήδη έχει προχωρήσει στην ουσιαστική προώθηση της διαμεσολάβησης σε αστικές και εμπορικές υποθέσεις, στη βελτίωση του συντονισμού των διαφόρων υπηρεσιών και φορέων που είναι επιφορτισμένοι με την καταπολέμηση της διαφθοράς, στην επιτάχυνση των διαδικασιών εκδίκασης σημαντικών υποθέσεων με μεγάλο αναπτυξιακό αποτύπωμα μέσω της δημιουργίας ειδικών τμημάτων, στην κωδικοποίηση της δικονομίας του Ελεγκτικού Συνεδρίου που επιταχύνει την εκδίκαση των υποθέσεων που έχουν δημοσιονομικό αποτέλεσμα, στη δημιουργία του νομοθετικού πλαισίου για τη σύσταση του Γραφείου Στατιστικών της Δικαιοσύνης που θα επιτρέψει στη χαρτογράφηση της υφιστάμενης κατάστασης, στην ενίσχυση του έμψυχου δυναμικού με την αύξηση των οργανικών θέσεων των δικαστικών λειτουργών, στην ίδρυση της κατεύθυνσης των ειρηνοδικών στην Εθνική Σχολή Δικαστών, πρωτοβουλία που σηματοδοτεί μια νέα εποχή στον κλάδο, και κυρίως στην ταχύτατη ψηφιοποίηση της δικαιοσύνης, μία ψηφιοποίηση που ως αποτέλεσμα μέχρι σήμερα έχει να έχουν εκδοθεί πάνω από εκατό χιλιάδες ψηφιακά πιστοποιητικά από δικαστικές αρχές, το ποινικό μητρώο πλέον να αιτείται και να παραδίδεται ηλεκτρονικά, οι διάδικοι και οι δικηγόροι να μπορούν να προμηθεύονται τις αποφάσεις ηλεκτρονικά και ατελώς, αλλά και να έχει διευρυνθεί εντυπωσιακά η ηλεκτρονική κατάθεση δικογράφων καταφέρνοντας από τα μόλις δέκα κατατεθειμένα ηλεκτρονικά δικόγραφα το 2018, το 2020 να έχουν κατατεθεί περισσότερα από εννιά χιλιάδες και μόνο το πρώτο τρίμηνο του 2021 περισσότερα από έξι χιλιάδες. Πρόκειται για μια μεταρρύθμιση, όμως, που δεν τελειώνει εδώ, αλλά θα συνεχιστεί, πάντα σε αγαστή συνεργασία με το σύνολο των φορέων και των εκπροσώπων του νομικού μας κόσμου, ουδέποτε εν κρυπτώ και ουδέποτε στερούμενοι τον ύψιστο σεβασμό στη δικαιοσύνη και στο δημοκρατικό μας πολίτευμα.

Σε αντίθεση με τις απαράδεκτες απόπειρες εργαλειοποίησης της δικαιοσύνης λίγο πριν από τις εκλογές του Ιουλίου του 2019 για μικροκομματικά οφέλη, όπως δυστυχώς πρόσφατα κατήγγειλε αναφερόμενος στην προηγούμενη κυβέρνηση ΣΥΡΙΖΑ ο ίδιος ο πρώην Υπουργός της κ. Κοντονής.

Η Κυβέρνηση της Νέας Δημοκρατίας θα είναι στην πρώτη γραμμή της διακομματικής -θέλω να ελπίζω- προσπάθειας για τη βελτίωση της ποιότητας του νομικού μας συστήματος καθώς και για τον πολλαπλασιασμό της προστιθέμενης αξίας που αυτό δίνει συνολικά στην κοινωνία μας και στον πολιτισμό μας.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Νικήτας Κακλαμάνης):** Ευχαριστούμε.

Τον λόγο έχει τώρα ο γενικός εισηγητής του ΣΥΡΙΖΑ, ο συνάδελφος κ. Θεόφιλος Ξανθόπουλος.

**ΘΕΟΦΙΛΟΣ ΞΑΝΘΟΠΟΥΛΟΣ:** Σας ευχαριστώ πολύ, κύριε Πρόεδρε.

Κυρίες και κύριοι συνάδελφοι, ουσιαστικά είναι η τέταρτη συνεδρίαση του Νομοθετικού Σώματος που αφορά στο υπό κρίση νομοσχέδιο. Τα μείζονα και τα ουσιώδη τα έχουμε αναπτύξει καθ’ όλη τη διάρκεια αυτής της διαδικασίας. Μετά από τις τελευταίες εξελίξεις και τις προσθήκες και τις παρατηρήσεις του κυρίου Υπουργού νομίζω ότι πρέπει να ξαναδούμε ορισμένα θέματα για να μείνει το αποτύπωμά τους τόσο στην Εθνική Αντιπροσωπεία όσο και στον ελληνικό λαό.

Ξέρουμε πάρα πολύ καλά, και όσοι είμαστε γύρω από τη δικαιοσύνη αλλά και οι πολίτες πρωτίστως, ότι τα προβλήματα της δικαιοσύνης είναι θεσμικά και λειτουργικά. Με αυτό το νομοσχέδιο λοιπόν το Υπουργείο προσπαθεί να αντιμετωπίσει τα λειτουργικά προβλήματα της δικαιοσύνης σε ό,τι αφορά το κομμάτι των δικαστικών υπαλλήλων.

Θέλω να το πω εκ νέου -το έχουμε πει και στις επιτροπές- ότι ουσιαστικά είναι μια ανάγκη της κοινωνίας, γιατί η εύρυθμη και ταχεία απονομή της δικαιοσύνης αφορά το σύνολο του ελληνικού λαού.

Εμείς ως κυβέρνηση ΣΥΡΙΖΑ πήραμε πρωτοβουλία, συστήσαμε τη νομοπαρασκευαστική επιτροπή η οποία και κατέληξε στο πόρισμα το οποίο αποτελεί τη βάση της συζήτησης γι’ αυτή τη νομοθετική πρωτοβουλία της Κυβέρνησης και γι’ αυτόν τον λόγο ψηφίσαμε «ναι» επί της αρχής, γιατί ακριβώς ένα μεγάλο κομμάτι απηχεί τις απόψεις του ΣΥΡΙΖΑ για τη λειτουργία της δικαιοσύνης, βοηθά στην αντιμετώπιση των προβλημάτων που έχουμε επισημάνει προηγουμένως, έχει τη στήριξη του μεγάλου μέρους των δικαστικών υπαλλήλων, γιατί ξέρουμε πάρα πολύ καλά ότι εάν δεν στηριχθεί από αυτούς τους οποίους αφορά καμμία μεταρρύθμιση και καμμία πρωτοβουλία δεν μπορεί να έχει ευτυχές τέλος.

Ξέρουμε πάρα πολύ καλά ότι τα κύρια προβλήματα που αντιμετωπίζουμε σήμερα στο κομμάτι για το οποίο συζητάμε είναι η υποστελέχωση, κατ’ αρχάς, των δικαστηρίων και η εντεινόμενη αποστελέχωσή τους με τις συνεχείς συνταξιοδοτήσεις και τη μη ανανέωση του προσωπικού. Ξέρουμε ότι η εργασία που κάνουν οι υπάλληλοι είναι μέσα σε ιδιαίτερα δύσκολες συνθήκες, καθόσον εργάζονται σε κακοσυντηρημένα κτήρια χωρίς επαρκή τεχνική στήριξη και με μειωμένη ακόμη την υποστήριξη και την αξιοποίηση των νέων τεχνολογιών. Στο κομμάτι αυτό, ως ΣΥΡΙΖΑ, πήραμε μια πρωτοβουλία να ηχογραφούμε και να απο-ηχογραφούμε τις πολιτικές δίκες. Ολοκληρώθηκε η πρώτη φάση του ολοκληρωμένου συστήματος διαχείρισης δικαστικών υποθέσεων σε πολιτικά, ποινικά και διοικητικά δικαστήρια, που επιτρέπει σήμερα όλο και περισσότερο τη διακίνηση των ηλεκτρονικών εγγράφων.

Άρα αυτά τα νούμερα που ακούγονται συνεχώς στη Βουλή το τελευταίο διάστημα και η ικανοποίηση που νιώθουν οι συνάδελφοι της πλειοψηφίας για τη ραγδαία και εκθετική αύξηση των ηλεκτρονικά κατατεθειμένων δικογράφων, έχει ένα background και μια υποδομή τα οποία ανάγονται στη διακυβέρνηση του ΣΥΡΙΖΑ και γι’ αυτό είμαστε περήφανοι.

Αυτό για το οποίο ασκούμε κριτική στην Κυβέρνηση είναι ότι επί ενάμιση χρόνο τώρα το σύστημα της ηλεκτρονικής διακίνησης των δικογράφων παραμένει ανενεργό ή μάλλον δεν επεκτάθηκε καθόλου. Όπως το αφήσαμε στα τέσσερα πιλοτικά πρωτοδικεία, με τον ίδιο τρόπο εξακολουθεί να παραμένει. Επιπλέον, μειονέκτημα των δικαστικών υπαλλήλων είναι η απουσία οποιουδήποτε είδους εξειδικευμένης κατάρτισης και διαρκούς επιμόρφωσής τους.

Ένα άλλο θεσμικό πρόβλημα, που ξέρουμε όσοι υπηρετούμε στα δικαστήρια, είναι η έντονη υπηρεσιακή εξάρτηση των υπαλλήλων από τον διευθύνοντα το δικαστήριο δικαστικό λειτουργό. Αυτό έχει μία εγγενή αδυναμία, διότι ο δικαστικός λειτουργός εκτός από τα κύρια καθήκοντά του, έχει και τα παρεμπίπτοντα της διοικητικής λειτουργίας των δικαστηρίων και αντιλαμβάνεστε ότι είναι δύσκολο, αν όχι αδύνατο, να είναι επαρκής και στα δύο. Φροντίζει το κύριο δικαιοδοτικό έργο, που είναι η έκδοση των αποφάσεων και η συμμετοχή τους στις συνθέσεις των δικαστηρίων -ποινικών ή πολιτικών- με αποτέλεσμα οι διοικητικές διαδικασίες των δικαστικών μεγάρων, των πρωτοδικείων, να υστερούν σημαντικά.

Τέλος, είναι η άδικη μισθολογική αντιμετώπιση των υπαλλήλων και μάλιστα καθίσταται εξόφθαλμα άδικη, ακριβώς διότι δεν αναγνωρίζεται υπερωριακή απασχόληση σε μία εργασία, η οποία από τη φύση της δεν έχει ούτε ώρες ούτε μέρες. Ξέρουμε πολύ καλά ότι τα δικαστήρια πολλές φορές θα λειτουργήσουν και μετά την παρέλευση του ωραρίου. Ξέρουμε επίσης ότι τα αυτόφωρα, οι αυτόφωρες διαδικασίες, όπως λέει και ο ορισμός τους, δεν έχουν ούτε μέρες ούτε ώρες.

Λύνουμε με το νομοσχέδιο το πρόβλημα του μεγάλου αριθμού των υπαλλήλων ιδιωτικού δικαίου αορίστου χρόνου, ακριβώς γιατί ήταν υπάλληλοι χωρίς πλήρη δικαιώματα και κυρίως δεν μπορούσαν να συμμετέχουν και να συνεισφέρουν στη λειτουργία της δικαιοσύνης. Αυτό το αντιμετωπίζει θετικά το παρόν νομοσχέδιο.

Και τέλος, υπάρχουν ιδιαιτερότητες σε σχέση με την κινητικότητα των υπαλλήλων ανάμεσα στα δικαστήρια και στις δημόσιες υπηρεσίες που έχουν σχέση, γιατί κατ’ αρχάς αυτή δεν μπορεί να γίνεται όχημα περαιτέρω υποστελέχωσης των δικαστηρίων ή στελεχιακής αποδυνάμωσής τους εκ μέρους ή χάριν άλλων εξουσιών και υπηρεσιών.

Ακροθιγώς ανέφερα τα όσα προβλήματα εμείς, ως ΣΥΡΙΖΑ, επισημαίνουμε στη δύσκολη λειτουργία των δικαστηρίων και στα εμπόδια που τίθενται εξ ορισμού στην αποδοτική λειτουργία των δικαστικών υπαλλήλων.

Η Κυβέρνηση με την πρωτοβουλία της εισαγάγει δύο νέα Σώματα, δύο νέες υπηρεσίες -να πω καλύτερα- στη λειτουργία των δικαστηρίων, για τις οποίες έχουμε ασκήσει έντονη κριτική, τόσο τα κόμματα της Αντιπολίτευσης, όσο και η ολομέλεια του Αρείου Πάγου με τη διοικητική ολομέλεια, με την απόφαση 4 του 2019, αν δεν απατώμαι, καθώς και η Ομοσπονδία των Δικαστικών Υπαλλήλων.

Η πρώτη κατηγορία εργαζομένων που επιχειρείται να δημιουργηθεί με το παρόν νομοσχέδιο είναι η κατηγορία των υπαλλήλων που θα παράσχουν επικουρία και υποβοήθηση στο έργο των δικαστών. Εδώ υπάρχουν ζητήματα πάρα πολύ σοβαρά, τα οποία καλούμε την Πλειοψηφία της Βουλής, την προτείνουσα παράταξη να σκεφθεί πάρα πολύ καλά ποιο ολισθηρό δρόμο ανοίγει.

Δεν διευκρινίζεται επαρκώς το κείμενο και η ακριβής δραστηριότητα αυτών των υπαλλήλων. Όταν λέμε, θα έχουν υποστηρικτική δράση, τι ακριβώς εννοούμε; Διότι σήμερα, όπως περιγράφεται αυτό, φοβούμαστε πάρα πολύ ότι, υπό την πίεση των αναγκών και υπό το κράτος των εκκρεμουσών δικογραφιών, θα εκχωρηθούν ατύπως, αλλά ουσιαστικά ευθύνες και αρμοδιότητες του δικαστή, ο οποίος έχει συνταγματικά κατοχυρωμένα δικαιώματα και την ευθύνη βεβαίως και τη γνώση για να διεκπεραιώσει τη δικαστική απόφαση. Ο υπάλληλος, όσο καταρτισμένος και να είναι, δεν είναι δικαστής.

Και θέλω να πω, μετά λόγου γνώσεως, ότι η αποδελτίωση της νομολογίας, η εύρεση της νομολογίας δεν είναι ένα τεχνικό ζήτημα στο οποίο παραθέτουμε αδιακρίτως απόψεις. Είναι ένα βαθιά επιστημονικό ζήτημα, στο οποίο ο καταρτισμένος νομικός διαλέγει, κρίνει, ξεσκαρτάρει τις υποθέσεις που είναι εμπρός του από νομολογιακής πλευράς και επιλέγει με ποια θα στοιχηθεί, ποια θα ακολουθήσει, ποια έχει κατά βάση τα τεκμήρια της ορθής απονομής της δικαιοσύνης και άρα να την εντάξει στο σκεπτικό της δικής του απόφασης.

Άρα είναι ή υποκριτικό ή αφελές το να λέμε ότι ο υπάλληλος θα προσαγάγει στον δικαστή τη νομολογία την οποία θα διαλέξει ο δικαστής. Είναι ένα κομβικό σημείο στο οποίο πραγματικά δεν έχουμε λάβει μία ουσιαστική απάντηση.

Έχω πει επανειλημμένα τις αιτιάσεις. Είναι στο πλαίσιο της επικουρίας του δικαστή το να επισημάνει ο υπάλληλος τις αντιφάσεις μεταξύ των καταθέσεων των μαρτύρων; Ποιος είναι αυτός ο οποίος, στην εσωτερική σχέση δικαστή και υπαλλήλου, μπορεί να κρίνει ότι εδώ είναι το όριο, αν όχι ο νόμος; Και γιατί δεν περιγράφεται σαφώς, λεπτομερώς, έτσι ώστε ο υπάλληλος να ξέρει ότι δεν ξεπερνά το δικό του θεσμικό ρόλο, αλλά και ο δικαστής να ξέρει ότι δεν μπορεί να απαιτήσει από τον υπάλληλο τέτοιου είδους συμπεριφορές;

Αντιλαμβάνομαι πάρα πολύ καλά το επιχείρημα της Πλειοψηφίας, ότι αυτού του τύπου τα όργανα, αυτού του τύπου οι διαδικασίες υπάρχουν και σε άλλες έννομες τάξεις της καθ’ ημάς Ευρώπης. Βεβαίως, αλλά εκεί είναι ένα διαφορετικό δικαιικό σύστημα. Να μη μιλήσω για το σύστημα της Αμερικής ή των αγγλοσαξονικών χωρών γενικά, που είναι ένα διαμετρικά αντίθετο σύστημα και έχει άλλες πρόνοιες.

Για την Ελλάδα νομίζω ότι ανοίγουμε τον ασκό του Αιόλου και ενδεχομένως να έχουμε προβλήματα ουσιαστικά στην απονομή της δικαιοσύνης, γιατί ακριβώς θα συμμετέχουν στην έκδοση αποφάσεων άνθρωποι οι οποίοι δεν έχουν την τυπική και ουσιαστική αρμοδιότητα ως προς αυτό.

Επίσης, εισάγετε τον καινούργιο θεσμό της επικοινωνίας, της εκπροσώπησης των ανωτάτων δικαστηρίων, θαρρείς και η παρουσία ή η δήλωση της ιδέας της δικαιοσύνης είναι ένα θέμα τεχνικό, είναι ένα θέμα porte parole και είναι ένα θέμα το οποίο χρειάζεται μια επικοινωνιακή διαχείριση. Βεβαίως κουκιά τρώτε, κουκιά μαρτυράτε, ακριβώς γιατί αντιλαμβάνεστε ότι αυτός είναι ο τρόπος που αντιμετωπίζετε την πολιτική, ότι όλα είναι επικοινωνιακή διαχείριση και ενδεχομένως η επικοινωνιακή διαχείριση αυτή να βοηθήσει και τη δικαιοσύνη.

Ακούστε, κυρίες και κύριοι συνάδελφοι της Πλειοψηφίας. Η δικαιοσύνη έχει ανάγκη από ουσιαστικές βαθιές, θεσμικές τομές. Έχει ανάγκη από την αποκατάσταση του κύρους της, έχει ανάγκη από την περιφρούρηση της ανεξαρτησίας της, έχει ανάγκη από υλικοτεχνική υποδομή και έχει ανάγκη από συνεχή επιμόρφωση.

Δεν έχει ανάγκη από εκπρόσωπο, ο οποίος υποτίθεται θα αντιπαρέρχεται τα fake news και τις διάφορες ανακοινώσεις από τις οποίες βρίθει το διαδίκτυο ή η δημόσια σφαίρα. Ενδεχομένως, δεν είναι και δουλειά της δικαιοσύνης αυτή. Όμως καταλαβαίνω πάρα πολύ καλά πώς το προσεγγίζετε. Έτσι έχετε μάθει να κάνετε πολιτική. Έτσι συνεχίζετε να κάνετε πολιτική και στο συγκεκριμένο σημείο.

Τέλος, θέλω, κύριε Υπουργέ, να αναφέρω αυτή την τροπολογία που φέρατε για την αλλαγή των προϋποθέσεων ορισμού διοικητή στην αρχή για το ξέπλυμα. Δεν καταλαβαίνω ειλικρινά αυτή τη σπουδή. Ήρθε μία τροπολογία μεταμεσονύχτια. Διανυκτερεύει η Βουλή; Ήρθε μια τροπολογία για την οποία δεν καταλαβαίνω το κατεπείγον. Γιατί επείγεστε; Έχετε κάποιον τον οποίο προορίζετε και ο οποίος πρέπει να βρει έτοιμο το θεσμικό πλαίσιο; Εδώ είναι πάρα πολύ σοβαρό το ζήτημα και σας καλώ να το σκεφτείτε τρεις φορές.

Σύμφωνα με τη διάταξη, πρόεδρος της αρχής ορίζεται ανώτατος εισαγγελικός λειτουργός εν ενεργεία, με γνώση της αγγλικής γλώσσας, ο οποίος επιλέγεται μαζί με τον αναπληρωτή του, με απόφαση του Ανωτάτου Δικαστικού Συμβουλίου. Ο πρόεδρος της αρχής είναι πλήρους απασχόλησης. Ο διορισμός του προέδρου και του αναπληρωτή γίνεται με απόφαση της παραγράφου 6, μέσα σε προθεσμία δεκαπέντε ημερών από την κοινοποίηση, στον Υπουργό Δικαιοσύνης Διαφάνειας και Ανθρωπίνων Δικαιωμάτων, της απόφασης του Ανωτάτου Δικαστικού Συμβουλίου.

Τι κάνετε, κυρίες και κύριοι συνάδελφοι της Πλειοψηφίας; Κύριε Υπουργέ, θέλω πολύ σοβαρή και τεκμηριωμένη εξήγηση, γιατί κάνω άσχημες σκέψεις, κακές σκέψεις, τέτοιες που δεν προσιδιάζουν ούτε σε εσάς, ως πρόσωπο και κυρίως ούτε και στον θεσμό του Υπουργού Δικαιοσύνης.

Έρχεστε, λοιπόν, με τροπολογία και λέτε ότι θα μπορεί να οριστεί και αφυπηρετήσας εισαγγελικός λειτουργός επί τιμή. Το πρόβλημα εδώ είναι ότι αφ’ ενός ο συνταξιούχος δικαστικός λειτουργός παρέχει μικρότερες εγγυήσεις λειτουργικής και προσωπικής ανεξαρτησίας και αφ’ ετέρου υπάρχει πρόβλημα στον τρόπο διορισμού του. Διότι ως συνταξιούχος δεν επιλαμβάνεται το Ανώτατο Δικαστικό Συμβούλιο -ήδη μικρότερο δείγμα ανεξαρτησίας του από το υφιστάμενο καθεστώς-, αλλά διορίζεται με κοινή υπουργική απόφαση των Υπουργών Δικαιοσύνης και Οικονομικών μετά την πρόταση του πρώτου και την απλή έκφραση γνώμης της Μόνιμης Επιτροπής Θεσμών και Διαφάνειας της Βουλής.

Ακόμη, όμως, και σύμφωνη να ήταν η γνώμη της επιτροπής, στην οποία συμμετέχω και είμαι μέλος και υπάρχουν αυξημένες πλειοψηφίες, λόγω της ισχύος της αρχής της δεδηλωμένης και χωρίς πρόβλεψη για ειδική πλειοψηφία, θα κατέληγε πάλι o διοικητής της αρχής να είναι μια αποκλειστικά κυβερνητική επιλογή.

Ακούστε να δείτε, κυρίες και κύριοι συνάδελφοι. Είστε αποφασισμένοι να μην αφήσετε κανένα τεκμήριο αντικειμενικής λειτουργίας στον δημόσιο βίο της χώρας, αλλά είμαστε εξίσου αποφασισμένοι να σας καταγγείλουμε και να πούμε στον ελληνικό λαό ότι έχετε έρθει ως ολετήρας, ως Αρμαγεδδώνας, όχι μόνο για τις εργασιακές σχέσεις, αλλά και για τις δομές οι οποίες αποτελούν αντίβαρα στην όλο και διαρκώς επεκτεινόμενη βουλιμία της εκτελεστικής εξουσίας.

Με τον τρόπο αυτό που νομοθετείτε και θέλετε να εισφέρετε μεταμεσονύκτιες τροπολογίες για την επιλογή του Προέδρου της Αρχής Ξεπλύματος Βρώμικου Χρήματος συνομολογείτε σιωπηρά ότι ο στόχος σας είναι αυτός, να μη μείνει τίποτα ανεξέλεγκτο από την βουλιμία που διαθέτετε ως κυβερνητική εξουσία. Δεν θα το επιτρέψουμε. Δεν θα το επιτρέψει ο ελληνικός λαός.

Σας ευχαριστώ πολύ, κύριε Πρόεδρε.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Νικήτας Κακλαμάνης):** Θα προχωρήσουμε τώρα με τη συνάδελφο κ. Κωνσταντίνα Γιαννακοπούλου, η οποία θα μιλήσει μέσω Webex εκ μέρους του Κινήματος Αλλαγής.

Κυρία Γιαννακοπούλου, έχετε τον λόγο.

**ΚΩΝΣΤΑΝΤΙΝΑ (ΝΑΝΤΙΑ) ΓΙΑΝΝΑΚΟΠΟΥΛΟΥ:** Σας ευχαριστώ πολύ.

Κύριε Υπουργέ, κυρίες και κύριοι συνάδελφοι, συζητάμε σήμερα στην Ολομέλεια της Βουλής το σχέδιο νόμου το οποίο έχει τον τίτλο: «Κώδικας Δικαστικών Υπαλλήλων». Νομίζω το είπαμε και στις συζητήσεις των επιτροπών ότι βεβαίως θα πρέπει κατ’ αρχάς όλοι να έχουμε στο νου μας την ιδιαιτερότητα του ρόλου των δικαστικών υπαλλήλων στο σύστημα της απονομής της δικαιοσύνης στη χώρα μας.

Αυτή η σπουδαιότητα χαρακτηρίζει την θέση των υπαλλήλων αυτών, γιατί νομίζω ότι αφ’ ενός αποτυπώνει την συμβολή τους, αν θέλετε, στην καθημερινή λειτουργικότητα του συνόλου των δικαστηρίων σε όλη την Ελλάδα, αλλά αφ’ ετέρου εντοπίζεται επακριβώς και στην συγκεκριμένη, τη σχετική αναφορά στο άρθρο 92 του Συντάγματος.

Το γεγονός μάλιστα ότι έχει προβλεφθεί ένας ξεχωριστός νόμος από τους υπόλοιπους δημοσίους υπαλλήλους σαφώς νομίζω ότι δείχνει, δηλώνει την αναγνώριση της πολιτείας ότι οι δικαστικοί υπάλληλοι είναι και αντιμετωπίζονται και πρέπει να αντιμετωπίζονται ως ιδιαίτερη κατηγορία υπαλλήλων λόγω της ιδιότητάς τους, που είναι δηλαδή η αρωγή της ανεξάρτητης δικαιοσύνης.

Ακριβώς γι’ αυτόν τον λόγο νομίζω ότι οποιοδήποτε νομοθέτημα πάνω σε αυτό το ζήτημα θα πρέπει να είναι, θα πρέπει να αποτελεί ένα αποτέλεσμα υγιούς διαλόγου, αλλά και προτάσεων, οι οποίες σε καμμία περίπτωση δεν μπορούν και δεν πρέπει να θιγούν τα συνταγματικά κατοχυρωμένα δικαιώματα.

Βεβαίως, νομίζω ότι η σπουδαιότητα για όλες τις σωστές παρεμβάσεις στις διατάξεις του Κώδικα Δικαστικών Υπαλλήλων γίνεται εύκολα αντιληπτή αν αναλογιστούμε, εκτός όλων των άλλων, ότι αυτό το σχέδιο νόμου έρχεται και μέσα σε μια πολύ κρίσιμη συγκυρία, σε μια εξαιρετικά κρίσιμη συγκυρία για την ελληνική πραγματικότητα, τόσο γενικότερα λόγω της κατάστασης η οποία επικρατεί στα δικαστήρια όλης της χώρας, με την αναστολή εξαιτίας της πανδημίας, εξαιτίας του κορωνοϊού, της πλήρους λειτουργίας της δικαιοσύνης πάνω από ένα έτος. Και αυτό είναι κάτι πάρα πολύ σημαντικό.

Κύριε Υπουργέ, εμείς από την πρώτη στιγμή κάναμε σαφή τη θέση αρχής μας, ότι δηλαδή είμαστε θετικοί στην πλήρη νομοθετική επικαιροποίηση, τον εκσυγχρονισμό του Κώδικα των Δικαστικών Υπαλλήλων, ενός πονήματος το οποίο έφερε, ναι, έφερε η νομοπαρασκευαστική επιτροπή η οποία συστάθηκε από την προηγούμενη κυβέρνηση, την κυβέρνηση ΣΥΡΙΖΑ και συνεχίστηκε και ολοκληρώθηκε από τη δική σας, προκειμένου να μπορεί να ανταποκρίνεται στις σύγχρονες ανάγκες του τρόπου απονομής της δικαιοσύνης. Μόνο έτσι και μόνο με τέτοιου είδους εκσυγχρονισμό αν θέλετε, μπορεί να αναβαθμιστεί η ποιότητα της οργάνωσης, της στελέχωσης και της λειτουργίας της δικαιοσύνης. Και πάντα με τον ορθό τρόπο εμείς τασσόμαστε υπέρ κάθε πρωτοβουλίας η οποία προάγει κάθε τομέα του ελληνικού κράτους και της ελληνικής κοινωνίας και η οποία εξασφαλίζει την εύρυθμη λειτουργία, σύμφωνα με τις ανάγκες πάντα του μέλλοντος.

Βεβαίως, είναι αλήθεια ότι κατά τις προηγούμενες επιτροπές είχαμε αρκετά ενδιαφέρουσες συζητήσεις. Είναι γεγονός, κυρίες και κύριοι συνάδελφοι, κύριε Υπουργέ, πως σε ορισμένα σημεία του νομοσχεδίου παρατηρήθηκε μια κοινή και σύσσωμη αντίδραση όλων των εκπροσώπων της Αντιπολίτευσης, αλλά και των αρμόδιων φορέων τους οποίους ακούσαμε στην ακρόασή τους στην επιτροπή, ειδικά για τη σύσταση των δύο νέων κλάδων δικαστικών υπαλλήλων. Μιλάω για τον κλάδο Τεκμηρίωσης και Επικουρίας Δικαστικού Έργου και βεβαίως, τον κλάδου Δικαστικής Επικοινωνίας και Διεθνών Σχέσεων.

Πιο συγκεκριμένα. Τοποθετήθηκα ήδη στις προηγούμενες συνεδριάσεις, κύριε Υπουργέ, ότι εμείς από θέση αρχής είμαστε θετικοί στο να διαμορφωθούν οι απαραίτητες συνθήκες προκειμένου να βοηθηθεί η ελληνική δικαιοσύνη και να μην υπάρχει κανένας απολύτως λόγος, καμμία απολύτως αιτία καθυστέρησης στην απονομή της από τους λειτουργούς της. Ζήτησα καλοπροαίρετες διευκρινίσεις για τον ειλικρινή σκοπό θέσπισης ορισμένων διατάξεων. Κι όχι μόνο εγώ και οι συνάδελφοι της Αντιπολίτευσης. Θα μου επιτρέψετε, όμως, να σας πω ότι δεν θεωρώ ότι οι απαντήσεις που λάβαμε ήταν και οι πιο πειστικές.

Φέρατε τον κώδικα με τη διαδικασία του νομοθετήματος και καλώς το πράξετε. Είναι κάτι το οποίο το αναγνωρίζω, γιατί με αυτόν τον τρόπο σας δόθηκε η ευκαιρία να εκμεταλλευτείτε τις δυνατότητες οι οποίες προβλέπονται μέσα από τον διάλογο στη Βουλή, να ακούσετε έστω τους προβληματισμούς μας ή ακόμα και τις αντιρρήσεις μας και να προχωρήσουμε, έστω και τώρα, κύριε Υπουργέ, σε κάτι πραγματικά συναινετικό, όπως αρμόζει και απαιτεί η περίσταση. Άλλωστε, αναφέρατε κι εσείς αυτή την αναγκαιότητα της συναίνεσης κατά την πρώτη συνεδρίαση της επιτροπής.

Ως προς το τρίτο, λοιπόν, κεφάλαιο και τα άρθρα 23 έως 83 για τη σύσταση των ειδικών κλάδων ΠΕ Τεκμηρίωσης και Επικουρίας Δικαστικού Έργου και ΠΕ Δικαστικής Επικοινωνίας και Διεθνών Σχέσεων, να το πούμε απλά βοηθών δικαστών, αυτό το οποίο εμείς κατ’ αρχάς σας ζητήσαμε να πράξετε προηγουμένως ή έστω παράλληλα με την αλλαγή την οποία φέρνετε, είναι κυρίως να συνειδητοποιήσετε τα τεράστια κενά, να συνειδητοποιήσετε τις τεράστιες ελλείψεις που υπάρχουν στις θέσεις δικαστικών υπαλλήλων στα ελληνικά δικαστήρια και να μπορέσετε να προβείτε στις απαραίτητες και απαιτούμενες ενέργειες πλήρωσης αυτών των κενών.

Γιατί είναι σίγουρο ότι το γνωρίζετε μετά από τόσους μήνες σε αυτή τη θέση που καλύπτετε ότι η χώρα μας βρίσκεται στο χαμηλότερο επίπεδο από όλες τις άλλες χώρες της Ευρωπαϊκής Ένωσης όσον αφορά τη στελέχωση των δικαστικών υπηρεσιών με προσωπικό. Είμαστε στη χαμηλότερη θέση όσον αφορά την εξασφάλιση των απαραίτητων υποδομών στα κτήρια, στα πληροφοριακά συστήματα. Και είμαστε στις χαμηλότερες θέσεις όσον αφορά την σωστή αναλογία δικαστών και γραμματέων.

Γι’ αυτό, λοιπόν, αυτό το οποίο πρώτα και πάνω απ’ όλα σας ζητήσαμε και σας ζητούμε είναι να πράξετε και να κινηθείτε αναλόγως και να προχωρήσετε άμεσα στην πλήρωση αυτών των κενών θέσεων, που είναι κάτι το οποίο ταλανίζει και ταλανίζει πάρα πολύ άσχημα την ελληνική δικαιοσύνη.

Επίσης, εμείς αναφέραμε τον προβληματισμό, τον οποίο νομίζω ότι σε κάθε καλόπιστο θα δημιουργούσε, η αρνητική τοποθέτηση τόσο της Διοικητικής Ολομέλειας του Αρείου Πάγου όσο και της Ένωσης Δικαστών και Εισαγγελέων, αλλά και της Ομοσπονδίας των Δικαστικών Υπαλλήλων Ελλάδος. Αναρωτιέμαι, οι δικαστές του Αρείου Πάγου, η Ένωση Δικαστών Και Εισαγγελέων δεν θέλουν να βοηθηθούν στο έργο τους, κύριε Υπουργέ; Για ποιον λόγο να είναι αρνητικοί σε κάτι το οποίο εσείς μας λέτε ότι το φέρνετε για να τους επικουρήσετε;

Είναι προφανές πως με την λύση την οποία προβάλλετε δημιουργείται αν θέλετε ένας νέος υβριδικός κλάδος υπαλλήλων στα δικαστήρια. Βεβαίως, υπενθυμίζω και ξαναλέω ότι την ίδια στιγμή δεν επιλύετε τα χρόνια προβλήματα τα οποία όλοι ξέρουμε ότι υπάρχουν.

Έτσι, λοιπόν, αυτό το οποίο φαίνεται ότι κάνετε -με τον τρόπο τον οποίο το φέρνετε, θέλω να τονίσω- είναι πως δημιουργείτε δικαστικούς υπαλλήλους δύο ταχυτήτων, μία ταχύτητα με αυτούς οι οποίοι βρίσκονται στην τρέχουσα κατάσταση και από την άλλη, μία άλλη ταχύτητα μιας ελίτ, αν θέλετε, βοηθών δικαστών, οι οποίοι, εκτός όλων των άλλων -και αυτό είναι κάτι το οποίο, πραγματικά, προκαλεί εντύπωση- θα έχουν προνομιακή αντιμετώπιση τόσο μισθολογικά, όσο και με άλλους τρόπους -εξέλιξης και άλλα- από τους υπόλοιπους δικαστικούς υπαλλήλους,

Άρα εδώ δεν έχουμε μία ξεκάθαρη τοποθέτηση, η οποία να δικαιολογεί για ποιον λόγο γίνεται με αυτόν τον τρόπο αυτή η μεταρρύθμιση, όπως εσείς μας λέτε.

Επαναλαμβάνω, λοιπόν -και θέλω να είναι σαφές- πως φοβάμαι ειλικρινά ότι η απόπειρα, την οποία κάνετε, είναι ημιτελής. Και σας λέω ειλικρινά, κύριε Υπουργέ, πως θα ήμουν πολύ πιο θετική στην αντιμετώπισή μου, εάν μπορούσατε να δείτε πολύ πιο ανοιχτά αυτό τον θεσμό και αυτή την αλλαγή την οποία επιχειρείτε να κάνετε, εάν θα το βλέπατε πολύ πιο ελαστικά και με πολύ πιο ανοικτούς ορίζοντες κατ’ αρχάς σχετικά με τα προσόντα, αλλά και με τις αρμοδιότητες, αλλά και με την ανάγκη πρόσληψης εξειδικευμένων επιστημόνων και όχι απλά και μόνο νομικών οι οποίοι θα αρχειοθετούν και θα ταξινομούν τη νομολογία, όπως προβλέπεται στο παρόν σχέδιο νόμου, δηλαδή να πάρετε δικηγόρους για να κάνουν αρχειοθέτηση και ταξινόμηση.

Θα βοηθούσε, κύριε Υπουργέ, εάν οι βοηθοί δικαστών ήταν υπάλληλοι οι οποία θα κατείχαν -εγώ σας λέω- εξειδικευμένα τυπικά προσόντα και γνώσεις, οι οποίες είναι απαραίτητες και αναγκαίες για την υποβοήθηση του δικαστικού έργου, όπως, για παράδειγμα, για την εκδίκαση υποθέσεων οικονομικής φύσεως -όπως σας προείπα και στις επιτροπές- ή σύνθετων δανειακών συμβάσεων ή χρηματοοικονομικών διαφορών και απάτης, που όλοι ξέρουμε ότι είναι πια πολύ πιο εξειδικευμένος ο τρόπος με τον οποίο γίνεται, αν θα μπορούσα να πω.

Οι γνώσεις, λοιπόν, ενός υπαλλήλου με ειδίκευση, με μεταπτυχιακό, με ειδικότητα στα οικονομικά ή αντιστοίχως ενός πολιτικού μηχανικού για υποθέσεις εμπράγματου δικαίου, θα επικουρούσε, νομίζω, στην ουσία, πραγματικά, έναν δικαστή κατά τον χρόνο εκδίκασης μιας απόφασης από τους αμέτρητους υπολογισμούς και από την κατανόηση επακριβώς ειδικών όρων και τεχνικών θεμάτων.

Και, ναι, κύριε Υπουργέ, οδηγός μας θα μπορούσε να ήταν ανάλογοι θεσμοί οι οποίοι λειτουργούν στη Γαλλία και στις ΗΠΑ και λειτουργούν με τον τρόπο τον οποίο σας αναφέρω, όχι με τον τρόπο τον οποίο εσείς προσπαθείτε να φέρετε.

Αντίθετα, η αναζήτηση κρίσιμων στοιχείων προκειμένου να συμπληρωθεί ο φάκελος, προκειμένου να ταξινομηθεί και να παρουσιαστεί η δικογραφία ή να εντοπισθούν τα αναφυόμενα νομικά ή πραγματικά ζητήματα, όλα αυτά, συνεχίζω να θεωρώ ότι αποτελούν και παραμένουν ένα έργο του δικαστή, είτε μπορεί να τον συνδράμει σε αυτό το ήδη υπάρχον προσωπικό είτε όχι, χωρίς να απαιτείται η δημιουργία ενός νέου ειδικού κλάδου.

Πάντως, είναι προφανές ότι ακόμη και στην περίπτωση που θέλουμε να δεχθούμε ότι οι προθέσεις σας πηγάζουν από το να κάνετε, αν θέλετε, μια μεταρρύθμιση με βάση το ό,τι ισχύει σε άλλες έννομες τάξεις, εγώ θέλω να σας πω ότι, ναι, να δούμε τι γίνεται στις άλλες έννομες τάξεις που, όπως σας προείπα, γίνεται με πολύ πιο ολιστικό και ανοιχτό τρόπο. Όμως, να μην ξεχνάμε, από την άλλη, ότι σε αυτές τις χώρες υπάρχει μια διαφορετική, αν θέλετε, διάρθρωση των δικαστικών σχεδιασμών, διαφορετική λειτουργία στην απονομή δικαιοσύνης, είναι ήδη εξασφαλισμένη η πλήρης στελέχωση των υπηρεσιών με προσωπικό, είναι εξασφαλισμένες οι απαραίτητες υποδομές, υπάρχει σωστή αναλογία δικαστών και γραμματέων σε αντίθεση με την ελληνική πραγματικότητα.

Ένα σχόλιο, το οποίο, θεωρώ, ότι οφείλετε να δείτε, έχει να κάνει και με τη δυνητική διατύπωση την οποία βάζετε στο άρθρο 24β, που νομίζω ότι υπονομεύει αυτό το οποίο θέλετε να κάνετε. Γιατί λέτε εκεί πέρα ότι ο θεσμός αυτός ισχύει εφόσον -εφόσον λέτε- προβλέπεται στον κανονισμό του οικείου δικαστηρίου της εισαγγελίας. Αυτό καταλαβαίνετε ότι δημιουργεί μια πολύ επικίνδυνη ασάφεια. Θα μας εξηγήσετε τώρα -έστω και τώρα- τον τρόπο της πρακτικής εφαρμογής; Δηλαδή, είναι μία διάταξη ουσίας, είναι μία μεταρρύθμιση η οποία θα ισχύσει σε όλα τα δικαστήρια ή, τελικά, είναι ένα ευχολόγιο, όπως μας κάνει να διερωτόμαστε το «εφόσον»;

Θέλετε, δηλαδή, να νομοθετήσετε κάτι το οποίο εάν προβλέπεται από τον κανονισμό του εκάστοτε δικαστηρίου έχει καλώς, εάν όχι, απλά θα είναι κάτι το οποίο θα παραμείνει αποτυπωμένο στον κώδικα;

Αυτό το σκεπτικό σίγουρα δεν παραπέμπει σε αναγκαίες μεταρρυθμίσεις. Ίσα, ίσα δείχνει, αν θέλετε, μία ατολμία και μία φοβικότητα εάν θέλετε να προχωρήσετε προς αυτή την κατεύθυνση, όπως μας λέτε.

Επίσης, ως προς την επιλογή προϊσταμένων διατυπώθηκε και από τους συναδέλφους μου η άποψη ότι είναι έντονα προβληματικό -και συμφωνώ απολύτως- το να προβλέπεται να υπάρχει μοριοδότηση παρακολούθησης κύκλου σεμιναρίων πολύ μεγαλύτερη απ’ ό,τι τα τυπικά και ακαδημαϊκά προσόντα τα οποία κατέχει ένας υπάλληλος. Και ακόμη δεν μας έχετε απαντήσει στο εύλογο ερώτημα πώς δικαιολογείται το γεγονός να έχουμε πτυχία διαφορετικών ταχυτήτων στο εν λόγω νομοσχέδιο. Τα πτυχία των πανεπιστημίων είναι όλα εξίσου ισχυρά και δεν νομίζουμε ότι είναι σκόπιμη η περαιτέρω μοριοδότηση ορισμένων συγκεκριμένων, αν θέλετε, από αυτά.

Εγώ θέλω, επίσης, να σας καταθέσω και τον προβληματισμό μου σχετικά με τη συνέντευξη έτσι όπως την προβλέπετε. Δεν θέλω να δημιουργηθεί καμμία αμφιβολία ή καμμία, αν θέλετε, παρατυπία, όπως έχουμε δει πολλές φορές να εισάγονται μέσα από τον θεσμό της συνέντευξης.

Θα σας πρότεινα, λοιπόν, κύριε Υπουργέ -και εδώ πέρα θέλω να μιλήσω κάνοντας μια ξεκάθαρη πρόταση- να εξετάσετε πολύ σοβαρά αντί για αυτό να προβλέπεται μία δημόσια διενέργεια προφορικής διαδικασίας και συνέντευξης, όπως συμβαίνει στη Σχολή Δικαστών ή όπως συνέβαινε παλαιότερα στις εξετάσεις των ασκούμενων δικηγόρων.

Κλείνοντας, δεν μπορώ να μην αναφερθώ στην πάγια αρνητική θέση -την οποία σας εξέφρασα και στην επιτροπή- σχετικά με το ζήτημα των αποσπάσεων των δικαστικών υπαλλήλων τόσο στα πολιτικά γραφεία, αλλά εγώ θα σας πω και στο σύνολο των θέσεων σε αρχές, σε δημόσιους οργανισμούς κ.λπ.. Και όσον αφορά τη μη τοποθέτησή σας για το ποια ήταν η στάση της νομοπαρασκευαστικής επιτροπής, θα πω το εξής: Εγώ σας ρώτησα ποια ήταν η στάση της νομοπαρασκευαστικής επιτροπής, όχι τι είπε η Ομοσπονδία των Δικαστικών Υπαλλήλων.

Και επειδή αναφερθήκατε συγκεκριμένα στη συζήτηση την οποία κάναμε οι εκπρόσωποι των κομμάτων μαζί σας τον Νοέμβριο όταν, ναι, μας είχατε καλέσει για το ζήτημα της συνεπιμέλειας, θέλω να σας παρακαλέσω ειλικρινά, κύριε Υπουργέ, να είστε απολύτως ακριβής όταν μιλάτε και ιδιαίτερα όταν μεταφέρετε το τι λένε άλλοι πλην του εαυτού σας. Γιατί, πραγματικά, μου έκανε τεράστια εντύπωση το γεγονός ότι δεν θυμηθήκατε και δεν αναφέρατε την από τότε έντονα καταγεγραμμένη αντίδρασή μου και διαφοροποίησή μου σε αυτό το ζήτημα, όταν -και το θυμάστε πολύ καλά- ζητήσατε από όλους μας συναίνεση πάνω στο θέμα των αποσπάσεων. Και εγώ σας έθεσα και σας δικαιολόγησα τη διαφοροποίησή μου εις ευήκοον όλων των άλλων εκπροσώπων των κομμάτων.

Ειλικρινά, λοιπόν, μου κάνει εντύπωση αυτή η επιλεκτική μνήμη, κύριε Υπουργέ, και ο τρόπος που μεταφέρετε τα γεγονότα διαφορετικά από το πώς συνέβησαν.

Σας τονίζω, λοιπόν, τη θέση μου, η οποία είναι ξεκάθαρη και η οποία λέει ότι κανονικά δεν θα έπρεπε να γίνεται καμμία απολύτως απόσπαση δικαστικών υπαλλήλων είτε σε πολιτικά γραφεία, είτε σε αρχές και οργανισμούς όχι μόνο για ποσοτικούς ή για πρακτικούς λόγους, που, βεβαίως, είναι πολύ σημαντικοί λόγοι και αυτοί, αλλά κυρίως για την προάσπιση των θεσμικών εχέγγυων, τα οποία φέρουν λόγω της ιδιότητάς τους. Η απόσπαση ενός δικαστικού υπαλλήλου σε τέτοιες θέσεις βεβαίως και φέρει και μία ταυτότητα, αν θέλετε, και έναν χαρακτήρα που είναι ασύμβατη με το συνταγματικό τους ρόλο.

Κυρίες και κύριοι συνάδελφοι, θέλω να πω ότι ειλικρινά εμείς ως Κίνημα Αλλαγής επιδιώκουμε τη συναίνεση, τη συμφωνία και θεωρούμε ότι, ναι, η κοινοβουλευτική διαδικασία είναι το πιο δημιουργικό κομμάτι της Αντιπολίτευσης. Γι’ αυτό τον λόγο προσερχόμαστε εδώ πέρα όχι με ιαχές, όχι με αφορισμούς, όχι με συνθήματα, αλλά με παρατηρήσεις, με πολύ συγκεκριμένη αιτιολόγηση των αντιρρήσεων μας και με πολύ συγκεκριμένες αντιπροτάσεις, όπως αυτές τις οποίες σας κατέθεσα. Γιατί ακριβώς ο στόχος o δικός μας είναι να συμβάλουμε στην καλή νομοθέτηση και στην σωστή αλλαγή. Και θέλουμε οι νόμοι που ψηφίζει το ελληνικό Κοινοβούλιο να είναι καλοί νόμοι για τους Έλληνες πολίτες.

Ζητούμε, λοιπόν, να ακούσετε τη φωνή μας, να ακούσετε τα επιχειρήματά μας, να προχωρήσετε στις διορθώσεις που πρέπει να γίνουν…

**ΠΡΟΕΔΡΕΥΩΝ (Νικήτας Κακλαμάνης):** Κυρία Γιαννακοπούλου, ολοκληρώστε σας παρακαλώ.

**ΚΩΝΣΤΑΝΤΙΝΑ (ΝΑΝΤΙΑ) ΓΙΑΝΝΑΚΟΠΟΥΛΟΥ:** Με αυτό το σκεπτικό και με αυτή την προϋπόθεση ότι θα μας ακούσετε και θα προβείτε στις αλλαγές, ψηφίζουμε «ναι» επί της αρχής.

Σας ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Σας ευχαριστούμε.

Τον λόγο θα πάρει τώρα η κ. Μαρία Κομνηνάκα από το Κομμουνιστικό Κόμμα Ελλάδας.

**ΜΑΡΙΑ ΚΟΜΝΗΝΑΚΑ:** Ευχαριστώ, κύριε Πρόεδρε.

Δεν έχω τον χρόνο, κύριε Υπουργέ, να τοποθετηθώ για τη βροχή των τροπολογιών που φέρατε μέχρι χτες το βράδυ. Ωστόσο, πραγματικά, τουλάχιστον η τροπολογία του Υπουργείου Εργασίας είναι πρόκληση. Θα τοποθετηθεί αναλυτικά σε αυτή ο Χρήστος Κατσώτης στη συνέχεια. Επιχειρείτε με τον ισχυρισμό, δήθεν, της ταχείας απονομής των συντάξεων, να κάνετε ακόμα ένα βήμα στην ιδιωτικοποίηση και της απονομής τους, δηλαδή στη σταδιακή απόσυρση του κράτους από την ευθύνη απέναντι στην κοινωνική ασφάλιση.

Και βέβαια, αν πραγματικά θέλετε να προχωρήσετε σε ταχεία απονομή, να προσλάβετε προσωπικό που λείπει από αυτές τις υπηρεσίες και μην επιχειρήσετε να παραμυθιάσετε τους δικηγόρους, τους νέους και αυτοαπασχολούμενους, ότι θα μπορέσουν να εργαστούν πάνω σε αυτό, όταν είναι δεδομένο ότι τη μερίδα του λέοντος θα την πάρουν οι μεγάλες δικηγορικές εταιρείες που θα κάνουν χρυσές μπίζνες με τις ανάγκες των ασφαλισμένων.

Κύριε Υπουργέ, η ψήφιση του Κώδικα Δικαστικών Υπαλλήλων που συζητείται σήμερα στην Ολομέλεια επιχειρήθηκε να παρουσιαστεί από την Κυβέρνηση, λίγο πολύ βέβαια και από τα υπόλοιπα κόμματα που συναινούν σε αυτόν, ως επιβεβλημένος και κατά κάποιο τρόπο ουδέτερος εκσυγχρονισμός για τα ζητήματα που αφορούν την υπηρεσιακή κατάσταση των δικαστικών υπαλλήλων.

Μπορεί, όμως, τέτοιου είδους αλλαγές να έχουν ουδέτερο χαρακτήρα; Έχουν συνολικά οι αλλαγές που συντελούνται στον τομέα της δικαιοσύνης ουδέτερου χαρακτήρα; Ούτε έχουν ούτε θα μπορούσαν να έχουν.

Κατά τις συνεδριάσεις που προηγήθηκαν στην επιτροπή ο κύριος Υπουργός φάνηκε να δυσκολεύεται ή να μη θέλει να κατανοήσει την κριτική που ασκεί το ΚΚΕ σε μία σειρά αλλαγές που επιδιώκουν να διαμορφώσουν μία δικαιοσύνη πιο φιλική στις ανάγκες των επιχειρηματικών ομίλων και κατ’ επέκταση εχθρική και πιο δύσκολα προσβάσιμη στα λαϊκά στρώματα.

Τι σημαίνει αλήθεια όταν επαναλαμβάνεται ότι η δικαιοσύνη διαδραματίζει κομβικό ρόλο στην οικονομική ανάπτυξη της χώρας; Δεν έχει η οικονομική ανάπτυξη συγκεκριμένο ταξικό πρόσημο; Είναι τελικά η καπιταλιστική ανάπτυξη για όλους; Η απάντηση στο ερώτημα αυτό δεν απαιτεί θεωρητικές γνώσεις σε ζητήματα πολιτικής οικονομίας. Προκύπτει αβίαστα από την πραγματικότητα που βίωσαν οι εργαζόμενοι και τα λαϊκά στρώματα που πάνω στους δικούς τους τσακισμένους μισθούς, στη ζωή-λάστιχο, στις διαλυμένες εργασιακές τους σχέσεις, στις μνημονιακές απαγορεύσεις των μόνιμων προσλήψεων που τόσες μέρες αναμασάτε με τον ΣΥΡΙΖΑ ψάχνοντας δήθεν την αιτία της τραγικής υποστελέχωσης των δικαστηρίων, πάνω σε αυτά χτίστηκαν οι πολλαπλές ανακεφαλαιοποιήσεις των τραπεζών, η διάσωση και ο πολλαπλασιασμός των μεγάλων επιχειρηματικών κερδών, όπως ετοιμάζεται να γίνει και τώρα. Γι’ αυτό φέρνετε βροχή τις αντεργατικές ανατροπές.

Σε αυτές τις ανάγκες δεν μπορεί να μην ευθυγραμμιστεί η δικαιοσύνη κι αυτό βέβαια δεν το έχετε κρυφό. Το καταγράψατε γλαφυρά στην έκθεση Πισσαρίδη και το υλοποιείτε κατά γράμμα. Τι άλλο μπορεί να σημαίνει όταν παραδέχεστε ότι όποιες μεταρρυθμίσεις στον τομέα της δικαιοσύνης είναι κομβικής σημασίας στην απορρόφηση των πόρων του Ταμείου Ανάκαμψης;

Και μάλιστα είναι τέτοια η σπουδή σας που ο κύριος Υπουργός δικαιολογούσε τον απαράδεκτο αποκλεισμό της Ένωσης Δικαστών και Εισαγγελέων από την τουλάχιστον αυτονόητη συμμετοχή της κατά τη νομοπαρασκευαστική διαδικασία του Κώδικα Οργανισμού Δικαστηρίων και Κατάστασης Δικαστικών Λειτουργών, στην ανάγκη επίσπευσης των μεταρρυθμίσεων ώστε να μην χαθούν οι πόροι του Ταμείου Ανάκαμψης. Και μετά δήθεν αθώα απορείτε «Μα, καλά που βρίσκετε τη σύνδεση στους δικαστικούς κώδικες με την ανάγκη προώθησης των επιχειρηματικών συμφερόντων;».

Τι άλλο μπορεί να σημαίνει αυτή η κυνική παραδοχή και στην έκθεση Πισσαρίδη ότι η δικαιοσύνη πρέπει να μετατραπεί από παράγοντα αβεβαιότητας σε παράγοντα εμπιστοσύνης των επενδυτών; Μα, τίποτα λιγότερο από αυτό που σπεύσατε να υλοποιήσετε.

Ποια ήταν, αλήθεια, η πρώτη αλλαγή στην κατεύθυνση της επιτάχυνσης, που κρατάει τη σημαία, αν θέλετε, των μεταρρυθμίσεων, δίνει το στίγμα και -με συγχωρείτε- αλλά βγάζει μάτι; Τα ταχύρρυθμα επενδυτικά τμήματα, διαδικασίες πολυτελής με εξειδικευμένους δικαστές για να μη βρεθεί ούτε πετραδάκι στον δρόμο των επενδυτών της πράσινης ενέργειας, των ψηφιακών κολοσσών και άλλων.

Είναι χαρακτηριστικό ότι στην έκθεση Πισσαρίδη μπαίνει ο στόχος για επέκταση των ειδικών τμημάτων και σε άλλα ζητήματα σημαντικού οικονομικού ενδιαφέροντος, όπως ο ανταγωνισμός, η πτώχευση, η εταιρική διακυβέρνηση, θέτοντας μάλιστα και ζήτημα να προσανατολίζεται η εκπαίδευση ακόμα των δικαστών στα θέματα αυτά με σχετικά μαθήματα στη σχολή. Να ποιος θέτει τις προτεραιότητες.

Αν, αλήθεια, κόπτεστε το ίδιο για την ταχύτητα και την ποιότητα απονομής της δικαιοσύνης για όλους, γιατί δεν κάνετε το ίδιο για τις λαϊκές υποθέσεις; Γιατί δεν διορίζετε εξειδικευμένους δικαστές για να κάνετε οικογενειακά δικαστήρια, πλαισιωμένα από τους ανάλογους ειδικούς επιστήμονες που είκοσι χρόνια τώρα έχουν προβλεφθεί με νόμο, αλλά μένουν στα χαρτιά.

Για τους εργαζόμενους που κάνουν χρόνια ολόκληρα για να πάρουν δεδουλευμένα τους μισθούς, για να πάρουν τις συντάξεις τους, γιατί δεν κάνετε πολυτελή τμήματα με εξειδικευμένους δικαστές και πλήρη στελέχωση να δικάζονται μια ώρα αρχύτερα οι υποθέσεις τους;

Και όχι μόνο αυτό δεν κάνετε, αλλά όταν καταφέρουν και ξεπεράσουν τους σκοπέλους που έχετε όλοι σας νομοθετήσει και απεργήσουν ή κινητοποιηθούν, τότε στο άψε-σβήσε συνεδριάζουν τα δικαστήρια για να βγάλουν την απεργία παράνομη και καταχρηστική.

Και έχετε βέβαια το θράσος και μιλάτε για δικαιοσύνη για όλους όταν στην Αθήνα την περίοδο που πάγωσαν όλες οι διαδικασίες στα δικαστήρια, μέσα στις τρεις μοναδικές εξαιρέσεις ήταν και οι αγωγές ενάντια στις απεργίες. Να, λοιπόν, ποια είναι η συνεισφορά σας στην επιτάχυνση της δικαιοσύνης.

Κάνετε, όμως, κι άλλη συνεισφορά με την καθιέρωση της ιδιωτικής διαμεσολάβησης που ευνοεί ξεκάθαρα το ισχυρό μέρος σε κάθε διαφορά, τους κατ’ εξοχήν οικονομικά ισχυρότερους, την εργοδοσία, τους επιχειρηματικούς , τις τράπεζες.

Αυτός ο χαρακτήρας της δικαιοσύνης υπαγόρευε τις αλλαγές και στον Κώδικα Πολιτικής Δικονομίας. Μια ακόμα συλλογική εργασία διαδοχικών κυβερνήσεων Νέας Δημοκρατίας και ΣΥΡΙΖΑ που σε συνδυασμό με τις πρόσφατες αλλαγές στον Πτωχευτικό Κώδικα διαμόρφωσε το έδαφος για μαζικές κατασχέσεις και πλειστηριασμούς σε βάρος των εργαζομένων και των λαϊκών στρωμάτων, όπως άλλωστε επιβεβαιώνεται και από τις πλέον πρόσφατες ρυθμίσεις για την ουσιαστική επανέναρξη των πλειστηριασμών από τον Ιούνη και την έλλειψη προστασίας της πρώτης κατοικίας.

Επομένως οι προτεραιότητες που θέτετε για την επιτάχυνση της δικαιοσύνης είναι αυτές που αποκαλύπτουν και ποιος είναι ο χαρακτήρας που αυτή θέλετε να έχει. Σε αυτό το πλαίσιο εντάσσεται ο νέος Κώδικας Δικαστικών Υπαλλήλων. Θέτετε, λοιπόν, διακριτικά ως σκοπό του κώδικα, στο πρώτο μάλιστα άρθρο του νομοσχεδίου, την αναβάθμιση και τον εκσυγχρονισμό της κατάστασης των δικαστικών υπαλλήλων. Όμως μπορεί τελικά να υπάρξει έστω και κατ’ αρχήν συζήτηση για αναβάθμιση, όταν δεν αντιμετωπίζονται οι χιλιάδες κενές οργανικές θέσεις σε όλη τη χώρα, τη στιγμή που υπάρχουν δικαστικές υπηρεσίες που λειτουργούν με λιγότερα από πενήντα τοις εκατό των προβλεπόμενων υπαλλήλων; Όταν παραμένουν τα εκρηκτικά κτηριακά προβλήματα και οι τόσες ελλείψεις υλικοτεχνικών υποδομών στα δικαστήρια;

Για παράδειγμα, μπορείτε να μιλάτε για αναβάθμιση των υπηρεσιών όταν το Ειρηνοδικείο Λαγκαδά στεγάζεται σε κτήριο που έχει κριθεί ακατάλληλο από το 2018 και στο Πρωτοδικείο Πειραιά -όχι σε κάποιο απομακρυσμένο επαρχιακό ειρηνοδικείο- οι εργαζόμενοι δουλεύουν ακόμα σε κτήριο με αμίαντο; Ποια είναι, αλήθεια, η αξιοπρεπής, ορθολογική και δημιουργική εργασία στην οποία αναφέρεται το κώδικας;

Πώς συμβαδίζουν αυτά με την επιταγή για την εξασφάλιση συνθηκών υγιεινής και ασφάλειας. Όταν, για παράδειγμα, οι γιατροί υπηρεσίας που έχουν προβλεφθεί ήδη από τον νόμο του 2015 για τα δικαστήρια, δεν έχουν προσληφθεί από καμμία κυβέρνηση μέχρι σήμερα; Να μη μιλήσουμε βέβαια για τα μέτρα προστασίας των δικαστηρίων εν μέσω πανδημίας που ανοίγουν για ακόμη μια φορά χωρίς καν να έχουν προηγηθεί οι απαραίτητοι εμβολιασμοί των δικαστών και των υπαλλήλων.

Αν, λοιπόν, ενδιαφερόσασταν πράγματι για την αναβάθμιση, θα αυξάνατε τις αμοιβές των δικαστικών υπαλλήλων οι οποίες κατακρημνίστηκαν με τις μνημονιακές περικοπές, θα φρόντιζαν να αμείβεται η υπερωριακή τους εργασία, να αυξηθούν τα οδοιπορικά των επιμελητών τα οποία παραμένουν καθηλωμένα.

Και ενώ, λοιπόν, όλα αυτά τα ζητήματα παραμένουν άλυτα και χρονίζουν, αναβαθμίζονται μόνο οι διαδικασίες αξιολόγησης των δικαστικών υπαλλήλων, ντυμένης μάλιστα με το μανδύα του ιδιαίτερου θεσμικού ρόλου του δικαστικού υπαλλήλου ως αρωγού της δικαιοσύνης. Υπό αυτό το μανδύα καταβάλλεται ειδική προσπάθεια προκειμένου να ενσωματωθούν πλήρως στις αστικές στοχεύσεις για τη δικαιοσύνη.

Αυτό, βέβαια, δεν είναι κάτι πρωτόγνωρο. Αυτόν τον χαρακτήρα έχει αξιολογήσει σε μια σειρά κλάδους του δημοσίου. Δεν έχει βέβαια καμμία σχέση με την ανάγκη επιστημονικής, τεχνικής, επαγγελματικής στήριξης των δημοσίων υπαλλήλων, ώστε οι ίδιοι και οι δημόσιες υπηρεσίες να γίνουν καλύτερες, σύγχρονες, πιο ποιοτικές στην παροχή αναβαθμισμένων κοινωνικών υπηρεσιών για τα λαϊκά στρώματα. Γίνεται με άλλα κριτήρια. Γίνεται με κριτήρια τέτοια που καλλιεργούν τον ανταγωνισμό και μετατρέπεται τελικά η αξιολόγηση σε εργαλείο πειθαναγκασμού και εντατικοποίησης της εργασίας, ιδίως όταν γίνεται σε συνθήκες τραγικών ελλείψεων και υποστελέχωσης.

Αλήθεια, σε υπηρεσίες με 40% και 50% κενές θέσεις πώς θα μετράτε την ποιοτική και ποσοτική εργασιακή απόδοση των υπαλλήλων; Όταν ένας υπάλληλος δουλεύει για δύο ή για τρεις ή κρατάει μόνος του την υπηρεσία ολόκληρη, όπως γίνεται στο Ειρηνοδικείο Λήμνου, η ικανότητα άσκησης πολλαπλών καθηκόντων τι άλλο θα σημαίνει από το να γίνει «λάστιχο», για να μπορέσει στοιχειωδώς να αντεπεξέλθει στις ανάγκες; Το ζήτημα, επομένως, δεν είναι γενικά η αξιολόγηση των δικαστικών υπαλλήλων, όπως και γενικά βέβαια των δημοσίων υπαλλήλων, αλλά και με ποια κριτήρια, με ποιο περιεχόμενο και για ποιον σκοπό αυτή γίνεται.

Αντίστοιχα, βέβαια, και το ζήτημα δεν είναι γενικά η επιμόρφωση των εργαζομένων, προκειμένου να παρακολουθούν τα νέα δεδομένα, αλλά το προβληματικό είναι ότι αυτή αποκτά το χαρακτήρα της διά βίου μετεκπαίδευσης με μεγάλη μοριοδότηση, ενισχύοντας τελικά τον ανταγωνισμό ανάμεσα στους εργαζόμενους και εισάγοντας ανεπίτρεπτες διαφοροποιήσεις που θα συσχετισθούν και με τη μισθολογική τους θέση σε μια πορεία. Μάλιστα, με τα σεμινάρια αυτά μέχρι τώρα δεν έχουμε δει τη σχετική αλλαγή που υποσχεθήκατε, κύριε Υπουργέ. Μοριοδοτούνται ακόμα τα πτυχία, οι μεταπτυχιακοί και διδακτορικοί τίτλοι των εργαζομένων.

Αντί, λοιπόν, να λύσετε τις αιτίες που δημιουργούν τις καθυστερήσεις, την υπαρκτή πολλές φορές υποβάθμιση των υπηρεσιών, αυξάνετε τα εμπόδια για να μπορεί τελικά να κριθεί ένας υπάλληλος άριστος για προσφορά έργου από το οποίο λέτε ότι προέκυψε σημαντικό όφελος στην υπηρεσία. Από τη σκοπιά σας, βέβαια, μια τέτοια επιλογή είναι απόλυτα δικαιολογημένη, γιατί είναι επιβεβλημένη η πειθάρχηση των δικαστικών υπαλλήλων σε αυτούς τους στόχους που θέτει το αστικό κράτος.

Από αυτήν, λοιπόν, την άποψη διαφωνούμε και με την αυστηροποίηση του πλαισίου των πειθαρχικών ποινών, ιδίως όταν η πρόσφατη πείρα από το πώς τα πειθαρχικά συμβούλια χρησιμοποιήθηκαν κατ’ επανάληψη για να τρομοκρατήσουν και να φιμώσουν τους -κατά τα άλλα- ήρωες γιατρούς, όταν αναδείκνυαν με τις κινητοποιήσεις τους τις δραματικές ελλείψεις στο δημόσιο σύστημα υγείας, γεννά έναν ευρύτερο προβληματισμό για το πώς τέτοιο αυστηρό πλαίσιο μπορεί να χρησιμοποιηθεί.

Έχουμε, λοιπόν, άδικο να θεωρούμε επικίνδυνες αντίστοιχες ρυθμίσεις που προβλέπονται στον κώδικα, όπως το άρθρο 94 που προβλέπει ότι οι δικαστικοί υπάλληλοι δεν μπορούν να εκδηλώνουν ή να διαδίδουν τις πολιτικές και φιλοσοφικές τους πεποιθήσεις κατά την άσκηση των καθηκόντων τους ή χρησιμοποιώντας την ιδιότητά τους; Δηλαδή, οι δικαστικοί υπάλληλοι δεν έχουν δικαίωμα να ασκούν κριτική στην αντιλαϊκή πολιτική; Δεν έχουν δικαίωμα να συζητούν για τα αιτήματα μιας απεργίας τους, που προφανώς και έχουν πολιτικό χαρακτήρα; Και μάλιστα, αυτή η ρύθμιση εντάσσεται υποκριτικά στο άρθρο περί του δικαιώματος ελευθερίας της έκφρασης.

Ακόμα, βέβαια, πιο αποκαλυπτική για τις επιδιώξεις σας είναι η δημιουργία των δύο νέων κλάδων δικαστικών υπαλλήλων που στην πράξη διαμορφώνει μια ξεχωριστή, ενδιάμεση, θα μπορούσε να πει κανείς, κατηγορία μεταξύ δικαστών και υπαλλήλων ως μια ελίτ ανάμεσα στους υπαλλήλους με ειδικό καθεστώς και μισθολογική εξέλιξη και μάλιστα με καθήκοντα που δεν προσδιορίζονται ενιαία και με σαφήνεια, όπως σωστά ασκείται η κριτική στα συγκεκριμένα άρθρα, αλλά μέσω των εκάστοτε κανονισμών των δικαστηρίων.

Σε αυτούς τους κλάδους, μάλιστα, εισάγετε και μια σειρά αντιδραστικές ρυθμίσεις, όπως η δυνατότητα που δίνετε στον δικαστικό ή εισαγγελικό λειτουργό που προΐσταται των υπαλλήλων να επιβάλει την εργασία τους κατ’ οίκον ή σε διαφορετικό από το προβλεπόμενο ωράριο, ρυθμίσεις που έρχονται να πατήσουν σε μια γενικότερη κατεύθυνση που υπάρχει για επέκταση του ωραρίου, όπως βέβαια και οι περιορισμοί στη συμμετοχή τους στην πολιτική ζωή, αλλά και οι προβλέψεις για αξιολόγηση του υπαλλήλου με βάση το ήθος του. Μας γεννά τουλάχιστον προβληματισμό για το πως τέτοιες διατάξεις μπορεί να αξιοποιηθούν. Και εδώ, βέβαια, είναι αποκαλυπτικές οι προτεραιότητες που θέτετε με τη δημιουργία των δύο αυτών κλάδων που βρίσκονται πολύ μακριά από τις πραγματικές ανάγκες τόσο των εργαζομένων στον χώρο της δικαιοσύνης όσο και συνολικότερα.

Και βέβαια, αν τον κλάδο δικαστικής επικοινωνίας και δημοσίων σχέσεων οι ίδιες οι δικαστικές ενώσεις τον έχουν κρίνει τουλάχιστον περιττό, αφού τα ζητήματα επικοινωνίας τους με τον Τύπο και τους διάφορους φορείς τα χειρίζονται οι ίδιες κατά την κρίση τους, πόσω μάλλον δεν μπορώ να φανταστώ ότι η οικοδόμηση εμπιστοσύνης των πολιτών προς τη δικαιοσύνη θα χτιστεί με αναρτήσεις και «like» των δικαστικών αποφάσεων στα σόσιαλ μίντια.

Ωστόσο, ο χαρακτήρας του κλάδου τεκμηρίωσης και επικουρίας δικαστικού έργου δίκαια συγκεντρώνει εντονότερο προβληματισμό, ιδίως από τη σκοπιά της ευθυγράμμισης των δικαστικών αποφάσεων που επιχειρείται μέσω της ενοποίησης της νομολογίας των ανωτάτων δικαστηρίων και με αυτή του Δικαστηρίου Ευρωπαϊκών Κοινοτήτων, συνολικά με το Ενωσιακό Δίκαιο. Και το κρίσιμο δεν είναι, όπως επιχειρείται να παρουσιαστεί, αν οι δικαστικοί υπάλληλοι είναι σε θέση να επιβάλουν αυτή την ευθυγράμμιση στην κρίση των δικαστών, αλλά η συνολική αυτή προσπάθεια που γίνεται με διάφορους τρόπους από τη μεριά του αστικού κράτους, όπως για παράδειγμα ήταν οι κατευθύνσεις που δίνονταν ήδη από τη Σχολή Δικαστών για την απόρριψη αιτήσεων δανειοληπτών στις υποθέσεις υπερχρεωμένων νοικοκυριών, το εργαλείο της πιλοτικής δίκης που παίζει κατ’ εξοχήν τέτοιον ρόλο στο όνομα της επιτάχυνσης. Η επιλογή αυτή συνδέεται άμεσα με τη λειτουργία της δικαιοσύνης ως αρωγού των επιχειρηματικών ομίλων. Υπηρετεί βαθύτερες στοχεύσεις για τον ασφυκτικό έλεγχο της νομολογίας σε όφελός τους, μην τυχόν και ξεφύγει οποιαδήποτε προοδευτική προσέγγιση για τα συμφέροντα του λαού.

Οι αλλαγές, λοιπόν, που έρχονται στον Κώδικα Δικαστικών Υπαλλήλων δεν μπορεί να εξετάζονται σαν να έρχονται σε κενό αέρα. Είναι ενταγμένες στους άξονες που χαράχτηκαν και υλοποιούνται βήμα-βήμα από την ίδια την έκθεση Πισσαρίδη, που, μεταξύ άλλων, μιλάει για κλείσιμο και συγχώνευση δικαστηρίων της επαρχίας, για τον στενότερο έλεγχο των δικαστών μέσω των διαδικασιών αξιολόγησης, την επέκταση του ωραρίου των δικαστικών υπαλλήλων, αλλαγές που δεν αποσκοπούν φυσικά στην καλύτερη και ταχύτερη εξυπηρέτηση των πολιτών, στην ικανοποίηση των αναγκών των εργαζομένων στη δικαιοσύνη, αλλά στη μετατροπή του δικαστικού συστήματος σε πηγή εμπιστοσύνης για νέες επενδύσεις.

Σε αυτό, βέβαια, δεν πρόκειται να συναινέσουμε, γι’ αυτό και καταψηφίζουμε τον Κώδικα Δικαστικών Υπαλλήλων.

**ΠΡΟΕΔΡΕΥΩΝ (Νικήτας Κακλαμάνης):** Τον λόγο τώρα έχει ο αγορητής από την Ελληνική Λύση, ο συνάδελφος κ. Κωνσταντίνος Χήτας.

**ΚΩΝΣΤΑΝΤΙΝΟΣ ΧΗΤΑΣ:** Ευχαριστώ πολύ, κύριε Πρόεδρε.

Κύριε Υπουργέ, όταν συζητάμε, ξέρετε, για ένα νομοσχέδιο του Υπουργείου Δικαιοσύνης έχουμε πολύ υψηλές προσδοκίες όλοι μας, όχι επειδή είστε ή δεν είστε ιδιαίτερα ικανός ή παραγωγικός, απλώς γιατί πρέπει να βοηθήσουμε τη φουκαριάρα τη δικαιοσύνη. Έχουμε ελπίδες ότι θα μπορέσουμε να αλλάξουμε πράγματα στον χώρο της δικαιοσύνης προς το καλύτερο, ότι θα μπορέσουμε δηλαδή να λύσουμε προβλήματα, παθογένειες, τα οποία γνωρίζετε και εσείς ότι ταλαιπωρούν επί δεκαετίες και τους πολίτες, τους δικαστές, τους υπαλλήλους, τους δικηγόρους, γενικότερα όλο το σύστημα.

Όταν μιλάμε όμως για δικαιοσύνη, μιλάμε για ορθή απονομή δικαιοσύνης και εκεί θα πρέπει να εστιάσουμε. Μιλάμε για τη δικαιοσύνη που έχει έναν πρωταρχικό στόχο. Ποιος είναι ο στόχος της δικαιοσύνης; Η προστασία του πολίτη, η προστασία των δικαιωμάτων του. Αυτό είναι το σημαντικό. Μιλάμε για τη δικαιοσύνη στην οποία καταφεύγει ο πολίτης, ο αδικημένος, ο αδύνατος, για να βρει το δίκιο του απέναντι σε παρανομίες, απέναντι σε αδικίες, απέναντι σε συμφέροντα διάφορα και τα λοιπά.

Γι’ αυτό, εξάλλου, και η δικαιοσύνη, κύριε Τσιάρα, πρέπει να είναι ανεξάρτητη και ανεπηρέαστη από διάφορες σειρήνες, από μεθοδεύσεις διάφορες και από συμφέροντα. Η αλήθεια, όμως, είναι ότι η κατάσταση που επικρατεί στα δικαστήρια της χώρας μας -δεν χρειάζεται να το πω εγώ, το ξέρετε κι εσείς πάρα πολύ καλά- κάθε άλλο παρά ειδυλλιακή ή ικανοποιητική είναι. Μεγάλες ελλείψεις σε δικαστές, σε προσωπικό, σε συνδυασμό με την έλλειψη υποδομών και εξοπλισμού και αυτό έχει ως αποτέλεσμα να έχουν συσσωρευθεί εκατοντάδες υποθέσεις στα δικαστήρια, ιδίως πρώτης γραμμής δικαστήρια, ειρηνοδικεία και πρωτοδικεία.

Ερώτηση: Απονέμεται αλήθεια δικαιοσύνη, όταν για παράδειγμα μια αγωγή παίρνει δικάσιμο και δικάζεται χρόνια μετά; Ερώτηση δεύτερη: Απονέμεται δικαιοσύνη, όταν απόφαση ασφαλιστικών μέτρων κάνει πάνω από έναν χρόνο να βγει; Και ειδικά τώρα με τους περιορισμούς, λόγω πανδημίας και όλα αυτά, τα πράγματα έχουν γίνει πολύ-πολύ χειρότερα.

Η δικαιοσύνη, όμως, τα δικαστήρια δεν είναι μαγαζιά εστίασης, για να τα κλείσουμε, όπως τα κλείσαμε. Δεν είναι ούτε «take away» ούτε «click away», δεν μπορείς να βάλεις λουκέτο. Είδαμε, λοιπόν, ότι τα μέτρα που πήρατε δεν πέτυχαν, ούτε στην εστίαση φυσικά και σε όλο το σύστημα εξωτερικά και στο λιανεμπόριο, προφανώς ούτε και στη δικαιοσύνη, που θα μπορούσε να δουλεύει, να λειτουργεί με μέτρα, με ασφάλεια, με αποστάσεις και τα λοιπά. Να μην κλείσει τουλάχιστον.

Τα λουκέτα έγιναν μόνιμα. Πολλά από τα λουκέτα που μπήκαν έγιναν μόνιμα. Κάποιοι άνθρωποι συμπολίτες μας δεν θα ανοίξουν ξανά το μαγαζάκι τους. Πολλαπλασιάστηκαν πάρα πολλά λουκέτα με τους ανθρώπους της αγοράς, αν θέλετε, να βρίσκονται σε απόγνωση.

Γι’ αυτό η δικαιοσύνη και γι’ αυτό τα δικαστήρια δεν νοείται, δεν γίνεται να κατεβάζουν ρολά, γιατί η δικαστική λειτουργία είναι αυτή που προστατεύει, είναι αυτή που διασφαλίζει τη διάκριση των εξουσιών, τη δημοκρατία μας και τα δικαιώματα των πολιτών σε μια ευνομούμενη πολιτεία.

Κανείς δεν αρνείται πραγματικά ότι ο τρόπος απονομής της δικαιοσύνης πρέπει να εκσυγχρονιστεί, ότι τα δικαστήρια πρέπει να ενισχυθούν και σε προσωπικό και σε υποδομές, αλλά και να εκσυγχρονιστούν.

Έχετε πει πολλές φορές, κύριε Τσιάρα, ότι με τα νομοσχέδια που φέρνετε, στα οποία έχουμε συνεργαστεί σχεδόν σε όλα, βάζετε μικρά λιθαράκια -αυτό λέτε χαρακτηριστικά πάντα, ένα μικρό λιθαράκι-, κάνετε μικρά βήματα, για να κάνετε πράξη την ορθή απονομή της δικαιοσύνης. Tώρα, με αυτό το νομοσχέδιο τροποποιείτε τη νομοθεσία για τους δικαστικούς υπαλλήλους. Εισάγετε, μεταξύ άλλων, νέες κατηγορίες υπαλλήλων για να ενισχυθεί το έργο της δικαιοσύνης.

Εμείς, ως Κόμμα, ως Ελληνική Λύση, δεν αμφισβητούμε τις καλές προθέσεις σας. Φοβάμαι, όμως, και φοβόμαστε ότι έχετε ξεκινήσει με λάθος αφετηρία για άλλη μία φορά.

Και να ξεκαθαρίσω κάτι. Είναι απαραίτητο να βοηθήσουμε τους δικαστές και στο έργο τους και στο λειτούργημά τους. Σηκώνουν πραγματικά ένα πολύ μεγάλο φορτίο στις πλάτες τους και η πολιτεία πρέπει να παίρνει μέτρα και να είναι αρωγός σε αυτούς.

Από τη μεριά τους, όμως, και οι δικαστικοί υπάλληλοι, με τις τόσες ελλείψεις και δυσκολίες που αντιμετωπίζουν, προσπαθούν να συνδράμουν στο έργο των δικαστών. Γι’ αυτό τα μέτρα της πολιτείας δεν πρέπει να είναι μονόπλευρα ή μονοθεματικά, όπως εδώ. Πρέπει να εστιάζουν, δηλαδή να έχουν εφαρμογή και θετικό αντίκτυπο σε όλους όσους επιτελούν έργο είτε άμεσα είτε έμμεσα στην απονομή της δικαιοσύνης και το κυριότερο να είναι προσαρμοσμένα στην ελληνική πραγματικότητα.

Γιατί το λέω τώρα αυτό; Γιατί νομοθετείτε μια νέα κατηγορία δικαστικών υπαλλήλων, μια νέα -ας το πούμε έτσι, για να καταλάβει ο κόσμος- ενδιάμεση κατηγορία υπαλλήλων μεταξύ δικαστών και δικαστικών υπαλλήλων. Αυτοί θα είναι οι νέοι υπάλληλοι που νομοθετείτε σήμερα. Ουσιαστικά, μιλάμε για βοηθούς δικαστών, όπως έχει ο προπονητής τον βοηθό του. Πρόκειται για assistant judge. Να το πω κάπως έτσι: βοηθός δικαστή. Θα επικουρούν τους δικαστές, θα τους βοηθούν, κατ’ αρχάς, μάλλον στα ανώτατα δικαστήρια.

Λέτε ότι το σύστημα αυτό έχει μεγάλη επιτυχία στο εξωτερικό -το είπατε- ότι αυτοί οι βοηθοί στο εξωτερικό υπάρχουν, λειτουργούν με επιτυχία σε πολλές χώρες και είπατε και παραδείγματα, όπως στην Αμερική, την Αυστραλία κ.λπ..

Κύριε Υπουργέ, εγώ σας πιστεύω, πραγματικά σας πιστεύουμε όταν μας λέτε ότι στο εξωτερικό το σύστημα αυτό λειτουργεί. Καμμία αμφιβολία δεν έχουμε. Λειτουργεί. Όμως, μήπως εδώ ενδιαφέρει, μάς διαφεύγει ή σάς διαφεύγει κάτι πάρα πολύ σημαντικό;

Ερώτηση: Αντιμετωπίζουν τα δικαστήρια αυτών των κρατών, στα οποία αναφερθήκατε, τα προβλήματα που έχουν τα ελληνικά δικαστήρια;

Δεύτερη ερώτηση: Έχουν οι χώρες αυτές μεγάλες ελλείψεις στις γραμματείες των δικαστηρίων όσων ανεβαίνουν στην έδρα, όσων είναι γραμματείς και εισαγγελείς;

Τρίτη ερώτηση: Έχουν μεγάλα κενά σε οργανικές θέσεις τόσο δικαστών όσο και υπαλλήλων;

Τέταρτη ερώτηση: Έχουν τα προβλήματα που συναντάμε σε πολλά δικαστήρια σε κτηριακές εγκαταστάσεις και υποδομές στο εξωτερικό, όπως εδώ στην Ελλάδα;

Χρειάζεται να σας πω εγώ, κύριε Υπουργέ, την κατάσταση πολλών κτηρίων στην Ευελπίδων ή σε πολλά περιφερειακά πρωτοδικεία και ειρηνοδικεία, που δεν έχουν κατάλληλες δικαστικές αίθουσες ή ότι πολλές γραμματείες στην επαρχία στελεχώνονται και υπολειτουργούν ακόμη και με έναν υπάλληλο και ταλαιπωρούνται οι πάντες με αυτή την κατάσταση;

Αυτά δεν προηγούνται; Θέλω να πω ότι δεν θα έπρεπε να λύσουμε λίγο αυτά και να φτάσουμε και σε αυτό; Είναι λιθαράκι και αυτό, αλλά κάντε τομές σημαντικές. Αυτά δεν πρέπει να αντιμετωπιστούν από την πολιτεία κατά προτεραιότητα, για να φτάσουμε και εδώ και μετά να δούμε τι μπορούμε επιπλέον να κάνουμε και τι άλλο πρέπει να γίνει;

Νομίζω ότι και εσείς δεν διαφωνείτε με αυτά που ανέφερα και θα σας ακούσω μετά με προσοχή. Όμως, αυτή ακριβώς είναι η ειδοποιός διαφορά και φαίνεται ποιες είναι οι προτεραιότητες της κάθε κυβέρνησης και συγκεκριμένα τώρα που μιλάμε της δικής σας Κυβέρνησης. Εσείς, η Κυβέρνηση της Νέας Δημοκρατίας, κάνετε λόγο για σύντμηση δικαιοσύνης.

Είναι κάτι που είπατε και εσείς, κύριε Τσιάρα, στην τελευταία συνεδρίαση της αρμόδιας επιτροπής. Αυτό είπατε. Εμείς, όμως, ως Ελληνική Λύση κάνουμε λόγο και επιδιώκουμε ορθή, γρήγορη απονομή δικαιοσύνης και όχι σύντμηση. Γρήγορη απονομή και ορθή της δικαιοσύνης επιδιώκουμε.

Αυτό, όμως, δεν σημαίνει ότι πρέπει να κάνετε fast track. Δεν γίνεται. Για να λύσετε το πρόβλημα, fast track κάνετε. Αυτό πάτε να κάνετε. Δεν σημαίνει διεκπεραίωση μιας υπόθεσης, αλλά αποτελεσματική δικαστική προστασία του πολίτη σε εύλογο και σύντομο χρονικό διάστημα. Δεν γίνεται να τα «τσουβαλιάζω» όλα. Εσάς σας νοιάζει να βγουν τα νούμερα, τα statistics. Τι να πω; Τόσες υποθέσεις είχα, τόσες τις πήγα, άρα πέτυχα. Είναι, για να ικανοποιήσετε τα θέλω και τα συμφέροντα των δανειστών, των πιστωτών, των τραπεζών. Εμάς μας ενδιαφέρει ο πολίτης, μας ενδιαφέρει ο άνθρωπος που είναι πίσω από τους αριθμούς που βλέπετε εσείς.

Ακριβώς αυτό κάνετε και με τα υπερχρεωμένα νοικοκυριά, με τις χιλιάδες συσσωρευμένες υποθέσεις στα ειρηνοδικεία. Με το να παρακάμπτετε διαδικασίες, με το να μπλέκετε διαδικασίες και σε κάθε περίπτωση με το να προσθέτετε ακόμη περισσότερα βάρη στους πολίτες αυτό κάνατε. Αφού προηγουμένως νομοθετήσατε την πτώχευσή τους, αφού, βέβαια, συμφωνήσατε να βγάλετε στο σφυρί τα σπίτια τους, τους κάνετε ουσιαστικά ενοικιαστές στα σπίτια τους.

Αυτά δεν πρέπει να ξεχνιούνται. Πρέπει να λέγονται, πρέπει να επισημαίνονται. Μιλάμε για τις θυσίες, για τους κόπους των Ελλήνων πολιτών.

Όμως, η αλήθεια είναι ότι πάντοτε, ξέρετε, απέναντι στους Έλληνες -όχι εσείς προσωπικά, το κόμμα σας ναι και όλοι όσοι κυβέρνησαν- ήσασταν πολύ αυστηροί, αδυσώπητοι, θα έλεγα, πάρα πολλές φορές και η πολιτεία εξαντλεί την αυστηρότητά της στους συμπολίτες μας.

Βέβαια, εδώ, δεν ισχύει το ίδιο για άλλες κατηγορίες, όπως, για παράδειγμα, -θα το πω- για τους παράνομους μετανάστες, που, όπως λέτε, θέλετε να τους μπολιάσετε και στην πατρίδα μας. Εδώ δείχνετε ένα άλλο πρόσωπο. Έχετε ευνοϊκές ρυθμίσεις, προνόμια, σπίτια, δωρεάν νομική υποστήριξη, ενώ για τον Έλληνα δεν ισχύει αυτό. Και ο Έλληνας παλεύει για την επιβίωση με πρόσβαση στη δικαιοσύνη και πολλές φορές αυτή η πρόσβαση στη δικαιοσύνη είναι και ακριβή, πάρα πολύ ακριβή, αλλά και απλησίαστη.

Δυστυχώς έτσι έχουν τα πράγματα. Αυτές είναι οι επιλογές και οι προτεραιότητες της Κυβέρνησής σας. Και στο πλαίσιο αυτό, με όλη αυτή την κατάσταση που επικρατεί, είναι προτεραιότητα αυτή τη στιγμή η σύσταση νέου κλάδου στους δικαστικούς υπαλλήλους, σύμφωνα με το νομοσχέδιό σας; Εντάξει, κακό δεν είναι, αλλά θα είναι έναν τρόπο τινά γραφείο Τύπου. Αυτό επείγει τώρα; Δηλαδή, η επικοινωνία μας μάρανε;

Δηλαδή, μου φαίνεται ότι φτιάχνετε τη βιτρίνα, ότι δηλαδή έχετε ένα μαγαζί, αν μου επιτρέπεται η έκφραση, που φτιάχνετε τη βιτρίνα, αλλά μέσα στο κατάστημα λείπουν πολύ βασικά πράγματα και προσπαθείτε απλά να φτιάξετε τη βιτρίνα μπροστά.

Πολύ φοβάμαι ότι με το νομοσχέδιό σας νομοθετείτε δικαστικούς υπαλλήλους δύο ταχυτήτων, όπου ναι μεν οι παλαιότεροι θα νιώθουν αδικημένοι και θα συνεχίσουν να δουλεύουν με τις ίδιες δύσκολες συνθήκες, ενώ οι νεότεροι θα νοιώθουν ευνοημένοι.

Οφείλω, επίσης, να επισημάνω τους προβληματισμούς που υπάρχουν για το αν οι υπάλληλοι αυτοί με βάση το νομοσχέδιο θα ασκούν έμμεσα δικαιοδοτικό έργο. Πρέπει να είμαστε πολύ προσεκτικοί σε τέτοιες ρυθμίσεις.

Και επειδή μιλάμε για δημόσιο, για δημοσίους υπαλλήλους, μιλάμε για αξιοκρατία και θα έπρεπε τουλάχιστον να μιλάμε και για αριστεία. Πόσο, τελικά, όμως, κύριε Υπουργέ, επιβραβεύεται η αριστεία; Πόσο επιβραβεύονται οι καλύτεροι; Θα φέρω ένα παράδειγμα για να το ακούσει ο κόσμος για την επιλογή των προϊσταμένων. Δηλαδή, θέλω προϊσταμένους. Πώς θα τους επιλέξω; Η μοριοδότηση ενός σεμιναρίου με εκατό μόρια και το πτυχίο του πανεπιστημίου μοριοδοτείται με τριάντα και αν είναι Νομικής με σαράντα πέντε και το μεταπτυχιακό με τριάντα. Όμως, αν παρακολουθήσεις ένα σεμινάριο, θα πάρεις εκατό μόρια. Ε, δεν γίνεται αυτό. Δηλαδή, με δύο σεμινάρια καθάρισες; Αυτό ήταν; Έτσι θα πάνε οι άριστοι μπροστά; Έρχεσαι μπροστά από τον πτυχιούχο με μεταπτυχιακό και ξένες γλώσσες και εσύ παίρνεις κάποιον άλλον.

Και θα θυμίσω στο σημείο αυτό, κύριε Υπουργέ, ότι αυτή η έλλειψη αξιοκρατίας, γιατί τίποτα δεν είναι ξεκομμένο, είναι μια αλληλουχία γεγονότων, όπως σας έχω δείξει με έρευνες που έχω καταθέσει εδώ σε δικά σας νομοσχέδια, είναι ο πρώτος λόγος φυγής των χιλιάδων νέων μας στο εξωτερικό. Πώς περιμένουμε μετά να γυρίσουν τα παιδιά αυτά στην πατρίδα μας;

Η γρήγορη απονομή της δικαιοσύνης είναι αναμφίβολα απαραίτητη. Θα συμφωνήσουμε όλοι στην Αίθουσα αυτή μαζί σας ότι αποτελεί βασικό συστατικό της δίκαιης δίκης. Έτσι πρέπει να είναι ένα κράτος δικαίου. Στη δικαιοσύνη προσφεύγει, καταφεύγει ο πολίτης για να δικαιωθεί, να προστατευθεί και, φυσικά, να ικανοποιηθεί. Και η πολιτεία έχει την υποχρέωση να λειτουργεί. Είναι υποχρέωση της πολιτείας να λειτουργεί, να νομοθετεί με συγκεκριμένη στρατηγική και προγραμματισμό.

Βάλτε, λοιπόν, τις σωστές προτεραιότητες και υλοποιήστε αυτά που πραγματικά χρειάζεται η ελληνική δικαιοσύνη και οι Έλληνες πολίτες.

Και μιας και είναι νομοσχέδιο του Υπουργείου Δικαιοσύνης, προχωρήστε επιτέλους, κύριε Τσιάρα, στην αυστηροποίηση ποινών. Αυστηροποίηση ποινών! Ζήσαμε τραγικά γεγονότα το τελευταίο χρονικό διάστημα, τους τελευταίους μήνες και αναφέρομαι κυρίως στους παιδοβιαστές. Το έχουμε πει πάρα πολλές φορές. Προχωρήστε στην αυστηροποίηση ποινών. Όταν λέμε ισόβια, να εννοούμε πραγματικά ισόβια. Αν δεν το πούμε σήμερα εδώ, σε νομοσχέδιο του Υπουργείου Δικαιοσύνης, πότε θα το πούμε; Κάντε το πράξη!

Τώρα, από την άλλη, αναρωτιέμαι αν νομοθετείτε εσείς. Έξι τροπολογίες φέρατε των Υπουργείων Αγροτικής Ανάπτυξης, Δικαιοσύνης, Εργασίας –Εργασίας!-, Άμυνας, Εσωτερικών και Παιδείας. Έξι! Θα έρθουν και άλλες; Να ξέρουμε. Καλά, έρθουν-δεν έρθουν, δεν έχει σημασία.

Εγώ θα κάνω μια μικρή αναφορά στην τροπολογία του σούπερμαν, του κ. Χατζηδάκη. Είναι ο σούπερμαν της Κυβέρνησης, ο άνθρωπος των ειδικών αποστολών, που γιόρτασε πάνω στην τούρτα του τις συντάξεις, γιόρτασε τον ΟΣΕ, τη ΔΕΗ. Ό,τι ξεπούλησε το γιόρτασε ο σούπερμαν!

Να ρωτήσω κάτι, κύριε Τσιάρα. Το κράτος έχει συνέχεια ή δεν έχει; Έχει, έτσι μας έχετε πει. Στα μεγάλα το έχετε δείξει, Σκόπια, σε όλα αυτά έχει συνέχεια το κράτος. Το έχετε πει πολλές φορές. Το κομματικό κράτος δεν έχει συνέχεια; Γιατί ρωτάω; Φεύγει ο Υπουργός Εσωτερικών, ο Θεοδωρικάκος, έρχεται ο Βορίδης και τα αλλάζει όλα, ψήφος αποδήμων κ.λπ..

Ήταν ο Βρούτσης, έφερε με τυμπανοκρουσίες το σύστημα «ΑΤΛΑΣ», εδώ τον κουβεντιάζουμε τον «ΑΤΛΑΝΤΑ». Προσπαθούσατε να μας πείσετε δύο μερόνυχτα να τον ψηφίσουμε. Πήγε ο Πρωθυπουργός και το εγκαινίασε, «τι καλός που είναι ο “ΑΤΛΑΣ”», που μπορεί και να είναι γιατί βλέπω ότι πέρασαν πολλές συντάξεις, έδειχνε το πράγμα να τσουλάει –δηλαδή νομίζω ότι βγήκαν εκατόν πενήντα εννέα χιλιάδες συντάξεις, εν πάση περιπτώσει, αυτό που εσείς κάνατε- και έρχεται ο Χατζηδάκης, ο σούπερμαν, και τα αλλάζει όλα τώρα!

Το κομματικό σας κράτος δηλαδή δεν έχει συνέχεια; Δεν καταλαβαίνετε ότι πρέπει να έχετε ως βάση την πολιτική ενός κόμματος; Με αυτό προχωράτε. Δεν γίνεται όταν αλλάζει κάθε ένας Υπουργός να αλλάζουν τα πάντα. Γιατί θα φύγει ο Χατζηδάκης, θα αλλάξουν πάλι;

Ακούστε τώρα! Είναι η πρώτη φορά, κύριε Υπουργέ –θα τα πω και στον κ. Χατζηδάκη όταν έρθει, θα του πω και χρόνια πολλά του ανθρώπου, ελπίζω να μας έχει φέρει και λίγη τούρτα- που θα πληρώνουν οι συνταξιούχοι από την τσέπη τους για να βγει η σύνταξή τους! Το πρώτο είναι αυτό.

Δεύτερον, περί τα 80 εκατομμύρια ευρώ θα χρεωθεί ο κρατικός προϋπολογισμός, το ελληνικό κράτος, εγώ κι εσείς, οι πολίτες έξω δηλαδή, τα λεφτά αυτά, που έτσι ψηφίζει και αποφασίζει ο κ. Χατζηδάκης! Τα 80 εκατομμύρια δεν τα δίνει από την τσέπη του. Θα βγουν από το κράτος, από τους Έλληνες πολίτες, 80 εκατομμύρια ευρώ! Γιατί; Τριακόσιες χιλιάδες συντάξεις με 200-300 ευρώ η κάθε σύνταξη, που θέλει να δώσει στον καθένα. Γιατί τι κάνει; Θα πληρώνει, λέει, το κράτος φοροτεχνικούς και δικηγόρους. Πού θα τα βρει το κράτος τα λεφτά; Ποιος θα τα πληρώνει τα λεφτά αυτά; Πρώτη φορά! Ενώ το σύστημα έδειχνε ότι δούλευε, όπως δούλευε. Δεν δούλευε; Κάντε κάτι άλλο.

Όμως, ενώ έχεις τόσους δημοσίους υπαλλήλους, βάζεις ιδιώτες που θα τους πληρώνεις –όχι από την τσέπη σου- από την τσέπη του ελληνικού λαού; Και τι θα κάνουμε τώρα; Θα φύγει ο Χατζηδάκης σε έναν χρόνο, δύο χρόνια. Ελπίζουμε και νωρίτερα, ό,τι θέλει ας κάνει. Θα φύγει! Αυτός που θα αναλάβει μετά πού θα βρει τους φακέλους αυτούς, κύριε Τσιάρα; Θα υπάρχει τέτοια διασπορά υποθέσεων έξω, που θα χάνει η μάνα το παιδί και το παιδί τη μάνα! Πού θα βρεις την κάθε υπόθεση, τον κάθε φάκελο;

**ΠΡΟΕΔΡΕΥΩΝ (Νικήτας Κακλαμάνης):** Για ολοκληρώστε σιγά-σιγά.

**ΚΩΝΣΤΑΝΤΙΝΟΣ** **ΧΗΤΑΣ:** Τελειώνω, κύριε Πρόεδρε. Ευχαριστώ πολύ. Δεν έχουμε άλλον ομιλητή εμείς σήμερα, ούτως ή άλλως. Τελειώνω. Ένα λεπτό ακόμα. Ευχαριστώ.

Να σας πω και κάτι άλλο. Είναι ένας φουκαράς συνταξιούχος που περιμένει τρία χρόνια τη σύνταξή του. Δεν του βγαίνει η σύνταξη. Για παράδειγμα, βγαίνει ο Χήτας –που βγήκα εγώ τώρα στη σύνταξη- και επειδή έχω λεφτά, πάω και πιέζω, σε έναν μήνα η σύνταξη! Όπου φτωχός και η μοίρα του δηλαδή! Αυτό θα γίνεται. Θα πληρώνει και από την τσέπη του ο συνταξιούχος και θα του λέει ο δικηγόρος ή ο φοροτεχνικός «άσε να σου βγάλω τη σύνταξη, θα μου δώσεις όμως και δύο συντάξεις, δύο μηνιάτικα». Δεν γίνονται αυτά; Πού ζούμε δηλαδή; Στη χώρα των αγγέλων; Δεν θα γίνονται αυτά; Θα γίνονται.

Και εν πάση περιπτώσει, αποφασίστε –και κλείνω, κύριε Πρόεδρε- ως κόμμα, ως Κυβέρνηση. Θα μου πείτε τώρα «τι μου τα λες εμένα, ρε Χήτα, εγώ δικαιοσύνης είμαι, πες τα στον Χατζηδάκη». Θα τα πούμε κι εκεί, αλλά είστε κι εσείς μέλος της Κυβέρνησης, ξέρετε. Και η Κυβέρνηση δείχνει ότι δεν έχει σχέδιο. Ο κάθε Υπουργός μάλλον έχει προσωπικές επιδιώξεις, για να φτιάξει το δικό του χαρτοφυλάκιο. Δεν πάτε καλά, να το ξέρετε.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Νικήτας Κακλαμάνης):** Ακούστε τώρα πώς θα προχωρήσουμε. Αφού μιλήσει και η κ. Αγγελική Αδαμοπούλου –θα μιλήσει μέσω Webex- εκ μέρους του ΜέΡΑ25, θα πάμε στον κύκλο των έξι ομιλητών, οι οποίοι είναι και πέντε γιατί ένα κόμμα δεν έχει δώσει ομιλητή.

Μετά θα μιλήσει για εννέα λεπτά, όπως προβλέπει ο Κανονισμός, ο Υφυπουργός κ. Κώτσηρας. Ο Υπουργός με ενημέρωσε ότι θα μιλήσει, αφού ακούσει όλους τους ομιλητές.

Τώρα, επειδή αντιλαμβάνομαι ότι και οι γενικοί εισηγητές και αγορητές και οι Κοινοβουλευτικοί Εκπρόσωποι λόγω των τροπολογιών θα θέλουν να κάνουν μια ξεχωριστή τοποθέτηση –ενδεχομένως, όποιοι θέλουν- για τις τροπολογίες, κάνω μία πρόταση –ομοφώνως να την κάνουμε δεκτή- ότι αφού μιλήσουν όλοι οι συνάδελφοι, γενικοί εισηγητές και αγορητές και Κοινοβουλευτικοί Εκπρόσωποι να έχουν επίσης από πέντε λεπτά δευτερολογία, εφόσον θέλουν να κάνουν χρήση, είτε για τις τροπολογίες. Ό,τι θέλουν να πουν, αλλά υποθέτω θα θέλουν να μιλήσουν για τις τροπολογίες, που σιγά σιγά θα έρχονται κιόλας και οι Υπουργοί.

**ΚΩΝΣΤΑΝΤΙΝΟΣ** **ΤΣΙΑΡΑΣ (Υπουργός Δικαιοσύνης):** Αλλά ο ένας από τους δύο: ή ο εισηγητής ή ο Κοινοβουλευτικός Εκπρόσωπος.

**ΠΡΟΕΔΡΕΥΩΝ (Νικήτας Κακλαμάνης):** Όχι, όχι. Έχουν, κύριε Τσιάρα, και οι δύο δικαίωμα δευτερολογιών. Απλώς, όταν είναι μία συνεδρίαση, συνήθως δεν κάναμε δευτερολογίες.

Εν πάση περιπτώσει, μην πάρετε και πάνω σας έξι τροπολογίες. Εντάξει. Θα έρθουν οι Υπουργοί να απαντάνε κιόλας.

Συμφωνείτε, κύριοι συνάδελφοι, με την παραπάνω πρόταση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Νικήτας Κακλαμάνης):** Συμφωνούμε, λοιπόν, ομοφώνως. Αυτό για όποιον θέλει να πάρει τον λόγο. Γιατί μπορεί κάποιος να μη θέλει.

**ΠΡΟΕΔΡΕΥΩΝ (Νικήτας Κακλαμάνης):** Τον λόγο έχει τώρα, μέσω Webex, η κ. Αδαμοπούλου από το ΜέΡΑ25.

**ΑΓΓΕΛΙΚΗ ΑΔΑΜΟΠΟΥΛΟΥ:** Ευχαριστώ πολύ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, άκουσα με πραγματικό ενδιαφέρον όλες τις τοποθετήσεις στην επιτροπή. Ομολογώ και εγώ ότι η συζήτηση ήταν πολύ ενδιαφέρουσα. Όμως, δεν μπορώ να κρύψω την απογοήτευσή μου για κάποιους τακτικισμούς εκ μέρους των κορυφαίων εκπροσώπων της Αντιπολίτευσης σε αυτό το νομοσχέδιο, δηλαδή από πλευράς και Υπουργείου και ειδικού αγορητή.

Αυτή η συχνή διάθεση να σκιαμαχείτε δεν νομίζω ότι προσφέρει εποικοδομητικά. Και το λέω αυτό, γιατί εδώ υπάρχει ένα μοτίβο, να φέρνετε κάποιο νομοσχέδιο –με τα καλά και τα στραβά του- και να επιτίθεστε σε φανταστικούς εχθρούς.

Ποιος σας είπε ότι δεν αναγνωρίζουμε ότι υπάρχουν και θετικές πρωτοβουλίες; Για παράδειγμα, κάποιες από τις ρυθμίσεις που σχετίζονται με ζητήματα υπηρεσιακής κατάστασης ικανοποιούν πάγια αιτήματα.

Όμως, από εκεί και πέρα, το να στηλιτεύουμε -παραδείγματος χάριν- τη δυνατότητα προαγωγής υπαλλήλων της κατηγορίας δευτεροβάθμιας εκπαίδευσης σε θέσεις διευθυντικές είναι μηδενισμός; Το να σας ζητούμε να το επιτρέπετε μόνο κατ’ εξαίρεση, όταν δεν υπηρετεί υπάλληλος τεχνολογικής ή πανεπιστημιακής εκπαίδευσης, όπως στο Δημοσιοϋπαλληλικό Κώδικα, είναι μηδενισμός; Είναι ανεύθυνη αντιπολίτευση να παραπονούμαστε για τη χειρότερη μεταχείριση που υφίστανται οι δικαστικοί υπάλληλοι ως προς τις γονεϊκές άδειες ή ως προς την κινητικότητα, σε σχέση με τους υπόλοιπους δημοσίους υπαλλήλους; Γιατί και αυτά τα ζητήματα είναι ζητήματα υπηρεσιακής κατάστασης.

Εγώ θα συμφωνήσω με αυτό που είπε ο Υπουργός «λιθαράκι, λιθαράκι», αλλά αυτό δεν σημαίνει ότι δεν επιτρέπεται να διαφωνήσουμε για το ποιο λιθαράκι τελικά: ή θα προσθέσουμε ή θα αφαιρέσουμε λιθαράκια ή θα τα τοποθετήσουμε καλύτερα.

Το ότι υπάρχουν, λοιπόν, θετικά στο νομοσχέδιο δεν σημαίνει ότι δεν υπάρχουν σφάλματα και ελλείψεις. Εμείς τα αναφέρουμε αυτά, επιχειρηματολογούμε, έχουμε προτείνει συγκεκριμένες αλλαγές και τελικά μάλλον αυτό είναι που δημιουργεί δυσφορία και ενόχληση.

Έρχομαι στο ζήτημα που, απ’ ό,τι φαίνεται, είναι αυτό που ερέθισε περισσότερο μέσα στην επιτροπή το Υπουργείο –αδίκως, κατά τη γνώμη μου- οι ειδικοί κλάδοι –και κυρίως ο πρώτος- της τεκμηρίωσης και επικουρίας δικαστικού έργου. Να εξηγήσω λοιπόν πού συμφωνούμε και πού διαφωνούμε, γιατί θεωρούμε ότι έχουν γίνει λάθος ερμηνείες και θέλω να πιστεύω χωρίς δόλο.

Υπάρχουν τέτοιοι θεσμοί στο εξωτερικό; Βεβαίως. Υπάρχουν παντού στην Ευρώπη και στην Αμερική; Βεβαίως και όχι. Να το κλείσουμε αυτό –γιατί ακούστηκε από υπουργικά χείλη- και να περάσουμε στα πιο σημαντικά ζητήματα και ερωτήματα.

Ο θεσμός είναι ομοιόμορφος σε όλα τα κράτη και τα δικαστήρια που εφαρμόζεται; Όχι, δεν είναι. Αλλιώς λειτουργεί στη Γαλλία, αλλιώς στη Γερμανία, αλλιώς στο Δικαστήριο της Ευρωπαϊκής Ένωσης, αλλιώς στο Δικαστήριο του Στρασβούργου, με την ίδια γενική φιλοσοφία της επικουρίας του δικαστή, αλλά όχι με τον ίδιο τρόπο. Γιατί άλλες ανάγκες έχει κάθε δικαιοταξία, άλλα πράγματα επιτρέπει και άλλα απαγορεύει και βεβαίως άλλα προβλήματα έχει κάθε δικαιοταξία και το κάθε δικαστήριο.

Ο θεσμός στην Αμερική και στη Βρετανία, για παράδειγμα, λειτουργεί εντελώς διαφορετικά. Εκεί ο βοηθός δεν είναι μόνιμος υπάλληλος. Το δικαστήριο και στην Αμερική συγκεκριμένα ο ίδιος ο δημόσιος κατήγορος προκηρύσσουν ελεύθερα τη θέση με θητεία και επιλέγουν σε συμβούλιο μεταξύ όσων έκαναν αίτηση.

Στη Γαλλία δε, ο κλάδος είναι ειδικός και ανεξάρτητος, έχει απόλυτη εξειδίκευση για το συγκεκριμένο θέμα και βρίσκεται εκτός του στενού Σώματος των δικαστικών υπαλλήλων.

Το Δικαστήριο της Ευρωπαϊκής Ένωσης και το Δικαστήριο των Δικαιωμάτων του Ανθρώπου είναι πολύ νεότερα της ελληνικής δικαιοσύνης. Κατασκευάστηκαν εξαρχής με αυτούς τους θεσμούς στον λειτουργικό πυρήνα τους και με αυτούς τους θεσμούς λειτουργούν εξαρχής.

Όταν, λοιπόν, συγκρίνουμε, πρέπει να συγκρίνουμε παρόμοιες καταστάσεις. Πρέπει να συγκρίνουμε συγκεκριμένα πράγματα, δεν μπορούμε να συγκρίνουμε μήλα με αχλάδια. Εδώ δεν μπορούμε καν να συγκρίνουμε -σας το επανέλαβα στην επιτροπή- δεν έχουμε μέτρο σύγκρισης. Ρώτησα τρεις με τέσσερις φορές στην επιτροπή και δεν έχω λάβει απάντηση από κανέναν.

Ελπίζω, λοιπόν, τώρα υπό το βάρος και της Ολομέλειας να μου απαντήσετε στο πολύ απλό: Τι ακριβώς θα κάνουν αυτοί οι υπάλληλοι; Γιατί σε όλα τα κράτη του εξωτερικού και στα διεθνή δικαστήρια αυτό προσδιορίζεται με ακρίβεια.

Και μιας και επικαλείστε βέλτιστες πρακτικές, σας παρακαλώ και πάλι να μας πείτε ποιο είναι το καθηκοντολόγιο που υπάρχει στο εξωτερικό για κάθε θέση αναλυτικότατα, για να μιλάμε λεπτομερώς. Να μας ξεκαθαρίσετε τι θα κάνουν αυτοί οι άνθρωποι, όταν θα πηγαίνουν στη δουλειά τους. Και βέβαια, να μας απαντήσετε αν αυτά τα δικαστήρια αντιμετωπίζουν τα προβλήματα και τις ελλείψεις σε οργανικές θέσεις και υλικοτεχνική υποδομή που ταλανίζουν τα ελληνικά δικαστήρια.

Από αυτά που γράφετε στο άρθρο 24, το μόνο που προκύπτει με σαφήνεια είναι ότι αυτοί οι υπάλληλοι θα κάνουν επεξεργασία της νομολογίας, σύνταξη ευρετηρίων και δελτίων νομολογίας, νομοθεσίας, βιβλιογραφίας και αρθρογραφίας. Αυτό το αναγνωρίζουμε, το καταλαβαίνουμε, ασχέτως αν θεωρούμε ότι τα σύγχρονα μέσα παρέχουν ήδη αυτά τα εργαλεία στους δικαστές. Υπάρχουν πολλά εργαλεία, τράπεζες νομικών πληροφοριών και δεν χρειάζονται υπάλληλοι για αυτή τη δουλειά.

Μέχρι τώρα, λοιπόν, που συζητάμε στην Ολομέλεια το νομοσχέδιο, δεν μας έχετε εξηγήσει -και παρακαλώ για άλλη μία φορά να μας εξηγήσετε- τι θα πει «επικουρούν άμεσα τους δικαστικούς και εισαγγελικούς λειτουργούς στο έργο τους» και τι σημαίνει πρακτικά –πρακτικά, όμως!- ότι θα απασχολούνται με προκαταρκτική επεξεργασία των υποθέσεων. Και όταν λέω «πρακτικά», εννοώ με όρους δικονομικούς, με όρους δικονομίας. Έψαξα και στο σημείωμα του κ. Γράβαρη, δεν είδα κάτι συγκεκριμένο. Μιλάει, βέβαια, για τεκμηρίωση, το οποίο παραπέμπει σε μεταβίβαση οιονεί δικαιοδοτικού έργου. Είδα επίσης μία εκτίμηση για το ωφέλιμο του θεσμού στο εξωτερικό, η οποία επιστημονικά είναι σεβαστή, αλλά είναι μία επανάληψη της γενικόλογης διάταξης και όχι κάτι παραπάνω.

Τελικά, λοιπόν, προσπαθείτε να μας πείσετε ότι φέρνετε μία καινοτομία και έναν ωφέλιμο θεσμό, δεν θέλετε, όμως, να μας τον περιγράψετε με συγκεκριμένες στοιχειώδεις λεπτομέρειες. Και για να το πω με όρους αγοράς, αν στην προσωπική ζωή κάποιος ήθελε να σας πουλήσει μια υπηρεσία, ένα προϊόν, που θα σας το διαφήμιζε ως ιδιαίτερα καινοτόμο, πρωτοποριακό και σπουδαίο, αλλά απέφευγε να σας απαντήσει σε βασικά πράγματα και χρήσεις, εσείς θα το αγοράζατε;

Άρα, λοιπόν, εμείς δεν φταίμε, όταν δεν ξέρετε ή δεν θέλετε να εξηγήσετε ασάφειες στα πολύ ουσιώδη. Εμείς είμαστε πολύ σαφείς: Μόνο ο δικαστής μπορεί να παράγει έστω και οιονεί δικαιοδοτικό έργο, μόνο ο δικαστής μπορεί να κάνει έλεγχο παραδεκτού, να ερμηνεύσει κάποιον κανόνα δικαίου, να υπαγάγει τα πραγματικά περιστατικά στον κανόνα δικαίου στο πλαίσιο της απονομής δικαιοσύνης, να εκτιμά δηλαδή σε σχέση με μια ένδικη υπόθεση. Εκτιμήσεις και τεκμηρίωση δεν μπορεί να κάνει κανείς άλλος.

Και βέβαια, όπως το ξαναείπα, η αλήθεια είναι ότι και ο ίδιος ο δικαστικός χώρος, αυτοί δηλαδή που λέτε ότι θα ωφεληθούν, δεν φαίνεται να ομονοεί στο ζήτημα. Η διοικητική ολομέλεια του Αρείου Πάγου είχε γνωμοδοτήσει αρνητικά το 2019, όταν ασχολήθηκε με τον κώδικα και την πρόταση για τη δημιουργία βοηθών δικαστών. Μάλιστα, μιας και μας είπατε ότι φέρνετε στην ουσία το ίδιο το κείμενο με τότε, τότε ο Άρειος Πάγος ομόφωνα ζήτησε την κατάργηση των προβλεπόμενων στο τρίτο κεφάλαιο ειδικών κλάδων πανεπιστημιακής εκπαίδευσης, τεκμηρίωσης και επικουρίας δικαστικού έργου και δικαστικής επικοινωνίας και διεθνών σχέσεων. Ήταν στα άρθρα 23 έως και 82. Ούτε χρειάζεται να υπενθυμίσω για άλλη μία φορά την εντελώς αρνητική άποψη της Ένωσης Δικαστών και Εισαγγελέων, η οποία είναι και μακράν η πιο πολυάριθμη όλων και προφανώς έχει τις περισσότερες ανάγκες.

Τελικά, δηλαδή, ούτε μεταξύ των δικαστών έχετε εξασφαλίσει τις απαραίτητες συναινέσεις για κάτι τόσο σοβαρό.

Πάμε τώρα στον τρόπο επιλογής. Σε εξαίρεση προς όλους τους άλλους συναδέλφους τους στα δικαστήρια οι υπάλληλοι από αυτές τις δύο κατηγορίες επιλέγονται χωρίς εμπλοκή ή τουλάχιστον εποπτεία του ΑΣΕΠ. Για την πρώτη επιλέγει η επιτροπή που ορίζουν οι ολομέλειες, για τη δεύτερη η επιτροπή που κατά τα 6/8 ορίζει ο ίδιος ο Υπουργός. Αυτό, δηλαδή, δεν πρέπει να το αναφέρουμε;

Να σας θυμίσω μάλιστα ότι πρόσφατα περάσατε νόμο που τροποποίησε το ΑΣΕΠ και τις διαδικασίες του. Τότε, μάλιστα, κάποια στελέχη της Νέας Δημοκρατίας από το Βήμα της Βουλής μάς είπαν ότι ως παράταξη έχετε στόχο να καταπολεμήσετε τις εξαιρέσεις και να εξασφαλίσετε την πολύ συχνότερη ουσιαστική εμπλοκή του ΑΣΕΠ σε όλες τις διαδικασίες προσλήψεων στο δημόσιο.

Τώρα, λοιπόν, εσείς οι ίδιοι και ενώ δεν έχει ακόμα στεγνώσει το μελάνι σε αυτόν τον νόμο του κ. Βορίδη, παραβαίνετε αυτή την κεντρική σας δέσμευση από το Βήμα της Βουλής στα άρθρα 29 και 70.

Εμείς, λοιπόν, λέμε «ΑΣΕΠ παντού» και αν χρειάζεται το ΑΣΕΠ συνδρομή λόγω ειδικού γνωστικού αντικειμένου και δικαιούται και έχει τον τρόπο να τη λάβει και από την υπηρεσία και από τους δικαστές και από τις νομικές σχολές και από το δικηγορικό σώμα.

Εμείς, λοιπόν, έχουμε μια σαφή και κατανοητή θέση. Εσείς, από την άλλη, αυτοδιαψεύδεστε, φέρνοντας καινούργιες εξαιρέσεις που τάχα θα εξαφανίζατε, δηλαδή μόνιμους δημοσίους υπαλλήλους χωρίς ΑΣΕΠ.

Ως προς τη μοριοδότηση, δεν θα πω επί του παρόντος κάτι. Περιμένουμε τις νομοτεχνικές βελτιώσεις. Βέβαια, θεωρώ απαράδεκτο να μη μας έχουν ακόμη ανακοινωθεί και ουσιαστικά να τις ξέρει μόνο ο εισηγητής της Νέας Δημοκρατίας.

Κυρίες και κύριοι συνάδελφοι, ο κ. Λάππας είπε χθες στην επιτροπή κάτι πολύ εύστοχο, είπε -αν δεν κάνω λάθος- «εδώ το σπίτι δεν έχει σκεπή και το Υπουργείο ασχολείται με την επίπλωση» και είναι ακριβής η διαπίστωση μέχρι ενός σημείου.

Στις χώρες του Συμβουλίου της Ευρώπης, μεταξύ των οποίων και το Αζερμπαϊτζάν, η Αλβανία, η Μολδαβία, η Γεωργία, η Αρμενία και όλες οι πρώην Γιουγκοσλαβικές Δημοκρατίες, κατά μέσο όρο σε αυτές τις χώρες αντιστοιχούν 3,1 υπάλληλοι ανά δικαστικό λειτουργό. Στην Ελλάδα έχουμε έξι χιλιάδες υπαλλήλους για τέσσερις χιλιάδες τριακόσιους δικαστές. Με λίγα λόγια, λοιπόν, στους δύο δικαστές αναλογούν λιγότεροι από τρεις υπάλληλοι. Έχουμε δικαστήρια, όπου, όπως είχα πει, οι υπάλληλοι είναι μισοί από τους δικαστές.

Η ορθή απονομή της δικαιοσύνης, όπως έχει πει πολλές φορές η Ένωση Δικαστών και Εισαγγελέων, πραγματώνεται με εκείνους τους υλικούς όρους που διασφαλίζουν επαρκή στελέχωση της γραμματείας, κατάλληλη υλικοτεχνική υποδομή που να ανταποκρίνεται στις σύγχρονες ανάγκες.

Πρώτο, λοιπόν, και αναγκαίο βήμα προς την κατεύθυνση αυτή είναι η άμεση πρόσληψη γραμματέων που θα καλύπτουν τις υφιστάμενες κενές οργανικές θέσεις και όχι, βεβαίως, υπαλλήλων -δεν έχει ανάγκη από υπαλλήλους- οι οποίοι θα υποκαθιστούν το δικαστικό έργο και τη δικανική κρίση.

Ο κύριος Υπουργός στην επιτροπή μάς μετέφερε διαπιστωτικά ότι οι επιτυχόντες δεν πηγαίνουν να λάβουν τον διορισμό και γι’ αυτό έχουμε κενές οργανικές θέσεις. Το ερώτημα είναι: Με αυτά τα οποία νομοθετείτε τώρα θα τρέξουν περιχαρείς οι άνθρωποι να στελεχώσουν τα δικαστήρια; Αλλάξατε κάτι ως προς τα κίνητρα; Δεν αυξήσατε ούτε αποδοχές ούτε θεσπίσατε κάτι ευεργετικό που μπορεί να δώσει όραμα σε έναν άνθρωπο -νέο άνθρωπο- να εργαστεί για τη δικαιοσύνη με μεράκι. Άρα, λοιπόν, πώς περιμένετε να λυθεί το βασικό πρόβλημα της υποστελέχωσης;

Τα στοιχειώδη, λοιπόν, από τα δικαστήρια, κύριε Υπουργέ, είναι αυτά που λείπουν. Δεν λείπουν ούτε οι επικοινωνιακές πολυτέλειες με ανεπαρκή περιγραφή και περιορισμένη συναίνεση ούτε οι σκιές αναξιοκρατίας από περίεργες μοριοδοτήσεις και προαγωγές.

Και θα τελειώσω με την τροπολογία που φέρατε πολύ αργά χθες το βράδυ σε σχέση με τον Πρόεδρο της Αρχής Καταπολέμησης της Νομιμοποίησης Εσόδων από Εγκληματικές Δραστηριότητες. Λέτε, λοιπόν, στη διάταξη ότι ενώ ο εν ενεργεία ανώτατος εισαγγελικός λειτουργός επιλέγεται μαζί με τον αναπληρωτή του με απόφαση του Ανώτατου Δικαστικού Συμβουλίου, μετά από σχετικό ερώτημα όμως του Υπουργού Δικαιοσύνης, και διορίζεται με κοινή απόφαση των Υπουργών Οικονομικών και Δικαιοσύνης, φέρνετε εδώ τον επί τιμή, τον επίτιμο ανώτατο εισαγγελικό λειτουργό, ο οποίος επιλέγεται μαζί με τον αναπληρωτή του κατόπιν κοινής απόφασης των Υπουργού Οικονομικών και Δικαιοσύνης, ύστερα από πρόταση μεν του τελευταίου και απλή γνωμοδότηση της Μόνιμης Επιτροπής Θεσμών και Διαφάνειας της Βουλής. Κάνετε, δηλαδή, μια διάκριση: Παρακάμπτετε τελείως εδώ την επιλογή του επίτιμου από ένα ανεξάρτητο όργανο, όπως είναι το Ανώτατο Δικαστικό Συμβούλιο και, βεβαίως, δεν υπάρχει δεσμευτική γνώμη της Επιτροπής Θεσμών και Διαφάνειας.

Συγγνώμη, αλλά αυτό είναι στάχτη στα μάτια. Θεωρούμε ότι υπάρχει μεθόδευση. Είναι μια φωτογραφική διάταξη. Υπάρχει ήδη μία επιλογή και απλά θέλετε να νομιμοποιήσει αυτή την υπουργική επιλογή για να παρακαμφθεί το Ανώτατο Δικαστικό Συμβούλιο. Να αποσύρετε οπωσδήποτε αυτή τη διάταξη.

Σας ευχαριστώ πολύ.

**ΠΡΟΕΔΡΕΥΩΝ (Νικήτας Κακλαμάνης):** Ωραία, ευχαριστούμε, κυρία Αδαμοπούλου.

Στο σημείο αυτό ολοκληρώθηκε αυτός ο κύκλος και προχωρούμε στον κύκλο των έξι ομιλητών με φυσική παρουσία. Είναι εδώ η κ. Παπαδημητρίου που είναι πρώτη, η κ. Ξενογιαννακοπούλου που είναι δεύτερη, ο κ. Μουλκιώτης, ο κ. Κατσώτης και ο κ. Μπούμπας.

Ορίστε, κυρία Παπαδημητρίου, έχετε τον λόγο.

**ΑΝΝΑ ΜΑΝΗ - ΠΑΠΑΔΗΜΗΤΡΙΟΥ:** Σας ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, κατ’ αρχάς, θέλω να χαιρετίσω από αυτό το Βήμα την κατατεθείσα τροπολογία του Υπουργείου Εργασίας και Κοινωνικών Ασφαλίσεων που δίνει επιτέλους λύση στο πρόβλημα χιλιάδων συνταξιούχων. Αυτό καταδεικνύει ότι η Κυβέρνηση αφουγκράζεται τα προβλήματα της κοινωνίας και μάλιστα αντιμετωπίζει το ζήτημα ολιστικά, καθώς ρυθμίζονται πολλά ζητήματα που μπορεί να ανακύψουν στην επεξεργασία και στην επίλυση αυτών των ζητημάτων.

Και επειδή προέρχομαι από την Πιερία, μία κατ’ εξοχήν αγροτική περιοχή, θέλω επίσης να χαιρετίσω την κατατεθείσα από τον Υπουργό Αγροτικής Ανάπτυξης τροπολογία που αφορά το ζήτημα της μετάκλησης των εργατών γης υπηκόων τρίτων χωρών. Και σε αυτή την περίπτωση τα αντανακλαστικά των Υπουργείων και της Κυβέρνησης ήταν άμεσα και είναι βέβαιο ότι οι συγκομιδές δεν θα μείνουν στα χωράφια, δεν θα μείνουν πάνω στα δένδρα και ότι και αυτό το ζήτημα θα αντιμετωπιστεί άμεσα.

Επίσης, επειδή ακούστηκαν διάφορα για κτηριακές υποδομές, για ελλείψεις και για άλλα, θα ήθελα να σας υπενθυμίσω, κυρίες και κύριοι συνάδελφοι, ότι πριν από έναν μήνα εγκρίθηκε η κατασκευή επτά νέων δικαστικών μεγάρων, η ανακατασκευή άλλων πέντε δικαστικών μεγάρων στην κεντρική Μακεδονία, στην κεντρική Ελλάδα και την Κρήτη, μετά από πρόταση του Υπουργού Δικαιοσύνης κ. Τσιάρα. Τώρα θα μου πείτε «τελειώνουμε με αυτά;». Όχι, βέβαια, γιατί πάντα ο εχθρός του καλού είναι το καλύτερο και γι’ αυτό παλεύουμε εμείς.

Και έρχομαι τώρα επί του νομοσχεδίου. Κατ’ αρχάς, είναι πολύ θετικό ότι έτυχε της αποδοχής από πολλές πτέρυγες του Κοινοβουλίου. Αυτό είναι κάτι που θα περίμενε κανείς, αφού το υπαγορεύει η κοινή λογική, γιατί είναι ένα σχέδιο νόμου που αφορά τη συζήτηση και επεξεργασία του Κώδικα Δικαστικών Υπαλλήλων και δεν μπορεί να αποτελέσει αντικείμενο πολιτικής αντιπαράθεσης.

Άλλωστε, αυτός ακριβώς είναι και ο λόγος που το Υπουργείο Δικαιοσύνης υιοθέτησε, αφ’ ενός, το πόρισμα της νομοπαρασκευαστικής επιτροπής που έχει αφετηρία στην προηγούμενη κυβέρνηση και, αφ’ ετέρου, το εισάγει με τη συνήθη νομοθετική διαδικασία και όχι με τη διαδικασία των κωδίκων. Διότι έτσι υφίσταται, επιτρέψτε μου την έκφραση, τη «βάσανο» -τη λέω εντός εισαγωγικών- της συνήθους κοινοβουλευτικής επεξεργασίας, όπως είναι η κατάθεση και συζήτηση στην αρμόδια επιτροπή, η συζήτηση επί της αρχής και επί των άρθρων, η δεύτερη ανάγνωση, η ακρόαση των φορέων, οι προτάσεις από τους Βουλευτές, η ακρόαση των φορέων και οι προτάσεις των φορέων, η έκθεση αξιολόγησης και η έκθεση της Επιστημονικής Υπηρεσίας της Βουλής. Έτσι, θα αποτελέσει ένα ουσιαστικό εργαλείο, αφ’ ενός, για την αναβάθμιση του έργου των δικαστικών υπαλλήλων και, αφ’ ετέρου, για την επιτάχυνση στην απονομή της δικαιοσύνης.

Η Κυβέρνηση, προσηλωμένη στο μεταρρυθμιστικό της έργο στον χώρο της δικαιοσύνης, αντικαθιστά σήμερα, είκοσι ένα χρόνια μετά, τον ισχύοντα Κώδικα Δικαστικών Υπαλλήλων εισάγοντας έναν νέο σύγχρονο κώδικα που ανταποκρίνεται στις απαιτήσεις της εποχής, αλλά και στον ιδιαίτερο θεσμικό ρόλο που έχουν οι δικαστικοί υπάλληλοι ως αρωγοί της δικαιοσύνης.

Ο νέος κώδικας, ακολουθώντας τις βέλτιστες διεθνείς πρακτικές, έρχεται να εκσυγχρονίσει την οργάνωση των διοικητικών υπηρεσιών των δικαστηρίων και να αναβαθμίσει συνολικά το έργο και την εξέλιξη των δικαστικών υπαλλήλων.

Θα εστιάσω σε τρεις βασικούς άξονες που συνιστούν, κατά την άποψή μου, και τις τρεις σημαντικότερες μεταρρυθμίσεις. Η πρώτη αφορά στο σύστημα αξιολόγησης των δικαστικών υπαλλήλων, ένα σύστημα που, δυστυχώς, είχε καταλήξει να είναι μια τυπική και προσχηματική, αν θέλετε, διαδικασία, όπου όλοι αξιολογούνται με «άριστα», χωρίς να υπάρχει καμμία ουσιαστική διάκριση και επιβράβευση των πραγματικά ικανών. Αυτό πλέον αλλάζει, καθώς εισάγονται νέα σύγχρονα κριτήρια αξιολόγησης, ενώ για πρώτη φορά θεσπίζεται και η αξιολόγηση των προϊσταμένων από τους υφισταμένους τους.

Η δεύτερη βασική μεταρρύθμιση αφορά στην επιλογή των προϊσταμένων βάσει μοριοδότησης, η οποία θα προκύπτει από συνδυασμό τυπικών προσόντων, εργασιακής εμπειρίας και δεξιοτήτων.

Η μεγάλη, όμως, τομή είναι η θέσπιση των δύο νέων κλάδων δικαστικών υπαλλήλων, του Κλάδου Τεκμηρίωσης και Επικουρίας Δικαστικού Έργου που θα υποστηρίζει τους δικαστικούς λειτουργούς στους τομείς της νομοθετικής, νομολογιακής και βιβλιογραφικής τεκμηρίωσης και του Κλάδου Δικαστικής Επικοινωνίας και Διεθνών Σχέσεων.

Ειδικότερα, ο πρώτος κλάδος θα προσφέρει σημαντική βοήθεια στο έργο των δικαστών σε θέματα προγραμματισμού, ευρετηρίασης και εν γένει πρακτικής διεκπεραίωσης των υποθέσεων, συνεισφέροντας έτσι σημαντικά στο μεγάλο διακύβευμα, αυτό της επιτάχυνσης στην απονομή της δικαιοσύνης. Και είναι άξιο απορίας ότι διατυπώθηκαν επιφυλάξεις και ισχυρισμοί οι οποίοι στερούνται βασιμότητας. Για παράδειγμα, διατυπώθηκε από πολλούς συναδέλφους ότι θα μπορούσαν να γίνουν προσλήψεις εξειδικευμένου επιστημονικού προσωπικού διαφόρων ειδικοτήτων, όπως για παράδειγμα, ψυχολόγων, κοινωνικών λειτουργών, οικονομολόγων, πολιτικών μηχανικών και άλλων επιστημόνων.

Κυρίες και κύριοι συνάδελφοι, ο νόμος πρέπει πάντα να είναι σαφής και ρητός και συγκεκριμένος. Δεν μπορούμε να προβούμε σήμερα σε νομοθετική ρύθμιση με ενδεικτική απαρίθμηση επαγγελματιών επιστημόνων που θα συνεπικουρούν τους δικαστές. Είναι αδύνατον, αλλά και δεν είναι νομικά ορθό να προσδιοριστεί εκ των προτέρων ένας τέτοιος κατάλογος, ο οποίος φυσικά μπορεί να είναι και ανεξάντλητος. Εξάλλου, όπου απαιτούνται εξειδικευμένες γνώσεις που εκφεύγουν του πλαισίου γνώσεων των δικαστών, υπάρχει, σύμφωνα με τη δικονομία, σε όλες τις δικονομίες υπάρχει αυτό, το αποδεικτικό μέσο της πραγματογνωμοσύνης, την οποία μπορεί να διατάξει αυτεπαγγέλτως ο δικαστής ή ακόμα και να τη ζητήσει και ο διάδικος.

Διατυπώθηκε, επίσης, ο ισχυρισμός ότι οι υπάλληλοι θα υποκαθιστούν τρόπον τινά τους δικαστές στο δικαιοδοτικό τους έργο. Μα, θα δικάζει ο υπάλληλος; Ο σχηματισμός της δικανικής κρίσης και η έκδοση μιας απόφασης θα ανήκει αποκλειστικά στον δικαστή, όπως εξάλλου ορίζει και το Σύνταγμα. Αλήθεια, πιστεύει κανείς ότι ο δικαστής δεν θα ελέγξει και δεν θα κρίνει το υλικό που θα του έχει προετοιμάσει ο υπάλληλος του κλάδου επικουρίας;

Κλείνοντας το κεφάλαιο, θα πρέπει να πούμε ότι πρόκειται για έναν θεσμό δοκιμασμένο και επιτυχημένο στον χώρο της δικαιοσύνης πολλών κρατών.

Συνοψίζοντας, το παρόν σχέδιο νόμου, ο Κώδικας Δικαστικών Υπαλλήλων εισάγεται, πρώτον, με τη συνήθη και διεξοδική κοινοβουλευτική διαδικασία. Δεύτερον, βασίζεται στο πόρισμα της νομοπαρασκευαστικής επιτροπής που έχει αφετηρία από την προηγούμενη κυβέρνηση. Τρίτον, εισάγει τον θεσμό της επικουρίας, έναν θεσμό δοκιμασμένο στα διεθνή δικαιικά συστήματα. Τέταρτον, έτυχε της αποδοχής της μεγαλύτερης πλειοψηφίας των αρμόδιων φορέων στις επιτροπές και πέμπτον και πιο σημαντικό, είναι σε απόλυτη συμφωνία με τον Καταστατικό μας Χάρτη, το Σύνταγμα, αλλά και τις απαιτήσεις των καιρών.

Ας ελπίσουμε ότι θα είναι και ένα νομοσχέδιο που θα τύχει της αποδοχής όλων των κομμάτων, καθώς η προσπάθεια για την επιτάχυνση απονομής δικαιοσύνης από την ηγεσία του Υπουργείου Δικαιοσύνης είναι ένας αγώνας ο οποίος πρέπει να κερδηθεί, διότι επηρεάζει τις ζωές χιλιάδων συμπολιτών μας, αλλά και γιατί έχει άμεσο αντίκτυπο στην ανάπτυξη, τις επενδύσεις και την οικονομία της πατρίδας μας. Διότι έτσι μόνο βρίσκει εφαρμογή το ύψιστο ατομικό δικαίωμα για δίκαιη δίκη που κατοχυρώνεται στο άρθρο 20 του Συντάγματος και στο άρθρο 6 της Ευρωπαϊκής Σύμβασης Δικαιωμάτων του Ανθρώπου και γιατί τότε μπορούμε να μιλάμε για κράτος δικαίου.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Νικήτας Κακλαμάνης):** Τον λόγο τώρα θα πάρει η συνάδελφος από τον ΣΥΡΙΖΑ, η κ. Μαριλίζα Ξενογιαννακοπούλου.

Παρακαλώ όλους τους συναδέλφους να τηρούν τις αποστάσεις. Εγώ και ο κ. Τσιάρας είμαστε και γιατροί, δεν μπορούμε να μην τα βλέπουμε αυτά.

Κυρία Ξενογιαννακοπούλου, έχετε τον λόγο.

**ΜΑΡΙΛΙΖΑ ΞΕΝΟΓΙΑΝΝΑΚΟΠΟΥΛΟΥ:** Ευχαριστώ, πολύ κύριε Πρόεδρε.

Κυρίες και κύριοι συνάδελφοι, λαμβάνω τον λόγο, προκειμένου να τοποθετηθώ εκ μέρους της Κοινοβουλευτικής Ομάδας του ΣΥΡΙΖΑ-Προοδευτική Συμμαχία για την απαράδεκτη τροπολογία που έχει καταθέσει ο Υπουργός Εργασίας, ο κ. Χατζηδάκης, με την οποία εμπλέκει ιδιώτες δικηγόρους και λογιστές στην απονομή των συντάξεων και στη λειτουργία του ΕΦΚΑ.

Η πραγματικότητα, κυρίες και κύριοι συνάδελφοι, είναι ότι το κοινωνικό πρόβλημα και ταυτόχρονα δημοσιονομικό των εκκρεμών συντάξεων, οι οποίες έχουν υπερτριπλασιαστεί από τις εκλογές του 2019 μέχρι σήμερα και έχουν ξεπεράσει πλέον τις τετρακόσιες χιλιάδες, έχει την υπογραφή της Κυβέρνησης Μητσοτάκη. Επί δεκαοκτώ μήνες μετά τις εκλογές υπήρχε άρνηση να παραδεχτούν ότι υπάρχει πρόβλημα και μετά τον ανασχηματισμό ο κ. Χατζηδάκης, λες και δεν παρέλαβε από Υπουργό του ίδιου κόμματος και της ίδιας κυβέρνησης, το μόνο που κάνει είναι να απαξιώνει τον ΕΦΚΑ, να μιλάει για κόπρο του Αυγείου, να μιλάει για σαράβαλο όσον αφορά τη λειτουργία του ΕΦΚΑ, να υποτιμά και να απαξιώνει τους δημοσίους υπαλλήλους.

Είναι προφανώς ένας διπλός στόχος: Αφ’ ενός, κατά την προσφιλή τακτική της Κυβέρνησης Μητσοτάκη, έχουμε μετάθεση ευθυνών. Ποτέ δεν φταίει αυτή η Κυβέρνηση, δεν αναλαμβάνει τις ευθύνες, αλλά μεταθέτει σε κάποιους άλλους και στην προκειμένη περίπτωση στους δημοσίους υπαλλήλους, λες και δεν έχουμε πολιτική ηγεσία. Ταυτόχρονα, όμως, υπηρετεί και το νεοφιλελεύθερο αφήγημα του κακού και προβληματικού γραφειοκρατικού δημοσίου και της ιδιωτικοποίησης των υπηρεσιών.

Είμαστε κάθετοι απέναντι σε αυτή την τροπολογία, που φυσικά και θα καταψηφίσουμε για μια σειρά από λόγους. Πρώτα απ’ όλα, είναι αντισυνταγματική. Αντιβαίνει στο άρθρο 22 παράγραφος 5 του Συντάγματος, που ρητά αναφέρει ότι η κοινωνική ασφάλιση, το δημόσιο ασφαλιστικό σύστημα είναι στην αποκλειστική μέριμνα του κράτους.

Να είμαστε σαφείς. Τι έπρεπε να κάνει ο κ. Χατζηδάκης; Θα έπρεπε να κάνει τις αναγκαίες προσλήψεις στον ΕΦΚΑ, γιατί δεν υπάρχουν τα στελέχη, μειώθηκαν κατά 48% τη δεκαετία της κρίσης, και ταυτόχρονα να επιταχύνει την ψηφιακή αναβάθμιση του ασφαλιστικού ιστορικού που είναι ο μεγάλος λόγος των καθυστερήσεων.

Δεύτερος λόγος. Είμαστε αντίθετοι, γιατί αποτελεί μια κερκόπορτα αυτή η τροπολογία, ανοίγει δηλαδή τον δρόμο για την ιδιωτικοποίηση υπηρεσιών του δημοσίου συνολικά στη δημόσια διοίκηση. Κοιτάξτε, εδώ δεν μιλάμε για κάποιες συμβάσεις με εταιρείες που αγοράζουν υπηρεσίες λογισμικού ή για κάποιες άλλες υποδομές ή για υλικοτεχνική υποδομή, εδώ μιλάμε για ιδιωτικοποίηση υπηρεσιών που είναι στην καρδιά της δημόσιας υπηρεσίας, για την οποία είναι αυτονόητο ότι οφείλει να εξυπηρετείται ο πολίτης, καθώς ο φορολογούμενος και ο ασφαλισμένος στη συγκεκριμένη περίπτωση πληρώνει τα έξοδα λειτουργίας του ΕΦΚΑ.

Ο τρίτος λόγος είναι ότι φυσικά με αυτή τη ρύθμιση, η οποία έχει μόνιμα χαρακτηριστικά -δεν είναι δηλαδή μια προσωρινή ρύθμιση για να αντιμετωπιστούν οι εκκρεμείς συντάξεις, οι χιλιάδες εκκρεμείς συντάξεις- δεν βάζει κανένα όριο, άρα στην ουσία κάνει μια μόνιμη ιδιωτικοποίηση των υπηρεσιών του ΕΦΚΑ, κάτι το οποίο θα οδηγήσει σε περαιτέρω απαξίωση του ΕΦΚΑ, καθώς ο ΕΦΚΑ θα γίνει στην ουσία διακοσμητικός, θα είναι εκεί απλώς για να πρωτοκολλεί και να επικυρώνει αποφάσεις. Αυτή είναι η πραγματικότητα και έτσι ποτέ δεν θα αντιμετωπιστεί η ουσία του προβλήματος, θα είναι και ατελέσφορη αυτή η ρύθμιση.

Ο τέταρτος λόγος είναι ότι υποχρεώνει τους ίδιους τους ασφαλισμένους, τους υποψήφιους συνταξιούχους, να πληρώνουν από τη τσέπη τους, προκειμένου να γίνει η αυτονόητη υποχρέωση του δημοσίου, δηλαδή να βγει η σύνταξή τους. Και πώς φαίνεται αυτό από την τροπολογία, εφόσον δεν φέρνει μια πραγματική ρύθμιση που να το αποκλείει; Διότι λέει ότι οι ασφαλισμένοι αναθέτουν στους επαγγελματίες δικηγόρους και λογιστές.

(Στο σημείο αυτό την Προεδρική Έδρα καταλαμβάνει ο Γ΄ Αντιπρόεδρος της Βουλής κ. **ΑΘΑΝΑΣΙΟΣ ΜΠΟΥΡΑΣ**)

Κύριε Υπουργέ, δεν ήσασταν εδώ βέβαια για να ακούσετε, αλλά δεν πειράζει, είσαστε και Υπουργός Δικαιοσύνης και ξέρετε ότι ανάθεση σημαίνει ότι είναι μία σύμβαση στην οποία πληρώνει ο ασφαλισμένος. Μάλιστα, εδώ έχουμε και το πρωτάκουστο και απαράδεκτο, το οποίο είναι και κοινωνικά και ταξικά απαράδεκτο, ο ασφαλισμένος ο οποίος έχει να πληρώσει να προηγείται, ακόμη και αν η αίτησή του είναι μεταγενέστερη από άλλον ασφαλισμένο, του οποίου η αίτηση προηγείται.

Και έτσι φτάνουμε στον επόμενο λόγο που είμαστε αντίθετοι. Εδώ έχουμε παραβίαση και της βασικής αρχής της χρηστής διοίκησης της διοίκησης, δηλαδή ότι υπάρχει ένα πρωτόκολλο που έτσι λειτουργούν όλα τα κράτη δικαίου σε όλο τον κόσμο και παραβιάζεται και ο Υπαλληλικός Κώδικας, που μάλιστα θεωρεί ότι είναι και πειθαρχικό αδίκημα, εάν υπάλληλος και το δημόσιο συνολικά ως υπηρεσία παραμελήσει παλαιότερη αίτηση και προβάλλει μπροστά και εξυπηρετήσει νεότερη.

Ταυτόχρονα, εδώ είναι άλλος ένας λόγος που κάνουμε κριτική και είμαστε αντίθετοι. Έρχεται και θέτει έναν εκβιασμό στα ίδια τα στελέχη του ΕΦΚΑ, στους δημοσίους υπαλλήλους, για να μην κάνουν σωστά τον έλεγχο ακόμη και αυτών των φακέλων που θα τους φέρνουν οι ιδιώτες. Τους βάζει αποκλειστική προθεσμία τριάντα ημερών, τους υποχρεώνει δηλαδή να υπογράψουν. Όμως, επειδή, ο κ. Χατζηδάκης πονηρά και δικολαβικά γνωρίζει ότι οι δημόσιοι υπάλληλοι θα αρνηθούν να υπογράψουν, ακριβώς για να μην περιπέσουν σε μία σειρά από αδικήματα πειθαρχικά και ποινικά, λέει ότι εάν στις τριάντα ημέρες δεν υπογράψουν, τότε αυτόματα ισχύει αυτό που καταθέτουν οι ιδιώτες. Δεν υπάρχει προηγούμενο ούτε γι’ αυτό και φυσικά εδώ βλέπουμε ότι δεν θα υπάρχει έλεγχος ούτε πριν ούτε μετά, γιατί φυσικά ο δειγματοληπτικός έλεγχος του 5% δεν είναι επαρκής.

Πάμε τώρα στην ωμή παραβίαση του δημοσίου συμφέροντος. Η κυβέρνηση του ΣΥΡΙΖΑ, το 2018, ακριβώς για να επιταχύνει τις συντάξεις έκανε μία σύμβαση με ιδιωτικές εταιρείες, προκειμένου να γίνει μία ψηφιακή αναβάθμιση του ασφαλιστικού ιστορικού. Στοίχισε στον κρατικό προϋπολογισμό και στον φορολογούμενο 6 εκατομμύρια.

Ερώτηση πρώτη: Τι έκανε από το 2019 και μετά η Κυβέρνηση της Νέας Δημοκρατίας, προκειμένου να επιταχυνθεί και να ολοκληρωθεί;

Ερώτηση δεύτερη: Θα πληρώσουν ο κρατικός προϋπολογισμός και ο ασφαλισμένος και ο φορολογούμενος τρεις φορές το ίδιο έργο; Δηλαδή, πληρώνουμε ως ασφαλισμένοι και φορολογούμενοι για τη λειτουργία του ΕΦΚΑ, πληρώνει ο φορολογούμενος τη εταιρεία 6 εκατομμύρια και για το ίδιο έργο θα πληρώσει ξανά και ο ΕΦΚΑ τους ιδιώτες, αλλά και οι ίδιοι ασφαλισμένοι επιπλέον τους ιδιώτες.

Είναι προφανές ότι εδώ έχουμε παραβίαση κάθε έννοιας συνταγματικού, νομικού και διοικητικού δικαίου, όπως επίσης και του δημοσίου συμφέροντος. Και θα κάνω και μία πρόβλεψη: Τελικά, αυτή η διάταξη, πέραν όλων αυτών των σκανδαλωδών ρυθμίσεων που φέρνει, θα είναι και ατελέσφορη. Δεν θα μπορέσει να λειτουργήσει, θα υπάρχει άγνοια, τα συστήματα πιστοποίησης και επιμόρφωσης δεν θα λειτουργήσουν. Στην ουσία παραβιάζετε και το δημόσιο συμφέρον και το Σύνταγμα, αλλά θα κάνετε και ακόμη μεγαλύτερη καθυστέρηση στην επίλυση αυτού του κρίσιμου προβλήματος των εκκρεμών συντάξεων.

Σας ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Αθανάσιος Μπούρας):** Και εμείς σας ευχαριστούμε, κυρία Ξενογιαννακοπούλου, και για τη συνέπεια στον χρόνο.

Καλώ τον Βουλευτή του Κινήματος Αλλαγής, τον κ. Γεώργιο Μουλκιώτη, να πάρει τον λόγο.

**ΓΕΩΡΓΙΟΣ ΜΟΥΛΚΙΩΤΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, κάθε μέρα που περνάει η Κυβέρνηση μάς πείθει ότι στερείται σοβαρότητος, ενώ το Υπουργείο Εργασίας και Κοινωνικών Υποθέσεων αναδεικνύεται σε μεγάλο πρωταθλητή ιδιότυπης νομοθέτησης μέσω τροπολογιών.

Έχοντας προηγηθεί ένας επικοινωνιακός καταιγισμός τις προηγούμενες μέρες σε σχέση με την τροπολογία που υποτίθεται ότι θα δώσει μεγάλη λύση στο πρόβλημα των εκκρεμών συντάξεων, τελικά το κείμενο κατατέθηκε χθες το βράδυ στη Βουλή την τελευταία κυριολεκτικά στιγμή.

Ο κύριος Υπουργός μπορεί να μας πει γιατί το κείμενο της τροπολογίας εδώ και τόσες μέρες έχει δοθεί στα μέσα μαζικής ενημέρωσης, ενώ στη Βουλή κατατέθηκε πριν κάποιες ώρες; Γιατί ο Υπουργός καταφεύγει σε τέτοιες πρακτικές; Εγώ θεωρώ ότι η απάντηση είναι απλή. Διότι, έτσι αντιλαμβάνεται τον ρόλο του Κοινοβουλίου και λειτουργεί εκβιαστικά στα κόμματα της Αντιπολίτευσης. Είναι αδύνατον να τοποθετηθούν σοβαρά, σωστά και αιτιολογημένα με τη σοβαρότητα που αρμόζει σε μια τέτοια νομοθετική ρύθμιση, χωρίς καν να έχει δοθεί η ελάχιστη ευκαιρία στους κοινωνικούς φορείς να τοποθετηθούν επί του θέματος.

Και θα καταθέσω γι’ αυτόν τον λόγο στα Πρακτικά σχετικά έγγραφα και επιστολές του Ενιαίου Δικτύου Συνταξιούχων, της ΠΟΠΟΚΠ, της Πανελλήνιας Ομοσπονδίας Συλλόγων Εργαζομένων ΙΚΑ και ΕΤΑΜ.

(Στο σημείο αυτό ο Βουλευτής κ. Μουλκιώτης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Πού είναι, λοιπόν, η διαβούλευση; Πουθενά. Αυτή όμως, είναι η καλή νομοθέτηση, κυρίες και κύριοι συνάδελφοι;

Η τροπολογία της Κυβέρνησης εκτός από το ότι είναι μία ακόμη επικοινωνιακή φούσκα χωρίς κανένα χρονοδιάγραμμα εφαρμογής, όχι μόνο δεν θέλει να έχει στην πράξη κανένα ουσιαστικό αποτέλεσμα, καμμία διαδικασία επιτάχυνσης έκδοσης εκκρεμών συντάξεων, αλλά εισάγει για πρώτη φορά στην ιστορία της κοινωνικής ασφάλισης τους ιδιώτες, στο έργο έκδοσης συντάξεων.

Με την τροπολογία, αλλά και με την επικείμενη ιδιωτικοποίηση της επικουρικής ασφάλισης, επιχειρεί να υλοποιήσει τον στρατηγικό στόχο, να απαξιώσει τη δημόσια κοινωνική ασφάλιση και να την εκχωρήσει όλη ή κατά ένα μέρος στην αγορά. Και βέβαια, ανοίγει τον ασκό του Αιόλου για ατέρμονες δικαστικές αμφισβητήσεις και διεκδικήσεις.

Και να μιλήσουμε ξεκάθαρα. Οι ευθύνες είναι τεράστιες για την αύξηση των εκκρεμοτήτων στη διακυβέρνηση της Νέας Δημοκρατίας και ολοκληρωτικά βαρύνουν την Κυβέρνηση Μητσοτάκη. Μείωση των εργαζομένων στο ΕΦΚΑ, αποκοπή επτακοσίων συμβασιούχων με αποδεδειγμένη εμπειρία στην προσφορά έκδοσης συντάξεων, καμμία προετοιμασία στη έκδοση του ενιαίου κανονισμού παροχών, φούσκες τα περί ψηφιακής σύνταξης.

Αλήθεια, κυρίες και κύριοι συνάδελφοι, που είναι ο ψηφιακός «ΑΤΛΑΣ», που με ένα κουμπί θα έβγαινε η σύνταξη; Και το βασικό ερώτημα είναι ο μηχανισμός αυτός θα είναι μόνιμος ή προσωρινός; Η σχετική διάταξη δεν λέει τίποτα. Το θεσπίζει μόνο για να λύσει το πρόβλημα των εκκρεμών συντάξεων;

Επίσης έχουμε ρωτήσει κατ’ επανάληψη γιατί η Κυβέρνηση δεν αξιοποιεί -και δεν αξιοποίησε μέχρι σήμερα, ενώ έχει δικαίωμα και δυνατότητα- τους επτακόσιους συνταξιούχους, νέους επιστήμονες, που είχαν αποδεδειγμένη προσφορά στην έκδοση συντάξεων και το είχαν αναγνωρίσει οι πάντες, όλος ο ΕΦΚΑ; Γιατί προτιμά την επιμόρφωση και πιστοποίηση επαγγελματιών ιδιωτών, δικηγόρων, λογιστών, τους οποίους σεβόμαστε απόλυτα ως προσωπικότητες, χωρίς να γνωρίζει ούτε από ποιον ούτε από πότε ούτε πόσο καιρό θα διαρκέσει η επιμόρφωση, αλλά και από ποιον θα γίνει η πιστοποίηση; «Όλα θα τα αποφασίσει ο ίδιος ο Υπουργός, σε δεύτερο χρόνο», έλεγαν τις τελευταίες μέρες.

Τι ακριβώς κάνει η Κυβέρνηση; Κάνει αυτό το οποίο ξέρει πάρα πολύ καλά. Πρώτον, πυροδοτεί τον κοινωνικό αυτοματισμό, στρέφοντας την ελληνική κοινωνία και τους υποψήφιους συνταξιούχους εναντίον των εργαζομένων του ΕΦΚΑ, στους οποίους επιρρίπτει όλη την ευθύνη των τριακοσίων πενήντα χιλιάδων εκκρεμών αιτήσεων συνταξιοδότησης. Δεύτερον, μετατρέπει τους εργαζόμενους τους ΕΦΚΑ σε υπαλλήλους των πιστοποιημένων ιδιωτών, αφού τόσο η προετοιμασία του ασφαλιστικού φακέλου όσο και η ευθύνη της απόφασης της συνταξιοδότησης βαραίνει τον υπάλληλο και όχι τον ιδιώτη. Και τρίτον, αναγκάζει τους συνταξιούχους να βάλουν βαθιά το χέρι στην τσέπη τους, γιατί κανένας ιδιώτης δεν θα ασχοληθεί με τον συνταξιοδοτικό τους φάκελο και το θέμα τους, με τα ψίχουλα που θα δίνει ο ΕΦΚΑ.

Αντί, δηλαδή να προχωρήσουμε στην ψηφιοποίηση του ασφαλιστικού ιστορικού, αντί να απλοποιηθεί η νομοθεσία για να βγαίνουν γρήγορα οι συντάξεις, χωρίς κόστος για τον ασφαλισμένο, ιδιωτικοποιείται η έκδοση συντάξεων, επιβαρύνοντας άμεσα τους ασφαλισμένους. Ακόμα, νομοθετεί αύξηση των ορίων οφειλών, βάσει των οποίων ο οφειλέτης μπορεί να συνταξιοδοτηθεί, αλλά το κάνει τσιγγούνικα, περιορισμένα. Ναι, πρέπει να γίνει αύξηση, αλλά πρέπει να γίνει γενναία αύξηση, διότι είναι διαφορετικά τα δεδομένα της κοινωνίας, τα οποία η Κυβέρνηση τα ξέρει αλλά δείχνει να τα αγνοεί. Υπάρχει πρόθεση να αυξήσει αυτά τα όρια; Είναι άγνωστο.

Θα αναφερθώ συγκεκριμένα σε διατάξεις οι οποίες είναι πρωτοφανείς. Μας φέρνετε σαν δεδομένο να ψηφίσουμε στη Βουλή και θέλετε να υιοθετήσουμε τους πιστοποιημένους επαγγελματίες, χωρίς να δίνετε έναν ορισμό τι είναι οι πιστοποιημένοι επαγγελματίες. Άρα εμείς στη Βουλή να υιοθετήσουμε αυτό το οποίο θέλει η Κυβέρνηση.

Δεύτερον, θα είναι μόνιμο ή προσωρινό το διάστημα; Ποια είναι η διάρκεια απασχόλησης αυτών των ανθρώπων, αν θα γίνει; Δεν αναφέρεται τίποτα. Τι σημαίνει αυτό; Πάμε σε μια μόνιμη διαδικασία. Και να σας πω και κάτι; Στην παράγραφο 5α αναφέρεται ότι μέσα σε μία πενταετία μπορεί αν οι πιστοποιημένοι κάνουν λάθος, να αποκλειστούν. Άρα τουλάχιστον πέντε χρόνια θα τους έχει μόνιμους.

Τρίτον, πιστοποιούνται μετά από επιτυχή περάτωση σεμιναρίων και μάλιστα, στην παράγραφο 7 λέει «με απόφαση Υπουργού». Τότε θα μάθουμε μόνο πώς θα γίνει η επιμόρφωση, από ποιους θα γίνει, ποιος θα κάνει την πιστοποίηση. Τα πάντα με απόφαση Υπουργού που θα γίνει αργότερα.

Και σας ερωτώ: θα υπάρχει η δυνατότητα να πάει ο οιοσδήποτε υποψήφιος συνταξιούχος να τους αναθέσει το φάκελό του; Αυτό λέει η τροπολογία. Θα πάει ο ασφαλισμένος να ψάχνει να τους βρει. Άρα καταλαβαίνετε τι θα γίνεται στην αγορά εργασίας. Αντιλαμβάνεστε τι θα υπάρχει σε επίπεδο διαφήμισης: «Εμείς βγάζουμε τις καλές συντάξεις, τις φτωχές συντάξεις, τις μεγάλες συντάξεις, τις πλούσιες συντάξεις».

Τέταρτο θέμα: ο ασφαλισμένος επιλέγει τον επαγγελματία. Υπάρχει θέμα διαμεσολάβησης; Ζητάμε από τη Βουλή να υιοθετήσει τέτοια διαδικασία και να υπονοεί θέμα διαμεσολάβησης του οποιοδήποτε ασφαλισμένου με τον επαγγελματία, αφού τον νομιμοποιήσει ο ΕΦΚΑ; Είναι διαδικασία αυτή; Δεν αναθέτει τον φάκελο η υπηρεσία, τον αναθέτει ο ασφαλισμένος. Προσέξτε. Αυτό θέλει να επιβάλει η τροπολογία. Καταβάλλει λέει, κατ’ αποκοπή αποζημιώσεις για κάθε επιμέρους πράξη. Η τροπολογία έχει έξι πράξεις. Στην παράγραφο β΄ είναι έξι πράξεις. Άρα για κάθε πράξη θα έχει συγκεκριμένο αντίτιμο.

Επεξεργασία προσωπικών δεδομένων. Από πού προκύπτει ότι αυτοί οι άνθρωποι θα έχουν τη δυνατότητα να αξιολογήσουν, να αξιοποιήσουν και να επεξεργαστούν τα προσωπικά δεδομένα; Ποιος τους δίνει τέτοιο δικαίωμα; Θα έχουν τη δυνατότητα; Με τι εχέγγυα; Πέρα από τα επιμορφωτικά σεμινάρια που πρέπει να κάνουν, πώς θα έχουν τέτοιες δυνατότητες και δικαιώματα για τη διαχείριση των προσωπικών δεδομένων; Πρέπει οπωσδήποτε, σε κάθε περίπτωση να υπάρξει γνώμη της αρχής προστασίας δεδομένων προσωπικού χαρακτήρα για τις δυνατότητες ή όχι. Διότι διαφορετικά θα καταρρεύσει ό,τι πάει να γίνει.

Τυχαίος δειγματοληπτικός έλεγχος. Ακούσατε, 5% των πράξεων απονομής σύνταξης σε τυχαίο έλεγχο. Γιατί όχι έλεγχος στα σχέδια προσωρινής ή οριστικής σύνταξης εντός τριάντα ημερών; Γιατί όταν έλθει το σχέδιο μέσα σε τριάντα μέρες από την υπογραφή και γίνει οριστική σύνταξη, ο έλεγχος δεν πηγαίνει αμέσως και πάμε σε μια δεκαετία και μια παράνομη σύνταξη παράγει έννομα αποτελέσματα μιας δεκαετίας; Και τι θα γίνει μετά στη δεκαετία, αν γίνει έλεγχος; Μήπως δεν θα γίνει ποτέ ο έλεγχος; Μήπως κλείνει πάλι το μάτι στον ιδιώτη για οποιαδήποτε διαδικασία θέλει; Είναι το δείγμα αυτό επαρκές, όπως το αναφέρουν ή είναι αναποτελεσματικό; Και ποιος είναι αρμόδιος ελεγκτής του ελέγχου; Ποιος θα κάνει τον έλεγχο; Γιατί δεν το αναφέρουν; Δεν πρέπει να ξέρει η Βουλή τι θα γίνει με αυτές τις διαδικασίες; Πώς θα προχωρήσουμε;

Είναι μείζον ζήτημα, κύριε Πρόεδρε, και θα χρειαστώ μισό λεπτό.

Αναφέρονται περιπτώσεις ανάκλησης αποφάσεων σχεδίων, λόγω πλάνης ή δόλου ή βαριάς αμέλειας. Ο συνάδελφός μου Υφυπουργός, έγκριτος νομικός, βεβαίως γνωρίζει πολύ καλά ότι ο δόλος, η βαριά αμέλεια και η πλάνη είναι έννοιες μόνο νομικές, τίποτα άλλο. Ποιος λοιπόν, από τον ΕΦΚΑ θα κρίνει αν υπάρχει πλάνη, δόλος ή βαριά αμέλεια; Ποιο όργανο θα το κρίνει; Και ποιο όργανο, αφού το κρίνει αυτό, θα πάρει αποφάσεις; Με ποια ευθύνη; Είναι στον αέρα, κυρίες και κύριοι συνάδελφοι, και αυτή η διάταξη. Είναι απαράδεκτη και προκαλεί. Δεν μπορεί να γίνει αποδεκτό και να έρχεται η Βουλή και να υιοθετεί τέτοιες διαδικασίες.

Και τέλος, τέσσερις υπουργικές αποφάσεις χρειάζονται -πέρα από όλα αυτά που είπα και τα οποία είναι λίγα- για να ξεκαθαρίσουν τα πράγματα. Το πότε θα εκδοθούν για να πάρουν οι συνταξιούχοι σύνταξη, είναι στον αέρα.

Αρνούμαστε να κάνουμε λοιπόν, τους κομπάρσους στο επικοινωνιακό σόου της Κυβέρνησης, που δεν διστάζει να χρησιμοποιεί την αγωνία των συνταξιούχων, χωρίς σύνταξη, ως μέσο μικροκομματικής εκμετάλλευσης και εφαρμογής «θατσερικών» πρακτικών.

Ευχαριστώ πολύ.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε τον κ. Μουλκιώτη.

Τον λόγο έχει ο Βουλευτής του Κομμουνιστικού Κόμματος Ελλάδας, ο κ. Χρήστος Κατσώτης.

**ΧΡΗΣΤΟΣ ΚΑΤΣΩΤΗΣ:** Ευχαριστώ, κύριε Πρόεδρε.

Η εισηγήτρια μας, Μαρία Κομνηνάκα, με πληρότητα αναφέρθηκε στο νομοσχέδιο του Υπουργείου Δικαιοσύνης.

Θα τοποθετηθούμε για την τροπολογία του Υπουργείου Εργασίας το οποίο προκαλεί με την υλοποίηση των δεσμεύσεων απέναντι στους μεγάλους επιχειρηματικούς ομίλους. Θα πάρει, όμως, απάντηση. Ήδη αυτή τη στιγμή διαμαρτύρονται οι εργαζόμενοι του ΕΦΚΑ στο Υπουργείο. Η εργατική πρωτομαγιά με την απεργιακή συγκέντρωση στις 6 Μαΐου εδώ στο Σύνταγμα θα απαντήσει στο αντεργατικό και αντιασφαλιστικό έκτρωμα που ετοιμάζει η Κυβέρνηση.

Με αυτή την τροπολογία, όπως είπαμε, προκαλεί τους εργαζόμενους. Εμπαίζει όλους αυτούς που περιμένουν έως πέντε και έξι χρόνια για να δικαιωθούν της απονομής σύνταξης που πλήρωναν στον εργασιακό τους βίο ανελλιπώς και στην ώρα τους. Τώρα τους λέτε ότι αν δεν προσφύγουν στα μεγάλα δικηγορικά και λογιστικά γραφεία για να κάνουν την αίτηση στον ΕΦΚΑ θα περιμένουν τα διπλάσια χρόνια.

Από τη σύνταξη σε δύο μήνες που θα έβγαζε ο ένας Υπουργός, σε ένα μήνα ο άλλος, με ένα κλικ ο προηγούμενος Υπουργός της Νέας Δημοκρατίας, ξαφνικά ο κ. Χατζηδάκης ανακάλυψε την κόπρο του Αυγείου, όπως χαρακτήρισε όλο το σύστημα.

Έρχεται με αυτή την τροπολογία και προκαλεί, όπως είπαμε, τους εργαζομένους. Επικαλείται αυτή την τροπή των εκκρεμών συντάξεων, έργο όλων των κυβερνήσεων, που η μια έστρωνε το έδαφος στην άλλη για την ανατροπή του κοινωνικού χαρακτήρα της ασφάλισης και τη μετατροπή της από κοινωνική ευθύνη σε ατομική και την απαλλαγή κράτους και εργοδοσίας από την καταβολή εισφορών και την εισαγωγή του παλιού πολιτικού συστήματος και τώρα έρχεται να ιδιωτικοποιήσει τον τομέα απονομής σύνταξης.

Η προσωρινότητα της απονομής σύνταξης από τις μεγάλες δικηγορικές και λογιστικές εταιρείες, που επικαλείται στην τροπολογία, όπως όλα τα δήθεν προσωρινά μέτρα των μνημονίων, δέκα χρόνια λέει ότι θα διαρκέσει αυτή η ιστορία, είναι γνωστό ότι θα μονιμοποιηθεί, όπως όλα τα μέτρα, επιδεινώνοντας τους όρους αμοιβής, δουλειάς και ζωής των εργαζομένων.

Οι εκκρεμείς αιτήσεις απονομής συντάξεων κύριων και επικουρικών και των εφάπαξ έχουν ξεπεράσει τις τετρακόσιες πενήντα χιλιάδες. Όλες οι κυβερνήσεις του κεφαλαίου έχουν καταληστέψει τα ασφαλιστικά ταμεία, έχουν ανοίξει την κερκόπορτα της ιδιωτικής ασφάλισης, έχουν μειώσει τις εργοδοτικές εισφορές, έχουν θεσπίσει την εθνική σύνταξη των 360 ευρώ, η οποία αυτή τώρα είναι η προσωρινή σύνταξη, αυτή έχει καθιερώσει η Κυβέρνηση της Νέας Δημοκρατίας στο όνομα του να μη μένει ο εργαζόμενος χωρίς πόρους ζωής. Έχουν αφήσει τις υπηρεσίες των ασφαλιστικών οργανισμών άδειες, υποστελεχωμένες, χωρίς τις απαραίτητες υλικοτεχνικές υποδομές.

Η Νέα Δημοκρατία, όπως προηγουμένως ο ΣΥΡΙΖΑ, αντί να προσλάβει εργαζόμενους, να εξασφαλίσει υλικοτεχνική υποδομή, κάνει αυτό το βήμα της ιδιωτικοποίησης ως μέρος της συνολικής ιδιωτικοποίησης της ασφάλισης.

Το 2020 συνταξιοδοτήθηκαν πεντακόσιοι πενήντα εργαζόμενοι του ΕΦΚΑ. Το 2021, με στοιχεία των ίδιων των εργαζομένων, θα συνταξιοδοτηθούν άλλοι επτακόσιοι εργαζόμενοι. Από τον πρώην ΟΓΑ όσοι ασχολούνταν με τις συντάξεις των αγροτών, μεταφέρθηκαν σε άλλες θέσεις, με αποτέλεσμα να έχει οξυνθεί η κατάσταση και να μη βγαίνουν οι συντάξεις. Εργαζόμενοι που απασχολήθηκαν με συμβάσεις ορισμένου χρόνου, με διάφορα προγράμματα, οι οποίοι ήταν περίπου εξακόσιοι ογδόντα τον αριθμό, σύμφωνα με τα στοιχεία των εργαζομένων, οι οποίοι εκπαιδεύτηκαν στο αντικείμενο και ασχολήθηκαν με την έκδοση των συντάξεων, απολύθηκαν. Γιατί, άραγε, όλα αυτά;

Οι υπολογιστές επίσης είναι ελάχιστοι. Πάνω από τρεις εργαζόμενοι μπορεί να μοιράζονται έναν υπολογιστή, με έξι κωδικούς που χρειάζονται. Είναι απαρχαιωμένοι και κολλάνε. Και η Κυβέρνηση αρνείται να προμηθευτεί τους αναγκαίους υπολογιστές και την υλικοτεχνική υποδομή. Γιατί, άραγε, όλα αυτά;

Με την τροπολογία η Κυβέρνηση εκχωρεί τις αρμοδιότητες αυτές σε μεγάλα δικηγορικά και λογιστικά γραφεία. Μετατρέπει τους εργαζόμενους του ΕΦΚΑ σε υπαλλήλους των μεγάλων δικηγορικών και λογιστικών γραφείων. Τι λέει η τροπολογία; Οι πιστοποιημένοι επαγγελματίες θα διαπιστώνουν τον χρόνο ασφάλισης σε έναν ή περισσότερους οργανισμούς, κύριας ή επικουρικής ασφάλισης και εκδίδουν σχετική βεβαίωση, διαπιστώνουν την ύπαρξη ή μη οφειλόμενων εισφορών του αυτοαπασχολούμενου ή ελεύθερου επαγγελματία ασφαλισμένου και εκδίδουν σχετική βεβαίωση ή υποβάλλουν αίτηση για ρύθμιση. Υπολογίζουν το οφειλόμενο ποσό για την αναγνώριση πλασματικού χρόνου και εκδίδουν σχετική βεβαίωση. Συντάσσουν σχέδιο απόφασης προσωρινής σύνταξης καθώς και οριστικής κύριας και επικουρικής σύνταξης. Εκδίδουν την προσυνταξιοδοτική βεβαίωση του άρθρου 47 του ν.2676/1999. Συντάσσουν σχέδιο πράξης διακανονισμού οφειλών. Πώς θα τα κάνουν όλα αυτά; Θα έχουν στην υπηρεσία τους τους υπαλλήλους του ΕΦΚΑ για να δίνουν τους φακέλους έτοιμους και κάθε στοιχείο στους πιστοποιημένους επαγγελματίες. Να τι προβλέπει η ρύθμιση. Με απόφαση του διοικητή του ΕΦΚΑ ορίζονται σε κάθε υπηρεσία έκδοσης συντάξεων αρμόδιοι υπάλληλοι για την απρόσκοπτη συνεργασία των πιστοποιημένων επαγγελματιών με τον ΕΦΚΑ, τη χορήγηση στοιχείων από το φυσικό ή τα ηλεκτρονικά αρχεία και την απάντηση σε ερωτήματα που αφορούν τις υποθέσεις που εξετάζουν πιστοποιημένοι επαγγελματίες. Όλη δηλαδή τη δουλειά θα την κάνουν οι υπάλληλοι του ΕΦΚΑ και θα αμείβονται οι μεγάλες δικηγορικές και λογιστικές εταιρείες. Αυτή δεν είναι η πραγματικότητα;

Όποιος λοιπόν πάει και καταθέσει την αίτηση στον ΕΦΚΑ και όχι στα δικηγορικά και λογιστικά γραφεία, θα περιμένει πολλά χρόνια, γιατί οι υπάλληλοι θα απασχολούνται μ’ αυτούς.

Με την ανάθεση -λέει- παρέχεται αυτοδικαίως, ακόμα και αν δεν μνημονεύεται ρητώς στο σχετικό έγγραφο, εξουσιοδότηση επεξεργασίας των προσωπικών δεδομένων που αφορούν στον αναθέσαντα ασφαλισμένο ή δικαιοδόχο. Ο ασφαλισμένος, όμως, κύριοι, που όλοι ξέρουμε, που θα διερευνά ο πιστοποιημένος, είναι στην ΑΠΔ μαζί με όλους τους άλλους εργαζόμενους της επιχείρησης. Άρα στα χέρια του πιστοποιημένου θα είναι το σύνολο των δεδομένων των εργαζομένων.

(Στο σημείο αυτό κτυπάει το κουδούνι λήξεως του χρόνου ομιλίας του κ. Βουλευτού)

Την ανοχή σας παρακαλώ, κύριε Πρόεδρε.

Είναι σκανδαλώδης η παραχώρηση σε ιδιωτικά γραφεία υπηρεσιών τις οποίες ο ΕΦΚΑ, στο πλαίσιο των αρμοδιοτήτων του σαν δημόσιος φορέας, είναι ο μοναδικός υπεύθυνος να παράσχει με τη μεγαλύτερη δυνατή ασφάλεια και αξιοπιστία, όπως τις συντάξεις και τις ασφαλιστικές παροχές και οποιαδήποτε άλλη υπηρεσία σε όλους τους ασφαλισμένους.

Το γεγονός ότι εμφανίζεται αναποτελεσματικός και αδύναμος ο φορέας να ανταποκριθεί σε βασικές υποχρεώσεις του, με κορυφαία την άμεση απονομή των συντάξεων, αποτελεί ευθύνη όλων των κυβερνήσεων. Συνειδητά καθυστερούν την έκδοση των συντάξεων.

Ουσιαστικά τι κάνετε, κύριοι; Προχωράτε σε αναγκαστικό εσωτερικό δάνειο από τους συνταξιούχους παρακρατώντας δεκάδες δισεκατομμύρια ευρώ που θα έπρεπε να ήταν στους συνταξιούχους. Υπονομεύετε τον ΕΦΚΑ, τον απαξιώνεται και τον οδηγείτε στην πλήρη ιδιωτικοποίηση. Γι’ αυτό δεν έχει δοθεί ούτε ένα ευρώ από την αρχή της λειτουργίας του ΕΦΚΑ, δεν έχει γίνει ούτε μία πρόσληψη μόνιμου υπαλλήλου, με αποτέλεσμα να διαμορφώνονται συνθήκες εργασιακής γαλέρας στους εργαζόμενους που έχουν απομείνει. Κατασυκοφαντείτε βέβαια τους εργαζόμενους. Μιλάμε για αήθη επίθεση του Υπουργού για να μπορέσει να περάσει με εύκολο τρόπο όλη αυτή την πολιτική.

Όποιος πληρώσει, λοιπόν, το πιστοποιημένο ιδιωτικό γραφείο, σε κάποιες περιπτώσεις, θα παίρνει σύνταξη πολύ πιο γρήγορα, γιατί πέρα από αυτό το voucher που θα πληρώνει ο ΕΦΚΑ, θα υπάρχει και το «γρηγορόσημο» το οποίο θα πληρώνει ο ίδιος ο ασφαλισμένος στην ίδια εταιρεία.

Ζητάμε λοιπόν την άμεση απόσυρση της τροπολογίας, τη νέα απόπειρα εμπαιγμού των ασφαλισμένων και των συνταξιούχων. Και βέβαια η λύση είναι η άμεση πρόσληψη μόνιμου προσωπικού, η προμήθεια υλικοτεχνικής υποδομής για την εξυπηρέτηση των ασφαλισμένων. Και εδώ δεν μπορεί η Κυβέρνηση να κρύψει τις μεγάλες ευθύνες που έχει συνολικά για το μεγάλο πρόβλημα που δημιουργείται με τις εκκρεμείς συντάξεις αλλά και με τις ασφαλιστικές παροχές προς τους εργαζόμενους συνολικά.

Ευχαριστώ.

**ΠΡΟΔΡΕΥΩΝ (Αθανάσιος Μπούρας):** Ευχαριστούμε, κύριε Κατσώτη.

Τον λόγο έχει τώρα ο Υφυπουργός Παιδείας κ. Συρίγος, προκειμένου να τοποθετηθεί επί της τροπολογίας με γενικό αριθμό 859 και ειδικό 51.

**ΕΥΑΓΓΕΛΟΣ (ΑΓΓΕΛΟΣ) ΣΥΡΙΓΟΣ (Υφυπουργός Παιδείας και Θρησκευμάτων):** Ευχαριστώ πολύ, κύριε Πρόεδρε.

Κυρίες και κύριοι, το Υπουργείο Παιδείας έχει καταθέσει μια τροπολογία με τέσσερα άρθρα. Στο πρώτο άρθρο τροποποιείται το άρθρο 13 του ν.4186/2013 ως προς την ημερομηνία καθορισμού του αριθμού εισακτέων στα πανεπιστήμια της χώρας. Ορίζεται ότι αντί για τις 15 Απριλίου, θα είναι στις 15 Μαΐου.

Στο δεύτερο άρθρο της προσθήκης-τροπολογίας καθορίζονται οι αρμοδιότητες του πρυτανικού συμβουλίου σε σχέση με τον ν.4777. Στο τρίτο άρθρο καθορίζονται οι εφημερίες στα πανεπιστημιακά νοσοκομεία «Αρεταίειο» και «Αιγινήτειο» και στο τέταρτο άρθρο έχουμε κάποιες διατάξεις για την ολοκλήρωση πρακτικών ή κλινικών εργαστηριακών ασκήσεων των φοιτητών ΤΕΙ.

Πιο συγκεκριμένα, ως προς το πρώτο άρθρο το χρονικό διάστημα για την έκδοση της υπουργικής αποφάσεως καθορισμού των εισακτέων ανά σχολή και τμήμα παρατείνεται κατά ένα μήνα. Ο στόχος είναι να έχουμε τον αναγκαίο χρόνο για να προετοιμάζονται και να συντονίζονται καλύτερα όλοι οι εμπλεκόμενοι φορείς, περιλαμβανομένων και των ΑΕΙ, για την τελική έκδοση της υπουργικής αποφάσεως, δεδομένου ότι για την έκδοσή της απαιτείται η προηγούμενη γνώμη των σχολών και χρειάζεται πολλές φορές να υπάρξει μία συνεργασία μεταξύ σχολών και πανεπιστημίου.

Το δεύτερο άρθρο αντιμετωπίζει το πρόβλημα της άμεσης εκδόσεως των αποφάσεων που αφορούν στη συγκρότηση των επιτροπών ασφαλείας και προστασίας του κάθε πανεπιστημιακού ιδρύματος και στην έγκριση των σχετικών σχεδίων ασφαλείας.

Με το τρίτο άρθρο αντιμετωπίζουμε ένα πρόβλημα, το οποίο υπάρχει μόνο για δύο πανεπιστημιακές κλινικές της χώρας, για το «Αρεταίειο» και το «Αιγινήτειο». Πριν από λίγο καιρό είχαμε συζητήσει -το είχαμε περάσει από εδώ- μία σχετική διάταξη για τα μέλη ΔΕΠ του «Αρεταίειου» και του «Αιγινήτειου» σε σχέση με τις εφημερίες. Προβλέπουμε τώρα ότι αυτό αφορά στα μέλη ΔΕΠ, στους ΕΔΙΠ και στους ακαδημαϊκούς υποτρόφους αντίστοιχων ειδικοτήτων. Αντιστοίχως παρέχεται η δυνατότητα συμμετοχής στις εφημερίες ρητά οριζομένων ειδικοτήτων.

Το τέταρτο άρθρο είναι από αυτά τα άρθρα, τα οποία δυστυχώς πρέπει να πάρουμε μια απόφαση λόγω κορωνοϊού. Δεν ήταν δυνατή η διεξαγωγή κλινικών, πρακτικών ή εργαστηριακών ασκήσεων στους προπτυχιακούς φοιτητές ΤΕΙ. Υπενθυμίζω ότι με βάση το υπάρχον σύστημα, οι φοιτητές των ΤΕΙ το 2019 είχαν τη δυνατότητα να επιλέξουν, εάν θα κάνουν μαθήματα στο ΤΕΙ ή αν θα μεταβούν σε πανεπιστημιακό τμήμα. Όσοι επέλεξαν να παραμείνουν σε ΤΕΙ, όφειλαν εντός ενός συγκεκριμένου χρονικού διαστήματος, το οποίο λήγει τώρα, αυτό το εξάμηνο, να ολοκληρώσουν τις κλινικές πρακτικές ή εργαστηριακές τους ασκήσεις για να μπορέσουν να πάρουν το σχετικό πτυχίο.

Δεδομένου ότι υπάρχει όλη αυτή η διαδικασία αναστολής των κλινικών πρακτικών και εργαστηριακών ασκήσεων, οι φοιτητές και οι φοιτήτριες δεν είχαν τη δυνατότητα να τις πραγματοποιήσουν, οπότε τους δίνουμε αυτή τη δυνατότητα, δίνοντας παράταση για το χρονικό διάστημα που απαιτείται για να ολοκληρώσουν τις προαναφερόμενες ασκήσεις, για να μπορέσουν να ολοκληρώσουν κανονικά και να πάρουν το πτυχίο τους χωρίς πρόβλημα.

Κύριε Πρόεδρε, σας ευχαριστώ πάρα πολύ.

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε, κύριε Υφυπουργέ, για το σύντομο του χρόνου και την ακριβή τοποθέτηση.

Τώρα συνεχίζουμε με τον Βουλευτή της Ελληνικής Λύσης, τον κ. Κωνσταντίνο Μπούμπα.

Κύριε Μπούμπα, έχετε τον λόγο.

**ΚΩΝΣΤΑΝΤΙΝΟΣ ΜΠΟΥΜΠΑΣ:** Ευχαριστώ πολύ, κύριε Πρόεδρε.

Κύριε Υπουργέ, κύριοι του Υπουργείου Δικαιοσύνης, κυρίες και κύριοι συνάδελφοι, κατ’ αρχάς πρέπει να πούμε ότι σήμερα το πρωί είχαμε μία διαμαρτυρία και καλά έκαναν οι άνθρωποι, φωνάζουν για τα δίκια τους. Όμως οι επαγγελματίες οδηγοί, όπως μου έλεγαν και οι οδηγοί ταξί, δεν ήταν ενήμεροι. Ήταν ανενημέρωτοι για αυτή την πορεία, με αποτέλεσμα να υπάρχει μία παρακώλυση συγκοινωνίας και να μην μπορούν να πάνε στις δουλειές τους.

Το λέω αυτό διότι εσείς, της Κυβέρνησης, δεν ήσασταν που ψηφίσατε ένα νόμο όπου θα είχατε επικοινωνία με τον επικεφαλής, προκειμένου να ενημερώνεται ο κόσμος και να μην ταλαιπωρείται; Το λέω για να δούμε τι γίνεται επί του πρακτέου.

Πάμε λίγο στη διοίκηση. Ο Αριστοτέλης έλεγε «καματηρόν το άρχειν», δηλαδή είναι δύσκολο το να διοικείς. Υπάρχουν πολλά ρητά που θα μπορούσαμε να αναφέρουμε για τη διοίκηση. Ο μεγάλος Σόλωνας έλεγε «άρχεσθαι μαθών, άρχειν επιστήσει», διότι αν δεν διοικηθείς, δεν μπορείς να διοικήσεις.

Σήμερα μιλάμε για ένα μοντέλο διοίκησης της δικαιοσύνης, αλλά δημιουργείται δυστυχώς -τα είπε και ο ομοϊδεάτης μου κ. Χήτας- δύο κατηγορίες δικαστικών υπαλλήλων, τους δορυφόρους γύρω από τους δικαστές, που χωρίς τους δορυφόρους δεν μπορούν να λειτουργήσουν οι πυρήνες, κύριε Υπουργέ μου, και τους νεροκουβαλητές, δεύτερης κατηγορίας δικαστικούς υπαλλήλους, οι οποίοι πρέπει να διεκπεραιώσουν γραφειοκρατικές αγκυλώσεις στην κωλυσιεργία δικαστικών αποφάσεων που είναι στοίβα.

Διότι ο απώτερος σκοπός του συγκεκριμένου κώδικα που πρέπει να αποκωδικοποιήσουμε -γιατί όλοι οι κώδικες θέλουν αποκωδικοποίηση- είναι να δούμε πώς θα λειτουργούν, προκειμένου να διεκπεραιώσουν και να διευκολύνουν το δικαστικό έργο για να έχουμε γρήγορα απονομή δικαιοσύνης, χωρίς κωλυσιεργίες και να βελτιώσουμε αυτό που λέμε τάχιστα, την ποιότητα απονομής της δικαιοσύνης. Αυτός δεν είναι ο απώτερος σκοπός, κύριε Υπουργέ μου; Αυτός είναι. Άρα εδώ δεν μπορεί τα σεμινάρια να έχουν μέχρι εκατό μόρια και τα πτυχία τριάντα ή σαράντα πέντε μόρια.

Εδώ λοιπόν υπάρχουν αντιδράσεις. Αντιδράσεις υπάρχουν από την Ένωση Δικαστικών και Εισαγγελέων και από την Ομοσπονδία Δικαστικών Υπαλλήλων πάνω σε αυτούς τους δύο κλάδους τεκμηρίωσης και επικουρίας και επικοινωνίας διεθνών σχέσεων. Τα λένε αυτοί. Δηλαδή τι λένε οι δικαστές; Δεν μπορούν να ερμηνεύσουν δικαστικές αποφάσεις και να εκπροσωπούν δικαστικούς λειτουργούς.

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Δικαιοσύνης):** Για το νομοσχέδιο…

**ΚΩΝΣΤΑΝΤΙΝΟΣ ΜΠΟΥΜΠΑΣ:** Εγώ βλέπω την αντίδραση. Ισχύει ή δεν ισχύει;

Κύριε Υπουργέ, με συγχωρείτε. Εγώ διάβασα την ανακοίνωση και τις αντιρρήσεις της Ένωσης Δικαστικών και Εισαγγελέων. Δεν είναι δικό μου…

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Δικαιοσύνης):** Για την Ένωση Δικαστών και Εισαγγελέων, ναι…

**ΚΩΝΣΤΑΝΤΙΝΟΣ ΜΠΟΥΜΠΑΣ:** Ωραία. Αυτούς δεν πρέπει να τους ακούσουμε; Είχαν τις αμφιβολίες τους…

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Δικαιοσύνης):** Άλλο σας λέω εγώ, άλλο εσείς.

**ΚΩΝΣΤΑΝΤΙΝΟΣ ΜΠΟΥΜΠΑΣ:** Εγώ λέω για τους δικαστικούς και τους εισαγγελείς, όπως και για την Ομοσπονδία Δικαστικών Υπαλλήλων. Να μην ακουστεί η άποψη, η αντίδρασή τους, η διαφωνία τους επί του θέματος; Δημοκρατικό δεν είναι να ακουστούν και αυτοί;

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Δικαιοσύνης):** Μα, τα συζητήσαμε αυτά στην επιτροπή.

**ΚΩΝΣΤΑΝΤΙΝΟΣ ΜΠΟΥΜΠΑΣ:** Ναι, αλλά ισχύουν. Εγώ τα επαναλαμβάνω.

Σε ό,τι αφορά τις ελλείψεις, εδώ παραθέτονται κάποια στατιστικά στοιχεία. Στο θέμα των δικαστών κατά μέσο όρο, με την Ευρωπαϊκή Ένωση, δεν είμαστε πολύ πίσω. Πάμε σχετικά καλά. Τα ξέρετε. Οι περισσότεροι είστε νομικοί. Είναι 25,8 δικαστές ανά εκατό χιλιάδες κατοίκους, όταν ο μέσος όρος της Ευρωπαϊκής Ένωσης είναι περίπου 21, στη Γερμανία 24,2, στην Ισπανία 11,5, στην Ιταλία 10,6, στη Γαλλία 10,4.

Πού χωλαίνουμε όμως; Το πρόβλημα στην Ελλάδα πού είναι, όπως και στο θέμα του Υπουργείου Υγείας; Γιατί δεν πάμε καλά στην υγεία; Δεν είναι μόνο θέμα ιατρικού και νοσηλευτικού προσωπικού, είναι θέμα και διοικητικού μοντέλου στα νοσοκομεία. Οι διοικητικοί υπάλληλοι δεν είναι εξειδικευμένοι σε γνώση, με αποτέλεσμα σήμερα να έχουμε δυσλειτουργία στα νοσοκομεία εξαιτίας του διοικητικού μοντέλου. Τι λένε τα στοιχεία;

Στο Συμβούλιο της Ευρώπης αντιστοιχούν 3,1 υπάλληλοι ανά δικαστή. Στο Συμβούλιο της Επικρατείας, το ΣτΕ, είναι μισός υπάλληλος ανά δικαστή. Έτσι δεν μπορούμε να έχουμε διοίκηση. Θα πρέπει να δώσουμε τα εχέγγυα, τα κίνητρα να υπάρχει μία ισόρροπη διοικητική ανάπτυξη στα δικαστήρια. Να μη δημιουργήσουμε τους υπαλλήλους α΄ και τους υπαλλήλους β΄, διότι εκεί θα έχουμε αντιδράσεις. Θα έχουμε κάποιες αδικίες σε ό,τι αφορά την εξέλιξη των υπαλλήλων.

Δεν μπορούμε, δηλαδή, αυτή τη στιγμή για το θέμα αρχαιότητας των υπαλλήλων να τους βάζουμε στο χρονοντούλαπο. Για να δημιουργήσουμε εξειδικευμένους διοικητικούς υπαλλήλους -εγώ δεν λέω, μπορεί να έχετε αυτή την πρόθεση και καλώς την έχετε, διότι η εξειδίκευση είναι το παν- το επίσταμαι είναι αυτό που θα βοηθήσει. «Άρχεσθαι μαθών άρχειν επιστήσει». Το επίσταμαι είναι αυτό που θα δημιουργήσει τη διαφορά. Κανείς δεν αντιλέγει.

Θα πρέπει να το δούμε, όμως, διότι η αδικία των διοικητικών υπαλλήλων στα δικαστήρια μπορεί να δημιουργήσει και να φέρει τα αρνητικά αποτελέσματα. Εμείς, ως Ελληνική Λύση σάς το λέμε μη δημιουργείτε διαφορετικές φατρίες, διαφορετικές κατηγορίες και διαφορετικές βαθμίδες υπαλλήλων από τη μια στιγμή στην άλλη. Θα βάλετε και παλαιότητα, θα βάλετε και την εμπειρία που αποκομίζουν.

Όπως και στο θέμα, βέβαια, της ψηφιοποιημένης δικαιοσύνης, θα σας πω ένα αρνητικό στοιχείο. Η Ελλάδα, λοιπόν, είναι η τελευταία χώρα ως προς τον βαθμό εισαγωγής πληροφοριακών συστημάτων και μηχανογράφησης. Μπείτε μέσα, ψάξτε τα στατιστικά στοιχεία και θα το δείτε. Δεν πάμε καλά στο θέμα της τεχνολογίας για να μπορέσουμε να απλοποιήσουμε, να υπερκεράσουμε εμπόδια, να επιλύσουμε γραφειοκρατικές αγκυλώσεις με απώτερο σκοπό την εξυπηρέτηση του πολίτη.

Δράττομαι της ευκαιρίας σήμερα να πω ότι εμείς ως Ελληνική Λύση απευθυνθήκαμε σε όλα τα κόμματα, ανεξαρτήτου ιδεολογικής πλεύσης, και σας λέγαμε για κάποια επικίνδυνα σεμινάρια δικαστικών σε ό,τι αφορά τα κείμενα επιμόρφωσης για την πρώτη κατοικία. Εδώ είναι ο κ. Τσιάρας στον οποίο καταθέσαμε την επίκαιρη ερώτηση ως Ελληνική Λύση από τον Ιούλιο του 2020. Και είχε το θάρρος να πει ότι, ναι, υπάρχει κείμενο επιμόρφωσης που στις σχολές δικαστών οι δικαστικοί λένε στους εκκολαπτόμενους εκπροσώπους της Θέμιδος, στους νέους δικαστές: «Να βγάλετε ενδεχόμενο δόλο στα υποκείμενα, δηλαδή στους δανειολήπτες και να στηρίξετε τις τράπεζες».

Μετά λύπης μου, και όλοι οι συνάδελφοί μου και οι ομοϊδεάτες μου από την Ελληνική Λύση, κανένας από όλα τα κόμματα, ενώ το ήξεραν και οι Αρχηγοί τους, δεν πήραν θέση. Όχι για να παρέμβουν στη δικαστική εξουσία. Άκουσα κάποια στιγμή τον κ. Πλεύρη να λέει ότι «δεν μπορούμε να παρέμβουμε στην δικαστική εξουσία». Δεν σας ζητήσαμε, κύριοι, να παρέμβετε στη δικαστική εξουσία. Δεν είναι το θέμα που σας πείραξε το ποιος το λέει, ως Ελληνική Λύση, αλλά το θέμα είναι το τι λέει. Εμείς το λέγαμε. Δεν πήρατε θέση να το καταδικάσετε.

Γιατί το λέω αυτό; Η Θέμιδα πρέπει να είναι και καλοντυμένη και τα ρούχα που φοράει και πάμε σήμερα να της βάλουμε να είναι με μια ομοιομορφία, να υπάρχει μία κομψότητα και μια άνεση. Το λέω αυτό διότι ο Άρειος Πάγος πριν από λίγο καιρό δικαιώνει αυτό το οποίο εμείς φωνάζαμε ως Ελληνική Λύση. Και ως νομικοί, κύριε Ξανθόπουλε, δεν πήρατε θέση. Είστε πολλοί νομικοί μέσα στην Αίθουσα και εκπρόσωποι του λαού και όχι αντιπρόσωποι Βουλευτές. Τι λέει, λοιπόν, ο Άρειος Πάγος. «Όχι, κύριοι. Δεν θα βγάλετε τα υποκείμενα με ενδεχόμενο δόλο για να υποστηρίξετε τις τράπεζες». Είναι τωρινή απόφαση του Αρείου Πάγου. Λέει: «Θα δούμε τι συγκυρίες. Θα δούμε αυτοί οι άνθρωποι πώς περιήλθαν σε αυτή την οικονομική κατάσταση. Από δόλο έχασαν τη δουλειά τους; Συρρικνώθηκε το εισόδημά τους;».

Άρα δεν μπορείτε να επικαλεστείτε το ρητό: «το δίκαιον ουκ άλλο τι ή του κρείττονος ξυμφέρον». Δεν είναι το δίκαιο του ισχυρού. Άρα ο Άρειος Πάγος εδώ έκανε τη δουλειά του και έρχεται να δικαιώσει αυτό που φωνάζαμε εμείς ως Ελληνική Λύση για να μπορέσουν και οι δανειολήπτες να ανασάνουν και όσοι δικαιούνται, να χρήζουν ιδιαίτερης μεταχείρισης απέναντι στην αντιμετώπιση της δικαιοσύνης.

Γι’ αυτό είναι η πεμπτουσία της δημοκρατίας. Χθες μιλούσαμε για μια αποφράδα μέρα. Ο πολίτης πρέπει να αισθάνεται ότι απέναντί του η Θέμιδα τον αγκαλιάζει. Όπως και στο θέμα της υγείας και της παιδείας έτσι είναι και της δικαιοσύνης.

Θα πρέπει, όμως, εκεί πραγματικά να μπουν τα δίκαια κριτήρια, να υπάρχει μία ευταξία, μία οργάνωση και μία ομαλή και ορθή λειτουργία στη δικαιοσύνη, για να μην έχουμε αρρωστημένους πολίτες. Η αρρώστια στους πολίτες είναι όταν δεν υπάρχει το δίκαιο απέναντί τους για να τους κρίνει. Γιατί αυτό που λέει το διαχρονικό ρητό ποιο είναι, κύριοι συνάδελφοι; «Το ξίφος της δικαιοσύνης δεν έχει θήκη». Αυτή τη θήκη, λοιπόν, πρέπει να τη βγάλουμε, για να μπορέσουμε να έχουμε δικαστήρια που θα λειτουργούν ορθά, με δορυφόρους και όχι νεροκουβαλητές υπαλλήλους -εκεί έχουμε επιφυλάξεις ως Ελληνική Λύση- που θέλετε να δημιουργήσετε, για να είναι πραγματικά κοντά στον πολίτη.

Είναι αυτό που λέμε ότι πρώτα θα γίνεις κωπηλάτης αν είσαι έστω και δικαστής και μετά θα πιάσεις το πηδάλιο στα χέρια σου. «Ερέτην χρήναι πρώτα γενέσθαι πριν πηδαλίοις επιχειρείν». Αυτό είναι το διαχρονικό ρητό του Αριστοφάνη και για τη δικαιοσύνη.

Γι’ αυτό δημιουργήστε και βάλτε θεμέλια. Κάντε και δικαστήρια. Αν δείτε το Δικαστικό Μέγαρο στις Σέρρες, κύριε Τσιάρα, κοντεύει να πέσει. Πάμε με ΣΔΙΤ τώρα και δεν μ’ αρέσουν τα ΣΔΙΤ στη δικαιοσύνη.

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Δικαιοσύνης):** Μπήκε. Θα γίνει καινούργιο.

**ΚΩΝΣΤΑΝΤΙΝΟΣ ΜΠΟΥΜΠΑΣ:** Μπήκε, αλλά το ΣΔΙΤ, η σύμπραξη δημόσιου και ιδιωτικού τομέα στη δικαιοσύνη δεν μου αρέσει. Είναι η προσωπική μου άποψη. Τουλάχιστον προγραμματίζεται.

Λύστε, λοιπόν, και την υλικοτεχνική υποδομή, το μηχανογραφικό, τα ψηφιοποιημένα συστήματα και τις κτηριακές εγκαταστάσεις στα δικαστήρια.

Σας ευχαριστώ πολύ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε τον κ. Μπούμπα.

Τον λόγο έχει ο Υφυπουργός Δικαιοσύνης, ο κ Γιώργος Κώτσηρας.

**ΓΕΩΡΓΙΟΣ ΚΩΤΣΗΡΑΣ (Υφυπουργός Δικαιοσύνης):** Ευχαριστώ πολύ, κύριε Πρόεδρε.

Αξιότιμες και αξιότιμοι συνάδελφοι, η σημερινή συζήτηση του νομοσχεδίου του Υπουργείου Δικαιοσύνης για τον Κώδικα Δικαστικών Υπαλλήλων και τη μεταρρύθμιση που επιδιώκεται με την συγκεκριμένη νομοθετική πρωτοβουλία έρχεται να συζητηθεί κατόπιν μιας πολύ, κατά την άποψή μου, σοβαρής και λεπτομερούς συζήτησης που έγινε στην αρμόδια κοινοβουλευτική επιτροπή, όπου τέθηκαν πράγματι σημαντικά ζητήματα από όλους τους εκπροσώπους των κομμάτων.

Ο Υπουργός ο κ. Τσιάρας, όπως έχει πράξει στην πλειονότητα των νομοσχεδίων που έχουν έρθει από το Υπουργείο Δικαιοσύνης, δείχνει εμπράκτως ότι η πολιτική ηγεσία του Υπουργείου σέβεται τις προτάσεις και τον κοινοβουλευτικό διάλογο εμπράκτως και γι’ αυτόν τον λόγο έχουμε προχωρήσει σε υιοθέτηση και παραγωγικών προτάσεων που έχουν γίνει από όλους τους συναδέλφους.

Είναι μια πρωτοβουλία το συγκεκριμένο νομοσχέδιο η οποία έρχεται να προστεθεί στη συνολική μεταρρυθμιστική πολιτική που έχει σχεδιαστεί και υλοποιείται από την παρούσα Κυβέρνηση και μάλιστα σε μια δύσκολη συγκυρία για τη χώρα, εντός της πανδημίας, αποδεικνύοντας ότι οι σωστές, θεσμικές, μετρημένες και επιβεβλημένες για την ορθή λειτουργία της δικαιοσύνης πρωτοβουλίες συνεχίζουν και αποτελούν γνώμονα για την Κυβέρνηση, όπως έχει και ο ίδιος ο Πρωθυπουργός επανειλημμένως αναφέρει.

Βλέπουμε, λοιπόν, στο συγκεκριμένο νομοσχέδιο ότι δίνεται έμφαση στην αναβάθμιση και την ουσιαστική αξιοποίηση του ανθρώπινου δυναμικού που απαρτίζει τον χώρο της δικαιοσύνης, έναν πολύ σημαντικό παράγοντα για την ομαλή λειτουργία της, παράλληλα με τη σημαντική προσπάθεια που γίνεται σε άλλους τομείς, όπως την υποστήριξη της δικαιοσύνης με την ψηφιακότερη λειτουργία της, όπως η ενίσχυση της δικαιοσύνης με βέλτιστες πρακτικές που εφαρμόζονται σε άλλες χώρες ή με μεγαλύτερη κωδικοποίηση των νομοθετημάτων για να μπορέσει να υπάρχει ένα πλαίσιο συνολικής και ευρύτερης διαχείρισης και από τους δικαστικούς λειτουργούς και από τους δικαστικούς υπαλλήλους, αλλά και από τους συλλειτουργούς της δικαιοσύνης τους δικηγόρους, ώστε να μπορέσουμε πράγματι να φτάσουμε βήμα-βήμα σε καλύτερη, ποιοτικότερη και θεσμικά θωρακισμένη απονομή δικαιοσύνης.

Το ανθρώπινο, λοιπόν, στοιχείο σε αυτή τη διαδικασία έχει αναμφίβολα έναν σημαντικό ρόλο και πολλές φορές ο ρόλος του ανθρώπινου παράγοντα είναι αναντικατάστατος. Γι’ αυτόν τον λόγο με το συγκεκριμένο νομοσχέδιο θωρακίζεται η διάρθρωση της υπηρεσιακής κατάστασης των δικαστικών υπαλλήλων, ενισχύονται οι αρμοδιότητές τους. Υπάρχουν σημαντικές προβλέψεις οι οποίες έγιναν από τη νομοπαρασκευαστική επιτροπή η οποία ξεκίνησε την επεξεργασία του θεσμικού πλαισίου από την προηγούμενη κυβέρνηση. Και αυτό, όπως είπε και ο Υπουργός, ήταν μία ένδειξη της ορθολογικής διαχείρισης της συνέχειας του κράτους, με συγκεκριμένες παρατηρήσεις, αποδεικνύοντας ότι στον χώρο της δικαιοσύνης η προσπάθεια δεν είναι μία στατική προσπάθεια, αλλά μια προσπάθεια που έχει δυναμικά χαρακτηριστικά και οφείλουμε όλοι βήμα-βήμα, λιθαράκι-λιθαράκι να προσθέτουμε παρεμβάσεις οι οποίες θα βελτιώσουν και θα θωρακίσουν θεσμικά τον πολύ ευαίσθητο χώρο της δικαιοσύνης.

Αυτός ο χώρος πραγματικά αντιλαμβανόμαστε όλοι ότι χρήζει παρεμβάσεων οι οποίες είναι πολύ πολυδιάστατες.

Ο Κώδικας Πολιτικής Δικονομίας που θα έρθει σε σύντομο χρονικό διάστημα, Ποινικής Δικονομίας, ο Ποινικός Κώδικας, ο κώδικας για τους δικαστικούς λειτουργούς, ο συγκεκριμένος κώδικας. Οι παρεμβάσεις αυτές είναι ένα πλαίσιο, ένα πάζλ εντός του οποίου θα μπορέσει να λειτουργήσει η δικαιοσύνη ποιοτικότερα, με κατοχύρωση θεσμική. Προφανώς, με αυτό τον τρόπο θα βοηθήσουμε στην επιτάχυνση της απονομής της, η οποία, πράγματι, είναι ένας βασικός στόχος διαχρονικά. Και για την Κυβέρνησή μας, όμως, είναι ένα πολύ σημαντικό κεφάλαιο να το αξιολογήσουμε και να το αξιοποιήσουμε.

Δεν αποτελεί, λοιπόν, μία αποσπασματική νομοθέτηση, αλλά είναι μία επεξεργασία κατόπιν μακράς παρακολούθησης και λύνει προβλήματα λειτουργικά και οργανωτικά του Σώματος των Δικαστικών Λειτουργών, η συμβολή των οποίων αναντίρρητα είναι άκρως σημαντική για την καθημερινότητα της λειτουργίας της δικαιοσύνης.

Θεσπίζονται, όπως είπα, ρυθμίσεις για την ενίσχυση του πλαισίου διαρκούς εκπαίδευσης και επιμόρφωσης των δικαστικών υπαλλήλων. Προβλέπεται αναδιάρθρωση των κλάδων των δικαστικών υπαλλήλων. Ορίζονται οι προϋποθέσεις για τον τρόπο εισαγωγής στο Σώμα των Δικαστικών Υπαλλήλων και τα καθήκοντά τους και διασφαλίζεται ένα αξιοκρατικό, ορθολογικό και σύγχρονο σύστημα αξιολόγησης των δικαστικών υπαλλήλων.

Επιλύονται, λοιπόν, προβλήματα τα οποία έχουν και διαχρονικά χαρακτηριστικά, αλλά είναι και απαιτούμενα για την πιο μοντέρνα, για την πιο γρήγορη και σύγχρονη λειτουργία της δικαιοσύνης στην καθημερινότητά της.

Η σημαντικότερη, όμως, κατά την άποψή μου, πρωτοβουλία και ρύθμιση του παρόντος νομοσχεδίου στον υπό ψήφιση Κώδικα Δικαστικών Υπαλλήλων αφορά τη δημιουργία των δύο καινούργιων κλάδων δικαστικών υπαλλήλων, οι οποίοι θα συνεπικουρούν τους δικαστικούς λειτουργούς στο έργο τους. Οι συγκεκριμένοι θα ενισχύσουν με τις ειδικές γνώσεις και την κατάρτιση που θα διαθέτουν -κατόπιν διαγωνιστικής διαδικασίας, κατόπιν ειδικής εκπαίδευσης που θα λάβουν-, αλλά και θα καλύψουν κατά τον τρόπο αυτόν, ζωτικές ανάγκες στο χώρο της δικαιοσύνης, ενισχύοντας ποιοτικά τη θεσμική λειτουργία που επιτελούν καθημερινά οι δικαστικοί και εισαγγελικοί λειτουργοί, βοηθώντας και στην επιτάχυνση της διαδικασίας και στη διευκόλυνση των δικαστών στο καθημερινό τους έργο, δίνοντας, κατά την άποψή μου, μία ποιότητα και μία βοήθεια στους δικαστές σε κρίσιμα σημεία της καθημερινής τους αξιολόγησης.

Δεν αντιλαμβάνομαι -τα είπαμε και στην επιτροπή- αυτή την καχυποψία, αυτή την επιφύλαξη, ίσως και φοβικότητα πολλές φορές, για οτιδήποτε νέο προστίθεται στο δικαιικό μας σύστημα. Ο θεσμός ο συγκεκριμένος -και, μάλιστα, με πολύ πιο προωθημένο τρόπο- υπάρχει σε πάρα πολλά δικαιικά συστήματα, τα οποία δεν είναι απλά προηγμένα και προσπαθούμε να πούμε ότι είναι πιο προηγμένα από το ελληνικό, αλλά είναι και συστήματα τα οποία έχουν και κοινά χαρακτηριστικά με τα δικά μας στη δικαιική τους μορφή. Στη Γαλλία, της οποίας το δικαιικό σύστημα κατά ένα μεγάλο βαθμό μοιάζει με το δικό μας, στη Γερμάνια, στο δικαστήριο της Ευρωπαϊκής Ένωσης, όπου, μάλιστα, επιλέγονται από τους ίδιους τους δικαστές, στο Ευρωπαϊκό Δικαστήριο των Δικαιωμάτων του Ανθρώπου υπάρχει ο θεσμός που επικουρεί τον δικαστή στην καθημερινή άσκηση των καθηκόντων του, τον συνδράμει. Και προφανώς και δεν τίθεται κανένα ζήτημα, κατά προφανείς λόγους, για οποιουδήποτε είδους παρέμβαση στην κρίση του. Είναι και αναντίστοιχο με την ίδια τη διάταξη και την πρόβλεψη της και αναντίστοιχο με το Σύνταγμα και την πρόβλεψη του άρθρου 87 του Συντάγματος και αναντίστοιχο και με την ίδια την πραγματικότητα.

Ο δικαστής ο οποίος έχει πλήρη λειτουργική και προσωπική ανεξαρτησία, γνωρίζει πολύ καλά πώς θα αξιολογήσει μία υπόθεση, γνωρίζει πολύ καλά πώς θα κάνει την έρευνά του και την αξιολόγησή του την νομική, αλλά προφανώς χρήζει και αυτός βοήθειας, η οποία θα είναι ποιοτική και σημαντική βοήθεια στην εκτέλεση των καθηκόντων του.

Ο άλλος κλάδος, που αφορά τη δικαστική επικοινωνία και τις διεθνείς σχέσεις, θα βοηθήσει και στην προστασία του ίδιου του θεσμού της δικαιοσύνης από την παραπληροφόρηση που συχνά υπάρχει σε σχέση με αποφάσεις, αλλά και στην ενίσχυση της εξωστρέφειας του, η οποία είναι απολύτως συμβατή με τη δικαιοσύνη που επιθυμούμε και χρειαζόμαστε στη σύγχρονη Ελλάδα και στο σύγχρονο ευρωπαϊκό γίγνεσθαι όπου θέλουμε να διαδραματίσουμε ένα σημαντικό ρόλο.

Δεν αντιλαμβάνομαι πολλές φορές και την κριτική που έχει το εξής χαρακτηριστικό: Αφού έχει τόσα προβλήματα η δικαιοσύνη, γιατί κάνετε αυτό; Η προσπάθεια για την επίλυση των προβλημάτων της δικαιοσύνης δεν έχει διαζευκτικά χαρακτηριστικά. Δεν κάνουμε ή το ένα ή το άλλο. Έχει σωρευτικά χαρακτηριστικά. Και το ένα και το άλλο. Και με μεγάλες παρεμβάσεις στη θεσμική θωράκιση του ρόλου της δικαιοσύνης και με μετρημένες παρεμβάσεις στο νομοθετικό πλαίσιο, στο δικονομικό πλαίσιο, στο οργανωτικό πλαίσιο της δικαιοσύνης, αλλά και με σύγχρονες, καινοτόμες και δοκιμασμένες λύσεις όπως η συγκεκριμένη.

Δεν θεωρώ, λοιπόν, ότι υπάρχει λόγος οποιασδήποτε επιφύλαξης όταν κάτι καινούργιο έρχεται στη χώρα μας, όταν οτιδήποτε καινούργιο και καινοτόμο προστίθεται στη διαδικασία και, μάλιστα, σε θεσμούς όπως η δικαιοσύνη, οι οποίοι, όπως είπαμε προηγουμένως, χρήζουν, πράγματι, μετρημένων και θεσμικών παρεμβάσεων. Διότι με αυτό τον τρόπο θα μπορέσουμε την επόμενη μέρα να αντιμετωπίσουμε τις πολλές προκλήσεις όντας πιο θεσμικά θωρακισμένοι, αλλά θα είμαστε, προφανώς, και πιο συμβατοί με τις καλές πρακτικές που άλλες χώρες έχουν υιοθετήσει εδώ και πάρα πολλά χρόνια, αλλά και με θεσμούς που έχουν υιοθετήσει και οι οποίοι έχουν πετύχει.

Προφανώς και δεν λύνεται μόνο με μία παρέμβαση το πρόβλημα της επιτάχυνσης. Πρέπει να δούμε μία, μία τις ρυθμίσεις οι οποίες συντείνουν στο να υπάρχει και ταχύτερη και λειτουργικότερη και, προφανώς, θεσμικά θωρακισμένη λειτουργία της δικαιοσύνης.

Κλείνω, κύριε Πρόεδρε, για να μην καταχραστώ το χρόνο -ούτως ή άλλως τις λεπτομέρειες του νομοσχεδίου τις ανέλυσε και ο εισηγητής της Νέας Δημοκρατίας στη λεπτομέρειά τους και έτυχαν, κατά την άποψή μου, και μιας μεγάλης συναίνεσης και από τα κόμματα της Αντιπολίτευσης, όπως φάνηκε στην επιτροπή- με το εξής:

Σε μια δύσκολη περίοδο, όπως είναι αυτή που διανύουμε, το να έρχεται το Υπουργείο Δικαιοσύνης και να πραγματοποιεί παρεμβάσεις οι οποίες έχουν μεταρρυθμιστικά χαρακτηριστικά, οι οποίες ενισχύουν τη σοβαρότητα και τη θωράκιση του χώρου της δικαιοσύνης, είναι μία ένδειξη συνέχειας του κράτους, μια ένδειξη εκσυγχρονισμού του χώρου της δικαιοσύνης και είναι και μία ένδειξη ότι η επόμενη μέρα στις μεγάλες προκλήσεις που θα αντιμετωπίσουμε, θα μας βρει θωρακισμένους, ενισχυμένους και με πολύ μεγάλο εύρος παρεμβάσεων, οι οποίες θα λύνουν τα καθημερινά προβλήματα της δικαιοσύνης, κατόπιν, προφανώς, της διαβούλευσης που απαιτείται και κατόπιν, προφανώς, μιας σοβαρής επεξεργασίας που γίνεται παραδοσιακά από την ηγεσία του Υπουργείου Δικαιοσύνης.

Είναι διακηρυγμένη η άποψη του Πρωθυπουργού, του Κυριάκου Μητσοτάκη, ότι παρά τις δυσκολίες που η χώρα βιώνει, προχωράμε μεταρρυθμιστικά, προχωράμε μετρημένα και με εκσυγχρονιστικό τρόπο, ώστε να λύσουμε τα καθημερινά προβλήματα της δικαιοσύνης, αλλά και θεσμικά προβλήματα τα οποία θα είναι η βάση για την επίλυση και τον ρόλο της χώρας την επόμενη μέρα.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε, κύριε Υφυπουργέ.

Τον λόγο τώρα έχει ο κ. Λιβανός, ο Υπουργός Αγροτικής Ανάπτυξης και Τροφίμων, προκειμένου να τοποθετηθεί επί της με γενικό αριθμό 867 και ειδικό 56 τροπολογίας.

Ορίστε, κύριε Υπουργέ, έχετε τον λόγο.

**ΣΠΥΡΙΔΩΝ - ΠΑΝΑΓΙΩΤΗΣ (ΣΠΗΛΙΟΣ) ΛΙΒΑΝΟΣ (Υπουργός Αγροτικής Ανάπτυξης και Τροφίμων):** Ευχαριστώ, κύριε Πρόεδρε.

Κυρίες και κύριοι Βουλευτές, είμαι σήμερα εδώ για να υποστηρίξω την τροπολογία με γενικό αριθμό 867 και ειδικό 56. Επειδή κατάλαβα ότι είχατε αντιγνωμίες με μία άλλη, αυτή νομίζω ότι θα μας δώσει την ευκαιρία να συμφωνήσουμε όλοι και να την ψηφίσουμε όλοι μαζί, γιατί, όπως έχω ξαναπεί, τα αγροτικά θέματα μας ενώνουν.

Τον Μάρτιο, λοιπόν, ψηφίσαμε μια διάταξη για την μετάκληση πολίτη τρίτης χώρας, κατά παρέκκλιση της κείμενης νομοθεσίας, με σκοπό την εργασία του στην εποχική αγροτική οικονομία. Προβλέψαμε, δε, η διαδικασία αυτή να γίνεται μέσω ηλεκτρονικής πλατφόρμας, στην οποία θα υποβάλλεται η αίτηση του εργοδότη με τα δικαιολογητικά, προκειμένου ο έλεγχος της εισόδου, αλλά και της διαμονής και εργασίας του αλλοδαπού εργαζόμενου, να είναι πιο ευχερής και να τηρούνται τα υγειονομικά πρωτόκολλα.

Για τη λειτουργία της ηλεκτρονικής αυτής πλατφόρμας εμπλέκονται επτά Υπουργεία, καθώς και ο διοικητής της Ανεξάρτητης Αρχής Δημοσίων Εσόδων. Για κάθε εμπλεκόμενο Υπουργείο και κατά τον λόγο της αρμοδιότητάς του, θα πρέπει να προβλεφθούν όλα τα απαιτούμενα στοιχεία της διαδικασίας αυτής καθώς και η μεταξύ τους διασύνδεση.

Όπως καταλαβαίνετε, αυτό απαιτεί χρόνο, που όμως δεν υφίσταται, αφού υπάρχουν οι καλλιέργειες οι οποίες θα πρέπει να συγκομιστούν άμεσα. Για να γίνει η συγκομιδή χρειάζονται και εργατικά χέρια.

Η συγκεκριμένη τροπολογία, λοιπόν, έρχεται να δώσει άμεση λύση στην είσοδο των εργατών γης προς όφελος των αγροτών μας πριν την έναρξη λειτουργίας της ηλεκτρονικής πλατφόρμας για το σύνολο των παραγωγών. Αυτό το προβλέψαμε ήδη την προηγούμενη φορά για τα σπαράγγια και έγινε με επιτυχία, δηλαδή η αίτηση με τα απαιτούμενα δικαιολογητικά να υποβληθούν είτε μέσω υπηρεσίας ταχυδρομείου ταχυμεταφοράς είτε μέσω ηλεκτρονικού ταχυδρομείου. Ο ανώτατος αριθμός εργατών για κάθε περιοχή, ειδικότητα και παραγωγή προβλέπεται ήδη σε κοινή υπουργική απόφαση.

Η διαδικασία που επεκτείνουμε σήμερα στο σύνολο των δραστηριοτήτων της εποχικής αγροτικής οικονομίας, όπως είπα και πριν, λειτούργησε ήδη άψογα ως προς τη συγκομιδή των σπαραγγιών, χωρίς να δημιουργηθεί το παραμικρό ζήτημα. Η δυνατότητα εισόδου χωρίς την πλατφόρμα, αλλά με όλα τα υγειονομικά πρωτόκολλα δίνεται ως την 15η Ιουνίου 2021.

Θεωρώ ότι είναι χρήσιμο να τη στηρίξουμε όλοι μαζί την τροπολογία, να δώσουμε την ευκαιρία στους παραγωγούς μας να έχουν τα απαραίτητα εργατικά χέρια σε αυτή τη δύσκολη συγκυρία, για να κάνουν τη δουλειά τους. Όταν με το καλό είναι έτοιμη η πλατφόρμα, να συνεχιστεί μέσω αυτής της πλατφόρμας η ίδια εργασία.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε τον κύριο Υπουργό.

Πριν δώσω τον λόγο στον Υφυπουργό Εθνικής Άμυνας, τον κ. Στεφανή, προκειμένου να τοποθετηθεί επί της με γενικό αριθμό 864 και ειδικό 53 τροπολογίας, θέλω για μία ακόμη φορά προσωπικά ως Βουλευτής στη δυτική Αττική και επειδή αυτή η τροπολογία αναφέρεται στα ναυπηγεία Ελευσίνας, να ευχαριστήσω την Κυβέρνηση και τον Υφυπουργό, αλλά και τους άλλους συναρμόδιους Υπουργούς για αυτή την τροπολογία, η οποία έρχεται και επαναλαμβάνεται -αν παρακολουθείτε- ανά τρίμηνο, μέχρι την οριστική λύση που θα δοθεί από τη νέα ιδιοκτησία, η οποία πρόκειται να αναλάβει τα ναυπηγεία Ελευσίνας, όπως έγινε και με τα ναυπηγεία Σύρου.

Πρέπει να σας πω ότι αναφέρεται σε ένα ποσόν 3.175.000 ευρώ, προκειμένου να αντιμετωπιστεί η καταβολή από το Πολεμικό Ναυτικό των μηνιαίων αμοιβών των εργαζομένων, η οποία παρατείνεται για ένα ακόμα τρίμηνο, δηλαδή από την 1η Απριλίου μέχρι την 30η Ιουνίου. Θέλω να πω ότι ήταν σημαντική η συμβολή του προεδρείου και του σωματείου των εργαζομένων στα ναυπηγεία Ελευσίνας.

Αυτή η τροπολογία πάντα στηρίζεται από όλες τις πτέρυγες της Βουλής. Είναι μια τροπολογία η οποία δίνει μια διέξοδο, για να μπορέσουν και αυτοί οι άνθρωποι να πληρώνονται και ιδιαίτερα σε αυτή τη χρονική περίοδο να κάνουν Πάσχα.

Επίσης, να πω ότι όλοι μαζί, κύριε Υπουργέ, μαζί με τους άλλους Υπουργούς και όλους τους εμπλεκόμενους πρέπει να κάνουμε τα αδύνατα δυνατά, ώστε να υπάρξει νέα ιδιοκτησία, η οποία θα απαλλάξει και εσάς από το να δίνετε παρατάσεις κάθε τρίμηνο και αυτά τα χρήματα που είναι για την πληρωμή των εργαζομένων. Και πάλι σας ευχαριστώ.

Κύριε Υφυπουργέ, έχετε τον λόγο.

**ΑΛΚΙΒΙΑΔΗΣ ΣΤΕΦΑΝΗΣ (Υφυπουργός Εθνικής Άμυνας):** Κύριε Πρόεδρε, σας ευχαριστώ πάρα πολύ.

Κύριε Υπουργέ, αξιότιμοι κύριοι Βουλευτές, μου δίνεται η δυνατότητα σήμερα να παρουσιάσω μια τροπολογία του Υπουργείου Εθνικής Άμυνας με γενικό αριθμό 864, η οποία εντάσσεται στο σχέδιο νόμου του Υπουργείου Δικαιοσύνης με τίτλο: «Κώδικας Δικαστικών Υπαλλήλων» και περιλαμβάνει επτά διατάξεις. Θα είμαι πάρα πολύ σύντομος και ευχαριστώ τον κύριο Πρόεδρο που ήδη έκανε την εισαγωγή για το θέμα αυτό.

Οι δύο πρώτες διατάξεις αφορούν στα ναυπηγεία Σκαραμαγκά και ναυπηγεία Ελευσίνας. Ποια είναι η βάση και γιατί τις κάνουμε; Τις κάνουμε για αρκετούς λόγους.

Ο πρώτος λόγος είναι για να επαυξήσουμε την επιχειρησιακή ετοιμότητα των Ενόπλων Δυνάμεων, να πάρουμε τα πλοία μας σε καλύτερη κατάσταση, έτσι ώστε να τα έχουμε έτοιμα εάν απαιτηθεί.

Ο δεύτερος είναι το κοινωνικό πρόσωπο αυτής της παράτασης. Σε συνεργασία με τη διοίκηση και τους εργαζόμενους φροντίζουμε έτσι ώστε να είναι ενεργοί, να δουλεύουν και βεβαίως να τους χρησιμοποιούμε σε αυτό το έργο, το οποίο ξέρουν εξαιρετικά να κάνουν· να ναυπηγούν πλοία.

Δύο είναι, λοιπόν, οι δράσεις. Η μία δράση είναι για τις πυραυλακάτους, η άλλη για τα υποβρύχια. Η μία στο ένα ναυπηγείο η άλλη στο άλλο. Τη μία εκ των δύο πυραυλάκατων την έχουμε πάρει ήδη, τη νούμερο 6, τον «Καραθανάση». Είναι ήδη επιχειρησιακό. Οι εργασίες της έχουν ολοκληρωθεί σε ένα ποσοστό της τάξης του 90%. Μένει ένα ελάχιστο, το οποίο αυτή τη στιγμή το διαχειριζόμαστε.

Η πυραυλάκατος νούμερο 7 βρίσκεται περίπου στο 60%. Έχει καθελκυστεί και αυτή τη στιγμή επεμβαίνουμε ενώ είναι μέσα στο νερό, για να ολοκληρώσουμε όλα αυτά τα οποία πρέπει να κάνουμε.

Τα ποσά είναι 3.175.000 ευρώ στο ένα ναυπηγείο και 10.300.000 ευρώ στο άλλο ναυπηγείο. Τα χρήματα αυτά είναι για μισθοδοσίες, αλλά και για υλικά τα οποία πρέπει να αγοραστούν, έτσι ώστε να τοποθετηθούν επάνω στα πλοία μας.

Η τρίτη διάταξη αφορά στην παράταση της διάρκειας διοικήσεις των σωματείων. Έχουμε την Ένωση Εφέδρων Αξιωματικών, η οποία έχει κάτω από την Πανελλήνια Ένωση πενήντα τέσσερις συλλόγους, μία για κάθε νομό. Απευθυνόμαστε σε ένα ακροατήριο πάνω από είκοσι χιλιάδες εφέδρους, οι οποίοι έχουν απολυθεί και στελεχώνουν το εφεδρικό δυναμικό των Ενόπλων Δυνάμεων. Μέσω αυτής της παράτασης, όταν θα έρθει η ώρα και όταν θα έχουμε ξεφύγει από την κρίση, θα μπορέσουμε να κάνουμε εκλογές σωστά.

Παράλληλα, μάς επιτρέπει να κάνουμε κάτι το οποίο έχουμε αναλάβει με μεγάλη τιμή: Το Συνέδριο του ΝΑΤΟ των Εφέδρων. Θα μαζευτούν εδώ έφεδροι από όλες τις χώρες του ΝΑΤΟ και από χώρες που συνεργάζονται με το ΝΑΤΟ και θα γίνει μια αλληλοενημέρωση, εκπαίδευση, συζήτηση πάνω στα θέματα που μας απασχολούν.

Η τέταρτη και η πέμπτη διάταξη έχουν να κάνουν με την αξιοποίηση του υλικού. Παλιό υλικό των Ενόπλων Δυνάμεων, αλλά και νέο υλικό το οποίο πλέον είναι μη επιχειρησιακά αναγκαίο, μας δίνει η δυνατότητα να κάνουμε πλειοδοτικούς διαγωνισμούς ή να έρθουμε σε επαφή με εταιρείες αμυντικού υλικού και να το ανταλλάξουμε. Παλιά πυρομαχικά για καινούργια πυρομαχικά, παλιά είδη για νέα είδη. Είναι κάτι το οποίο ήδη αποδίδει, ήδη το έχουμε κάνει εδώ και έναν χρόνο. Οι διαγωνισμοί που κάνουμε αποδίδουν. Αξιοποιούμε πλήρως υλικό το οποίο δεν είναι επιχειρησιακά αναγκαίο στις Ένοπλες Δυνάμεις. Μας δίνεται η δυνατότητα με αυτή τη διάταξη να τυποποιήσουμε ακόμα περισσότερο τις διαδικασίες και να είμαστε πολύ πιο γρήγοροι.

Η έκτη διάταξη ασχολείται με τα χρονικά όρια για τη φοίτηση στην ΑΔΙΣΠΟ. Η Ανώτατη Διακλαδική Σχολή Πολέμου είναι μια σχολή την οποία κάθε αξιωματικός των Ενόπλων Δυνάμεων -Στρατού, Ναυτικού, Αεροπορίας- πρέπει να την περάσει, γιατί αποτελεί προαπαιτούμενο προσόν για την περαιτέρω εξέλιξή του. Επεκτείνουμε τα όρια αντί για τα δεκαπέντε χρόνια παρουσίας μέχρι τα είκοσι πέντε ενός αξιωματικού στις Ένοπλες Δυνάμεις, το κάνουμε δεκαέξι και είκοσι έξι. Με αυτόν τον τρόπο μπορούμε να έχουμε περισσότερους αξιωματικούς να συμμετέχουν στη σχολή, έτσι ώστε να δώσουμε τη δυνατότητα σε παραπάνω στελέχη να εκπαιδευτούν και να μη χάσουν την ευκαιρία για την ανέλιξή τους.

Η τελευταία διάταξη έχει να κάνει με την παραχώρηση ακινήτων του Αυτόνομου Οικοδομικού Οργανισμού Αξιωματικών στη ζώνη Β΄ προστασίας του όρους Υμηττού. Είναι ένα παλιό θέμα, το οποίο απασχολεί την υπηρεσία εδώ και σαράντα ένα χρόνια, από το 1980 και αφορά μία έκταση, η οποία νοικιάζεται για λόγους αθλητικούς σε μία περιοχή του Υμηττού που δεν μπορεί να γίνει κάτι άλλο. Δίνουμε τώρα τη δυνατότητα να διαπραγματευθούμε τους όρους με τους ενδιαφερόμενους και να αποκτήσουμε και να αξιοποιήσουμε την ακίνητή μας περιουσία.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υφυπουργού)

Τελειώνω, κύριε Πρόεδρε.

Όλα αυτά τα οποία προανέφερα έρχονται και εντάσσονται σε ένα ευρύτερο πλαίσιο του Υπουργείου Εθνικής Άμυνας που έχει να κάνει με τα ακόλουθα: Επαυξάνουμε τις επιχειρησιακές μας δυνατότητες, αξιοποιούμε την ακίνητή μας περιουσία και μεριμνούμε για το προσωπικό μας.

Κύριε Πρόεδρε, κυρίες και κύριοι, σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Εμείς ευχαριστούμε, κύριε Υπουργέ, και εγώ ιδιαίτερα που το ένα κομμάτι από αυτά που είπατε αναφέρεται στη δική μου εκλογική περιφέρεια.

Κύριοι συνάδελφοι, αν θέλετε κάτι να ρωτήσετε τον παριστάμενο Υπουργό, έχετε τη δυνατότητα.

Πρώτος σήκωσε το χέρι ο εισηγητής από την πλευρά της Ελληνικής Λύσης κ. Χήτας.

Ορίστε, κύριε Χήτα, έχετε τον λόγο.

**ΚΩΝΣΤΑΝΤΙΝΟΣ ΧΗΤΑΣ:** Κύριε Πρόεδρε, ευχαριστώ.

Κύριε Υφυπουργέ, κύριε Στεφανή, γνωρίζετε πάρα πολύ καλά ότι σε θέματα Ενόπλων Δυνάμεων, Εθνικής Άμυνας, εξοπλιστικά, πάντα είμαστε μαζί σας και είμαστε πάντα θετικοί, όπως είμαστε και με την τροπολογία.

Απλώς, «για τον φόβο των Ιουδαίων», που λέμε καμμιά φορά, θέλω μια διευκρίνηση από εσάς, για να είμαστε απόλυτα σίγουροι. Δεν σας κρύβω ότι με τρώει λίγο από μέσα μου, οπότε θα ήθελα να το ρωτήσω για να είμαστε απολύτως ήσυχοι, γιατί, κατά τα άλλα, είμαστε θετικοί σε όλα, δεν το συζητάμε.

Στο άρθρο 7, στον Αυτόνομο Οικοδομικό Οργανισμό Αξιωματικών, λίγο μας ανησυχεί εδώ που λέει: «να παραχωρούνται κατά χρήση άνευ διαγωνισμού και έναντι ανταλλάγματος σε σωματεία ή άλλα μη κερδοσκοπικά νομικά πρόσωπα δημοσίου δικαίου ή ιδιωτικού δικαίου». Υπάρχει περίπτωση να δούμε να ξεφυτρώνει αύριο-μεθαύριο καμμιά ΜΚΟ; Όχι, έτσι;

Αυτό φοβόμαστε, σας το λέω ειλικρινά, δηλαδή μην έχει ΜΚΟ. Επειδή ο «έξω από δω» κρύβεται στα μικρά γράμματα, στις λεπτομέρειες, μας έκατσε στο μάτι πολύ άσχημα αυτό. Φυσικά και είμαστε υπέρ, ξαναλέω, απλώς για να το διευκρινίσουμε, θέλω να μας διαψεύσετε απολύτως και για τα Πρακτικά και να είμαστε ξεκάθαροι ότι δεν υπάρχει περίπτωση να δούμε καμμιά ΜΚΟ να ξεπετάγεται αύριο-μεθαύριο εδώ. Αυτό, τίποτε άλλο.

Ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε τον κ. Χήτα.

Τον λόγο τώρα έχει για να ρωτήσει κάτι τον κύριο Υπουργό η κ. Μαρία Κομνηνάκα από το Κομμουνιστικό Κόμμα Ελλάδας.

**ΜΑΡΙΑ ΚΟΜΝΗΝΑΚΑ:** Ευχαριστώ, κύριε Πρόεδρε.

Κύριε Υπουργέ, κατ’ αρχάς, να διευκρινίσουμε ότι στα δύο πρώτα άρθρα σε σχέση με τις εργασίες στο ναυπηγείο Ελευσίνας και τα υποβρύχια, όπως έχουμε υπερψηφίσει κάθε άλλη παράταση, είμαστε θετικοί. Βέβαια, ισχύει το κοινό πρόβλημα που υπάρχει και σε άλλες περιπτώσεις τροπολογιών, ότι έρχονται ενιαία με άλλα άρθρα στα οποία μπορεί να έχουμε διαφωνίες.

Ήθελα να ρωτήσω, πρώτον, σε σχέση με το άρθρο 7. Δίνετε, λέτε, για τελευταία φορά παράταση στη δυνατότητα μίσθωσης αυτών των ακινήτων. Και διερωτόμαστε: Μετά από αυτά τα πέντε χρόνια παύουν να υπάρχουν αυτές οι ανάγκες αθλητικές, περιβαλλοντικές, πολιτιστικές και άλλες; Τι θα γίνουν οι σύλλογοι;

Επίσης, μας έρχονται παράπονα από διάφορους συλλόγους ότι ασκούνται πιέσεις να εγκαταλειφθούν αντίστοιχα ακίνητα που έχουν παραχωρηθεί. Θα θέλαμε να ξέρουμε με ποια κριτήρια επιλέγονται ποιοι σύλλογοι θα βγουν από αυτά τα ακίνητα και γιατί.

Και μια διευκρινιστική ερώτηση για το άρθρο 5. Αντιλαμβανόμαστε την αντικατάσταση παλαιού εξοπλισμού. Όμως, μας προβληματίζει η αντικατάσταση καινούργιου αχρησιμοποίητου εξοπλισμού, για ποιον λόγο, τέλος πάντων, τον προμηθευτήκαμε και τελικά αντικαθίσταται.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Κύριε Υπουργέ, κύριε Στεφανή, έχετε τον λόγο, αν θέλετε, να δώσετε διευκρινίσεις που ζητήθηκαν.

**ΑΛΚΙΒΙΑΔΗΣ ΣΤΕΦΑΝΗΣ (Υφυπουργός Εθνικής Άμυνας):** Ευχαριστώ πολύ, κύριε Πρόεδρε.

Έρχομαι στην κοινή ερώτηση που κάνατε και οι δύο. Ο ΑΟΟΑ έχει στην κατοχή του γύρω στα εξακόσια ακίνητα, τα οποία ενοικιάζει σε όλη την Ελλάδα. Στην περιοχή τη συγκεκριμένη, τη ζώνη Β΄ της προστασίας του Υμηττού έχει μόνο τρία. Το ένα ακίνητο είναι τριάντα δύο στρέμματα και τα άλλα δύο είναι διακόσια ενενήντα δύο στρέμματα και τριακόσια στρέμματα. Τα δύο μεγάλα ακίνητα είναι δασικές εκτάσεις, δεν υπάρχει τίποτα εκεί. Τα τριάντα δύο στρέμματα από το 1980 ενοικιάζονται από έναν Σύλλογο Αντισφαίρισης ο οποίος έχει δύο χιλιάδες μέλη. Από το 1980 το είχε πάρει σαν χωράφι και σιγά-σιγά ο σύλλογος με δικά του έξοδα έχει αρχίσει και το φτιάχνει και τώρα έχει πέντε γήπεδα, χώρους εστίασης, χώρους ενδιαίτησης κ.λπ., κ.λπ.. Με αυτό τι επιτυγχάνουμε; Πέρασε απόφαση του Διοικητικού Συμβουλίου του ΑΟΟΑ ότι, κατ’ αρχάς, αλλάζουμε το ενοίκιο και από 1.800 ευρώ τον μήνα πήγε σε 11.800. Άρα αξιοποιούμε την ακίνητη περιουσία.

Επιβεβαιώνω στην ξεκάθαρη απάντηση που δίνω σε εσάς ότι είναι αυτός ο σύλλογος ο οποίος έχει περίπου δύο χιλιάδες μέλη, ανθρώπους της περιοχής, που δεν υπάρχει αλλού άλλος τέτοιος χώρος για να μπορέσουν να αθληθούν. Είναι, λοιπόν και μια κοινωνική παροχή προς την κοινωνία να συνεχίσει να αθλείται σε έναν χώρο του οποίου, εάν αυτή τη στιγμή σταματήσουμε τη χρήση, λόγω του ότι ανήκει στη ζώνη προστασίας, δεν μπορεί να γίνει κάτι άλλο.

**ΜΑΡΙΑ ΚΟΜΝΗΝΑΚΑ:** Μα, λέτε ότι δεν θα δοθεί άλλη παράταση.

**ΑΛΚΙΒΙΑΔΗΣ ΣΤΕΦΑΝΗΣ (Υφυπουργός Εθνικής Άμυνας):** Συγχωρείστε με. Δεν σας ακούω, αν κάτι με ρωτάτε.

**ΜΑΡΙΑ ΚΟΜΝΗΝΑΚΑ:** Δεν θέλω να σας διακόψω, αλλά λέει ότι δεν θα δοθεί άλλη παράταση στη μίσθωση μετά την πενταετία.

**ΑΛΚΙΒΙΑΔΗΣ ΣΤΕΦΑΝΗΣ (Υφυπουργός Εθνικής Άμυνας):** Εμείς σε πρώτη φάση λύνουμε ένα θέμα, διότι από το 2017 γίνονται εκατέρωθεν αγωγές και θέλουμε να τελειώσουμε με αυτό το θέμα. Λύνουμε, λοιπόν, ένα θέμα και δίνουμε μια λύση. Θα το δούμε στη συνέχεια. Μας δίνεται ο χρόνος.

Σε ό,τι αφορά στο δεύτερο ερώτημά σας, θα ήθελα να πω τι αφορά το υλικό το οποίο προσεγγίζουμε. Αφορά υλικό το οποίο είναι είτε άχρηστο είτε εύχρηστο, μη επιχειρησιακά αναγκαίο. Δηλαδή, οι Ένοπλες Δυνάμεις έχουν πάρα πολλά υλικά. Θα σας πω ένα παράδειγμα: Λυχνίες ασυρμάτων. Οι ασύρματοι πλέον δεν λειτουργούν με λυχνίες. Λειτουργούν με άλλον τρόπο. Οι λυχνίες, όμως, είναι λειτουργικές, άρα είναι εύχρηστες. Αυτές, όμως, τις λυχνίες δεν έχουμε το αντίστοιχο μέσο να τις τοποθετήσουμε. Γιατί να τις κρατήσουμε ή να τις πετάξουμε σαν σκραπ υλικό και να μην πάμε σε μια διαδικασία να τις αξιοποιήσουμε και να κερδίσουμε χρήματα;

Αποτελεί μια από τις έντεκα στρατηγικές επιλογές της Κυβέρνησης η αξιοποίηση της ακίνητης περιουσίας και το Υπουργείο Εθνικής Άμυνας την υλοποιεί με πάθος.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε, κύριε Υπουργέ.

Τώρα τον λόγο θα πάρει ο Βουλευτής της Νέας Δημοκρατίας, ο κ. Γιώργος Κοτρωνιάς και στη συνέχεια, ο Κοινοβουλευτικός Εκπρόσωπος της Ελληνικής Λύσης, ο κ. Βασίλειος Βιλιάρδος.

Κύριε Κοτρωνιά, έχετε τον λόγο.

**ΓΕΩΡΓΙΟΣ ΚΟΤΡΩΝΙΑΣ:** Ευχαριστώ, κύριε Πρόεδρε.

Κύριε Πρόεδρε, κυρίες και κύριοι συνάδελφοι, ένα κράτος δικαίου συνεπάγεται ένα ισχυρό και αδιάβλητο σύστημα απονομής δικαιοσύνης και προάσπισης του ιδανικού των ανθρωπίνων δικαιωμάτων. Ένα σύστημα ανθρωποκεντρικό, το οποίο να στηρίζεται, πρώτα απ’ όλα, στην ενδυνάμωση και την υποστήριξη του ρόλου των ίδιων των λειτουργών του, με τελικούς ωφελούμενους, βέβαια, την κοινωνία και τους πολίτες. Οι δικαστικοί υπάλληλοι, δυναμικό κομμάτι των λειτουργιών της δικαιοσύνης, αποτελούν βασικό πυλώνα του οικοδομήματος αυτής.

Με το παρόν νομοσχέδιο, μέσα από τον εξορθολογισμό και τον εκσυγχρονισμό του πλαισίου στο οποίο λειτουργούν, με θεσμοθέτηση διατάξεων για την υπηρεσιακή τους θέση και κατάσταση, τη διεύρυνση των πεδίων των αρμοδιοτήτων τους, το προσοντολόγιο, τη συνεχή επιμόρφωση, την αξιολόγηση και την αντικειμενική ανέλιξή τους, σίγουρα ενδυναμώνεται αυτός ο πυλώνας και στηρίζεται ισχυρότερα η απρόσκοπτη και γρήγορη απόδοση της δικαιοσύνης στους πολίτες.

Ας δούμε το νομοσχέδιο λίγο πιο αναλυτικά. Στα άρθρα 4 έως 10 ο Κώδικας Δικαστικών Υπαλλήλων εναρμονίζεται με τον Κώδικα Δημοσίων Υπαλλήλων σε ό,τι αφορά τα κωλύματα διορισμού τους, καθώς και την κατάργηση της πρόβλεψης του ανώτατου ηλικιακού ορίου κατά τη σχετική διαδικασία.

Στο νομοσχέδιο προβλέπονται μια σειρά από άρθρα που ενισχύουν τον δικαστικό κλάδο, καθώς και την επαγγελματική υπόσταση των δικαστικών υπαλλήλων και προωθούν τη διαρκή επιμόρφωση και την εκπαίδευσή τους.

Στο άρθρο 11 προβλέπεται η κάλυψη των θέσεων των δικαστικών υπαλλήλων ειδικά των κλάδων ΠΕ, ΤΕ και ΔΕ Γραμματέων και ΠΕ Μεταφραστών-Διερμηνέων αποκλειστικά με γραπτό διαγωνισμό.

Στα άρθρα 20 και 22 ορίζεται η βαθμολογική εξέλιξή τους με βάση τα τυπικά ακαδημαϊκά τους προσόντα και η ταχύτερη εξέλιξη για τους αποφοίτους της Εθνικής Σχολής Δημόσιας Διοίκησης, καθώς και τα απαιτούμενα πρόσθετα τυπικά προσόντα.

Στο άρθρο 21 προστίθενται σημαντικοί κλάδοι, όπως για παράδειγμα αυτός της ΠΕ Στατιστικής, επιφορτισμένος με το έργο εξαγωγής σύνθετων και αξιόπιστων στατιστικών δεδομένων.

Τα άρθρα 123 έως 127 διαμορφώνουν ένα πλαίσιο διαφάνειας στη διαρκή επιμόρφωση των δικαστικών υπαλλήλων, αφού για πρώτη φορά όσοι παρακολουθούν οποιοδήποτε επιμορφωτικό πρόγραμμα, ακόμα και μικρής διάρκειας, ένα σεμινάριο, υποχρεούνται να υποβάλουν έγγραφη έκθεση παρακολούθησης μετά την ολοκλήρωσή του.

Τέλος, το άρθρο 128 προβλέπει τη δυνατότητα λήψης αδείας ενός έτους υπηρεσιακής εκπαίδευσης καθ’ όλη τη διάρκεια της σταδιοδρομίας των δικαστικών υπαλλήλων ακόμα και για την απόκτηση μεταπτυχιακού τίτλου.

Ιδιαίτερη βαρύτητα μέσα από το παρόν σχέδιο νόμου δίνεται στον τρόπο αξιολόγησης των δικαστικών υπαλλήλων, καθώς επιχειρείται η υιοθέτηση ενός σύγχρονου και κυρίως αξιοκρατικού συστήματος αποτίμησης του έργου και της καταλληλότητός τους για την κάλυψη μιας συγκεκριμένης θέσης.

Τα κριτήρια αξιολόγησης εστιάζουν στη γνώση του αντικειμένου, την αποτελεσματικότητα του υπαλλήλου και τις υπηρεσιακές του σχέσεις, ενώ εισάγεται και η αξιολόγησή τους από τους υφιστάμενούς τους για πρώτη φορά.

Θεσπίζεται το Προσωπικό Μητρώο των Δικαστικών Υπαλλήλων και ορίζεται ελάχιστο χρονικό διάστημα για τους προϊσταμένους, ώστε να προβούν σε αξιολόγηση των υφισταμένων τους, όπως προαναφέρθηκε.

Η αξιολόγηση γίνεται μέσω έκθεσης που συντάσσουν ανεξάρτητα ο άμεσος προϊστάμενος και ο αμέσως ανώτερος του υπαλλήλου και ασφαλώς, κάθε αξιολογούμενος διατηρεί το δικαίωμα ένστασης ενώπιον του οικείου υπηρεσιακού συμβουλίου, το οποίο αποφαίνεται κατόπιν ακρόασης και των δύο μερών, ενώ καθιερώνεται και η συνέντευξη στη διαδικασία της αξιολόγησης.

Εξίσου αναλυτικά περιγράφεται στο νομοσχέδιο και η διαδικασία προαγωγής των δικαστικών υπαλλήλων και η κατάληψη θέσεων ευθύνης, όπως Προϊσταμένου Γενικής Διεύθυνσης και Τμήματος. Μέσα στο πλαίσιο αυτό καθιερώνεται για πρώτη φορά σύστημα μοριοδότησης των κριτηρίων αξιολόγησης που να βασίζονται, πρώτον, στα εκπαιδευτικά προσόντα, δεύτερον, στην επαγγελματική εμπειρία πάνω στο αντικείμενο της υπηρεσίας και τρίτον, στις προσωπικές δεξιότητες των υποψηφίων.

Ως απαραίτητη προϋπόθεση για την υποβολή υποψηφιότητας σε θέσεις προϊσταμένου ορίζεται η συμπλήρωση ελάχιστου χρόνου δικαστικής εμπειρίας, ενώ προβλέπεται και η ύπαρξη ελάχιστου αριθμού υποψηφίων για κάθε θέση προς χάριν της διαφάνειας και της αξιοκρατίας.

Με τα άρθρα 147, 149 και 150 αποσαφηνίζονται ζητήματα που επηρεάζουν σημαντικά τόσο την επαγγελματική όσο και την προσωπική και οικογενειακή ζωή των δικαστικών υπαλλήλων, αλλά και ζητήματα που αφορούν στους όρους και τις διαδικασίες μετακίνησης και μετάθεσής τους για λόγους υγείας, συνυπηρέτησης κ.λπ..

Καινοτομία του νέου κώδικα αποτελεί η θέσπιση δύο νέων κλάδων δικαστικών υπαλλήλων, οι οποίοι έρχονται να λειτουργήσουν επικουρικά στο έργο των δικαστικών λειτουργών. Πρόκειται για τον κλάδο ΠΕ Τεκμηρίωσης και Επικουρίας Δικαστικού Έργου και τον κλάδο ΠΕ Δικαστικής Επικοινωνίας και Διεθνών Σχέσεων.

Αναφορικά με τον πρώτο, ο ρόλος του εστιάζει στην υποστήριξη και ενίσχυση των δικαστικών και εισαγγελικών λειτουργών, αναλαμβάνοντας καθήκοντα συντονισμού και προγραμματισμού. Και επειδή άκουσα πολλούς συναδέλφους που είχαν κάποιες ενστάσεις, δεν υποκαθίσταται ο ρόλος του δικαστή σε καμμιά περίπτωση, αλλά υποβοηθείται. Δηλαδή, ουσιαστικά, βοηθούν στην πρακτική διεκπεραίωση, καθώς και στην τεκμηρίωση των υποθέσεων που χειρίζονται οι δικαστικοί λειτουργοί. Οι υπάλληλοι του κλάδου θα προέρχονται από δικαστικούς υπαλλήλους και η διαγωνιστική διαδικασία για την εισαγωγή τους σε αυτόν θα διενεργείται αποκλειστικά από δικαστικούς λειτουργούς του οικείου κλάδου.

Με τη θέσπιση αυτή ακολουθείται το επιτυχημένο παράδειγμα και οι βέλτιστες πρακτικές των διεθνών δικαστηρίων. Το ίδιο επιδιώκεται και με τη θέσπιση του κλάδου ΠΕ Δικαστικής Επικοινωνίας και Διεθνών Σχέσεων, ο οποίος είναι επιφορτισμένος με την ευθύνη της διαχείρισης της πληροφορίας στον τομέα της δικαιοσύνης. Και εδώ ακολουθείται το παράδειγμα των δικαστικών συστημάτων των περισσότερων ευρωπαϊκών χωρών και της ίδιας της Ευρωπαϊκής Ένωσης, όπου τα ανώτατα και τα ανώτερα δικαστήρια διατηρούν υπηρεσίες Τύπου και πληροφόρησης, γραφεία Τύπου και λογαριασμούς στα δίκτυα κοινωνικής δικτύωσης.

Με τα άρθρα, λοιπόν, 66 και 82 προβλέπεται η στελέχωση των σχετικών υπηρεσιών, κυρίως των ανωτάτων δικαστηρίων, με εξειδικευμένους υπαλλήλους και τέλος, με τα άρθρα 73 μέχρι 82 ρυθμίζονται όλα τα ζητήματα των υπαλλήλων αυτών.

Είναι σαφές, κυρίες και κύριοι, ότι το νομοσχέδιο εκσυγχρονίζει και βελτιώνει τις συνθήκες εργασίας των δικαστικών υπαλλήλων και, κατ’ επέκταση, διασφαλίζει την εύρυθμη λειτουργία του Εθνικού Δικαστικού Συστήματος προς όφελος των πολιτών. Είναι ένα νομοσχέδιο που δουλεύτηκε πολύ, είχε τη θετική γνώμη των εργαζομένων και πιστεύω ότι πρέπει να τύχει της ομόφωνης αποδοχής όλων των πτερύγων της Βουλή.

Σας ευχαριστώ πάρα πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε τον κ. Κοτρωνιά και για τη συνέπεια στον χρόνο.

Τον λόγο έχει ο Κοινοβουλευτικός Εκπρόσωπος της Ελληνικής Λύσης κ. Βασίλειος Βιλιάρδος, αφού ετοιμαστεί το Βήμα. Όπως βλέπετε, φροντίζουμε για την υγεία πάνω από όλα και πρώτα από όλα.

Ορίστε, κύριε Βιλιάρδε, έχετε τον λόγο.

**ΒΑΣΙΛΕΙΟΣ ΒΙΛΙΑΡΔΟΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, κύριε Υπουργέ, κύριε Υφυπουργέ, ήταν αρκετά κατατοπιστική η εισήγησή σας.

Ξεκινώντας από το νομοσχέδιο, εμείς θα αναφερθούμε μόνο σε γενικές γραμμές, αφού το ανέλυσε ο εισηγητής μας, όπως στο ότι δημιουργείται ένα ιδιαίτερα ευνοϊκό και σε ορισμένες περιπτώσεις, κατά την άποψή μας, φωτογραφικό πλαίσιο για τους υπαλλήλους του δικαστικού κλάδου, όπως για παράδειγμα, η δυνατότητά τους να παίρνουν άδεια μακράς διαρκείας, έτσι ώστε να σπουδάζουν στο εξωτερικό.

Εν προκειμένω, θεωρούμε ότι είναι μια λανθασμένη ρύθμιση, αφού αναφερόμαστε σε υπαλλήλους που έχουν διοριστεί και αμείβονται από το δημόσιο. Με τέτοιου είδους ρυθμίσεις δεν προκαλεί εντύπωση το γεγονός ότι υπάρχει τόση γραφειοκρατία, καθώς επίσης τόση καθυστέρηση στο σύστημα της δικαιοσύνης.

Περαιτέρω, η σημερινή Κυβέρνηση κατηγορούσε την προηγούμενη για τις συναλλαγές της με τους δημοσίους υπαλλήλους. Οπότε δεν είναι καθόλου καλό να ακολουθεί το ίδιο, εάν όχι ακόμη χειρότερο μονοπάτι.

Σε κάθε περίπτωση, δεν διαπιστώσαμε καμμία πρόβλεψη κυρώσεων για τους ανεπαρκείς και ακατάλληλους υπαλλήλους, ενώ η διαδικασία της αξιολόγησης είναι μάλλον τυπική, έχοντας απλώς νομοθετηθεί για να βρίσκεται στον Κώδικα των Δικαστικών Υπαλλήλων.

Όσον αφορά δε τις γενικότερες πειθαρχικές διατάξεις, είναι ιδιαίτερα χαλαρές και ελαστικές, ενώ, όπως τονίζουμε εμείς στο πρόγραμμά μας, απαιτείται για το σύνολο του δημοσίου, όχι μόνο για τους δικαστές, η θέσπιση και η δημιουργία αυστηρών ελεγκτικών μηχανισμών. Οι σημερινοί ελεγκτικοί μηχανισμοί ευνοούν την εμφάνιση φαινομένων διαφθοράς, συγκαλύπτουν ανάρμοστες συμπεριφορές και ενισχύουν το κομματικό πελατειακό κράτος, κάτι που πρέπει προφανώς να πάψει να συμβαίνει.

Στο νομοσχέδιο υπάρχουν επιπλέον διατάξεις για πλήθος αδειών, εντελώς άνισες με αυτές που ισχύουν στον ιδιωτικό τομέα, οπότε λογικά προκαλούν το κοινό αίσθημα.

Για παράδειγμα, με μια πρόχειρη προσέγγιση, διαπιστώσαμε ότι πολύ εύκολα οι δικαστικοί υπάλληλοι επιτρέπεται να απουσιάζουν σχεδόν δύο μήνες από την υπηρεσία τους, ενώ παρ’ όλα αυτά, να πληρώνονται κανονικά. Προφανώς, δεν είναι σωστό.

Ειδικά τώρα, όσον αφορά τώρα τα άρθρα 165 και 166, που καθιερώνουν ως πειθαρχικό παράπτωμα την άρνηση προσέλευσης σε ιατρική εξέταση, ελπίζουμε να μην προωθείται έμμεσα η υποχρεωτικότητα του εμβολιασμού, με την οποία εμείς δεν συμφωνούμε, αφού θεωρούμε πως ο καθένας πρέπει να είναι ελεύθερος να επιλέγει πώς θα συμπεριφέρεται στο σώμα του.

Όσον αφορά γενικότερα τη δικαιοσύνη, υπάρχουν μεγάλες καθυστερήσεις, αφού για αστικές και εμπορικές υποθέσεις στην Ελλάδα το 2016 απαιτούνταν εξακόσιες εβδομήντα ημέρες από εκατόν ενενήντα ημέρες το 2010, όταν στη Ρουμανία απαιτούνται μόλις εκατόν πενήντα τρεις, ενώ για διοικητικές υποθέσεις στην Ελλάδα χίλιες ογδόντα έξι ημέρες, όταν στη Ρουμανία εκατόν εβδομήντα. Μετά δεν πρέπει να αναρωτιόμαστε γιατί το ΑΕΠ της Ρουμανίας αυξάνεται με πολύ μεγαλύτερο ρυθμό από ό,τι το δικό μας, το οποίο συνεχώς μειώνεται.

Είναι σωστό, πάντως, το ότι τα δικαστήρια είναι υποστελεχωμένα με ειδήμονες βοηθούς, αφού η αναλογία δικαστικού προσωπικού ανά δικαστή στην Ελλάδα είναι 1,5 έναντι 3,9 του μέσου όρου της Ευρώπης, σύμφωνα με μελέτη που θα καταθέσουμε στα Πρακτικά, επιβεβαιώνοντας αυτά που ανέφερε ο συνάδελφος Βουλευτής Σερρών της Ελληνικής Λύσης.

Αντίθετα, η Ελλάδα δεν υστερεί σε αριθμό δικαστών -είναι, επίσης, σωστό- αφού ανά εκατό χιλιάδες πληθυσμό υπάρχουν στην Ελλάδα 25,8 δικαστές, όταν ο μέσος όρος της Ευρώπης είναι 21,5.

Εντούτοις, υστερούμε σε δαπάνες, αφού ο προϋπολογισμός του δικαστικού συστήματος στην Ελλάδα είναι 41,3 ευρώ ανά κάτοικο, όταν ο μέσος όρος στην Ευρώπη είναι 64 ευρώ.

Εκτός αυτού, υπάρχει μεγάλος φόρτος εργασίας στην Ελλάδα ως αποτέλεσμα των μνημονίων, με το ξεπούλημα της δημόσιας περιουσίας, με τους πλειστηριασμούς της ιδιωτικής, με τις μαζικές χρεοκοπίες, με την αδυναμία πληρωμών, με τις συμβάσεις ΣΔΙΤ, με τις συντάξεις κ.ο.κ., με όλα αυτά δηλαδή τα καλά που μας έφεραν τα μνημόνια και το PSI.

Επιπλέον, υπάρχει πολυνομία και κακονομία που έχουν επιδεινωθεί τα τελευταία χρόνια, ξανά ως αποτέλεσμα των μνημονίων.

Συνεχίζοντας, ενδιαφέρον έχει επίσης το ότι το ότι για πρώτη φορά συστήνεται ο κλάδος της Δικαστικής Επικοινωνίας και Διεθνών Σχέσεων, ο οποίος αφορά την επικοινωνία, καθώς επίσης τη διαχείριση της πληροφορίας από και προς τη δικαιοσύνη. Πρόκειται για δικαστικούς υπαλλήλους που θα κάνουν τις επαφές με άλλα δικαστήρια του εσωτερικού και του εξωτερικού, ενώ θα ασκούν επιπλέον καθήκοντα επικοινωνίας του δικαστηρίου σε σχέση με τα μέσα μαζικής επικοινωνίας.

Για ποιο λόγο, αλήθεια -είναι η απορία μας- θα εμπλέκονται τα μέσα μαζικής ενημέρωσης και στη δικαιοσύνη; Δεν αρκούν οι τηλεοπτικές δίκες που βλέπουμε σχεδόν καθημερινά; Μήπως θα αποφαίνονται και για την ορθότητα των δικαστικών αποφάσεων;

Τέλος, όπως συμβαίνει σε όλα τα νομοσχέδια, υιοθετούνται οι ίδιες υπερβολικές νομοθετικές εξουσιοδοτήσεις προς τον Υπουργό Δικαιοσύνης -συμβαίνει με όλα τα Υπουργεία και με όλους τους Υπουργούς- έτσι ώστε να μπορεί να καθορίζει σημαντικά ζητήματα που θα έπρεπε να ρυθμίζονται για λόγους διαφάνειας μέσω της κοινοβουλευτικής τους επεξεργασίας.

Από την άλλη πλευρά, θεωρούμε θετική την αναφορά του Υπουργού Επικρατείας, του κ. Γεραπετρίτη, στον εισηγητή μας για την πρόθεση της Κυβέρνησης να μειώσει τον αριθμό των ανεξάρτητων αρχών, όπως έχουμε ζητήσει εμείς, ως Ελληνική Λύση, επανειλημμένα, αφού είναι απαράδεκτο να υπάρχουν πάνω από τριάντα ανεξάρτητες αρχές, οι οποίες φυσικά κοστίζουν τεράστια ποσά, όταν το Σύνταγμά μας προβλέπει μόνο πέντε.

Συνεχίζοντας, θα αναφερθούμε στην τροπολογία του Υπουργού Εργασίας όσον αφορά τις εκκρεμείς συντάξεις, έτσι όπως τη διαβάσαμε από τα μέσα μαζικής ενημέρωσης προχθές -από τα μέσα μαζικής ενημέρωσης, το τονίζω- χωρίς να έχει αναρτηθεί καν στην ιστοσελίδα της Βουλής ούτε να μας έχει δοθεί.

Τελικά, βέβαια, αναρτήθηκε χθες αργά, μαζί με σωρεία άλλων τροπολογιών, ενώ είναι στην ουσία ένα ολόκληρο νομοσχέδιο, με τις σχεδόν ογδόντα σελίδες του, τεκμηριώνοντας πως ο Υπουργός προτίμησε την τροπολογία και όχι το νομοσχέδιο, για να αποφύγει τη δημόσια διαβούλευση. Όταν έρθει βέβαια, θα τον ρωτήσουμε -αν δεν κάνουμε λάθος- γιατί διεγράφη το άρθρο 8 με τις ενισχύσεις για απασχόληση νέων του εξωτερικού, με το πρόγραμμα του «REBRAIN GREECE». Δεν το βρήκαμε, τουλάχιστον εμείς, στην τροπολογία. Ήταν κάτι πολύ θετικό και μάλιστα, είχε κανονιστεί και σήμερα εκδήλωση του Υπουργού, του κ. Χατζηδάκη, ενώ είχε παρουσιαστεί και τον Δεκέμβρη του 2019 από τον κ. Βρούτση.

Προφανώς, το γεγονός αυτό είναι από μόνο του ένα σκάνδαλο, το ότι δηλαδή το έμαθαν τα μέσα μαζικής ενημέρωσης πολύ πριν από τη Βουλή, αφού δεν είναι δυνατόν να ενημερώνεται η Βουλή, οι Βουλευτές από τα μέσα μαζικής ενημέρωσης. Θεωρούμε ότι είναι ντροπή για την Κυβέρνηση και ειδικά για τον Υπουργό, ο οποίος αντί να ενημερώνει τους Βουλευτές προτιμάει να γιορτάζει τα γενέθλιά του με μια τούρτα που τον παρουσιάζει ως σούπερμαν, όπως είπε πολλές φορές ο συνάδελφος.

Τεκμηριώνεται δε με το χειρότερο δυνατό τρόπο πως η Κυβέρνηση δεν έχει πρόγραμμα, γνωμοδοτώντας με το γνωστό «βλέποντας και κάνοντας», καθώς επίσης με κακόγουστα επικοινωνιακά σλόγκαν, όπως είναι η αναφορά της στον αόρατο εχθρό της πανδημίας και τώρα στον πόλεμο των εκατόν ογδόντα ημερών για τις συντάξεις, όπως εμφανίζονται και τα δύο σε άρθρα που θα καταθέσουμε -αργότερα, όλα μαζί- στα Πρακτικά.

Ειδικά όσον αφορά στην πανδημία, δεν θέλει να καταλάβει πως με τους αποτυχημένους χειρισμούς της, η Κυβέρνηση καταστρέφει τόσο την υγεία όσο και την οικονομία, ενώ έχει αποδειχθεί από τις Ηνωμένες Πολιτείες -όπως θα καταθέσουμε στα Πρακτικά- πως, είτε έχει κλειδωθεί μια χώρα είτε όχι, οι συνέπειες της πανδημίας είναι σχεδόν οι ίδιες.

Σε κάθε περίπτωση, το θέμα των συντάξεων δεν είναι κάτι καινούργιο, αφού αναφέρεται συνεχώς στις αξιολογήσεις της Ευρωπαϊκής Ένωσης, της τρόικας δηλαδή με το καινούργιο της όνομα, ενώ προηγουμένως στις εκθέσεις του ΔΝΤ. Για παράδειγμα, στην έκθεση του ΔΝΤ, μετά το τέλος του τρίτου μνημονίου, πριν μπούμε δηλαδή στο τέταρτο μνημόνιο, στη σελίδα 7 -που θα καταθέσουμε στα Πρακτικά- αναγράφεται πως η πτώση της ασφαλιστικής δαπάνης το 2017 είχε μειωθεί λόγω της καθυστέρησης στην απονομή συντάξεων, ενώ στη σελίδα 44 αναγράφεται πως τυχόν δημοσιονομικά προβλήματα θα απαιτήσουν περικοπές των συντάξεων. Το επαναλαμβάνουμε: Τυχόν δημοσιονομικά προβλήματα θα απαιτήσουν περικοπές των συντάξεων.

Τα δημοσιονομικά προβλήματα, πάντως, που προκάλεσε στην Ελλάδα η σημερινή Κυβέρνηση το 2020, μόνο με το 2009 μπορούν να συγκριθούν, σημειώνοντας πως στη σελίδα 67 της μελέτης του ΔΝΤ αναφέρεται ότι η Ελλάδα δεν έχει το υψηλότερο ποσοστό δαπανών χρηματοδότησης ως προς το ΑΕΠ της στην Ευρωπαϊκή Ένωση, όπως διασπείρεται για λόγους χειραγώγησης των πολιτών -το γεγονός αυτό, παρά τη βιαιότερη πτώση του ΑΕΠ της στην ιστορία λόγω των καταστροφικών μνημονίων που της επιβλήθηκαν- ενώ συμπληρώνει πως οι ηλικιωμένοι στην Ελλάδα είναι οι πλέον εκτεθειμένοι στην Ευρωπαϊκή Ένωση σε κίνδυνο φτώχειας.

Και φυσικά, θα καταθέσουμε όλα αυτά στα Πρακτικά, επειδή θέλουμε να τεκμηριώνουμε όλα όσα λέμε.

Όσον αφορά στις αξιολογήσεις της Ευρωπαϊκής Ένωσης, στην όγδοη αξιολόγηση και στη σελίδα 8 αναφέρεται πως υπήρχε ένα σχέδιο δράσης του Οκτωβρίου του 2013 για τη μείωση των οφειλομένων, που δεν τηρήθηκε, ενώ υπάρχει δέσμευση για τον μηδενισμό τους έως τα τέλη του 2020, με εξαίρεση τις συντάξεις -με εξαίρεση τις συντάξεις, το τονίζω- για τις οποίες η δέσμευση είναι για τα τέλη του 2021.

Γιατί, αλήθεια, εξαιρέθηκαν οι συντάξεις; Λόγω της ανάλγητης αδιαφορίας για τους ηλικιωμένους Έλληνες, που θεωρούνται άχρηστοι από την τρόικα; Διότι κοστίζουν, οπότε όσο λιγότεροι τόσο καλύτερα; Είναι ντροπή!

Αναφέρεται δε στη σελίδα 19 πως το ποσό των εκκρεμών οφειλών ήταν 979 εκατομμύρια ευρώ, εκ των οποίων όμως τα 485 εκατομμύρια δεν έχουν σχέση με τις συντάξεις. Επομένως οι οφειλές από κύριες εκκρεμείς συντάξεις ήταν 494 εκατομμύρια ευρώ από 497 εκατομμύρια ευρώ που ήταν στην όγδοη αξιολόγηση, που θα καταθέσουμε επίσης στα Πρακτικά.

Ως εκ τούτου, δεν υπήρξε καμμία απολύτως πρόοδος, ενώ δεν είδαμε μία σοβαρή έκθεση του Γενικού Λογιστηρίου του Κράτους για την παρούσα ρύθμιση, έχοντας την άποψη πως σταδιακά όλοι οι συνταξιούχοι θα παίρνουν την εθνική σύνταξη ανεξάρτητα από τις εισφορές που θα πληρώνουν. Αυτή είναι, άλλωστε, η μέθοδος του κ. Χατζηδάκη και το έχει αποδείξει πάρα πολλές φορές.

Η ίδια ουσιαστικά λογική διέπει και την έκθεση Πισσαρίδη, αφού στις σελίδες 106 και 107 γράφει καθαρά πως πρέπει να μειωθούν οι συνταξιοδοτικές δαπάνες ως ποσοστό του ΑΕΠ, προτείνοντας την υιοθέτηση του κεφαλαιοποιητικού συστήματος, που όμως σε μια κατεστραμμένη χώρα, με ένα αστείο χρηματιστήριο -κυριολεκτικά αστείο- χωρίς βέβαια τη δυνατότητα έκδοσης χρήματος, αφού ανήκουμε στην Ευρωζώνη, είναι αδύνατο να λειτουργήσει σωστά.

Σε σχέση με τα άρθρα, θα αναφερθούμε μόνο στο πρώτο, με το οποίο δίνεται η δυνατότητα να προσληφθούν ιδιώτες για την έκδοση των εκκρεμών συντάξεων, με αμοιβή 480 ευρώ το μήνα, χωρίς όμως να έχουν καμμία ευθύνη -καμμία ευθύνη, το τονίζω- για εγγραφές και ενδείξεις των πράξεων που θα οφείλονται σε σφάλματα των βεβαιώσεων, κατά την παράγραφο ζ΄. Αν είναι δυνατόν να μην έχουν οι ιδιώτες καμμία ευθύνη!

Μετά διερωτάται ο κ. Χατζηδάκης γιατί δεν υπογράφουν μαζί του για την προσωρινή σύνταξη οι δημόσιοι υπάλληλοι! Απλούστατα, επειδή αυτοί θα έχουν ευθύνη και δεσμεύονται από τον Δημοσιοϋπαλληλικό Κώδικα, όπως θα καταθέσουμε στα Πρακτικά. Οπότε, ας γίνει έρευνα για να δούμε γιατί έχουν επιφυλάξεις.

Τα ίδια, άλλωστε, δρομολόγησε στη ΔΕΗ, που, μετά τις εθελούσιες, προσέλαβε τα γνωστά golden boys στα γραφεία και εργολαβικά συνεργεία, όπως τεκμηριώνεται από το εργατικό ατύχημα στην Εύβοια, στοιχεία που επίσης θα καταθέσουμε στα Πρακτικά.

Αλήθεια, το περίφημο επιτελικό ψηφιακό κράτος είναι ανίκανο να τα καταφέρει, παρά το ότι έχει τοποθετηθεί το σύστημα «ΑΤΛΑΣ» από πέρυσι με τις θριαμβολογίες του κ. Βρούτση -που, επίσης, θα καταθέσουμε στα Πρακτικά; Χρειάζεται ο «σούπερμαν» που τον αντικατέστησε, προφανώς, επειδή δεν έκανε σωστά τη δουλειά του; Είναι απορία μας.

Από την άλλη πλευρά, γιατί έχουν εξαιρεθεί οι ασφαλισμένοι του πρώην ΟΑΕΕ που δεν ήταν σε θέση να πληρώσουν τις εισφορές τους λόγω της κρίσης, για την οποία δεν έφταιγαν φυσικά αυτοί, αλλά οι κυβερνήσεις της χώρας; Μισεί η Κυβέρνηση τους ελεύθερους επαγγελματίες, όπως επίσης τις μικρομεσαίες επιχειρήσεις;

Δεν είναι δυνατόν να μη μπορούν να πάρουν σύνταξη συνάνθρωποί μας, επειδή έχουν οφειλόμενα ή έχουν διακόψει, πόσω μάλλον όταν πολλοί από αυτούς έχουν συμπληρώσει τα ελάχιστα συντάξιμα έτη, ενώ βρίσκονται σε καθεστώς ομηρίας σε μεγάλη ηλικία, με αρκετούς να αντιμετωπίζουν σοβαρά οικονομικά προβλήματα. Εκτός αυτού, στις οφειλές τους συνυπολογίζεται το ποσό της ιατροφαρμακευτικής περίθαλψης, του οποίου όμως δεν επιτρεπόταν να κάνουν χρήση, κάτι που είναι ασφαλώς άδικο -εξαιρετικά άδικο- και πρέπει να διορθωθεί, δηλαδή πρέπει να αφαιρεθούν όλα αυτά τα ποσά από τις οφειλές τους.

Κλείνοντας, θα τονίσουμε ξανά πως αυτό που επιδιώκουμε, ως Ελληνική Λύση, δεν είναι άλλο από τη διακυβέρνηση της χώρας, γνωρίζοντας πως η πάμπλουτη, πολλαπλά προικισμένη Ελλάδα, μπορεί να τα καταφέρει, εάν εφαρμοστεί μια σωστή μακροοικονομική πολιτική, με στόχο την παραγωγή πλούτου, πριν από όλα, χωρίς να ξοδεύουμε περισσότερα από όσα εισπράττουμε, όπως ακριβώς κάνουμε όλοι μας στο σπίτι μας, με τελικό αποτέλεσμα να δανειζόμαστε συνεχώς έναντι ανταλλαγμάτων και να μεταφέρουμε ανεύθυνα τα δικά μας χρέη στα παιδιά μας, όπως η σημερινή Κυβέρνηση. Προφανώς, κανένας στο σπίτι του δεν κάνει κάτι ανάλογο.

Ασφαλώς, δεν θα μπορούσαμε δε να συγκυβερνήσουμε με κανένα άλλο κόμμα, αφού -με εξαίρεση το ΚΚΕ, με το οποίο, όμως, έχουμε εκ διαμέτρου αντίθετες αντιλήψεις- όλα τα άλλα συνέβαλαν στην καταστροφή, εάν όχι στην προδοσία της πατρίδας μας. Πώς; Με τα μνημόνια, με την υποθήκευση των πάντων μέσω της υπογραφής του PSI, με την παράδοση του ονόματος της «Μακεδονίας» και με πολλά άλλα. Ασφαλώς, δεν έχουμε καμμία απολύτως σχέση με τον ακραίο νεοφιλελευθερισμό της Νέας Δημοκρατίας ούτε με τις απόψεις της για την παγκοσμιοποίηση, που οδηγούν στο να καταλήξει το έθνος μας στα σκουπίδια της ιστορίας.

Ευχαριστώ πολύ.

(Στο σημείο αυτό ο Βουλευτής κ. Βασίλειος Βιλιάρδος καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε τον κ. Βιλιάρδο.

Θα ήθελα να πω ότι ο κ. Βιλιάρδος πήρε και τη δευτερολογία του, κατά δήλωσή του και επιθυμία του, για να μην παραξενεύεστε για τον χρόνο.

Τον λόγο έχει ο κ. Γιώργος Παπαηλιού από τον ΣΥΡΙΖΑ - Προοδευτική Συμμαχία.

Ορίστε, κύριε Παπαηλιού, έχετε τον λόγο.

**ΓΕΩΡΓΙΟΣ ΠΑΠΑΗΛΙΟΥ:** Κύριε Πρόεδρε, κυρίες και κύριοι συνάδελφοι, θα αναφερθώ στο υπό κρίση νομοσχέδιο και στο τέλος, θα κάνω και μια σύντομη αναφορά στην τροπολογία του Υπουργείου Εργασίας.

Από την υγειονομική κρίση, κυρίες και κύριοι συνάδελφοι, η δικαστική λειτουργία έχει πληγεί στον υπέρτατο βαθμό, αφού για μεγάλο χρονικό διάστημα τα δικαστήρια παραμένουν κλειστά. Πρόκειται για κάτι πρωτοφανές, αφού η δικαιοσύνη, μια από τις λειτουργίες του δημοκρατικού πολιτεύματος και ο βασικός πυλώνας του κράτους δικαίου, βρίσκεται σε αναστολή λειτουργίας και οι πολίτες δεν μπορούν να προσφύγουν σε αυτή, δεν έχουν πρόσβαση σε αυτή.

Η πολιτεία, ενώ είχε χρόνο να σχεδιάσει τον υγειονομικά ασφαλή τρόπο επαναλειτουργίας των δικαστηρίων, δεν το έπραξε, με αποτέλεσμα να υπάρξουν κινητοποιήσεις τόσο από την Ένωση Δικαστών και Εισαγγελέων όσο και από τους άλλους λειτουργούς της δικαιοσύνης, τους δικηγόρους, αλλά και τους δικαστικούς υπαλλήλους, οι οποίοι είναι κρίσιμοι και σημαντικοί παράγοντες στη λειτουργία της δικαιοσύνης.

Ανεξαρτήτως της υγειονομικής κρίσης, τα προβλήματα που αντιμετωπίζουν οι δικαστικοί υπάλληλοι και εν γένει η δικαιοσύνη επιχειρήθηκε επί διακυβέρνησης ΣΥΡΙΖΑ, στο πλαίσιο του δυνατού και υπό τις γνωστές ασφυκτικές μνημονιακές συνθήκες, να αντιμετωπιστούν, ούτως ώστε να ενισχυθεί ουσιαστικά η λειτουργία της δικαιοσύνης. Προκηρύχθηκαν περίπου χίλιες θέσεις δικαστικών υπαλλήλων, εισήχθη πανελλαδικά η τεχνολογία ηχογράφησης και αποηχογράφησης στις πολιτικές δίκες, ενώ ξεκίνησε και η προεργασία για την εισαγωγή της ίδιας τεχνολογίας στις ποινικές δίκες.

Σήμερα, παρά τη νέα κρίση -υγειονομική και οικονομική- υπάρχει δυνατότητα να προωθηθούν μεταρρυθμιστικές παρεμβάσεις, να αποκατασταθούν στον χώρο της δικαιοσύνης οι ισορροπίες που διαταράχθηκαν επί της μνημονιακής περιόδου και η δικαιοσύνη να ενισχυθεί περαιτέρω, ώστε να μπορέσει να επιτελέσει τη συνταγματική αποστολή της.

Κυρίες και κύριοι συνάδελφοι, μείζον πρόβλημα της ελληνικής δικαιοσύνης αποτελεί η βραδύτητα με την οποία απονέμεται. Είναι αποτέλεσμα, είναι απόρροια της υποστελέχωσης των δικαστηρίων, της εντεινόμενης υποστελέχωσής τους και της δυσαναλογίας που υπάρχει μεταξύ δικαστικών υπαλλήλων και δικαστικών λειτουργών -ένας προς τρεις- που είναι ακριβώς αντίστροφη τόσο από όσα επιτάσσουν η κοινή λογική και οι ανάγκες, αλλά και η αναλογία στην Ευρώπη.

Όλα αυτά, όπως είπα, οδηγούν σε καθυστερήσεις, οι οποίες είναι απαράδεκτες για ένα σύγχρονο κράτος δικαίου.

Η εντεινόμενη υποστελέχωση, λοιπόν και η δυσαναλογία δικαστικών υπαλλήλων και δικαστικών λειτουργών που επιφέρουν αυτές τις καθυστερήσεις πρέπει να αντιμετωπιστούν. Πώς θα γίνει αυτό; Αυτό μπορεί να γίνει με την αναβάθμιση και της θέσης των δικαστικών υπαλλήλων -θεσμικά και μισθολογικά- με νέες προσλήψεις και την αξιολόγηση των νέων τεχνολογιών.

Οι νέες τεχνολογίες μπορούν να υποβοηθήσουν την τεκμηριωτική εργασία των δικαστών για τον σχηματισμό δικανικής κρίσης και την έκδοση δικαστικής απόφασης. Αυτή η τεκμηριωτική εργασία, που εμφανίζεται και ως δικαστηριακή υποστήριξη, είναι τμήμα της δικανικής κρίσης. Όμως, είναι αντισυνταγματική η οποιαδήποτε άμεση επικούρηση-βοήθηση στο παραπάνω έργο, που σημαίνει συμμετοχή στη δικαιοδοτική διαδικασία, η οποία επιχειρείται να εισαχθεί με τους νέους κλάδους δικαστικών υπαλλήλων, αυτόν της Τεκμηρίωσης και Επικουρίας Δικαστικού Έργου και Δικαστικής Επικοινωνίας και Διεθνών Σχέσεων.

Το έργο του δικαστή συνίσταται στον σχηματισμό δικαστικής δικανικής κρίσης και εκπονείται από τον ίδιο αποκλειστικά. Η ανάθεση σε δικαστικούς υπαλλήλους καθηκόντων που η διατύπωσή τους είναι γενική και δεν οριοθετούνται από το δικαστικό έργο, όπως αναφέρεται και στην έκθεση της Δικαστικής Υπηρεσίας της Βουλής, όπως επίσης και το έργο της ταξινόμησης και της προκαταρκτικής επεξεργασίας-προεργασίας των υποθέσεων σε δικαστικούς υπαλλήλους, αναφέρονται στον πυρήνα της δικαιοδοτικής λειτουργίας και όχι στην περιφέρειά της, όπως ανέφεραν ορισμένοι ομιλητές από πλευράς Συμπολίτευσης, χωρίς μάλιστα τους δικαστικούς λειτουργούς και συνακόλουθα, αυτοί οι οποίοι αναλαμβάνουν αυτό το έργο να τυγχάνουν προσωπικής και λειτουργικής ανεξαρτησίας. Όμως, ακόμα και το καθήκον της επεξεργασίας της νομολογίας αποτελεί έργο του δικαστή και όχι δικαστικών υπαλλήλων.

Όσον αφορά στον νέο κλάδο της Δικαστικής Επικοινωνίας και των Διεθνών Σχέσεων, η ανάλυση των συνεπειών ρύθμισης του νομοσχεδίου και οι τοποθετήσεις τόσο του Υπουργού όσο και του Υφυπουργού Δικαιοσύνης στην επιτροπή επιβεβαιώνουν τις διατυπωθείσες αντιρρήσεις, ενστάσεις και επιφυλάξεις, αφού τα μέλη αυτού του νέου κλάδου θα έλεγα ότι εμπλέκονται σε έργα που ανήκουν αλλού, εν προκειμένω στις δικαστικές ενώσεις και έμμεσα -ή μάλλον, άμεσα- θα αποτελούν τη φωνή των προϊσταμένων τους δικαστικών λειτουργών.

Και έρχομαι τώρα στην τροπολογία του Υπουργείου Εργασίας. Η κατακόρυφη αύξηση του αριθμού των εκκρεμών αιτήσεων συνταξιοδότησης αποτελεί μείζον θέμα.

Ας μη λησμονείτε ότι αυτή η Κυβέρνηση παρέλαβε εκατόν ογδόντα χιλιάδες εκκρεμείς αιτήσεις συνταξιοδότησης, οι οποίες έγιναν τετρακόσιες πενήντα χιλιάδες κατά τη διάρκεια της διακυβέρνησής σας, κύριοι Υπουργοί της Κυβέρνησης. Αποτελεί, λοιπόν, μείζον θέμα. Το σύστημα έχει μπλοκάρει, με συνέπεια οι εν δυνάμει συνταξιούχοι να βρίσκονται σε αδιέξοδο, αφού αναμένουν μεγάλο χρονικό διάστημα για τη χορήγηση της σύνταξής τους.

Με πρόσχημα την επιτάχυνση της έκδοσης συντάξεων, κατατίθεται η τροπολογία του Υπουργού Εργασίας, με την οποία ανατίθενται σε ιδιώτες σημαντικές αρμοδιότητες του e-ΕΦΚΑ που αφορούν στην έκδοση αποφάσεων προσωρινής ή οριστικής κύριας και επικουρικής σύνταξης και μάλιστα, με δαπάνες των ασφαλισμένων. Η ρύθμιση δεν αφορά μόνο τις σωρευμένες αιτήσεις συνταξιοδότησης, αλλά είναι μόνιμη. Στην πραγματικότητα, η ανάθεση εντάσσεται στο ευρύτερο σχέδιο της Κυβέρνησης να απαξιώσει και να υπονομεύσει τη δημόσια δωρεάν κοινωνική ασφάλιση και να ιδιωτικοποιήσει την επικουρική ασφάλιση σε πρώτη φάση.

Σε αυτό το πλαίσιο, προωθείται και η μείωση του προσωπικού του ΕΦΚΑ. Έτσι, η Κυβέρνηση αντί να προβεί στη λειτουργική αναδιάρθρωση του ΕΦΚΑ, στην πρόσληψη καινούργιου προσωπικού και στην ενίσχυση της υλικοτεχνικής υποδομής του για τη στήριξή του, τον ακρωτηριάζει, τον υπονομεύει και ακυρώνει τους εν ενεργεία υπαλλήλους του.

Η ανάθεση σε ιδιώτες της έκδοσης συντάξεων αντίκειται στο άρθρο 22 του Συντάγματος, που προβλέπει ότι το κράτος μεριμνά για την κοινωνική ασφάλιση των εργαζομένων, αφού, πλήττοντας τον πυρήνα του δικαιώματος της κοινωνικής ασφάλισης, υπονομεύει τον δημόσιο και δωρεάν χαρακτήρα της.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Μέσω αυτής της τροπολογίας απαξιώνεται ο ΕΦΚΑ, προσβάλλονται οι υπάλληλοί του, οι οποίοι μάλιστα μετατρέπονται σε υπαλλήλους των πιστοποιημένων επαγγελματιών, στην ουσία δηλαδή των μεγάλων δικηγορικών και λογιστικών γραφείων, επιβαρύνεται οικονομικά το δημόσιο με την καταβολή κατ’ αποκοπή αποζημίωσης για τις επιμέρους πράξεις που ανατίθενται στους πιστοποιημένους ιδιώτες, όπως επίσης και με τη δημιουργία φορέα πιστοποίησης των ιδιωτών και της εκπαίδευσής τους. Επιβαρύνονται κυρίως και επιπρόσθετα οι ασφαλισμένοι, παρ’ ότι ο e-ΕΦΚΑ χρηματοδοτείται και από τους ίδιους.

**ΠΡΟΕΔΡΕΥΩΝ (Αθανάσιος Μπούρας):** Ολοκληρώστε, σας παρακαλώ, κύριε Παπαηλιού.

**ΓΕΩΡΓΙΟΣ ΠΑΠΑΗΛΙΟΥ:** Τελειώνω, κύριε Πρόεδρε.

Αμφισβητείται, επίσης, η προστασία των προσωπικών δεδομένων των ασφαλισμένων, αφού τα πληροφοριακά συστήματα του e-ΕΦΚΑ, που περιέχουν και ευαίσθητα προσωπικά δεδομένα, τα διαχειρίζονται ή μπορούν να τα διαχειρίζονται ιδιώτες.

Με άλλα λόγια, τίθενται σοβαρά ζητήματα νομιμότητας, διαφάνειας και αποτελεσματικότητας, πέραν του συνταγματικού προβλήματος που υπάρχει. Συνεπώς ζητείται και από εμάς η απόσυρση της τροπολογίας.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε.

Τον λόγο έχει τώρα ο Βουλευτής της Νέας Δημοκρατίας, ο κ. Ευστάθιος Κωνσταντινίδης.

Ορίστε, κύριε Κωνσταντινίδη, έχετε τον λόγο.

**ΕΥΣΤΑΘΙΟΣ ΚΩΝΣΤΑΝΤΙΝΙΔΗΣ:** Ευχαριστώ πολύ, κύριε Πρόεδρε.

Κύριε Υφυπουργέ, κυρίες και κύριοι συνάδελφοι, για το προς ψήφιση σχέδιο νόμου με το οποίο επανακαθορίζεται το πλαίσιο οργάνωσης και λειτουργίας των δικαστικών υπαλλήλων, έχει εξελιχθεί αναλυτική επεξεργασία, διαβούλευση και συζήτηση στις επιτροπές. Θα περιοριστώ, συνεπώς, σε συνοπτική αναφορά σε νέες ρυθμίσεις, εν όψει του ότι διατηρούνται οι διατάξεις του καταργούμενου ν.2812/2000.

Πέρασε, όμως, σχεδόν μια γενιά, εικοσιένα χρόνια και έχουν αλλάξει πολλά στις υπηρεσιακές ανάγκες, στις δομές, στα τεχνικά μέσα, στον τρόπο απονομής της δικαιοσύνης και συνεπώς απαιτούνται βελτιώσεις.

Ας δούμε τι προβλέπεται, λοιπόν, στον νέο κώδικα. Επανακαθορίζεται το πεδίο εφαρμογής, εναρμονίζονται οι κώδικες των δημοσίων και δικαστικών υπαλλήλων -όπου αυτό είναι επιτρεπτό- και επαναπροσδιορίζονται τα προσόντα και τα κωλύματα των δικαστικών υπαλλήλων, η πλήρωση των θέσεων με τον προβλεπόμενο προγραμματισμό προσλήψεων και τη διαγωνιστική διαδικασία για ειδικές θέσεις, οι κλάδοι και οι ειδικότητες με τη σύσταση και νέων, όπως αυτών της Στατιστικής Βιβλιοθηκονομίας, Τεκμηρίωσης και Επικουρίας, Δικαστικής Επικοινωνίας και Διεθνών Σχέσεων. Οι δύο τελευταίοι, μάλιστα, αποτελούν σημαντική καινοτομία του νέου κώδικα.

Έτσι, δημιουργούνται διακόσιες είκοσι έξι θέσεις για την Τεκμηρίωση και Επικουρία και είκοσι μία θέσεις για τη Δικαστική Επικοινωνία και τις Διεθνείς Σχέσεις, ενώ για την κάλυψή τους τίθενται αυξημένα ειδικά τυπικά προσόντα που ανταποκρίνονται στις σύγχρονες ανάγκες της δικαιοσύνης.

Με τον κλάδο της Τεκμηρίωσης και Επικουρίας επιδιώκεται η υποστήριξη των δικαστικών και εισαγγελικών λειτουργών στην άσκηση των καθηκόντων τους, ειδικά στα ανώτατα, αλλά και στα μεγάλα δικαστήρια της χώρας. Στα καθήκοντά τους εντάσσεται το έργο της ταξινόμησης, του προγραμματισμού και συντονισμού και της τεκμηρίωσης των υποθέσεων και όχι βέβαια, δικαιοδοτικού χαρακτήρα αρμοδιότητες, όπως ελέχθη καθ’ υπερβολήν. Η θέσπιση της ειδικότητας ακολουθεί πρακτικές που συναντάει κανείς στη Γερμανία, την Αυστρία, τη Γαλλία, αλλά και στα αγγλοσαξονικά συστήματα.

Με τον άλλο νέο κλάδο, αυτόν της Δικαστικής Επικοινωνίας και Διεθνών Σχέσεων, επιδιώκεται η στελέχωση των ανώτατων δικαστηρίων με υπαλλήλους που θα είναι σε θέση να ανταποκριθούν στα ειδικά καθήκοντα της ενημέρωσης του κοινού για τις δραστηριότητες και τις αποφάσεις, της διοργάνωσης συνεδρίων, της συνεργασίας με αλλοδαπά δικαστήρια, οργανισμούς και δίκτυα, ακόμα και στην παρουσία στο διαδίκτυο. Αναμενόμενο, βέβαια, ότι ευρωπαϊκά και άλλα συστήματα διαθέτουν ήδη σχετική υπηρεσία, όπως το Δικαστήριο της Ευρωπαϊκής Ένωσης, τα δικαστήρια του Ηνωμένου Βασιλείου, της Γερμανίας, της Γαλλίας, της Ισπανίας και της Ολλανδίας, με συστηματική μάλιστα παρουσία στα μέσα κοινωνικής δικτύωσης.

Στον νόμο καθορίζονται τα απαιτούμενα τυπικά προσόντα και τα καθήκοντα των δύο νέων κλάδων, οι διαγωνιστικές διαδικασίες για την πλήρωση των θέσεων, καθώς και ζητήματα για τη δόκιμη υπηρεσία, την εισαγωγική εκπαίδευση, την κατανομή τους στα δικαστήρια, την εξέλιξή τους, αλλά και μισθολογικά κίνητρα.

Με άλλες διατάξεις του σχεδίου νόμου διασφαλίζεται ιδιαίτερη θεσμική ιδιότητα των δικαστικών υπαλλήλων, επιλύεται το ζήτημα της υπηρεσιακής κατάστασης των υπαλλήλων στα δικαστήρια με σχέση εργασίας ιδιωτικού δικαίου αορίστου χρόνου, ορίζονται οι προϋποθέσεις και ο τρόπος εισαγωγής στο Σώμα, καθώς και τα καθήκοντά τους, ενώ θεσπίζεται και σύστημα αξιολόγησης των δικαστικών υπαλλήλων σε τρεις άξονες. Πρώτον, με βάση τη γνώση και τη δημιουργικότητα, δεύτερον, με βάση τις υπηρεσιακές σχέσεις και τη συμπεριφορά στο κοινό και τρίτον, με βάση την αποτελεσματικότητά τους.

Καθιερώνεται, εξάλλου, για πρώτη φορά η μοριοδότηση από τη συμμετοχή σε σεμινάρια κατάρτισης, ενώ προβλέπονται άδειες και κίνητρα για τη διαρκή επιμόρφωσή τους. Ορίζονται νέα κριτήρια επιλογής προϊσταμένων, αφ’ ενός, αντικειμενικά και αφ’ ετέρου, αναφερόμενα στην προσωπικότητα των υποψηφίων. Επανακαθορίζεται, τέλος, το πειθαρχικό δίκαιο και οι λόγοι λύσης της υπαλληλικής σχέσης.

Κυρίες και κύριοι συνάδελφοι, σε όλες του τις διαστάσεις ο νέος κώδικας αποτελεί ένα ολοκληρωμένο και συνεκτικό σύστημα λειτουργίας του σώματος των δικαστικών υπαλλήλων. Υιοθετεί σύγχρονα μέσα και μεθόδους που θα εισφέρουν σημαντικά στην υπηρεσιακή ανέλιξη, στην ενθάρρυνση και κινητροδότηση των υπαλλήλων, αλλά και στην αύξηση της παραγωγικότητάς τους, ενώ οι νέοι κλάδοι θα ενισχύσουν το έργο των δικαστών και την επικοινωνία με τους συλλειτουργούς στη δικαιοσύνη, τους άλλους επαγγελματίες και τους πολίτες και τους οργανισμούς στην Ελλάδα και στο εξωτερικό. Η θέσπισή του δε αποτελεί μια ακόμα προγραμματική δέσμευση της Κυβέρνησης, που υλοποιεί η παρούσα πολιτική ηγεσία του Υπουργείου Δικαιοσύνης.

Οι θεσμικές, οι ψηφιακές και οι άλλες παρεμβάσεις της σημερινής Κυβέρνησης αναβαθμίζουν τον χώρο της δικαιοσύνης και το κράτος δικαίου της χώρας. Και αυτό δεν το λέω εγώ. Το λέει η Ευρωπαϊκή Επιτροπή σε έκθεσή της για το 2020 που παρουσιάστηκε πρόσφατα, στις 20 του μηνός, σε τηλεδιάσκεψη του Συμβουλίου Γενικών Υποθέσεων της Ευρωπαϊκής Ένωσης.

Εκεί η Ελλάδα δέχθηκε τα εύσημα για την πορεία των μεταρρυθμίσεων, την ενίσχυση της διαφάνειας, τον ψηφιακό μετασχηματισμό, την ενίσχυση γενικά του κράτους δικαίου και βρέθηκε σε σημαντικά βελτιωμένη θέση σε σχέση με τα προηγούμενα χρόνια και αυτό οφείλεται στις μεταρρυθμίσεις του επιτελικού κράτους. Αποκαθίσταται έτσι η ρωγμή την οποία προκάλεσε τον Ιούνιο του 2019 η κυβέρνηση τότε του ΣΥΡΙΖΑ, με τη μετατροπή του αδικήματος της δωροδοκίας από κακούργημα σε πλημμέλημα, βλέπε Κοντονής.

Οι παρεμβάσεις αυτές αποτελούν θεσμικό κεκτημένο και ισχυρό όπλο κατά της γραφειοκρατίας και της διαφθοράς. Στην έκθεση υπογραμμίζονται εμφατικά οι ψηφιακές μεταρρυθμίσεις στη δικαιοσύνη, όπως η διαλειτουργικότητα συστημάτων, η ηλεκτρονική παρακολούθηση των υποθέσεων, η ηλεκτρονική επίδοση και ενοποίηση πλήθους πιστοποιητικών, η χρήση ψηφιακών υπογραφών, ενταγμένες όλες αυτές στο πλαίσιο του γενικότερου ψηφιακού μετασχηματισμού της δημόσιας διοίκησης, με πάνω από χίλιες διαφορετικές πράξεις να μπορούν να γίνουν μέσα από την ψηφιακή πλατφόρμα του gov.gr.

Αισιοδοξούμε, λοιπόν, βάσιμα ότι και οι επόμενες αξιολογήσεις που θα συμπεριλάβουν θεσμικές παρεμβάσεις, όπως η σημερινή, θα τοποθετούν ολοένα και ψηλότερα τη χώρα στις διεθνείς θετικές κατατάξεις, εκεί που της αξίζει.

Συνεπώς υπερψηφίζουμε.

Ευχαριστώ θερμά.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε τον κ. Κωνσταντινίδη και για τη συνέπεια στον χρόνο.

Τον λόγο τώρα έχει ο Βουλευτής του Κινήματος Αλλαγής, ο κ. Γιώργος Καμίνης.

**ΓΕΩΡΓΙΟΣ ΚΑΜΙΝΗΣ:** Είναι γνωστά τα προβλήματα στον χώρο της λειτουργίας της δικαιοσύνης: Μεγάλη έλλειψη προσωπικού, με υποστελεχωμένες υπηρεσίες, ακαταλληλότητα υποδομών, κτηρίων. Φαίνεται ότι, τουλάχιστον μέχρι σήμερα, δεν έχει αξιοποιηθεί η ηλεκτρονική κατάθεση δικογράφων και γενικά, δεν έχει εισαχθεί η ψηφιακή τεχνολογία στον χώρο της απονομής της δικαιοσύνης.

Σε όλες τις δικαστικές υπηρεσίες της χώρας υφίστανται πάνω από δύο χιλιάδες οργανικά κενά, με τον αριθμό συνεχώς να αυξάνεται, δεδομένων των αποχωρήσεων λόγω συνταξιοδότησης. Τα κενά αυτά αφορούν κυρίως τις ειδικότητες του κλάδου γραμματέων και του κλάδου επιμελητών δικαστηρίων. Όμως, παραμένουν κενές κατά το μεγαλύτερο μέρος τους οι λίγες μεν, αλλά ιδιαίτερα χρήσιμες θέσεις του κλάδου πληροφορικής, παρά τους διαγωνισμούς που έχουν προκηρυχθεί για αυτές από το έτος 2017.

Εδώ, κύριε Υπουργέ, χρειάζεται να δοθεί έμφαση. Όλοι καταλαβαίνουμε ότι η εισαγωγή της τεχνολογίας και η πρόσληψη ανθρώπων ειδικών σε αυτόν τον τομέα θα μειώσει σημαντικά τον αριθμό των υποθέσεων. Γιατί; Διότι γνωρίζουμε ότι το κύριο πρόβλημα της δικαιοσύνης σήμερα είναι η βραδύτητα στην απονομή της. Χρειάζεται η πρόσληψη υπαλλήλων. Χρειάζεται, όμως και η εισαγωγή της νέας τεχνολογίας. Πρέπει να προχωρήσει περισσότερο.

Η πανδημία και η επί μακρόν αναστολή της λειτουργίας των δικαστηρίων προφανώς έχει οδηγήσει και αυτή στη συσσώρευση επιπλέον όγκου υποθέσεων. Η επαναλειτουργία των δικαστηρίων επιβάλλει την άμεση εφαρμογή ενός σχεδίου προστασίας επ’ ωφελεία όλων και των δικαστών και των υπαλλήλων και των διαδίκων και του κοινού.

Με το σχέδιο επισημαίνεται η ιδιαιτερότητα των δικαστικών υπαλλήλων, η οποία ήδη καταγράφεται στο άρθρο 92 του Συντάγματος, το οποίο τους επιφυλάσσει μια ειδική μεταχείριση, που πρωτίστως εντοπίζεται στις υπηρεσιακές μεταβολές και τη σύνθεση των υπηρεσιακών συμβουλίων. Τα υπόλοιπα ο συντακτικός νομοθέτης τα αφήνει στον κοινό νομοθέτη.

Από τη διαβούλευση φάνηκε ότι ως προς το στάτους των δικαστικών υπαλλήλων, το κύριο ζητούμενο είναι η εναρμόνιση διατάξεων που τους αφορούν με τα ισχύοντα στη δημόσια διοίκηση ως προς την υπηρεσιακή κατάσταση, την υπηρεσιακή εξέλιξη, τη βαθμολογική διάρθρωση, την αξιολόγηση, την κινητικότητα σε άλλες υπηρεσίες, την αντικειμενική μοριοδότηση προσόντων, καθώς και τα κριτήρια και τις προϋποθέσεις επιλογής προϊσταμένων.

Στα θετικά του νομοσχεδίου καταγράφεται η επίλυση του ζητήματος της μονιμοποίησης των υπαλλήλων ιδιωτικού δικαίου αορίστου χρόνου, η διαδικασία αξιολόγησης υπαλλήλων και προϊσταμένων και η πρόβλεψη επιμόρφωσης των δικαστικών υπαλλήλων.

Κύριε Υπουργέ, ισχυρίζεστε ότι έχετε πετύχει την εναρμόνιση με τον Δημοσιοϋπαλληλικό Κώδικα εκεί όπου αυτό είναι θεμιτό και εφικτό. Δεν γίνεται, όμως, κατανοητός ο λόγος που βλέπουμε ακόμα να υπάρχουν κάποιες παραλείψεις και διαφοροποιήσεις. Η ένταξη στην κινητικότητα και οι μετατάξεις, με ένα σχέδιο βεβαίως προσαρμοσμένο στις ιδιαιτερότητες και τις απαιτήσεις της εύρυθμης λειτουργίας της δικαιοσύνης την ίδια στιγμή που υπάρχουν πράγματα που ρυθμίζονται με πολύ διαφορετικό τρόπο, όπως είναι η περίπτωση επιλογής προϊσταμένων, κάτι το οποίο έχει αποτελέσει αντικείμενο πολλών σχολίων.

Αντιλαμβάνομαι τις αντίθετες απόψεις που μπορεί να υπάρχουν μεταξύ παλαιών και έμπειρων υπαλλήλων και των νεότερων, που κατά κανόνα έχουν περισσότερα τυπικά προσόντα. Εδώ επιβάλλεται μια ορθολογική στάθμιση που να μην αφήνει υπόνοιες αναξιοκρατίας. Προσπαθήσατε αυτή τη στάθμιση να την κάνετε με τις νομοτεχνικές βελτιώσεις που μας φέρατε καθυστερημένα. Η πλάστιγγα, όμως, εξακολουθεί να γέρνει.

Θεωρώ πως είναι άκρως προβληματικό οι υπάλληλοι δευτεροβάθμιας εκπαίδευσης το 2021 να μπορούν να καταλάβουν θέση διευθυντή.

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Δικαιοσύνης):** Θα το κάνουμε.

**ΓΕΩΡΓΙΟΣ ΚΑΜΙΝΗΣ:** Ναι.

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Δικαιοσύνης):** Εννοώ στην κατεύθυνση…

**ΓΕΩΡΓΙΟΣ ΚΑΜΙΝΗΣ:** Χαίρομαι που το ακούω, γιατί αυτό δεν συμβαίνει πουθενά στον δημόσιο τομέα και είναι εξόχως προβληματικό να γίνεται σε βάρος προσώπων με πολυετείς σπουδές. Αυτό γίνεται ουσιαστικά με μια αποτίμηση των πτυχίων, με το εφεύρημα ενός υποχρεωτικού σεμιναρίου με εξόχως υψηλή μοριοδότηση και με μια συνέντευξη που συνοδεύεται επίσης από υψηλή μοριοδότηση.

Θα μου επιτρέψετε και πάλι να επισημάνω το θέμα τού ότι οι συνεντεύξεις, αλλά και οι προφορικές εξετάσεις στην περίπτωση των υπαλλήλων που ασκούν έργο τεκμηρίωσης και επικουρικό, πρέπει, κύριε Υπουργέ, να είναι δημόσιες. Είναι άκρως σημαντική αυτή η εγγύηση της δημοσιότητας.

Δεν εισακούστηκα, όταν το έλεγα για τους δημόσιους υπαλλήλους. Πρέπει, όμως, κάποτε αυτό να το καταλάβουμε. Στον Συνήγορο του Πολίτη, όταν εμείς οι ίδιοι προσλαμβάναμε το προσωπικό μας, το κάναμε με δημόσιες συνεντεύξεις, όπου μπορούσαν όλοι να παρίστανται. Είναι περίφημες οι συνεντεύξεις που διεξήγε στις προφορικές εξετάσεις το Συμβούλιο της Επικρατείας, όταν το ίδιο προσελάμβανε σε θέσεις εισηγητού τους υποψήφιους. Ήταν μεγάλης σπουδαιότητας η προφορική συνέντευξη. Υπήρχε μεγάλο ακροατήριο. Ήταν μια πραγματική τελετουργία. Επιμένω ότι είναι ζήτημα στοιχειώδους διαφάνειας.

Με τον νέο κώδικα επιχειρείται η δημιουργία δύο καινούργιων κλάδων και διακοσίων σαράντα εννέα συνολικά νέων θέσεων, που έρχονται να καλύψουν ανάγκες.

Θέλω να σας συγχαρώ για τον καινούργιο Κλάδο Τεκμηρίωσης και Επικουρίας του Δικαστικού Έργου. Εκείνοι οι οποίοι φοβούνται ότι υπάρχει περίπτωση να υποκαταστήσουν οι νέοι αυτοί επιστήμονες κατά τεκμήριο τον δικαστή στο έργο του κάνουν μεγάλο λάθος. Είναι μια εμπειρία δοκιμασμένη σε ξένα δικαστήρια. Είναι περίφημοι οι Clerks στο Ανώτατο Δικαστήριο των Ηνωμένων πολιτειών, στο Supreme Court, όπου έχουν υπηρετήσει άνθρωποι οι οποίοι σήμερα βρίσκονται στην κορυφή της νομικής επιστήμης στην Αμερική.

Θεωρείται μεγάλη τιμή να υπηρετήσεις ως Clerk στο Supreme Court.

Θέλω, λοιπόν, να συνηγορήσω, να γίνουν πολύ αυστηρές και υψηλού επιπέδου οι εξετάσεις. Υπάρχει κόσμος υψηλού επιπέδου που πια δεν μπορεί να απορροφηθεί από τη δικηγορία. Είναι μία πρώτης τάξεως ευκαιρία να βοηθήσετε τα δικαστήρια να αναβαθμίσουν ποιοτικά το έργο τους, τη νομολογία τους και να δώσετε μια αξιόλογη και αξιοπρεπή διέξοδο σε ανθρώπους με προσόντα, που βρίσκονται σήμερα εκτός της αγοράς εργασίας.

Σας ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Σας ευχαριστούμε.

Να καλέσω στο Βήμα τον Βουλευτή της Νέας Δημοκρατίας, τον κ. Αθανάσιο Λιούπη.

Έχετε τον λόγο.

**ΑΘΑΝΑΣΙΟΣ ΛΙΟΥΠΗΣ:** Σας ευχαριστώ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, η απονομή της δικαιοσύνης στη χώρα μας βρίσκεται σε υψηλό επίπεδο χάρη στο ανθρώπινο δυναμικό της, τους εισαγγελείς, τους δικαστές και τους δικαστικούς υπαλλήλους που υπηρετούν σε όλους τους κλάδους και τους βαθμούς της δικαιοσύνης. Μεγάλη πρόκληση ήταν και είναι η επιτάχυνση στην απονομή της δικαιοσύνης.

Σε αυτή την κατεύθυνση η Κυβέρνηση και το Υπουργείο έχουν προχωρήσει σε αποφασιστικά βήματα.

Πρώτον, σε επίπεδο υποδομών με την κατασκευή νέων κτιριακών εγκαταστάσεων και ανακατασκευή παλαιών. Σε αυτό το σημείο θα ήθελα και πάλι, κύριε Υπουργέ, να σας ευχαριστήσω για την εξαρχής θετική σας στάση στο ζήτημα της ανέγερσης του νέου Δικαστικού Μεγάρου του Βόλου.

Δεύτερον, σημαντικές είναι οι πρωτοβουλίες που έχουν ήδη ληφθεί για τη μετάβαση στην ψηφιακή εποχή στον χώρο της δικαιοσύνης με την ψηφιοποίηση των συστημάτων, τη μαγνητοφώνηση των πρακτικών για πρώτη φορά στα ποινικά ακροατήρια, την ηλεκτρονική γνωστοποίηση των δικαστικών αποφάσεων σε διαδίκους και δικηγόρους, τη διεύρυνση της εφαρμογής της ηλεκτρονικής κατάθεσης δικογράφων με ψηφιακή υπογραφή.

Τρίτον, είναι σημαντική η ενίσχυση των δικαστηρίων με ανθρώπινο δυναμικό, με την αύξηση των οργανικών θέσεων, δικαστών και εισαγγελέων και την πρόσληψη διακοσίων πενήντα δικαστικών υπαλλήλων εν αναμονή και νέων προσλήψεων.

Και τέλος, η αναβάθμιση των υπηρεσιών και η επιτάχυνση που περιλαμβάνει και την εκπαίδευση και την επιμόρφωση όλων των εμπλεκομένων μερών, δικαστικών λειτουργών και υπαλλήλων.

Το σημερινό νομοσχέδιο συζητήθηκε επαρκώς στο στάδιο των επιτρόπων. Έλαβε θετικές εντυπώσεις από την πλευρά των φορέων, ενώ έγιναν δεκτές παρατηρήσεις των φορέων και της Αντιπολίτευσης που ενσωματώθηκαν από τον κύριο Υπουργό. Σε αυτό το γενικό κλίμα συναίνεσης, η Αξιωματική Αντιπολίτευση και το Κίνημα Αλλαγής ψηφίζει το νομοσχέδιο επί της αρχής.

Ο Κώδικας Δικαστικών Υπαλλήλων εκσυγχρονίζεται και επικαιροποιείται, ώστε το επίπεδο των παρεχόμενων υπηρεσιών να ανταποκρίνεται στις ανάγκες των λειτουργών και συλλειτουργών της δικαιοσύνης. Επεκτείνεται και στους δικαστικούς υπαλλήλους η αναγνώριση διδακτορικών και μεταπτυχιακών τίτλων στη βαθμολογική τους εξέλιξη. Κατ’ αντιστοιχία, με όσα ισχύουν γενικώς για τους δημοσίους υπαλλήλους, εισάγεται και στους δικαστικούς υπαλλήλους η προϋπόθεση για τον διορισμό τους, πολύ καλή ξένη γλώσσα και επάρκεια γνώσης ηλεκτρονικών υπολογιστών. Προβλέπεται υπηρεσιακή εκπαίδευση και κάποιες φορές μάλιστα, υποχρεωτική, ενώ δίνεται βαρύτητα στη διαρκή επιμόρφωση και μεταπτυχιακή εκπαίδευση.

Πολύ σημαντικό είναι το σύστημα αξιολόγησης για τους δικαστικούς υπαλλήλους. Η εφαρμογή της αντικειμενικής και αξιοκρατικής αξιολόγησης στον δημόσιο τομέα, όπως γνωρίζετε όλοι, είναι προτεραιότητα της Κυβέρνησης.

Η αξιολόγηση κινείται σε τρία επίπεδα: πρώτον, τη γνώση του αντικειμένου, δεύτερον, τη συμπεριφορά προς συναδέλφους και προς το κοινό και τρίτον, την αποτελεσματικότητα. Κάθε δικαστικός υπάλληλος αξιολογείται από δύο αξιολογητές, ενώ πρώτη φορά οι προϊστάμενοι αξιολογούνται και από τους υφισταμένους τους, σύμφωνα με τα διεθνή πρότυπα. Υποχρεωτικό κομμάτι της αξιολόγησης είναι και η συνέντευξη με τον αξιολογούμενο, ώστε να διαπιστωθούν στοιχεία της προσωπικότητας και του χαρακτήρα του, που δεν αποτυπώνονται στα τυπικά και στατιστικά στοιχεία, αλλά είναι εξίσου σημαντικά για τη σκιαγράφηση της συνολικής εικόνας του υπαλλήλου.

Τομή του νομοσχεδίου «εισαγωγή αξιοκρατικών και διαφανών διαδικασιών στην επιλογή των προϊσταμένων», η οποία για πρώτη φορά γίνεται με σύστημα μοριοδότησης. Επιλύεται το ζήτημα με τους δικαστικούς υπαλλήλους, που εργάζονται με σύμβαση εργασίας ιδιωτικού δικαίου. Μπορούν να κριθούν για μονιμοποίηση μετά από δύο έτη εργασίας.

Κατά γενική ομολογία η μεγάλη καινοτομία της σημερινής νομοθετικής πρωτοβουλίας είναι η προσθήκη δύο νέων κλάδων δικαστικών υπαλλήλων, που έρχονται να καλύψουν άμεσες ανάγκες στην αποδοτική λειτουργία των δικαστηρίων. Ειδικά ο νέος κλάδος ΠΕ τεκμηρίωσης και επικουρίας δικαστικού έργου συνιστά μια εξαιρετική πρωτοβουλία στα πρότυπα ευρωπαϊκών και άλλων προηγμένων χωρών. Θα λειτουργήσει βοηθητικά στο έργο δικαστών και εισαγγελέων, σε επίπεδο νομολογιακής αναζήτησης και μιας πρώτης στοιχειώδους επεξεργασίας των υποθέσεων. Καμμία ανάμειξη στον ρόλο και στην δικαιοδοτική κρίση του δικαστή δεν έχει αυτός ο νέος θεσμός. Το αντίθετο. Αντιμετωπίζεται με σεβασμό το σημαντικό έργο του δικαστή, που χρήζει επιστημονικής υποστήριξης. Ακολουθώντας τις σύγχρονες επιταγές για αξιοποίηση των τεχνολογικών μέσων επικοινωνίας, σημαντικός και ο νέος κλάδος δικαστικών υπαλλήλων ΠΕ, δικαστικής επικοινωνίας και διεθνών σχέσεων.

Τέλος, δύο λόγια για την τροπολογία του Υπουργείου Εργασίας που κατετέθη από τον Υπουργό Εργασίας. Υλοποιεί τη δέσμευσή του για επίλυση του χρόνιου προβλήματος στην καθυστέρηση της απονομής των συντάξεων. Η σύμπραξη e-ΕΦΚΑ με πιστοποιημένους επαγγελματίες είναι μια θαρραλέα και αποφασιστική κίνηση που θα επιφέρει σημαντική βελτίωση στους τεράστιους χρόνους απονομής των συντάξεων.

Με το σημερινό νομοσχέδιο γίνονται καίριες παρεμβάσεις στο πεδίο που αφορά τους δικαστικούς υπαλλήλους. Η οργάνωση των δικαστηρίων έχει ακόμα πολλά περιθώρια βελτίωσης. Η ψηφιοποίηση στον χώρο της δικαιοσύνης πρέπει να επιταχυνθεί. Η εντατικοποίηση της προσπάθειας για χορήγηση ψηφιακής υπογραφής στους δικηγόρους σε όλη την επικράτεια είναι αναγκαία για να αποσυμφορηθούν σε μεγάλο βαθμό τα δικαστήρια από την φυσική κατάθεση των δικογράφων.

Στο επίκεντρο όλων των μεταρρυθμίσεων είναι η ανεξάρτητη ισχυρή δικαιοσύνη, έννοια αδιαπραγμάτευτη για τη λειτουργία του πολιτεύματος. Εξάλλου, η δημοκρατία είναι ασφαλής κατά τον Πυθαγόρα, μόνο όταν η δικαιοσύνη είναι τετράγωνη, σε όλα τα μέρη ίση και όμοια.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε κι εμείς για τη συνέπεια στον χρόνο.

Σύμφωνα με απόφαση της Διάσκεψης των Προέδρων, όταν υπάρχουν τροπολογίες που αναφέρονται σε νομοθετήματα εκτός του συγκεκριμένου Υπουργείου, οι Κοινοβουλευτικές Ομάδες έχουν δικαίωμα να ορίσουν κάποιον -είτε τομεάρχη είτε εξειδικευμένο Βουλευτή- να υπερασπιστεί κάποια θέματα.

Με βάση αυτή την απόφαση της Διάσκεψης των Προέδρων, τον λόγο έχει ο κ. Κεγκέρογλου από το Κίνημα Αλλαγής.

Θα ακολουθήσει η κ. Ελευθεριάδου.

Ορίστε, κύριε Κεγκέρογλου.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Κύριε Πρόεδρε, ευχαριστώ.

Συγκεκριμένα θα ήθελα να αναφερθώ στις τροπολογίες. Θέλω βεβαίως από την αρχή να ενημερώσω το Σώμα, το γνωρίζουμε και από άλλη τοποθέτησή μας, ότι στη Διάσκεψη των Προέδρων έχουμε θέσει το θέμα της κακής και αντικανονικής διαδικασίας, με την οποία τίθενται σε ψηφοφορία τροπολογίες που έχουν περισσότερα του ενός άρθρα. Σε πολλές περιπτώσεις ενώ υπάρχει συμφωνία σε πολλά απ’ αυτά τα άρθρα, λόγω της διαφωνίας σε ορισμένα ή έστω και σε ένα καμμία φορά, δεν μας δίνεται η δυνατότητα να υπερψηφίσουμε μια τροπολογία.

Έχουμε ζητήσει στο Προεδρείο της Βουλής να ρυθμίσει το θέμα με τρόπο ώστε να τίθενται τα άρθρα των τροπολογιών και όχι οι τροπολογίες στο σύνολο. Είναι πάρα πολύ βασικό για εμάς.

Εν προκειμένω έχουμε μία τροπολογία του Υπουργείου Εσωτερικών η οποία έχει όλα σχεδόν τα άρθρα θετικά πλην ενός άρθρου που για εμάς έχει προβληματικότητα. Θα τα ψηφίζαμε, εάν ετίθεντο σε χωριστή ψηφοφορία.

Η τροπολογία του Υπουργείου Άμυνας, που αφορά την παράταση για τη συνέχιση του προγράμματος για την ολοκλήρωση των δύο τορπιλακάτων. Είναι βεβαίως η πολλοστή φορά που έρχεται στη Βουλή αυτό το θέμα λόγω τού ότι δεν έχει ολοκληρωθεί το έργο. Υπάρχει μία συμφωνία από το 2016 ότι το Πολεμικό Ναυτικό καταβάλλει το 70% των αμοιβών των εργαζομένων, προκειμένου να συνεχίζουν την εργασία τους, και ο φορέας οφείλει να καταβάλλει το υπόλοιπο 30%, δηλαδή τα ναυπηγεία Ελευσίνας. Είναι κάτι το οποίο δεν μπορεί να συνεχιστεί αενάως. Πρέπει να δοθεί λύση. Βεβαίως συνδυάζεται και με το θέμα που έχει να κάνει με την ολοκλήρωση της διαδικασίας εξυγίανσης των ναυπηγείων η οποία όμως έχει ημερομηνία λήξης.

Άρα λοιπόν, η Κυβέρνηση οφείλει να συμβάλει στην προσπάθεια αντιμετώπισης του προβλήματος σε σχέση με την εξυγίανση των ναυπηγείων Ελευσίνας, που πρέπει να υποβάλει φάκελο στο 106, και ταυτόχρονα να διασφαλίζει ότι οι εργαζόμενοι θα έχουν τις αμοιβές τους. Αυτό είναι μια υποχρέωση των Υπουργείων. Πιστεύω ότι πράττουμε σωστά που δίνουμε έγκριση σε αυτή την τροπολογία, η οποία περιλαμβάνει και άλλα άρθρα με τα οποία κατά σύμπτωση συμφωνούμε με όλα. Άρα ψηφίζουμε την τροπολογία του Υπουργείου Άμυνας, αλλά αυτό δεν συμβαίνει με όλες τις τροπολογίες.

Πάμε τώρα να δούμε μια άλλη τροπολογία. Είναι η τροπολογία του Υπουργείου Εργασίας. Με την τροπολογία το Υπουργείο Εργασίας εισάγει έναν νέο τρόπο για την αντιμετώπιση του προβλήματος της έκδοσης εκκρεμών συντάξεων. Βεβαίως περιλαμβάνει και άλλα άρθρα με ορισμένα από τα οποία έχουμε συμφωνία. Δηλαδή η ρύθμιση που κάνει για την έκδοση συντάξεων που οι υποψήφιοι συνταξιούχοι οφείλουν είτε είναι ΟΓΑ είτε είναι ΟΑΕΕ είτε είναι επαγγελματίες του ΕΕΤΑ μας βρίσκει σύμφωνους παρ’ ότι τα ποσά τα οποία συμπεριλαμβάνει στη ρύθμιση είναι μικρά και δεν θα εξυπηρετήσουν όλους όσους οφείλουν. Είναι προβληματική γιατί θα αφήσει πάλι απ’ έξω κάποιους. Όμως ως ένα βήμα λέμε ναι, είναι θετικό αυτό το οποίο γίνεται.

Έρχομαι όμως, σε αυτό το οποίο προείπα, που είναι και το άρθρο 1 που δίνει το μήνυμα της τροπολογίας, ότι εδώ αλλάζει χαρακτήρας της ασφάλισης. Δεν γίνεται κάποια συνεργασία του δημόσιου τομέα με τον ιδιωτικό στο πλαίσιο κάποιας σύμπραξης, κανόνων, διαφάνειας, εχέγγυων. Γίνεται υποκατάσταση του δημοσίου από τον ιδιωτικό τομέα. Δεν πάει να είναι πιστοποιημένοι, δεν πάει να είναι ό,τι να ναι; Υποκατάσταση γίνεται. Διότι δεν ελέγχονται όλες οι πράξεις τους, είναι απλό το πράγμα. «Δειγματοληπτικός έλεγχος 5%». Όχι, δεν υπάρχει αυτό. Σε σύμπραξη δημόσιου με ιδιωτικό τομέα μέχρι τώρα ξέραμε ότι όλα ελέγχονται και εποπτεύονται και από μια αρχή. Αυτό δεν υπάρχει. Άρα είναι βασικό μειονέκτημα του συστήματος.

Όμως εδώ υπάρχει μία προϊστορία. Πολλές φορές γίνεται σπέκουλα και από τον ΣΥΡΙΖΑ, αλλά κυρίως από εσάς ότι «ξέρετε, έχουμε ένα τεράστιο πρόβλημα της έκδοσης των συντάξεων το οποίο προϋπήρχε». Θα πρέπει να πω ότι το 2012 οι συντάξεις που εκκρεμούσαν δεν ήταν πάνω από ογδόντα πέντε χιλιάδες, αλλά το θέμα ποιο ήταν; Ότι δεν εκκρεμούσαν για πολύ χρονικό διάστημα. Ο μέσος χρόνος έκδοσης των συντάξεων ήταν ενάμισης χρόνος, δεκαοκτώ μήνες τότε. Και το πιο σημαντικό ότι το 50% από αυτούς έπαιρνε προσωρινή σύνταξη. Αυτό λοιπόν εξελίχθηκε σιγά-σιγά και έφτασε το 2017, που έχουμε συγκεκριμένη αποτίμηση, να είναι περίπου εκατόν πενήντα πέντε χιλιάδες με εκατόν εξήντα χιλιάδες οι εκκρεμείς συντάξεις. Δεν ξέρω εάν περιλαμβανόταν το τελευταίο τρίμηνο γιατί είναι σχετικό, ανάλογα με τον ορισμό, ποιες αιτήσεις δεν θεωρούνται εκκρεμείς, που έχουν γίνει το τελευταίο τρίμηνο. Τον Αύγουστο του 2019 αυτό το νούμερο ήταν περίπου εκατόν ογδόντα εννέα χιλιάδες , είχε εκτοξευτεί. Εάν εξαιρέσουμε μία καλή χρονιά που ήταν το 2018, που πράγματι δούλεψε το σύστημα και μειώθηκε κάπως ο αριθμός των εκκρεμουσών συντάξεων, όλα τα άλλα χρόνια ήταν εντελώς απαράδεκτα. Βεβαίως να πω ότι την τελευταία χρονιά έχουμε ξεπεράσει και τα αρνητικά ρεκόρ της προηγούμενης κυβέρνησης δυστυχώς.

Εδώ λοιπόν, υπάρχει το εξής θέμα και είναι χαρά που είναι ο κ. Χατζηδάκης εδώ να μας απαντήσει: Έγινε μια μεταρρύθμιση του ΕΦΚΑ από την κυβέρνηση του ΣΥΡΙΖΑ. Έγινε μια συμπληρωματική μεταρρύθμιση από τον κ. Βρούτση με τον e-ΕΦΚΑ. Εγώ μελετώντας, σας το έχω δώσει κιόλας και θα το καταθέσω στα Πρακτικά της Βουλής, ήταν παράλειψή μου που δεν το κατέθεσα, θεωρώ ότι η μεταρρύθμιση αυτή είναι μετέωρη. Το δούλεψα επιστημονικά στο πλαίσιο του μεταπτυχιακού -θεωρώ πολύ σημαντικό το θέμα -και προτείνω και τις λύσεις. Πώς η μετέωρη μεταρρύθμιση του e-ΕΦΚΑ θα ολοκληρωθεί και θα έχει τα αποτελέσματα που όλοι θέλουμε και στις παροχές, και στην ασφάλιση, και στη διαδικασία, και στον χρόνο.

(Στο σημείο αυτό ο Βουλευτής κ. Βασίλειος Κεγκέρογλου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Προβλεπόταν λοιπόν με τον «ΑΤΛΑ», έργο του κ. Βρούτση, ότι ολοκληρώνεται η ψηφιοποίηση του ασφαλιστικού βίου και με βάση αυτή την ολοκλήρωση με το πάτημα ενός κουμπιού θα βγαίνει η σύνταξη. Πολύ σωστό! Όμως στην πράξη αυτό δεν λειτούργησε. Ο «ΑΤΛΑΣ» κατέρρευσε γιατί δεν υποστηρίχθηκε, γιατί δεν υπήρξε εκείνη η διαδικασία που θα τον υποστήριζε να αποδώσει αυτά τα οποία σκόπευε να βγάλει. Αυτό λοιπόν είναι το ένα, ότι δεν έγινε αξιολόγηση για ποιον λόγο κατέρρευσε ο «ΑΤΛΑΣ», για να αλλάξουν αυτά τα στοιχεία, να αρθούν τα εμπόδια και να γίνει στην πράξη η ολοκλήρωση αυτής της μεταρρύθμισης.

Έρχεται λοιπόν, ο κ. Χατζηδάκης και χωρίς να το ονοματίζει λέει ότι «ο “ΑΤΛΑΣ” απέτυχε» του κ. Βρούτση «και φέρνω εγώ τον “ΤΑΛΩ”». Είναι ξέρετε, ο μυθικός ήρωας της Κρήτης, ο σιδερένιος. Αυτό είναι του κ. Χατζηδάκη λόγω και της κρητικής καταγωγής, αλλά και λόγω τού ότι νομίζω και ο υπεύθυνος του project είναι από την Κρήτη.

**ΘΕΟΦΙΛΟΣ ΞΑΝΘΟΠΟΥΛΟΣ:** Και το καρφί.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Μπράβο.

Ο «ΤΑΛΩΣ», που φαίνεται και παρουσιάζεται ως ο ήρωας που θα προστατεύσει, θα λύσει το πρόβλημα που δεν έλυσε ο «ΑΤΛΑΣ», δυστυχώς κρέμεται όχι από μία κλωστή, αλλά από ένα καρφί. Αυτό που προβλέπω είναι ότι πράγματι θα καταρρεύσει και ο «ΤΑΛΩΣ» από την αφαίρεση του καρφιού η οποία είναι μπροστά μας φως φανάρι. Δεν θα μπορέσει να περπατήσει το σύστημα. Κατά την άποψή μας, δεν έχει εχέγγυα για να πετύχει.

Με αυτή την έννοια θεωρώ ότι λόγω και του άρθρου 1, αλλά και ενός ακόμη άρθρου, παρ’ ότι η συγκεκριμένη τροπολογία έχει και δύο θετικά άρθρα τα οποία τα υποστηρίζουμε –αναφέρθηκα, δεν ξέρω αν ήσασταν, κύριε Υπουργέ εδώ- λόγω της διαδικασίας η οποία υπάρχει τοποθετούμαστε με «ναι», «όχι» κ.λπ. επί των άρθρων, στη διαδικασία της ψηφοφορίας δεν θα πάρουμε μέρος. Αλλά αυτό έχει να κάνει με τον τρόπο με τον οποίο εισάγεται.

Κλείνω με το εξής: Χθες επικοινώνησα με τον Πρόεδρο της Βουλής κ. Τασούλα και τον παρακάλεσα να αλλάξει επιτέλους αυτό το σύστημα και να εισάγονται ανά άρθρο προς ψήφιση τα μέρη των τροπολογιών για να μπορεί να υπάρχει αυθεντική έκφραση της βούλησης του κάθε κόμματος και του κάθε Βουλευτή.

Σας ευχαριστώ.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε.

Διευκρινίζω, επειδή όσο μίλαγε ο κ. Κεγκέρογλου με πήραν τηλέφωνο από διάφορες Κοινοβουλευτικές Ομάδες, ότι εξήγησα κατά τον πιο ξεκάθαρο τρόπο αυτή τη διαδικασία που κάναμε με τον κ. Κεγκέρογλου. Έχουν δικαίωμα όλα τα κόμματα όταν υπάρχει εξειδικευμένο θέμα να στέλνουν εκτός καταλόγου Βουλευτή, ο οποίος μπορεί να είναι τομεάρχης ή πολύ καλός γνώστης του θέματος το οποίο συζητείται.

Τον λόγο έχει η Βουλευτής του ΣΥΡΙΖΑ - Προοδευτική Συμμαχία κ. Σουλτάνα Ελευθεριάδου. Αμέσως μετά θα πάρει τον λόγο ο Υπουργός κ. Πέτσας.

**ΣΟΥΛΤΑΝΑ ΕΛΕΥΘΕΡΙΑΔΟΥ:** Ευχαριστώ, κύριε Πρόεδρε.

Κύριοι Υπουργοί, εν μέσω πανδημίας η Κυβέρνηση της Νέας Δημοκρατίας κράτησε τα δικαστήρια κλειστά με τριάντα εννέα ΚΥΑ του σαββατοκύριακου, όπως τις λέμε εμείς οι δικηγόροι, καθώς επρόκειτο για νομοθέτηση στο πόδι, κακή και αντιφατική που δημιούργησε χάος στη δικαιοσύνη, ανασφάλεια δικαίου, αιφνιδιασμό των παραγόντων της δίκης και φυσικά έθεσε σε κίνδυνο τα δικαιώματα των πολιτών.

Να σας πω για παράδειγμα ότι πολλά δικόγραφα δεν κατατέθηκαν και χάθηκαν προθεσμίες γιατί σε πολλά πρωτοδικεία δεν δέχονται να πάει αυτοπροσώπως ο δικηγόρος να καταθέσει, αλλά έπρεπε να κατατεθούν με ηλεκτρονική υπογραφή, κάτι το οποίο η πολιτεία δεν φρόντισε να έχουν όλοι οι δικηγόροι. Αυτό πρέπει να το δείτε. Πρέπει να θέσετε μια προθεσμία έναρξης ξανά κάποιων διαδικασιών και προθεσμιών.

Ταυτόχρονα, αδιαφορήσατε πλήρως για την επιβίωση των δικηγόρων, τους οποίους αφήσατε πραγματικά χωρίς καμμιά ουσιαστική ενίσχυση παρ’ όλο που δεν είχαν κανένα αντικείμενο. Για παράδειγμα, στην Καβάλα από πλευράς ποινικών υποθέσεων δεν γινόταν το 95% αυτών και από πλευράς πολιτικών υποθέσεων δεν γινόταν ούτε οι μισές. Η ίδια κατάσταση επικρατεί σχεδόν σε όλη την Ελλάδα και έχει πραγματικά φέρει τους συναδέλφους μου σε οικονομική εξαθλίωση.

Τέλος, για τους δικηγόρους: Ολιγωρείτε ως προς τον αναγκαίο προγραμματισμό τον εμβολιασμό τους, παρά το γεγονός ότι βρίσκονται στην πρώτη γραμμή μιας από τις αναγκαίες λειτουργίες του κράτους και ειδικά τώρα που θα ανοίξετε τα δικαστήρια, για να βάλετε σε εφαρμογή τον Πτωχευτικό Κώδικα γιατί σας διέταξε η Κομισιόν να πάρετε τα σπίτια των πολιτών, νομίζω ότι πρέπει να δείτε το θέμα του κατά προτεραιότητα εμβολιασμού των δικηγόρων για να μπορέσουν να υπερασπιστούν τους πελάτες τους.

Όσον αφορά τη λειτουργία των δικαστηρίων και τους δικαστικούς υπαλλήλους, τα προβλήματα των δικαστικών υπαλλήλων είναι χρόνια και πάγια. Είναι η υποστελέχωση των δικαστηρίων με συνεχείς συνταξιοδοτήσεις. Η αναλογία πλέον σε δικαστικούς υπαλλήλους σε σχέση με δικαστικούς λειτουργούς είναι στην Ελλάδα 1:3 ενώ στην Ευρώπη είναι το αντίθετο 3:1. Είναι εργασία με ιδιαίτερα δυσχερείς συνθήκες σε κακοσυντηρημένα κτήρια χωρίς επαρκή τεχνική στήριξη και με μειωμένη αξιοποίηση των νέων τεχνολογιών και είναι και η άδικη μισθολογική τους αντιμετώπιση ιδίως όσον αφορά τις υπερωρίες. Ξέρουμε ότι αναγκάζονται να έρχονται και να παραμένουν στα δικαστήρια για πάρα πολλές ώρες όταν υπάρχουν αυτόφωρα ή ανακρίσεις και ενώ το γνωρίζετε και εσείς, μειώσατε τη δαπάνη για υπερωρίες στο ένα τρίτο.

Αντί, λοιπόν, να λύσετε, πρώτα απ’ όλα, το ζήτημα της υποστελέχωσης σε επίπεδο δικαστικού προσωπικού σε όλα τα δικαστήρια, εσείς πειραματίζεστε με τη σύσταση νέων κλάδων, όπως τον κλάδο ΠΕ τεκμηρίωσης και επικουρίας. Φέρνετε διακόσιες είκοσι έξι νέες οργανικές θέσεις παρά το ότι ο Άρειος Πάγος, η ολομέλεια του Αρείου Πάγου γνωμοδότησε ομόφωνα αρνητικά για την ύπαρξη αυτού του κλάδου γιατί το έργο που τους ανατίθεται αποτελεί αντικείμενο των δικαστών. Το ίδιο σας επεσήμανε και η Ένωση Δικαστών και Εισαγγελέων. Το ίδιο σας επισημαίνει και η Επιστημονική Επιτροπή της Βουλής στην έκθεσή της που μιλά για ανασφάλεια δικαίου τόσο για τους δικαστικούς υπαλλήλους όσο και για τους δικαστές.

Φέρατε σήμερα μια τροπολογία μεταμεσονύκτια και αλλάζετε τις προϋποθέσεις ορισμού διοικητή στην αρχή για το ξέπλυμα λίγες ημέρες πριν λήξει η θητεία της κ. Ζαΐρη. Μέχρι τώρα διοικητής στην αρχή θα μπορούσε να είναι μόνο ανώτατος εισαγγελικός λειτουργός εν ενεργεία που επιλέγεται με απόφαση του Ανώτατου Δικαστικού Συμβουλίου. Τώρα εσείς τι κάνετε; Δίνετε τη δυνατότητα -προφανώς είναι φωτογραφική η διάταξη, προφανώς έχετε κάποιον στο μυαλό σας- να είναι διοικητής και συνταξιούχος δικαστικός λειτουργός. Πώς θα τον επιλέγετε; Θα τον επιλέγει ο Υπουργός Δικαιοσύνης με τον Υπουργό Οικονομικών και με απλή σύμφωνη γνώμη της Επιτροπής Θεσμών και Διαφάνειας, που βέβαια μπορείτε, επειδή έχετε τα περισσότερα μέλη στην επιτροπή, να επιλέξετε όποιον θέλετε, δηλαδή θα είναι κυβερνητική επιλογή ένας άνθρωπος, ο διοικητής μίας αρχής που πρέπει να είναι ανεξάρτητη. Αυτό σε συνδυασμό με τον ν.4637/2019 για την άρση των διατάξεων δέσμευσης προϊόντων ξεπλύματος βρώμικου χρήματος που σπεύσατε να φέρετε και ο οποίος νόμος έχει ήδη δημιουργήσει τετελεσμένο, για παράδειγμα έχει αποδεσμευθεί η περιουσία του κ. Λαυρέντη Λαυρεντιάδη σύμφωνα με αυτόν τον νόμο που φέρατε, δημιουργεί πολλά εύλογα ερωτήματα, κύριε Υπουργέ, εύλογα ερωτήματα που σας κάλεσαν να απαντήσετε τόσο ο εισηγητής μας -και δεν έχετε απαντήσει ακόμα, ελπίζω στην ομιλία σας να μας διευκρινίσετε, να μας αιτιολογήσετε την επιλογή σας να φέρετε αυτή την τροπολογία-, εύλογα ερωτήματα που σας απευθύνει και η Ένωση Δικαστών και Εισαγγελέων η οποία δεν ξέρω αν το μάθατε μόλις ζήτησε την απόσυρση της τροπολογίας γιατί λέει -αυτολεξεί το αναφέρω- «θα πρέπει να δοθεί οριστικό τέλος στη λογική περί συγκοινωνούντων δοχείων της κρατικής εξουσίας που πληγώνει πάντα το κύρος μόνο της δικαστικής». Αυτά σας λέει σήμερα η Ένωση Δικαστών και Εισαγγελέων. Βέβαια, η Κυβερνητική σας Εκπρόσωπος σήμερα που ρωτήθηκε δήλωσε άγνοια γι’ αυτή την τροπολογία, ότι δεν τη γνωρίζει.

Να περάσω στην τροπολογία του κ. Χατζηδάκη, να του πούμε και χρόνια πολλά, να του δώσουμε συγχαρητήρια και για την τούρτα, ήταν εξαιρετική. Η τροπολογία του κ. Χατζηδάκη, με την οποία δικηγόροι και λογιστές θα μπαίνουν στον ΕΦΚΑ και θα βγάζουν συντάξεις, εκτός τού ότι είναι αντισυνταγματική και φυσικά προκύπτουν πολύ σοβαρά ζητήματα από τη δυνατότητα που δίνετε σε ιδιώτες να έχουν πρόσβαση και να επεξεργάζονται προσωπικά δεδομένα ιδιωτών, δεν λύνει και το πρόβλημα. Θα είναι διπλός κόπος για τους υπαλλήλους τα τμήματα απονομών συντάξεων, καθώς θα υποχρεούνται εντός τριάντα ημερών να ελέγξουν το σχέδιο προσωρινής ή οριστικής σύνταξης που θα τους παραδίδει ο πιστοποιημένος λογιστής ή δικηγόρος και ο έλεγχος αυτός δεν θα μπορεί να είναι δειγματοληπτικός.

(Στο σημείο αυτό κτυπάει το κουδούνι λήξεως του χρόνου ομιλίας του κυρίας Βουλευτού)

Ολοκληρώνω, κύριε Πρόεδρε.

Το αντικείμενο της απονομής συντάξεως είναι πολυσύνθετο. Ακόμα και οι δικηγόροι, αυτοί που μπορούν να ασχοληθούν και ξέρουν το αντικείμενο, είναι μετρημένοι στα δάκτυλα. Στην Καβάλα, σε μία πόλη που έχουμε εκατοντάδες δικηγόρους, αυτοί που ξέρουν πολύ καλά το αντικείμενο και θα μπορούν να λάβουν τέτοια ευθύνη είναι δύο με τρεις δικηγόροι. Αυτό είναι το ποσοστό και στην Αθήνα.

Επομένως δεν αρκεί ένα απλό σεμινάριο για να μπουν στον ΕΦΚΑ και να βγάζουν συντάξεις. Αυτό το λέω γιατί η ρύθμισή σας αποτελεί παγίδα για τους συναδέλφους μου. Δεν λέτε ποιος θα τους πληρώνει, πόσο θα τους πληρώνει και πότε θα τους πληρώνει. Γιατί να σας πω ότι σε περίπτωση διαδοχικής ασφάλισης ή σύνταξης με προσμέτρηση ξένου ασφαλιστικού φορέα ο χρόνος απονομής της σύνταξης και της έκδοσης του σχεδίου είναι πάνω από ένα έτος. Πότε θα πληρώνονται οι δικηγόροι και οι λογιστές και από ποιον βέβαια;

Όμως, αποτελεί παγίδα γιατί τους καταλογίζετε τα αχρεωστήτως καταβληθέντα ποσά, εφόσον υπάρχει αμέλεια –δεν μιλάω για δόλο, κανείς δεν πρόκειται να δείξει δόλο σε μία τέτοια περίπτωση- σε περίπτωση καταβολής από παραδρομή αχρεωστήτως συντάξεων. Αυτό δεν συμβαίνει βέβαια για τους υπαλλήλους του ΕΦΚΑ. Αυτοί δεν έχουν καμμία ευθύνη, όμως για τους δικηγόρους και για τους λογιστές που θα έλθουν για να βγάλουν ένα μεροκάματο, να κάνουν τη δουλειά του δημοσίου θα υπάρχει πολύ μεγάλος κίνδυνος να τους καταλογιστούν τεράστια ποσά. Και βέβαια, δεν διευκρινίζεται ποιο όργανο διοίκησης θα διερευνά τον βαθμό υπαιτιότητας του δικηγόρου και του λογιστή.

Επομένως η μόνη λύση για την επίσπευση της παροχής συντάξεως, της έκδοσης συντάξεων είναι η πρόσληψη μόνιμου προσωπικού για τη διεκπεραίωση των εκκρεμών συντάξεων που πραγματικά επί διακυβέρνησης της Νέας Δημοκρατίας έχουν εκτοξευθεί στα ύψη.

Είναι προφανές ότι δεν έχετε ιδέα, κύριε Υπουργέ, πώς λειτουργούν τα δικαστήρια, ότι ο κ. Χατζηδάκης δεν έχει ιδέα πώς λειτουργεί ο ΕΦΚΑ. Θα πρέπει οι δύο τροπολογίες, οι δύο κατάπτυστες σημερινές τροπολογίες να παρθούν πίσω και θα πρέπει να προσληφθεί μόνιμο προσωπικό τόσο στα δικαστήρια όσο και στον ΕΦΚΑ.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε την κ. Ελευθεριάδου.

Τον λόγο τώρα έχει ο Αναπληρωτής Υπουργός κ. Πέτσας προκειμένου να τοποθετηθεί επί της τροπολογίας με γενικό αριθμό 860 και ειδικό 52.

Κύριε Υπουργέ, έχετε τον λόγο.

**ΣΤΥΛΙΑΝΟΣ ΠΕΤΣΑΣ (Αναπληρωτής Υπουργός Εσωτερικών):** Θα ήθελα να υποστηρίξω την τροπολογία 860/52 από τις 20-4-2021 που έχει πέντε άρθρα. Το πρώτο άρθρο αφορά την παράταση ισχύος του προϋπολογισμού των ΟΤΑ Α΄ βαθμού. Όπως γνωρίζετε με το άρθρο 160 του Κώδικα Δήμων και Κοινοτήτων ο προϋπολογισμός κλείνει στο τέλος Μαρτίου του 2021 για το έτος 2020. Όμως, ορισμένοι δήμοι λόγω και της πανδημίας δεν κατέστη δυνατόν να έχουν κλείσει τον προϋπολογισμό τους μέχρι 31-3-2021 και γι’ αυτό κρίνεται επιβεβλημένη η παράταση για δύο μήνες μέχρι 31-5-2021.

Με το άρθρο 2 έχουμε τη ρύθμιση για τον μηχανισμό αποτροπής συσσώρευσης ληξιπρόθεσμων οφειλών προς τρίτους από τους οργανισμούς τοπικής αυτοδιοίκησης.

Με το άρθρο 107 του ν.4714/2020 προβλέπεται ότι εντός του Απριλίου οι ΟΤΑ είναι υποχρεωμένοι να καταθέσουν στο Ταμείο Παρακαταθηκών και Δανείων το σύνολο των ληξιπρόθεσμων υποχρεώσεων που έχουν δημιουργήσει μέχρι 31 Μαρτίου του τρέχοντος έτους.

Επειδή για πρώτη φορά έχουμε καταφέρει να μειώσουμε τα ληξιπρόθεσμα των δήμων κάτω από τα 100.000.000 ευρώ το 2020 και επειδή πρόκειται να προχωρήσουμε το επόμενο χρονικό διάστημα σε συνεργασία με το Υπουργείο Οικονομικών σε ένα πρόγραμμα ρύθμισης ληξιπροθέσμων ύψους 70.000.000 ευρώ, δίνουμε αναστολή στη διάταξη αυτή προκειμένου να εφαρμοστεί στην ουσία στο δεύτερο εξάμηνο καθώς θα τεθεί ως προθεσμία στους δήμους η εξόφληση των ληξιπρόθεσμων υποχρεώσεών τους μετά το νέο πρόγραμμα μέχρι τις 30-6-2021.

Όσον αφορά το άρθρο 3, μιλάμε για τέλη τοπικής αυτοδιοίκησης Α΄ βαθμού και συγκεκριμένα, το ποσοστό 5% που επιβάλλεται σε κέντρα διασκέδασης και γενικά σε αίθουσες με μουσική και ποτό. Αυτό το ποσοστό το εναρμονίζουμε με το ποσοστό 0,5%, που ισχύει για τα άλλα τέλη, σε άλλα καταστήματα υγειονομικού ενδιαφέροντος. Είναι προφανές ότι λόγω της πανδημίας τα έσοδα αυτών των χώρων έχουν καταρρεύσει.

Επίσης, είναι μια ευκαιρία να εναρμονίσουμε το τέλος αυτό πιλοτικά για δύο χρόνια, θέτοντας και ένα ελάχιστο ύψος καταβολής ύψους 3.000 ευρώ ετησίως για κάθε τέτοιου είδους κέντρο διασκέδασης προς τον δήμο. Στο τέλος αυτής της περιόδου θα αξιολογήσουμε την απόδοση αυτού του μέτρου και αυτής της παρέμβασης και, αν κριθεί ικανοποιητικό, θα το μονιμοποιήσουμε. Αλλιώς, θα επιστρέψουμε στην κατηγορία 5% που ίσχυε μέχρι τώρα.

Με το άρθρο 4 έχουμε τη λύση κοινωφελών επιχειρήσεων ΔΕΥΑ και των αμιγών επιχειρήσεων του π.δ.410/1995. Με τη ρύθμιση θεσπίζεται η δυνατότητα καταβολής ποσών που έχουν ήδη κατασχέσει το ελληνικό δημόσιο και οι ασφαλιστικοί οργανισμοί από τα συνυπεύθυνα πρόσωπα με την υπό εκκαθάριση επιχείρηση και συμπεριλαμβάνονται στην απόφαση αναδοχής του χρέους της εν λόγω επιχείρησης από τον οικείο δήμο. Επιπλέον, για τη διασφάλιση της οικονομικής εξυγίανσης των ΟΤΑ λαμβάνονται υπ’ όψιν και οι υποχρεώσεις προς το ελληνικό δημόσιο, τα ασφαλιστικά ταμεία και προς τρίτους κάθε είδους εταιρειών που λύονται και τις οποίες οι ΟΤΑ ή τα νομικά τους πρόσωπα έχουν συστήσει ή στις οποίες αυτοί και τα νομικά τους πρόσωπα συμμετέχουν, υπό την προϋπόθεση ότι, εφόσον συμμετέχουν τρίτοι εταίροι, λαμβάνεται υπ’ όψιν για την εφαρμογή της ρύθμισης μόνο το ποσοστό της συμμετοχής των ΟΤΑ ή των νομικών τους προσώπων.

Και τέλος, με το άρθρο 5, κύριε Πρόεδρε, έχουμε την ανάγκη έγκαιρης υλοποίησης των απαιτούμενων πολιτικών δράσεων για την αντιπυρική προστασία των δήμων εν όψει της νέας αντιπυρικής περιόδου. Η προετοιμασία αυτή καθιστά απολύτως απαραίτητη την αξιολογούμενη ρύθμιση για την παράταση και για το έτος 2021 της δυνατότητας απευθείας διάθεσης πιστώσεων από τους κεντρικούς αυτοτελείς πόρους των δήμων στους συνδέσμους δήμων για την κάλυψη αποκλειστικά των δράσεων πυροπροστασίας.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε, κύριε Υπουργέ.

Ορίστε, κύριε Χήτα, τι θέλετε να ρωτήσετε τον Υπουργό;

**ΚΩΝΣΤΑΝΤΙΝΟΣ ΧΗΤΑΣ:** Δύο παρατηρήσεις και θα θέλαμε το σχόλιο του κυρίου Υπουργού.

Στην τροπολογία σας, κύριε Υπουργέ, έχουμε εντοπίσει δύο σημεία, στα οποία θα θέλαμε μια παραπάνω διευκρίνιση, γιατί δεν μας χτύπησαν καλά, να πω την αλήθεια.

Δεν το αναφέρατε εσείς. Τώρα δεν ξέρω αν το ξεχάσατε ή το κάνατε με σκοπό. Επί των εσόδων των επιχειρήσεων που αναφέρατε –κι αναφέρομαι στο άρθρο 3 τώρα- μέχρι και τα καζίνα έχετε μέσα. Πώς μπορούμε δηλαδή να ψηφίσουμε για τα καζίνα; Να τα λυπηθούμε κιόλας;

Επίσης, στο άρθρο 4 για τις οφειλές των κοινωφελών επιχειρήσεων και ΔΕΥΑ και τα λοιπά, είναι δυνατόν να αναφέρεται εδώ μέσα ότι τα μέλη του δημοτικού συμβουλίου δεν διώκονται ποινικώς για την κατά το προηγούμενο εδάφιο αναδοχή του χρέους; Δηλαδή, ποιος θα πληρώσει για αυτά; Ποιος ευθύνεται για αυτό;

Είναι δύο απορίες που έχουμε. Πραγματικά, θα θέλαμε το σχόλιό σας.

**ΠΡΟΕΔΡΕΥΩΝ (Αθανάσιος Μπούρας):** Έγινε κατανοητό, κύριε Χήτα.

Ο Υπουργός κ. Πέτσας έχει το λόγο, προκειμένου να απαντήσει.

**ΣΤΥΛΙΑΝΟΣ ΠΕΤΣΑΣ (Αναπληρωτής Υπουργός Εσωτερικών):** Ευχαριστώ, κύριε Πρόεδρε.

Όσον αφορά το δεύτερο, έχει γίνει ήδη αναδοχή του χρέους των δήμων. Δεν είναι κάτι το οποίο είναι παράξενο. Για να μην υπάρχει αυτό το πρόβλημα με τα μέλη που εκπροσωπούσαν πριν στα διοικητικά συμβούλια αυτών των εταιρειών των δήμων που έχουν πλέον λυθεί, λύνεται αυτό το θέμα.

Όσον αφορά το άρθρο 3, δεν έχει γίνει καμμία αλλαγή στην υφιστάμενη, διάταξη παρά μόνο εναρμόνιση 5% στο 0,5% με το ελάχιστο ποσό καταβολής.

Και αυτό το θέμα που λέτε, που είναι μονιμότερου χαρακτήρα, θα το ξαναδούμε φυσικά.

**ΠΡΟΕΔΡΕΥΩΝ (Αθανάσιος Μπούρας):** Το λόγο τώρα έχει ο Βουλευτής του ΣΥΡΙΖΑ - Προοδευτική Συμμαχία κ. Μιλτιάδης Χατζηγιαννάκης. Αμέσως μετά το λόγο θα πάρει ο Υπουργός Εργασίας, ο κ. Χατζηδάκης.

Ορίστε, κύριε συνάδελφε, έχετε το λόγο.

**ΜΙΛΤΙΑΔΗΣ ΧΑΤΖΗΓΙΑΝΝΑΚΗΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, κύριε Υπουργέ, έτυχε και ήρθε η σειρά μου την ώρα που εισηγηθήκατε την τροπολογία. Λόγω της αρμοδιότητας εννοώ. Γενικότερα, είμαστε θετικοί στη συγκεκριμένη τροπολογία και με το άρθρο 1 και το άρθρο 2. Πρέπει να υπερψηφιστούν. Καλά κάνετε και τα φέρνετε.

Ιδίως για το άρθρο 2, να πούμε το εξής. Ξέρετε πότε θα φέρετε τη ρύθμιση των ληξιπρόθεσμων οφειλών; Και έχω και την ερώτηση με ποια μορφή θα είναι -γιατί την τελευταία φορά είχε νομοθετήσει η Κυβέρνησή σας με τον προηγούμενο Υπουργό, τον κ. Θεοδωρικάκο-, αν θα ισχύσει αυτό το σύστημα, το 60%-40% δηλαδή για τις ληξιπρόθεσμες οφειλές ή αν θα καταβληθεί όλο το ποσό των 70 εκατομμυρίων που μας είπατε, αν θα δοθεί στους δήμους ή θα πρέπει να συμμετέχουν με παρακράτηση των ΚΑΠ, όπως είχε φέρει παλαιότερα κ. Θεοδωρικάκος τον Σεπτέμβρη.

Στο άρθρο 3 αυτό δεν το κατάλαβα όπως το απαντήσατε. Γενικότερα, καταλαβαίνουμε ότι είναι μια πολύ δύσκολη περίοδος που έχουν μειωθεί τα έσοδα. Υπό αυτή την έννοια είμαστε θετικοί για το 2022 και το 2021 για τη μείωση του τέλους και να το εξετάσετε μετά. Δεν το θεωρούμε αρνητικό.

Στα καζίνα μένει ίδιο το ποσοστό; Δεν αλλάζει κάτι από το προηγούμενο ή το μειώνετε απλά στο 2% και όχι στο 0,5%; Αυτό μόνο να το δούμε, γιατί δεν το κατάλαβα στην απάντησή σας.

Και γενικώς, επειδή είδαμε από την έκθεση του Γενικού Λογιστηρίου του Κράτους ότι υπάρχει μια ζημία των δήμων προφανώς από τη μείωση του τέλους, την έχετε υπολογίσει; Μπορούμε να την καλύψουμε; Γιατί καταλαβαίνετε ότι τα οικονομικά των δήμων είναι σε τραγική κατάσταση, όπως είναι των περισσοτέρων, και του δημοσίου φυσικά, αλλά και των ιδιωτικών επιχειρήσεων.

Για το άρθρο 4, τη λύση των κοινωφελών και των ΔΕΥΑ, ούτως ή άλλως, από τη στιγμή που υπήρχε η μεταβατική περίοδος του «ΚΑΛΛΙΚΡΑΤΗ» το 2011 και 2012, υπήρχε πλήθος νομοθετικών διατάξεων που έδινε αυτή τη δυνατότητα, γιατί υπήρχε ένα πρόβλημα κυρίως καταβολής των ασφαλιστικών εισφορών. Άρα δεν είμαστε αρνητικοί σε αυτό.

Αυτό που σας ρώτησε ο κ. Χήτας, είναι: Έχετε εντοπίσει διώξεις αιρετών για αποδοχές εκ μέρους του δήμου; Γιατί αν έχετε εντοπίσει, εμείς δεν είμαστε αρνητικοί. Καταλαβαίνουμε ότι, όταν ένα δημοτικό συμβούλιο αποδέχεται χρέη της δικής του δημοτικής επιχείρησης και κυρίως για τα ασφαλιστικά ταμεία και προς το δημόσιο, αυτό ούτως ή άλλως επιτρεπόταν, αλλά αν το κάνετε για διευκρίνιση, δεν είμαστε αρνητικοί. Αλλά να το καταλάβω.

Προφανώς, στο άρθρο 5 είμαστε σύμφωνοι.

Νομίζω, το μόνο που έχουμε ως επιφύλαξη είναι για τα καζίνα, να μας απαντήσετε αν το μειώνετε ή όχι και με ποια αιτιολογία μειώνεται και για τα καζίνα.

Και το κυριότερο, να μας απαντήσετε αν υπάρχει δυνατότητα κάλυψης των απωλειών, αν έχετε υπολογίσει τις απώλειες ή είναι αυτό που έχουμε δει από το Γενικό Λογιστήριο του Κράτους από τους ΟΤΑ, και αν θα τα καλύψετε με κάποιο τρόπο αυτά, ιδίως για τα δύο έτη που θα είναι δύσκολο για τους ΟΤΑ. Και το 2021 θα είναι πάρα πολύ δύσκολο. Είναι προφανές.

Δεν έχω άλλα ζητήματα σε σχέση με την τροπολογία. Γιατί εδώ έχω και την ιδιότητα του δικηγόρου και ανθρώπου που μεγάλωσε λίγο πολύ μέσα στα δικαστήρια.

Κύριε Υπουργέ, είδατε και από όλη τη διαδικασία, από ό,τι είδαμε και εμείς -δεν μπορέσαμε να παρακολουθήσουμε διά ζώσης, αλλά παρακολουθήσαμε εκ των υστέρων- όλη τη διαβούλευση και όλη τη στάση που κράτησε, νομίζω, το μεγαλύτερο μέρος της Αντιπολίτευσης. Έγινε μία συζήτηση καλή, γιατί καταλαβαίνουμε ότι είναι ζητήματα τα οποία πρέπει να λυθούν.

Όμως, στην πραγματικότητα -σας το είπαν πριν, νομίζω, οι περισσότεροι συνάδελφοι της Αντιπολίτευσης- ένα πρόβλημα το οποίο αντιμετωπίζουμε και στο οποίο δεν φαίνεται να έρχεται λύση είναι πραγματικά το πρόβλημα της υποστελέχωσης. Εδώ και χρόνια, ιδίως εμείς οι νομικοί ακούμε ότι υπάρχει πρόβλημα στην απονομή της δικαιοσύνης, στην ταχύτητα έκδοσης αποφάσεων, στην εφαρμογή τους. Στην πραγματικότητα, όποιος σχετίζεται έστω και παρεμπιπτόντως με τη δικαιοσύνη και με τη διαδικασία έκδοσης αποφάσεων καταλαβαίνει ότι το πρόβλημα της υποστελέχωσης ιδίως στην επαρχία αλλά και στην Αθήνα και στην Ευελπίδων, αν πάμε, και στο εφετείο είναι τεράστιο.

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Δικαιοσύνης):** Στην Ευελπίδων είναι το μεγαλύτερο.

**ΜΙΛΤΙΑΔΗΣ ΧΑΤΖΗΓΙΑΝΝΑΚΗΣ:** Είναι τεράστιο. Πραγματικά, είναι τεράστιο. Το ξέρετε και χαίρομαι που το έχετε εντοπίσει. Δεν είναι μόνο τα κτηριακά. Το είπανε σχεδόν όλοι οι συνάδελφοί μας. Ειλικρινά σας μιλάω, αν σας πάω στο Ειρηνοδικείο της Κύμης, ντρέπεσαι να μπεις μέσα. Όχι αν είσαι δικηγόρος, αν είσαι ο οποιοσδήποτε, ντρέπεσαι να μπεις μέσα. Πέφτουν οι σοβάδες. Δεν έχει τουαλέτες. Και φαντάζομαι, αυτή η εικόνα ειρηνοδικείων είναι σε όλη την Ελλάδα.

Δυστυχώς μέσα στα μνημόνια έγινε κάτι χωρίς μεγάλη λογική κατά την εκτίμησή μου. Γιατί τότε είχαμε αντιδράσει πάρα πολύ οι περισσότεροι δικηγορικοί σύλλογοι στο κλείσιμο πάρα πολλών ειρηνοδικείων, ανεξαρτήτως από αυτά που προσέφεραν.

Παραδείγματος χάριν, τότε είχαμε κάνει παράσταση στον τότε Υπουργό Δικαιοσύνης, τον κ. Ρουπακιώτη, για το κλείσιμο του Ειρηνοδικείου της Σκύρου, το οποίο δεν είχε καμμία λογική, αν εξαιρέσετε τις μνημονιακές απαιτήσεις –υποτίθεται- για μια εξοικονόμηση. Μόνιμο υπάλληλο είχε, ιδιόκτητο κτήριο είχε, καινούργιο κτήριο και ανακαινισμένο. Και τελικά, έκλεισε για να πρέπει να ταξιδεύουν νησιώτες από πάρα πολλά νησιά κάθε φορά. Καταλαβαίνετε, τι σημαίνει αυτό και για την οικονομία, αλλά και για την άμεση εξυπηρέτηση του πολίτη.

Νομίζω ότι πρέπει να τα δείτε αυτά τα ζητήματα. Χωρίς πρόσληψη προσωπικού, μόνιμου προσωπικού, στα δικαστήρια, χωρίς την υποβοήθηση των όλων των δικαστικών λειτουργών δεν μπορεί να υπάρξει απονομή δικαιοσύνης, όπως αυτή που θέλουμε. Πρέπει να το δείτε. Καλοί είναι οι κώδικες. Καλές είναι όλες οι διαδικασίες, αλλά δεν λύνουν το πρόβλημα επ’ ουδενί. Πρέπει να το λύσουμε και να μη γυρίζουμε γύρω, γύρω από τα ίδια προβλήματα, που εδώ και πάνω από δέκα χρόνια ακούμε.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Αθανάσιος Μπούρας):** Κι εμείς σας ευχαριστούμε και για τη συνέπεια στον χρόνο.

Τον λόγο έχει ο κ. Πέτσας, για ένα λεπτό.

**ΣΤΥΛΙΑΝΟΣ ΠΕΤΣΑΣ (Αναπληρωτής Υπουργός Εσωτερικών):** Τρία σημεία ως γρήγορες απαντήσεις.

Όσον αφορά το θέμα του 2% για τα καζίνα, επειδή το είπε πριν και ο κ. Χήτας και τώρα και ο κ. Χατζηγιαννάκης, είναι ρητή η διατύπωση ότι παραμένει για τα καζίνα στο 2%, όπως ίσχυε. Δεν ήταν 5% για τα καζίνα. Γι’ αυτό, το επαναλαμβάνει η διάταξη. Αν δείτε την πέμπτη παράγραφο της διάταξης, παραμένει στο 2%, όπως ίσχυε. Δεν πάει στο 0,5%. Παραμένει εκεί που ήταν για τα καζίνα.

Όσον αφορά για το θέμα των επιχειρήσεων των ΟΤΑ, ναι, έχουν γίνει κατασχέσεις σε πρόσωπα. Γι’ αυτόν το λόγο, προχωρούμε σε αυτή διαδικασία, γιατί δεν υπάρχει λόγος δεδομένου ότι υπάρχει αναδοχή του χρέους από τον οικείο δήμο και δεν χρειάζεται να συνεχίζεται η κατάσχεση στο πρόσωπο του επικεφαλής κάποιου οργανισμού του δήμου.

Όσον αφορά το θέμα της νέας ρύθμισης, εξετάζουμε να είμαστε λίγο πιο γενναιόδωροι, προκειμένου να έχουμε ένα κίνητρο προς τους δήμους, να εξοφλήσουν έγκαιρα και πάντως μέχρι τις 30 Ιουνίου όλες τις ληξιπρόθεσμες υποχρεώσεις τους. Γι’ αυτό προχωρούμε σε αυτή τη γενναία χρηματοδότηση ξανά. Θα δούμε ακριβώς το ποσοστό στην υπουργική απόφαση που θα ακολουθήσει σε λίγες μέρες.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε, κύριε Υπουργέ.

Τον λόγο έχει ο Υπουργός Εργασίας, ο κ. Χατζηδάκης, προκειμένου να τοποθετηθεί επί της τροπολογίας με γενικό αριθμό 865 και ειδικό αριθμό 54.

Ορίστε, κύριε Υπουργέ, έχετε τον λόγο.

**ΚΩΝΣΤΑΝΤΙΝΟΣ ΧΑΤΖΗΔΑΚΗΣ (Υπουργός Εργασίας και Κοινωνικών Υποθέσεων):** Ευχαριστώ, κύριε Πρόεδρε, θα χρειαστώ λίγο παραπάνω χρόνο του αναμενόμενου λόγω τού ότι η τροπολογία, ανεξαρτήτως πώς τοποθετείται κανείς απέναντί της, προξενεί ένα ευρύτερο ενδιαφέρον.

Θέλω, λοιπόν, να πω ξεκινώντας ότι ο κ. Κεγκέρογλου που μίλησε λίγο πριν από εμένα, εκ μέρους του Κινήματος Αλλαγής, είχε δίκιο στο ότι το πρόβλημα των εκκρεμών συντάξεων δεν υπήρχε παλιότερα ή δεν υπήρχε στην έκταση που υπάρχει σήμερα.

Η αλήθεια είναι -και παρακαλώ, όλοι να σκαλίσετε τη μνήμη σας- ότι το 2000, το 2005, ακόμα και το 2010 και το 2015 το πρόβλημα υπήρχε πολύ λιγότερο. Ο κ. Κεγκέρολγου ανέφερε δύο νούμερα, είπε για ογδόντα πέντε χιλιάδες εκκρεμείς συντάξεις το 2012 και για εκατόν ογδόντα εννέα χιλιάδες το 2019. Τι συνέβη ανάμεσα στο 2012 και στο 2019;

Εκείνο που έγινε ήταν η φύρδην μίγδην συγχώνευση του ΕΦΚΑ, διάφορα ταμεία, επί της αρχής κάτι που θα μπορούσε να πει κανείς ότι μπορεί και να μην ήταν λάθος, αλλά έγινε χωρίς κανένα σχέδιο, χωρίς καμμία προοπτική, με αποτέλεσμα να μπλέξουν τα λογισμικά, να μπλέξουν τα πρώην ταμεία, να μπλέξουν οι υπάλληλοι και στο τέλος, να μπλέξουν οι συνταξιούχοι, οι οποίοι έβλεπαν -και βλέπουν- τις συντάξεις τους που απονεμόταν χωρίς καθυστέρηση ή με κάποια μικρότερη καθυστέρηση στο παρελθόν να απονέμονται από το 2016 και μετά με όλα τα προβλήματα, τα οποία σήμερα παρατηρούμε.

Το ασφαλιστικό μας σύστημα δεν ήταν ποτέ τέλειο, ούτε οι ασφαλιστικοί οργανισμοί. Ο ΕΦΚΑ είναι διάδοχος, μεταξύ των άλλων, του πρώην ΙΚΑ, του πρώην ΤΕΒΕ κ.λπ.. Δεν νομίζω ότι όλοι έχουμε τις καλύτερες αναμνήσεις από αυτά τα ταμεία. Όμως, όπως ξέρετε, εκτός από το κακό υπάρχει και το χειρότερο.

Με τον ΣΥΡΙΖΑ, λοιπόν, υπήρξε αυτή η μεγάλη «επιτυχία» και φτάσαμε, όταν έγινε η αλλαγή σκυτάλης το καλοκαίρι του 2019, η κυβέρνηση του ΣΥΡΙΖΑ να παραδώσει στην Κυβέρνηση της Νέας Δημοκρατίας συνολικά ένα εκατομμύριο πενήντα εννέα χιλιάδες εκκρεμείς ασφαλιστικές υποθέσεις, όχι μόνο συντάξεις, αλλά επιδόματα, αναδρομικά που εκκρεμούσαν, συντάξεις χηρείας κ.λπ..

Ξεκίνησε, λοιπόν, η προσπάθεια από την Κυβέρνηση της Νέας Δημοκρατίας, με Υπουργό τότε τον Γιάννη Βρούτση, να αντιμετωπιστεί το θέμα. Το 2020, οι συντάξεις, οι οποίες δόθηκαν ήταν 31% παραπάνω απ’ ό,τι το 2019. Μετρημένα στοιχεία και μη αμφισβητούμενα. Λύθηκε το θέμα; Δεν είμαστε ΣΥΡΙΖΑ, για να ισχυριζόμαστε ότι όλα έχουν λυθεί επί των ημερών μας και να κάνουμε το μαύρο άσπρο. Εμείς ευθέως λέμε ότι προφανώς το θέμα είναι μεγάλο, δεν έχει λυθεί και επιχειρούμε, όχι με μεγάλα λόγια, αλλά με σχέδιο ν’ αντιμετωπίσουμε αυτό το ζήτημα.

Τι έχουμε κάνει και τι κάνουμε; Πριν πάω εγώ στο Υπουργείο είχε αποφασιστεί, είχε περάσει μια ρύθμιση, έτσι ώστε οι υπάλληλοι του ΕΦΚΑ που δουλεύουν στις συντάξεις και δουλεύουν έξτρα, βγάζοντας παραπάνω συντάξεις, να παίρνουν παραπάνω αποζημιώσεις. Και αυτό έχει δρομολογηθεί και προχωρεί. Επίσης, πριν πάω εγώ στο Υπουργείο, είχε αποφασιστεί -και προχώρησε- η μονιμοποίηση κάποιων συμβασιούχων του ΕΦΚΑ, οι οποίοι ήταν επί χρόνια εκεί, στον ΕΦΚΑ, και οι οποίοι δουλεύουν σε μεγάλο βαθμό στην έκδοση των συντάξεων πλέον. Εκτός αυτού, αποφασίστηκε, και σε λίγες μέρες αυτό θα πάρει σάρκα και οστά, να πάρουμε χίλια επτακόσια κομπιούτερς στον ΕΦΚΑ.

Γελάω πικρά, διότι, ενώ έγινε η εκσυγχρονιστική –υποτίθεται- τομή, η συγχώνευση του ΕΦΚΑ, τα κομπιούτερς που υπάρχουν στον ΕΦΚΑ είναι Windows 2000, τελείως ξεπερασμένης τεχνολογίας. Σε κάθε υποκατάστημα υπάρχει ουσιαστικά ένα κομπιούτερ συνδεδεμένο με το κεντρικό σύστημα, ο υπάλληλος που έχει την αρμοδιότητα και αυτό το κομπιούτερ φωτοτυπεί και μοιράζει τις φωτοτυπίες στους άλλους συναδέλφους του, προκειμένου να βγάλουν τις συντάξεις ή να ασχοληθούν με άλλα ζητήματα των ασφαλισμένων.

Αυτή είναι η κατάσταση την οποία παραλάβαμε και την οποία αντιμετωπίζουμε. Τα κομπιούτερς θα αρχίσουν να εγκαθίστανται τον Μάιο. Και θα χρειαστεί κατά πάσα πιθανότητα να παραγγείλουμε κι άλλα κομπιούτερς, έτσι ώστε ν’ αλλάξει ο οργανισμός ταχύτητες.

Εκτός αυτού, προχωρούμε μέσω ΑΣΕΠ την πρόσληψη εκατό νέων συμβασιούχων οικονομολόγων, οι οποίοι θα προσληφθούν με συμβάσεις έργου και θα πληρώνονται ανά σύνταξη που βγάζουν, έτσι ώστε να έχουν κίνητρο να βγάζουν περισσότερες συντάξεις, για να βοηθήσουν και αυτοί. Εκτός αυτού, προχωρεί η πρόσληψη εκατό συνταξιούχων του ΕΦΚΑ, προσφάτως συνταξιοδοτηθέντων, οι οποίοι και αυτοί από την πλευρά τους θα αντιμετωπίσουν αυτό το ζήτημα. Διότι σύμφωνα με τα τελευταία στοιχεία που μου έχει δώσει ο ΕΦΚΑ, εκατόν πενήντα πέντε χιλιάδες συντάξεις ήταν τον Ιανουάριο. Τώρα είναι εκατόν τριάντα εννέα. Στόχος μας, φυσικά, είναι οι συντάξεις να πέσουν, να ρυθμιστούν με τρόπο, ο οποίος θα αρμόζει σε ένα σύγχρονο ευρωπαϊκό κράτος.

Στο πλαίσιο, λοιπόν, αυτής της γενικότερης προσπάθειας που κάνουμε και για την οποία ήθελα να ενημερώσω και το Σώμα και τις Ελληνίδες και τους Έλληνες, προχωρούμε σήμερα στην κατάθεση αυτής της τροπολογίας που τώρα συζητάμε και η οποία έχει επτά πολύ συγκεκριμένες ρυθμίσεις τις οποίες σε τίτλους θα ήθελα να μοιραστώ μαζί σας. Θα σταθώ λίγο παραπάνω στους πιστοποιημένους δικηγόρους και λογιστές που έχουν προκαλέσει και το ενδιαφέρον της Αίθουσας.

Η πρώτη ρύθμιση είναι η επέκταση του θεσμού της προσυνταξιοδοτικής βεβαίωσης σε όλα τα πρώην ταμεία, συμπεριλαμβανομένου δηλαδή και του ΟΓΑ, αλλά και στις περιπτώσεις διαδοχικής ασφάλισης. Στη διαδοχική ασφάλιση καθιστούμε την προσυνταξιοδοτική βεβαίωση υποχρεωτική από την έναρξη λειτουργίας του μητρώου των πιστοποιημένων, ώστε να συνυποβάλλεται με την αίτηση συνταξιοδότησης, διότι η διαδοχική ασφάλιση είναι ένα μεγάλο πρόβλημα που αντιμετωπίζει καθημερινά ο ΕΦΚΑ.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού)

Κύριε Πρόεδρε, σας προειδοποίησα ότι θα χρειαστώ λίγο χρόνο παραπάνω.

Το δεύτερο το οποίο κάνουμε είναι ότι λύνουμε με αυτή την τροπολογία το ζήτημα του χρόνου ασφάλισης στον ΟΓΑ που αμφισβητείται από τον ΟΑΕΕ για τους ασφαλισμένους προ του 2017. Είναι διάφορες απίθανες περιπτώσεις. Είναι μια ιστορία πιθανών περιπτώσεων ο ΕΦΚΑ. Εγώ που έχω χειριστεί διάφορα θέματα κατά καιρούς, νόμιζα -το έχω πει και δημόσια- ότι το χειρότερο ήταν ο ΟΣΕ από όσα έχω χειριστεί, αλλά μακράν το μεγαλύτερο πρόβλημα είναι ο ΕΦΚΑ.

Ο χρόνος, λοιπόν, αυτός αναγνωρίζεται ως νόμιμος διανυθής στον ΟΓΑ, όποτε κι αν καταγράφηκε, ώστε να μην υπάρχουν αμφισβητήσεις που παγώνουν την απονομή σε αυτή την κατηγορία των ασφαλισμένων.

Η τρίτη ρύθμιση που φέρνουμε έχει να κάνει με τον χρόνο ασφάλισης των δημοσίων υπαλλήλων. Ως προς αυτό το θέμα, λοιπόν, εξοπλίζουμε νομοθετικά το λεγόμενο ΔΑΥΚ, είναι το δελτίο ατομικής και υπηρεσιακής κατάστασης των δημοσίων υπαλλήλων, ακόμα και αν δεν έχει εκδοθεί ηλεκτρονικά, ώστε ο χρόνος ασφάλισης που προκύπτει από αυτό να μη χρειάζεται να καταμετράται εκ νέου μετά την αίτηση συνταξιοδότησης, όπως συνέβαινε μέχρι σήμερα.

Η τέταρτη ρύθμιση έχει να κάνει με ένα θέμα που έχει τεθεί ευρύτερα και από πολλούς ενδιαφερόμενους και από τα μέσα ενημέρωσης. Μιλάμε για τον υπολογισμό των οφειλών στο πρώην ταμεία, που επίσης αποτελεί προστάδιο της απονομής. Πρέπει να αντιμετωπιστεί αυτό το θέμα προκειμένου να προχωρήσει η συνταξιοδότηση. Εδώ απλοποιούμε με τον τρόπο υπολογισμού τους θέτοντας όριο το ποσό των 20.000 ευρώ συμπεριλαμβανομένων προσαυξήσεων και λοιπά, για όλα τα ταμεία πλην του ΟΓΑ που το όριο παραμένει στις 6.000 ευρώ.

Εδώ τι συνέβαινε; Για να το κάνω απλούστερο. Σου έλεγε το δημόσιο ότι για να πάρεις σύνταξη δεν πρέπει να χρωστάς πάνω από 20.000, αλλά δεν το έλεγε ενιαία όπως το λέμε τώρα. Έλεγε «14.000 οφειλές και 6.000 προσαυξήσεις», με αποτέλεσμα η ρύθμιση να μην είναι ευέλικτη και να μένουν αρκετοί άνθρωποι, καθώς υπολογίζονταν χωριστά τα δύο στοιχεία, οι οποίοι δεν έπαιρναν σύνταξη. Ενώ με τη ρύθμιση που τώρα φέρνουμε, αυτοί θα πάρουν σύνταξη.

Η πέμπτη ρύθμιση έχει να κάνει με την ταχεία εκκαθάριση των αιτήσεων συνταξιοδότησης και την προσπάθεια να λύνονται οι εκκρεμότητες ακόμα και πριν από την αίτηση συνταξιοδότησης. Εδώ περιορίζουμε την προθεσμία υποβολής των δικαιολογητικών στον ΕΦΚΑ σε έναν μήνα από την ώρα που θα κάνεις την αίτηση συνταξιοδότησης και όχι σε έξι μήνες όπως ήταν μέχρι σήμερα. Γιατί αντιλαμβάνεστε ότι αν θέλει ο συνταξιούχος να πάρει γρήγορα σύνταξη, πρέπει και αυτός να υποβάλει γρήγορα τα δικαιολογητικά. Όλοι πρέπει να συμβάλουμε σε αυτή την προσπάθεια. Νομίζω ότι είναι μια ρύθμιση που όλοι –υποθέτω- θα συμφωνείτε.

Πριν περάσω στους πιστοποιημένους λογιστές και δικηγόρους, φέρνουμε και μία ρύθμιση που καθιστούμε υποχρεωτική την προσωρινή σύνταξη. Είναι πολύ σημαντική ρύθμιση. Δεν έχει τονιστεί ίσως όσο θα έπρεπε. Οι προσωρινές συντάξεις είναι ένα σχετικά σημαντικό ποσοστό. Είναι ανάλογα με το πρώην ταμείο, το 50% του μισθού που θα έπαιρνες το 2011 ή το 70% της σύνταξης που θα πάρεις κανονικά κ.λπ.. Σήμερα λιγότερο από το ένα τρίτο των ασφαλισμένων παίρνουν προσωρινή σύνταξη. Προσέξτε, δεν μιλάω για τις προκαταβολές εθνικών συντάξεων στις οποίες προχωρήσαμε και οι οποίες θα καταβληθούν την επόμενη βδομάδα μαζί με τα αναδρομικά. Δεν μιλάω γι’ αυτό που είναι ένα μέτρο, επίσης, ανακούφισης το πήραμε. Μιλάω για την προσωρινή σύνταξη, η οποία ήταν εν πολλοίς προαιρετική. Την καθιστούσε υποχρεωτική έτσι ώστε ο συνταξιούχος να παίρνει γρήγορα ένα ποσό το οποίο θα του επιτρέπει να ζει με όσο μεγαλύτερη αξιοπρέπεια επιτρέπει η προσωρινή σύνταξη. Άρα νομίζω χωρίς καμμία αμφιβολία ότι είναι ένα μέτρο υπέρ του συνταξιούχου.

Κλείνω την παρουσίαση της τροπολογίας με το επίμαχο θέμα, το θέμα δηλαδή των πιστοποιημένων επαγγελματιών. Είναι κάτι το οποίο εισάγεται για πρώτη φορά στην Ελλάδα. Ίσχυε για τους μηχανικούς της πολεοδομίας που βγάζουν πιστοποιητικά στη θέση των πολεοδομικών. Το 2011 το ΠΑΣΟΚ το εισήγαγε, κύριε Κατρίνη. Και δεν είδα καμμία κυβέρνηση από όσες κυβέρνησαν στη , συμπεριλαμβανομένης της κυβέρνησης του ΣΥΡΙΖΑ, να καταργήσει αυτό το μέτρο. Υπάρχει το μέτρο για τα φορολογικά πιστοποιητικά στις εφορίες. Το εισήγαγε η κυβέρνηση Παπαδήμου. Δεν είδα να το καταργήσει καμμία κυβέρνηση από αυτές που κυβέρνησαν στη συνέχεια. Οι λογιστές που βγάζουν τα φορολογικά πιστοποιητικά.

Τι λέμε, λοιπόν, εδώ. Λέμε ότι είναι απαράδεκτο να υπάρχουν τόσες πολλές εκκρεμείς συντάξεις στην Ελλάδα της Ευρώπης του 2021 και ρίχνουμε όλα τα όπλα στη μάχη. Νομιμοποιούνται υπάλληλοι, προχωρεί η πρόσληψη συμβασιούχων, παίρνουμε καινούργια κομπιούτερς, εκσυγχρονίσουμε τον ΕΦΚΑ, προχωρεί σταδιακά προφανώς η έκδοση ψηφιακών συντάξεων. Αλλά για να τελειώνει μια ώρα αρχύτερα το θέμα λέμε να βάλουμε στη μάχη και πιστοποιημένους λογιστές και δικηγόρους.

Άλλωστε είναι κοινό μυστικό -όλοι στην Ελλάδα ζούμε- ότι πολλοί λογιστές ή δικηγόροι, όχι επισήμως αλλά ανεπισήμως, λειτουργούσαν βοηθητικά μέχρι τώρα σε συνταξιούχους, χωρίς να έχουν δικαίωμα υπογραφής, προκειμένου να βγει η σύνταξη τους. Λοιπόν, αυτό που γινόταν από το παράθυρο λέμε πάρα πολύ απλά να γίνεται κανονικά και από την πόρτα με μόνους ωφελούμενους τους ίδιους τους συνταξιούχους και ως ένα αποφασιστικό χτύπημα στη γραφειοκρατία.

Γιατί να πούμε όχι; Ποιο είναι το πρόβλημα; Πώς εφαρμόζεται το μέτρο; Άκουσα μια συνάδελφο του ΣΥΡΙΖΑ προηγουμένως να λέει ότι θα έχουμε πρόβλημα με τα προσωπικά δεδομένα μας. Πέραν των όποιων διατάξεων υπάρχουν μέσα στην τροπολογία για τα προσωπικά δεδομένα, ας το δούμε με κοινή λογική, υπάρχει η πρόβλεψη ότι από το μητρώο των πιστοποιημένων δικηγόρων και λογιστών που θα έχουν εκπαιδευτεί γι’ αυτή τη δουλειά θα πηγαίνει ο συνταξιούχος μόνος του, ο ασφαλισμένος και θα διάλεγε ποιον λογιστή ή ποιον δικηγόρο θέλει άρα. Άρα από την ώρα που τον διαλέγει μόνος του και τον εμπιστεύεται μόνος του, ποιο είναι, αλήθεια, το θέμα των προσωπικών δεδομένων; Μόνος του τού δίνει εξουσιοδότηση να δει το φάκελό του. Δεν πάει ο δικηγόρος ή ο λογιστής θα ανοίξει το φάκελο παρά τη θέληση του οποιουδήποτε ασφαλισμένου.

Υπάρχει κι άλλη ένσταση που την άκουσα το πρωί κάπου σε ένα κανάλι. Οι υπάλληλοι του ΕΦΚΑ, λέει, θα αναγκάζονται να συμφωνούν σε κάτι για το οποίο οι ίδιοι δεν έχουν ανάμειξη. Μα, είναι ξεκάθαρη η ρύθμιση στην τροπολογία, ότι οι υπάλληλοι που εκδίδουν πράξεις απονομής σύνταξης, κύριας ή επικουρικής ή εφάπαξ, με βάση τα σχέδια και τις βεβαιώσεις των λογιστών και των δικηγόρων δεν έχουν καμμία ευθύνη για εγγραφές και ενδείξεις των πράξεων που οφείλονται σε σφάλματα των βεβαιώσεων. Άρα δεν υπάρχει καμμία ευθύνη των υπαλλήλων.

Ποιοι έχουν ευθύνη; Θα έχουν ευθύνη οι ίδιοι οι λογιστές και οι δικηγόροι. Και προβλέπει η τροπολογία ότι θα γίνονται δειγματοληπτικοί έλεγχοι τουλάχιστον στο 5% των πράξεων που εκδίδονται και στη συνέχεια, εάν διαπιστωθούν λάθη, υπάρχει τιμωρία, θα υπάρχουν «καμπάνες», είτε σε περιπτώσεις που αυτό γίνεται εξ αμελείας είτε εκ δόλου ή βαριάς αμέλειας. Στη δεύτερη περίπτωση, βεβαίως, θα είναι αρκετά αυστηρότερες οι ποινές.

Αντιμετωπίζεται, λοιπόν, και αυτό το ζήτημα. Δεν μπορώ, λοιπόν, να καταλάβω ποιες είναι οι ενστάσεις που διατυπώνονται από την Αντιπολίτευση. Εδώ μιλάμε για μία καινούργια ιδέα που έρχεται να προστεθεί στα όπλα που χρησιμοποιούμε για να επιταχυνθεί η έκδοση των συντάξεων. Θα υπάρχουν πιστοποιημένοι λογιστές και δικηγόροι, ειδικά εκπαιδευμένοι γι’ αυτό, οι οποίοι θα επιλέγονται από τον ίδιο τον ασφαλισμένο, που θα μπορούν να κάνουν μία σειρά από βασικές πράξεις που σήμερα διενεργούνται από τον ΕΦΚΑ, όπως να διαπιστώνουν τον χρόνο ασφάλισης στις οφειλές, να εκδίδουν προσυνταξιοδοτικές βεβαιώσεις και σχέδιο προσωρινής και οριστικής σύνταξης και οι οποίοι –γιατί και αυτό το άκουσα- θα αποζημιώνονται από τον ΕΦΚΑ και όχι από τον συνταξιούχο κατ’ αποκοπή, ανάλογα με τη δυσκολία της πράξης.

Αυτή, λοιπόν, είναι η ρύθμιση. Βεβαίως, επειδή έχω κάμποσα χρόνια πια στην πολιτική, στην Ελλάδα τίποτα δεν με εκπλήσσει. Περιμένω στο πλαίσιο του πολιτικού διαλόγου να ακούσω και τα πιο απίθανα πράγματα. Δεν ήθελε η Κυβέρνηση κανένα «μπράβο» ούτε και καμμία «συγγνώμη» από τον ΣΥΡΙΖΑ για το θαυμάσιο κατόρθωμα της συγχώνευσης του ΕΦΚΑ, αλλά, αν μη τι άλλο, να αναγνωρίσουμε τα αυτονόητα. Είναι μία μικρή επανάσταση η ρύθμιση αυτή για τη συμμετοχή πιστοποιημένων δικηγόρων και λογιστών. Είναι σίγουρα μία λύση έξω από το κουτί, η οποία όμως θα λειτουργήσει.

Μου λέτε: «Και γιατί δεν προσλαμβάνετε υπαλλήλους;». Πρώτον, σας είπα ότι προσλαμβάνουμε και, δεύτερον, το θέμα μας είναι τώρα. Δεν έχουμε ένα θέμα το οποίο θα κρατήσει –αλίμονο- πέντε, δέκα ή τριάντα χρόνια. Τώρα, λοιπόν, που έχουμε ένα μεγάλο πρόβλημα, θα πρέπει να ρίξουμε όλα τα όπλα στη μάχη, να ασχοληθούν και οι δικηγόροι και οι λογιστές, να αποκλιμακωθεί το θέμα και να αντιμετωπιστεί. Αυτό λέει η λογική. Ή μήπως όχι;

Επομένως πραγματικά θέλω να ρωτήσω το εξής: Ποιος είναι ο λόγος –εκτός από μία εμπαθή Αντιπολίτευση που λέει «όχι σε όλα»- που αρνείστε και μάλιστα κατακεραυνώνετε αυτή τη ρύθμιση; Σκεφτείτε κι εσείς και μαζί σας και οι Έλληνες πολίτες με ποιον είστε τελικά! Είστε με τους συνταξιούχους που θέλουν να πάρουν μία ώρα αρχύτερα τη σύνταξή τους, ανεξάρτητα από το ποιος βγάζει τη σύνταξη ή είστε με το τέρας της γραφειοκρατίας; Οι ιδεοληψίες σας είναι τόσο ισχυρές και η εμπάθειά σας απέναντι στην Κυβέρνηση τόσο μεγάλη που δεν σας επιτρέπει να δείτε το αυτονόητο;

Το μόνο που κάνετε είναι να εκθέτετε τους εαυτούς σας. Δικαίωμά σας είναι να το κάνετε. Εγώ δεν θα προστατέψω την κομματική σας αξιοπιστία. Εμείς ξέρουμε ότι έχουμε ένα μεγάλο πρόβλημα να αντιμετωπίσουμε και είμαστε αποφασισμένοι να το αντιμετωπίσουμε με νέες ιδέες και απλή λογική. Κι έτσι θα προχωρήσουμε.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε, κύριε Υπουργέ.

**ΙΩΑΝΝΗΣ ΡΑΓΚΟΥΣΗΣ:** Κύριε Πρόεδρε, θέλω τον λόγο.

**ΠΡΟΕΔΡΕΥΩΝ (Αθανάσιος Μπούρας):** Αφήστε, κύριε Ραγκούση. Θα καθορίσω διαδικασία, για να είμαστε όλοι εντάξει. Μη μου σηκώνετε το χέρι. Τη διαδικασία την ξέρω εγώ.

**ΙΩΑΝΝΗΣ ΡΑΓΚΟΥΣΗΣ:** Ερωτήσεις θα ήθελα να κάνω μόνο, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Σας παρακαλώ! Με αφήνετε να μιλήσω ή δεν έχω το δικαίωμα;

Η διαδικασία είναι η εξής: Επί της τοποθέτησης του Υπουργού, για τη συγκεκριμένη και μόνο τροπολογία τον λόγο μπορούν να πάρουν για δύο λεπτά μόνο οι εισηγητές και οι Κοινοβουλευτικοί Εκπρόσωποι, όσοι επιθυμούν, προκειμένου να ζητήσουν διευκρινίσεις. Τα υπόλοιπα θα τα κάνετε επί των τοποθετήσεών σας. Οι δε εισηγητές και οι ειδικοί αγορητές θα το κάνουν κατά τη διάρκεια της δευτερολογίας τους. Πιο σαφής, δηλαδή, δεν μπορώ να γίνω.

Με την ευκαιρία, θα ήθελα να πω, επειδή νομίζω ότι μου ζητήσατε τον λόγο για την ομιλία σας, κύριε Ραγκούση, εδώ κατά πάγια τακτική έρχονται οι Κοινοβουλευτικοί Εκπρόσωποι, ζητούν τον λόγο και καθορίζουν μία ώρα. Ο κ. Κατρίνης ήρθε από το πρωί ή τουλάχιστον από τις δώδεκα που ανέλαβα εγώ, μου ζήτησε, διότι υπάρχει κάποιος λόγος, να μιλήσει στις τρεις ή περίπου εκείνη την ώρα, γιατί αυτό δεν επιτυγχάνεται πάντα ακριβώς. Μετά, λοιπόν, από αυτές τις ερωτήσεις, τις δικές σας, τις απαντήσεις του Υπουργού κ. Χατζηδάκη, τον λόγο θα πάρει ο κ. Κατρίνης. Πιο σαφής δεν μπορώ να γίνω.

**ΘΕΟΦΙΛΟΣ ΞΑΝΘΟΠΟΥΛΟΣ:** Κύριε Πρόεδρε, θα μπορούσα να ρωτήσω κάτι;

**ΠΡΟΕΔΡΕΥΩΝ (Αθανάσιος Μπούρας):** Θέλετε κάτι, κύριε Ξανθόπουλε;

**ΘΕΟΦΙΛΟΣ ΞΑΝΘΟΠΟΥΛΟΣ:** Κύριε Πρόεδρε, οι δευτερομιλίες των εισηγητών πότε θα γίνουν;

**ΠΡΟΕΔΡΕΥΩΝ (Αθανάσιος Μπούρας):** Οι δευτερολογίες θα γίνουν στο τέλος, μετά από όλες τις πρωτολογίες.

Ορίστε, λοιπόν, κύριε Ραγκούση, έχετε τον λόγο για δύο λεπτά για τις διευκρινίσεις που θέλετε από τον Υπουργό.

**ΙΩΑΝΝΗΣ ΡΑΓΚΟΥΣΗΣ:** Ευχαριστώ, κύριε Πρόεδρε.

Έχει δίκιο ο κύριος Πρόεδρος, κύριε Χατζηδάκη, πως ό,τι έχουμε να πούμε γι’ αυτή την τροπολογία, θα τα πούμε κατά τη διάρκεια της παρέμβασης που θα κάνουμε, γιατί πρέπει να σας πω ότι αυτό που κάνατε σήμερα για ένα θέμα τόσο σημαντικό για τόσες εκατοντάδες χιλιάδες συμπολίτες μας και τις οικογένειές τους θα περάσει στην ιστορία ως ένα από τα πιο ακραία παραδείγματα κάκιστης νομοθέτησης.

Φέρνετε, λοιπόν, εδώ μία τροπολογία. Μιλήσατε είκοσι τρία ολόκληρα λεπτά –κάνατε ολόκληρη εισήγηση, που δεν ξέρω αν θα κάνει ο κ. Τσιάρας για το νομοσχέδιό του- για να εισηγηθείτε στην πραγματικότητα μία ολόκληρη νομοθετική πρωτοβουλία, σύμφωνα με τις πολιτικές σας απόψεις και σύμφωνα με το πού θέλετε εσείς να πάτε τα πράγματα. Και το φέρατε με τη μορφή τροπολογίας, χωρίς να υπάρχει καμμία κοινωνική διαβούλευση ή διαβούλευση με οποιονδήποτε άλλον, μη δίνοντας τη δυνατότητα στην Ελλάδα, στο ελληνικό κομματικό σύστημα, στην ελληνική κοινωνία να συζητήσει και να δει τι θα κάνει με αυτό το πολύ σοβαρό πρόβλημα.

Δεύτερον, δεν φτάνει, κύριε Χατζηδάκη, που ήρθατε με αυτόν τον τρόπο να εισηγηθείτε στην πραγματικότητα ένα ολόκληρο νομοσχέδιο, αλλά επιλέξατε και τον δρόμο της προκλητικής –προκλητικότατης- προσπάθειας να κάνετε και τον αλχημιστή. Είπατε για στοιχεία περί εκκρεμών συντάξεων και όταν φτάσατε μέχρι το 2019, είπατε για το 2019 με το 2020 και το μετατρέψατε σε ποσοστά.

Κύριε Χατζηδάκη, αυτή τη στιγμή ξέρετε καλύτερα και από μένα και προφανώς και από τους περισσότερους που είμαστε εδώ μέσα ότι είναι περίπου τετρακόσιες χιλιάδες –άλλοι λένε και τετρακόσιες πενήντα χιλιάδες- οι εκκρεμείς συντάξεις, κύριες, επικουρικές και εφάπαξ. Μιλήσατε τόση ώρα γι’ αυτό το μείζον πρόβλημα, όταν παραλάβατε τον αντίστοιχο αυτό αριθμό –όπως πολλές φορές έχει αναφερθεί και από τον Αρχηγό της Αξιωματικής Αντιπολίτευσης το στοιχείο αυτό και από την αρμόδια τομεάρχη του ΣΥΡΙΖΑ-Προοδευτική Συμμαχία- σε πολύ χαμηλότερα επίπεδα, της τάξης των εκατόν είκοσι, εκατόν τριάντα χιλιάδων για τις κύριες συντάξεις περίπου την περίοδο των εκλογών.

Δηλαδή, ήρθατε εδώ με μία τροπολογία, έχετε στην πλάτη σας το πρόβλημα των τετρακοσίων και πλέον χιλιάδων εκκρεμών συντάξεων και δεν έρχεστε καθαρά, ειλικρινά, να πείτε «αυτό είναι το πρόβλημα, άλλα σας λέγαμε, τρισχειρότερα τα κάναμε» και να δούμε τώρα και τι είναι αυτό το οποίο προτείνετε.

Δεν θα το σχολιάσω.

Ερωτήσεις τώρα επ’ αυτού που προτείνετε. Πόσο θα κοστίσει η μέθοδος που εισηγείστε στον κρατικό προϋπολογισμό, δηλαδή στους Έλληνες και στις Ελληνίδες φορολογουμένους, κύριε Χατζηδάκη; Ποιο θα είναι το κόστος; Πρόχειροι, αριθμητικοί υπολογισμοί ανεβάζουν το κόστος. Αυτό το οποίο κοίταξα στην τροπολογία, αν δεν κάνω λάθος, είναι ότι δεν έχετε επιτρέψει ούτε καν στο Γενικό Λογιστήριο να κάνει αποτίμηση, γιατί το έχετε σκόπιμα αφήσει σε αυτό το γενικό επίπεδο. Προσπαθείτε, δηλαδή, να ψαρέψετε σε θολά νερά. Πρόχειροι αριθμητικοί υπολογισμοί αναφέρουν, προσεγγίζουν σε δεκάδες εκατομμύρια ευρώ αυτό το συνολικό κόστος, την ώρα μάλιστα που σας επισημαίνεται από όλες τις πλευρές ότι αυτό που κάνετε είναι αντισυνταγματικό και αντί να φέρει τη λύση, θα φέρει επιδείνωση του προβλήματος.

Και θα φέρει επιδείνωση του προβλήματος, κύριε Χατζηδάκη, γιατί αυτό το οποίο επιχειρείτε στην πραγματικότητα είναι κάτι το οποίο δεν μπορεί να συμβαδίσει ούτε με τη διοίκηση, ούτε με το Σύνταγμα ούτε και με το συμφέρον των ίδιων των συνταξιούχων. Αν θα μείνει κάτι από όλη αυτή την ιστορία, ξέρετε ποιο είναι; Ξέρετε ποιο είναι αυτό που βάζετε, ποιος είναι ο σπόρος που βάζετε μέσα από αυτή την πρόταση που κάνετε; Ο σπόρος που υπάρχει δυστυχώς έτσι κι αλλιώς, έξω όμως μέχρι τώρα από τις συντάξεις, από αυτό το σύστημα απονομής συντάξεων, δηλαδή ο σπόρος για το «φακελάκι», για το λάδωμα και για τη μίζα. Εκεί εξωθείτε τον πολίτη. Τον εξωθείτε σε μια λογική…

**ΑΘΑΝΑΣΙΟΣ ΠΛΕΥΡΗΣ:** Οι δικηγόροι…

**ΙΩΑΝΝΗΣ ΡΑΓΚΟΥΣΗΣ:** Δεν μιλάω για τους δικηγόρους, κύριε Πλεύρη. Μιλάω για τη λογική του συστήματος.

Κάθε σύστημα, κύριε Χατζηδάκη, έχει τη λογική του, έχει τη μηχανική του. Ένα σύστημα, λοιπόν, που διεκπεραιώνεται μέχρι σήμερα αποκλειστικά από το ελληνικό δημόσιο, εσείς στην πραγματικότητα το αμαυρώνετε, ενσπείροντας ακριβώς αυτή τη νοσηρή λογική.

**ΠΡΟΕΔΡΕΥΩΝ (Αθανάσιος Μπούρας):** Ολοκληρώστε, κύριε Ραγκούση. Αυτά είπαμε μετά, στην τοποθέτησή σας. Μόνο διευκρινιστικές ερωτήσεις για κάποιο θέμα. Ήδη έχουμε πάει στα πέντε λεπτά.

**ΙΩΑΝΝΗΣ ΡΑΓΚΟΥΣΗΣ:** Και κάτι τελευταίο, κύριε Πρόεδρε.

Εκτός από τη λογική της ιδιωτικοποίησης που μπορεί να έχει κανείς, να εισηγείται σε αυτό το πολύ σοβαρό θέμα, υπάρχει, κύριε Χατζηδάκη, και μια άλλη έννοια, η έννοια του δημοσίου συμφέροντος, η έννοια του κοινωνικού συμφέροντος. Εσείς, λοιπόν, τώρα νομοθετείτε με τη λογική του «μεροδούλι, μεροφάι», στην πραγματικότητα αδιαφορώντας γι’ αυτό που θα προκαλέσει η νομοθετική σας ρύθμιση, σε βάρος του δημοσίου συμφέροντος, σε βάρος του κοινωνικού συμφέροντος.

**ΠΡΟΕΔΡΕΥΩΝ (Αθανάσιος Μπούρας):** Έχει ζητήσει τον λόγο ο εισηγητής από την πλευρά του ΣΥΡΙΖΑ - Προοδευτική Συμμαχία, ο κ. Ξανθόπουλος. Στη συνέχεια, είναι ο κ. Κατρίνης ως Κοινοβουλευτικός Εκπρόσωπος του Κινήματος Αλλαγής, ο κ. Χήτας…

**ΑΘΑΝΑΣΙΟΣ ΠΑΦΙΛΗΣ:** Μετά τον κ. Κατρίνη μιλάω εγώ.

**ΠΡΟΕΔΡΕΥΩΝ (Αθανάσιος Μπούρας):** Δεν με καταλάβατε.

**ΑΘΑΝΑΣΙΟΣ ΠΑΦΙΛΗΣ:** Τα άκουσα όλα.

**ΠΡΟΕΔΡΕΥΩΝ (Αθανάσιος Μπούρας):** Θέλετε να υποβάλετε κάποια ερώτηση–διευκρίνιση; Μετά τον κ. Κατρίνη τον λόγο θα έχει ο κ. Παφίλης για να απευθυνθεί στον Υπουργό για ερωτήσεις - διευκρινίσεις.

**ΑΘΑΝΑΣΙΟΣ ΠΑΦΙΛΗΣ:** Όχι, για να μιλήσω.

**ΠΡΟΕΔΡΕΥΩΝ (Αθανάσιος Μπούρας):** Δεν τα ακούσατε όλα. Μπορείτε τώρα να πάρετε τον λόγο μόνο αν έχετε κάποιες ερωτήσεις επί των όσων εξέθεσε ο Υπουργός Εργασίας. Οι ομιλίες σας θα γίνουν μετά και εκεί θα τοποθετηθείτε. Μετά τον κ. Παφίλη, τον λόγο θα έχει ο κ. Χήτας από την Ελληνική Λύση ως ειδικός αγορητής.

Κύριε Ξανθόπουλε, έχετε τον λόγο.

**ΘΕΟΦΙΛΟΣ ΞΑΝΘΟΠΟΥΛΟΣ:** Κύριε Υπουργέ, θα είμαι πολύ σύντομος. Κατά τη δική μου άποψη, οποιαδήποτε θεσμική πρωτοβουλία για να έχει ελπίδες επιτυχίας, πρέπει να συναντά τη συναίνεση αυτών με τους οποίους έρχεται να συνεργαστεί. Έχετε εικόνα της απόφασης της ολομέλειας των προέδρων των δικηγορικών συλλόγων; Και αν ναι, στην έκκληση στην ακροτελεύτια παράγραφο που σας λέει να ανακαλέσετε και να αποδεχθείτε τις θέσεις του σώματος σχετικά με την ευθύνη των δικηγόρων και τη διαδικασία, τι σκοπεύετε να κάνετε; Να μας δώσετε τις αναγκαίες διευκρινίσεις.

Σας ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε, κύριε Ξανθόπουλε, γι’ αυτή την πολύ σύντομη τοποθέτηση, η οποία είναι πράγματι στο πλαίσιο της ερώτησης-διευκρίνισης.

Κύριε Κατρίνη, έχετε τον λόγο για διευκρινίσεις.

**ΜΙΧΑΗΛ ΚΑΤΡΙΝΗΣ:** Πολύ σύντομα, κύριε Πρόεδρε.

Σήμερα μάθαμε από τον κ. Χατζηδάκη ότι ήταν λάθος η ενοποίηση των ταμείων το 2011, ότι έγινε με πρόχειρο τρόπο ή κακώς έγινε και μάθαμε επίσης από τον κ. Χατζηδάκη, κύριε Πρόεδρε, ότι στην Ελλάδα του ψηφιακού εκσυγχρονισμού του κ. Μητσοτάκη και του κ. Πιερρακάκη εδώ και είκοσι έναν μήνες ο ΕΦΚΑ συνεχίζει να λειτουργεί με προγράμματα Windows 2000, εδώ και πέντε μήνες που έχουμε ψηφίσει τροπολογία για κατά παρέκκλιση αγορά υπολογιστών μάς ενημερώνει ότι θα τους προμηθευτεί ίσως τον επόμενο μήνα. Και βεβαίως, για όλα η λύση είναι η παραχώρηση σε ιδιώτες λογιστές και δικηγόρους.

Κατ’ αρχάς, κύριε Υπουργέ, επειδή και στο νομοσχέδιο των δημοσίων συμβάσεων η Κυβέρνηση χρησιμοποίησε το ίδιο επιχείρημα, δεν έχει καμμία σχέση η απόφαση του 2011 της Κυβέρνησης του ΠΑΣΟΚ που έδινε δυνατότητα σε ιδιώτες μηχανικούς να υπογράφουν για άδεια πολεοδόμησης με αυτό που κάνετε εσείς τώρα, όπως επίσης και με αυτό που έκαναν και ο κ. Γεωργιάδης και ο κ. Καραμανλής δίνοντας τη δυνατότητα στους ελεγχόμενους να επιλέξουν τους ελεγκτές τους και όχι το δημόσιο. Δεν έχει καμμία σχέση. Μην το επικαλείστε ως επιχείρημα. Είναι εξαιρετικά ατυχές.

Όμως, θέλω να ρωτήσω κάτι. Έχετε το θάρρος να ομολογήσετε σήμερα ενώπιον της Εθνικής Αντιπροσωπείας ότι η Κυβέρνηση της Νέας Δημοκρατίας είκοσι έναν μήνες απέτυχε πλήρως σε ό,τι είχε σχεδιάσει για το θέμα της απονομής συντάξεων; Ναι ή όχι; Ακούγαμε τον κ. Βρούτση που έλεγε ότι φέρνει το σύστημα «ΑΤΛΑΣ», που από την 1η Γενάρη του 2021 θα απέδιδε το 60% με ένα «κλικ». Είδαμε εσάς μετά που βρήκατε τη λύση της προκαταβολής της σύνταξης για τριάντα χιλιάδες και ελπίζω την άλλη εβδομάδα να τις αποδώσετε, όπως έχετε πει. Και σήμερα λέτε ότι ο «ΑΤΛΑΣ» δεν λειτούργησε, είκοσι έναν μήνες δεν κάνατε τίποτα, παρά το γεγονός ότι και εσείς λέτε ότι δώσατε 30% παραπάνω από πέρυσι και πάμε στους ιδιώτες. Έχετε αυτό το θάρρος;

Δεύτερον, αν σε μια υποθετική περίπτωση, κύριε Υπουργέ, όπως εσείς τα περιγράφετε, λειτουργήσει το σύστημα γρήγορα και βρεθούν μετά από σύντομο διάστημα δικηγόροι, λογιστές και καταθέτουν τις εισηγήσεις και φτάσουμε τον Ιούνιο, τον Ιούλιο, τον Αύγουστο του 2021 να έχουν όλες τις προτάσεις προς τον ΕΦΚΑ, έχετε τα χρήματα να δώσετε τις συντάξεις που θα υπολογίσουν όλοι αυτοί οι ιδιώτες που βάζετε σήμερα; Γιατί η λογική μιας τέτοιας διάταξης είναι ότι «εγώ θέλω επιτάχυνση» και πολύ καλά κάνουν όλοι και θέλουν επιτάχυνση. Σας λέω, λοιπόν, εγώ το εξής: Υπάρχει σήμερα καθυστέρηση και ξέρετε ότι ειδικά στις επικουρικές και στα εφάπαξ υπάρχει μια καθυστέρηση που είναι πέρα από του δικαιολογημένου λόγω γραφειοκρατίας, είναι θέμα και δημοσιονομικό. Έχετε τα χρήματα;

Τρίτον, θεωρείτε ότι ο δειγματοληπτικός έλεγχος του 5% είναι επαρκής σε ένα σύστημα στο οποίο θα αποδίδονται συντάξεις; Πιθανόν κάποιοι να το χρησιμοποιήσουν και ως κίνητρο ότι βγάζουν και γρήγορες και καλές συντάξεις. Με το 5% δειγματοληπτικού ελέγχου θεωρείτε ότι είναι επαρκής αυτός ο έλεγχος για να μην έχουμε φαινόμενα κατασπατάλησης δημοσίων πόρων και το φέρνετε εδώ με τόση βεβαιότητα ότι θα λειτουργήσει άψογα και θα δοθούν γρήγορα και οι συντάξεις χωρίς να υπάρχει κανένα ζήτημα;

Νομίζω, κύριε Υπουργέ, ότι θα πρέπει να βάλετε και περισσότερες δικλίδες ασφαλείας, αλλά θα πρέπει και να μην υποτιμήσετε τη δουλειά που έχει γίνει στον ΕΦΚΑ με τις όποιες καθυστερήσεις και κυρίως -αυτό είναι δικό σας θέμα- να μην ακυρώσετε τις δικές σας προεκλογικές εξαγγελίες και αυτά που έχετε κάνει είκοσι έναν μήνες ως Κυβέρνηση.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Τον λόγο έχει ο κ. Παφίλης ως Κοινοβουλευτικός Εκπρόσωπος του Κομμουνιστικού Κόμματος Ελλάδας, προκειμένου να υποβάλλει ερωτήσεις στον κύριο Υπουργό.

**ΑΘΑΝΑΣΙΟΣ ΠΑΦΙΛΗΣ:** Θα κάνω τέσσερις ερωτήσεις, χωρίς να κάνω σχόλια.

Θα ξεκινήσω λίγο ανάποδα.

Κύριε Χατζηδάκη, γιατί δεν προσλαμβάνετε τους απολυμένους, αυτούς που διώξατε, που απολύθηκαν και που ξέρουν τη δουλειά, αντί να πάτε σε ιδιωτικοποίηση; Γιατί τέτοια είναι. Αυτό είναι το ένα ερώτημα.

Δεύτερον, λέτε ότι κάνετε υποχρεωτική την προσωρινή σύνταξη. Μπορείτε να μας πείτε για ποια ποσά συζητάμε, τι θα παίρνει ο συνταξιούχος; Να μας τα πείτε. Αριθμητικά. 360 ευρώ; Εσείς ζείτε με 360 ευρώ; Δεν ζείτε. Οι συντάξεις πόσο είναι; Ένα χιλιάρικο; Αν θα πάρουν, θα είναι 500. Εσείς ζείτε με 500 ευρώ και με υποχρεώσεις προς τα παιδιά και προς τα εγγόνια; Αυτή την ερώτηση απαντήστε την.

Πάμε παρακάτω. Λέτε ότι είναι προσωρινή η παρέμβαση. Τώρα θέλουμε να το λύσουμε. Και από πού βγαίνει αυτό, ότι δεν θα είναι μόνιμο;

Το λέει πουθενά η τροπολογία-νομοσχέδιο; Γιατί παρεμπιπτόντως αυτό που κάνει η Κυβέρνηση σήμερα είναι να έχει κατεβάσει δυο–τρία νομοσχέδια ξεχωριστά ή μάλλον με τις έξι τροπολογίες είναι έξι νομοσχέδια. Ακόμα περισσότερα. Μας λέτε μετά για καλή νομοθέτηση και ότι θα σταματήσουμε και άλλα τέτοια. Ανεξάρτητα απ’ αυτό, προχωράω στο ερώτημα. Λέει πουθενά το νομοσχέδιο ότι θα καταργηθεί; Μετά από πόσο καιρό; Ή ανοίγει ο δρόμος για ιδιωτικοποίηση.

Και τέλος, μια ερώτηση. Όταν υποσχόσασταν συντάξεις σε τρεις μήνες, δεν ξέρατε; Μας δουλεύετε τώρα; Δεν ξέρατε ποια είναι η κατάσταση; Εσείς με το προεκλογικό σας πρόγραμμα λέγατε ότι σε τρεις μήνες θα βγουν όλες οι συντάξεις με τα συστήματα και με το ένα και με το άλλο και ακόμα δεν έχετε πάρει κομπιούτερ. Αυτά δεν τα ξέρατε; Γιατί έρχεστε τώρα και μας λέτε ότι με αυτόν τον τρόπο θα λυθεί το πρόβλημα των συντάξεων;

Σε τελευταία ανάλυση, εδώ ζούμε. Ο έχων πληρώνει μεγάλα γραφεία. Μας λέτε για πιστοποιητικά και πιστοποιημένους. Βεβαίως, μπορεί να υπάρχουν και οι απλοί δικηγόροι που θα δίνουν μάχη και δεν θα έχουν και μεγάλη τύχη, θα ξεπατωθούν στη δουλειά και άντε να βγάλουν μερικές συντάξεις. Εδώ μιλάμε για τις γιγαντιαίες, τις μεγάλες επιχειρήσεις. Τι νομίζετε, δηλαδή, ότι θα συντομεύσουν και θα βγάλουν συντάξεις με αυτά που θα τους δώσει ο ΕΦΚΑ; Και δεν κατηγορώ κανέναν, έτσι είναι η αγορά σας. Ποιον δουλεύετε; Θα πληρώσει από την τσέπη του ο συνταξιούχος, για να μπορέσει να πάρει γρήγορα τη σύνταξή του. Δεν τα ξέρετε αυτά; Μόνο άλλα ξέρετε να λέτε;

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε τον κ. Παφίλη.

Τελειώνουμε με τον κ. Χήτα από την Ελληνική Λύση.

Κύριε Χήτα, έχετε τον λόγο για δύο λεπτά.

**ΚΩΝΣΤΑΝΤΙΝΟΣ ΧΗΤΑΣ:** Κύριε Πρόεδρε, ευχαριστώ.

Κύριε Χατζηδάκη, κατ’ αρχάς, χρόνια πολλά. Να είστε γερός, πολύχρονος. Είδαμε το πολιτικό σας παλμαρέ και τις επιτυχίες σας αποτυπωμένες πάνω στη ζαχαρόπαστα προχθές, όποια επιτυχία έχετε καταφέρει. Αν, κύριε Πρόεδρε, καλούμουν σήμερα να βάλω έναν τίτλο θα έλεγα: «Ο σούπερμαν σε νέες περιπέτειες».

Να ρωτήσω κάτι, κύριε Χατζηδάκη. Μιλάτε για επανάσταση. Από πότε οι επαναστάσεις χωράνε σε μια τροπολογία; Πνίξατε την επανάσταση μέσα στην τροπολογία.

Είπατε, επίσης, κύριε Χατζηδάκη ότι θα μπορούν να ζουν με αξιοπρέπεια οι συνταξιούχοι μας με την υποχρεωτική σύνταξη. Το είπε και ο κ. Παφίλης. Αν μπορείτε εσείς να ζήσετε με 500, 400, 360 ευρώ, να μας πείτε το μυστικό γιατί εμείς δεν βγαίνουμε με αυτά τα νούμερα. Ο κόσμος δεν βγαίνει.

Πάμε παρακάτω. Είναι πραγματικά απαράδεκτο, κύριε Υπουργέ, να ενημερωνόμαστε από τα μέσα μαζικής ενημέρωσης, από τον έντυπο και ηλεκτρονικό τύπο, τι άρθρα περιλαμβάνει η τροπολογία σας, που είναι ένα κανονικό νομοσχέδιο, που έπρεπε να μπει σε διαβούλευση, που αφορά τόσο πολύ κόσμο και χθες το βράδυ να κατατίθεται επίσημα στη Βουλή. Τι να προλάβουμε και τι να δούμε;

Θέλω να σας ρωτήσω κάτι, μιας και ο κύριος Πρόεδρος θέλει να κάνουμε ερωτήματα. Το κράτος, κύριε Χατζηδάκη, έχει συνέχεια, ναι ή όχι; Ναι, ήρθε μετά από τον ΣΥΡΙΖΑ η Νέα Δημοκρατία και είπαν ότι το κράτος έχει συνέχεια σε κάποια θέματα. Το κομματικό κράτος της Νέας Δημοκρατίας έχει συνέχεια, κύριε Χατζηδάκη; Μας παρουσιάσατε το σύστημα «ΑΤΛΑΣ» με πυροτεχνήματα και προσπαθούσατε μερόνυχτα να μας πείσετε να το ψηφίσουμε. Ψηφίσατε και εσείς το σύστημα «ΑΤΛΑΣ». Εμείς το καταψηφίσαμε για να είμαστε ξεκάθαροι. Ψηφίσαμε όχι επί της αρχής στο νομοσχέδιο για τον «ΑΤΛΑΝΤΑ». Αλλά εσείς που το ψηφίσατε και βγήκαν κάποιες συντάξεις, τώρα τι έρχεστε και αλλάζετε; Δεν καταλαβαίνω. Δηλαδή, κάθε Υπουργός που έρχεται, φέρνει το δικό του θέμα; Αυτό ισχύει και για τον Υπουργό Εσωτερικών, τον κύριο Βορίδη, αυτό ισχύει και για εσάς. Η Νέα Δημοκρατία ως Κυβέρνηση έχει πρόγραμμα; Έχει ιδεολογία; Έχει κάποια πιστεύω, που να λέει ότι «εμείς θα λύσουμε τα προβλήματα αυτά έτσι»;. Δεν είναι θέμα κάθε Υπουργού.

Πάμε παρακάτω. Ξέρετε, κύριε Χατζηδάκη, ότι για πρώτη φορά θα πληρώνουν οι συνταξιούχοι από την τσέπη τους, για να βγει η σύνταξη; Ερώτηση. Ποιος είστε εσείς, ο Υπουργός Εργασίας, που θα επιβαρύνετε τις Ελληνίδες και τους Έλληνες, τον προϋπολογισμό του κράτους με περίπου 80 εκατομμύρια ευρώ, για να πληρώσετε τους πιστοποιημένους δικηγόρους και φοροτεχνικούς, χωρίς να μας έχετε προσκομίσει την έκθεση του Γενικού Λογιστηρίου του Κράτους, χωρίς να έχετε κουβέντα μέσα στο νομοσχέδιο για το πόσο θα κοστίσει αυτό; Ναι, θα πληρώσουμε. Εσείς θα πληρώσετε; Από την τσέπη σας; Ο κόσμος θα πληρώσει πάλι. Δεν έχετε καν ούτε μια προσέγγιση στο πού θα βρεθούν τα λεφτά αυτά.

Ερώτηση. Θα φύγει ο Χατζηδάκης κάποια στιγμή μετά από δυο τρία χρόνια από τη θέση αυτή. Ελπίζουμε και νωρίτερα. Όποτε θέλετε εσείς θα φύγετε. Θα έρθει ένας άλλος Υπουργός, θα έρθει ο Παφίλης, θα έρθει ο Χήτας. Θα έρθει ένας άλλος. Πού θα βρει τους φακέλους αυτούς με τέτοια διασπορά υποθέσεων που θα υπάρχει δεξιά και αριστερά; Θα φύγουν τα έγγραφα αυτά από το κράτος μέσα, από την κρατική μηχανή. Αλλού παππάς και αλλού τα ράσα του, κύριε Χατζηδάκη!

Ερώτηση. Τρία χρόνια περιμένω εγώ τη σύνταξή μου. Είμαι ένας φουκαράς φτωχός…

**ΠΡΟΕΔΡΕΥΩΝ (Αθανάσιος Μπούρας):** Ολοκληρώστε, κύριε Χήτα. Ερώτηση απευθείας.

**ΚΩΝΣΤΑΝΤΙΝΟΣ ΧΗΤΑΣ:** Ολοκληρώνω, κύριε Πρόεδρε. Είναι ουσιώδη αυτά που λέω.

Τρία χρόνια περιμένω. Κι έρχεται ένας τρίτος εδώ, που πριν από ένα μήνα βγήκε στη σύνταξη, ο οποίος έχει τα λεφτά, έχει τις γνωριμίες, πάει στο καλό γραφείο και παίρνει τη σύνταξή του σε μια μέρα. Άρα, λοιπόν, όπου φτωχός και η μοίρα του κύριε Χατζηδάκη! Εμείς θα περιμέναμε σήμερα τουλάχιστον, αν όχι τους συνταξιούχους, τους Έλληνες και εμάς εδώ, να σεβαστείτε τον συνάδελφό σας, τον κ. Τσιάρα, ο οποίος νομοθετεί σήμερα εδώ φέρνοντας ένα νομοσχέδιο και μπαίνετε «σφήνα» εσείς να κάνετε μια επανάσταση του κιλού μέσα από μια τροπολογία, γιατί δεν έχετε το πολιτικό σθένος και θάρρος να φέρετε εδώ ένα νομοσχέδιο και να αναμετρηθούμε. Το κάνετε εν κρυπτώ, το κάνετε όπως έχετε μάθει. Συνεχίστε να γράφετε το παλμαρέ σας. Του χρόνου η τούρτα να έχει κι άλλες επιτυχίες πάνω. Χρόνια πολλά και πάλι!

**ΠΡΟΕΔΡΕΥΩΝ (Αθανάσιος Μπούρας):** Μετά την τοποθέτηση του Υπουργού, του κ. Χατζηδάκη, τον λόγο θα πάρει ο Κοινοβουλευτικός Εκπρόσωπος του Κινήματος Αλλαγής, ο κ. Κατρίνης. Στη συνέχεια θα μιλήσει ένας συνάδελφος, ο κ. Αυλωνίτης. Αμέσως μετά, θα μιλήσει ο Κοινοβουλευτικός Εκπρόσωπος του Κομμουνιστικού Κόμματος Ελλάδας, ο κ. Παφίλης. Τελευταίος ομιλητής με φυσική παρουσία είναι ο συνάδελφος, ο κ. Μαραβέγιας. Στη συνέχεια, θα πάρει τον λόγο ο Κοινοβουλευτικός Εκπρόσωπος του ΣΥΡΙΖΑ - Προοδευτική Συμμαχία, ο κ. Ραγκούσης. Όποτε ζητήσουν οι άλλοι Κοινοβουλευτικοί Εκπρόσωποι, θα λάβουν τον λόγο.

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Δικαιοσύνης):** Θα χρειαστώ λίγο χρόνο για τις τροπολογίες.

**ΠΡΟΕΔΡΕΥΩΝ (Αθανάσιος Μπούρας):** Κύριε Υπουργέ, αν ζητήσετε τον λόγο ενδιάμεσα, μπορείτε να τον πάρετε. Εφόσον δεν έχει ζητηθεί έως τώρα, εγώ είπα τη σειρά που υπάρχει μέχρι στιγμής. Εσείς είστε Υπουργός και έχετε δικαίωμα να παρέμβετε είτε δι’ ολίγον είτε στο όλον, όποτε θέλετε.

Κύριε Υπουργέ, έχετε τον λόγο.

**ΚΩΝΣΤΑΝΤΙΝΟΣ ΧΑΤΖΗΔΑΚΗΣ (Υπουργός Εργασίας και Κοινωνικών Υποθέσεων):** Κύριε Πρόεδρε, δεν είδα ούτε ένα κόμμα της Αντιπολίτευσης να λέει τουλάχιστον ότι θα ψηφίσει «παρών» για τη συγκεκριμένη τροπολογία. Θέλω από την καρδιά μου να σας ευχαριστήσω για το ότι διαλέγετε να πάτε με τη γραφειοκρατία και μας χαρίζετε τους συνταξιούχους και τους ασφαλισμένους. Σας ευχαριστώ πάρα πολύ. Σας είμαι ευγνώμων! Σας είναι ευγνώμων η Κυβέρνηση ολόκληρη.

Σε ποια τροπολογία είστε απέναντι; Στην τροπολογία που λέει ότι θα υπάρχουν πιστοποιημένοι λογιστές και δικηγόροι οι οποίοι θα βγάζουν μια σειρά από αποφάσεις, συμπεριλαμβανομένων σχεδίων προσωρινής και οριστικής σύνταξης. Για τα σχέδια και οι βεβαιώσεις αυτές, λέει μέσα η τροπολογία, που συντάσσουν και καταχωρίζουν πιστοποιημένοι επαγγελματίες, που παράγουν πλήρη απόδειξη προς τα στοιχεία που εμπεριέχονται σε αυτές, τάσσεται προθεσμία τριάντα ημερών όταν υποβληθεί το σχέδιο προσωρινής ή οριστικής κύριας ή επικουρικής. Η συνταξιοδοτική απόφαση εκδίδεται εντός προθεσμίας τριάντα ημερών από την υποβολή του σχεδίου απόφασης. Με την άπρακτη παρέλευση της προθεσμίας αυτής το σχέδιο θεωρείται εγκεκριμένο και επέχει θέση πράξης απονομής σύνταξης, η οποία αναρτάται στην προσωπική θυρίδα του πολίτη στην ενιαία ψηφιακή πύλη της δημόσιας διοίκησης.

Σε αυτό το μέτρο είστε απέναντι. Στο ότι δηλαδή για να ξεμπλοκάρουμε τις συντάξεις, για να φύγει το στοκ, για να μην έχουμε τόσες χιλιάδες εκκρεμείς συντάξεις -αναφέρθηκα στις κύριες, μπορώ να αναφερθώ στη συνέχεια και στις επικουρικές και σε όλα τα υπόλοιπα ζητήματα- πάμε να χρησιμοποιήσουμε άλλο ένα όπλο, το οποίο χρησιμοποιείτο μέχρι σήμερα από το παράθυρο και χωρίς σημαντικά αποτελέσματα και τώρα πάμε να το χρησιμοποιήσουμε κανονικά, όπως τόνισα και στην πρωτολογία μου, με διαφάνεια και κυρίως με αποτελεσματικότητα και ταχύτητα για τους συνταξιούχους.

Πραγματικά, είναι να απορεί κανείς πώς αποφασίσατε να στριμωχτείτε στη γωνία μαζί με το τέρας της γραφειοκρατίας και να μας αφήσετε όλο το γήπεδο!

**ΑΘΑΝΑΣΙΟΣ ΠΑΦΙΛΗΣ:** Εσείς το κάνατε. Έλεος δηλαδή!

**ΚΩΝΣΤΑΝΤΙΝΟΣ ΧΑΤΖΗΔΑΚΗΣ (Υπουργός Εργασίας και Κοινωνικών Υποθέσεων):** Σας ευχαριστώ πολύ.

Εκείνο το οποίο θα κάνω είναι να απαντήσω σε όλα τα ερωτήματα των συναδέλφων, γιατί πραγματικά είναι ενδιαφέρον, φαντάζομαι, και για τον κόσμο που μας παρακολουθεί να ακούσει τις απαντήσεις.

Λέει ο κ. Ραγκούσης, εκπροσωπώντας τον ΣΥΡΙΖΑ: Υπήρξε διαβούλευση; Βεβαίως, υπήρξε και με τους δικηγορικούς συλλόγους που το υποστηρίζουν -το είπε και κάποιος άλλος συνάδελφος στη συνέχεια, είτε διαβάσατε τη θέση των δικηγορικών συλλόγων ή όχι, νομίζω ο κ. Ξανθόπουλος- και με το Οικονομικό Επιμελητήριο και μίλησα και με την ομοσπονδία των εργαζομένων στον ΕΦΚΑ και τους εξήγησα ότι δεν καταλαβαίνω ποια είναι η ένστασή τους την ώρα που εδώ είναι ένα μέτρο, το οποίο θα τους ανακουφίσει από το μεγάλο βάρος που έχουν, διότι θα μπουν και άλλα χέρια στη μάχη. Προκήρυξαν, όπως είχαν δικαίωμα και το σέβομαι, απεργία. Έκαναν διήμερη απεργία. Η συμμετοχή στην απεργία ήταν 18% την πρώτη μέρα και 15% τη δεύτερη μέρα, διότι προφανώς οι υπάλληλοι του ΕΦΚΑ δεν συμμερίζονται αυτές τις ανησυχίες, διότι ξέρουν πολύ καλά οι ίδιοι ότι απλώς θα ελαφρυνθούν στην καθημερινότητα τους.

Αντισυνταγματικότητα. Γιατί είναι αντισυνταγματικό; Γιατί ειπώθηκε και από τον κ. Κατρίνη και από τον κ. Ραγκούση προηγουμένως ότι η μέθοδος που είχε ακολουθηθεί παλαιότερα ήταν διαφορετική, δηλαδή ότι στους μηχανικούς διαλέγει το κράτος, ενώ εδώ διαλέγει ο ασφαλισμένος. Μπα; Γι’ αυτό είναι αντισυνταγματικό; Για το ότι στον Έλληνα πολίτη, που είναι στο επίκεντρο της προστασίας του Συντάγματος -γι’ αυτό έχουμε ψηφίσει το Σύνταγμα για να προστατεύουμε τα δικαιώματα των πολιτών-, του δίνουμε τη δυνατότητα να διαλέγει έναν δικηγόρο ή ένα λογιστή για να βγάλει νωρίτερα τη σύνταξη του; Αυτή είναι η μεγάλη αντισυνταγματικότητα; Πολύ ωραία το διαβάζετε το Σύνταγμα.

Ερώτηση: Αναφερθήκατε στον αριθμό των κύριων συντάξεων. Ναι, αναφέρθηκα στον αριθμό των κύριων συντάξεων και συνέκρινα κύριες με κύριες. Είπα ότι ήταν εκατόν ογδόντα εννέα χιλιάδες το καλοκαίρι του 2019 και είναι εκατόν τριάντα εννέα σήμερα. Βεβαίως, υπάρχουν και εκκρεμή εφάπαξ...

**ΙΩΑΝΝΗΣ ΡΑΓΚΟΥΣΗΣ:** Πόσα;

**ΚΩΝΣΤΑΝΤΙΝΟΣ ΧΑΤΖΗΔΑΚΗΣ (Υπουργός Εργασίας και Κοινωνικών Υποθέσεων):** Θα σας πω.

…και εκκρεμείς επικουρικές συντάξεις, μόνο που και αυτές ήταν οι περισσότερες επί των ημερών του ΣΥΡΙΖΑ. Συνολικά, όλα αυτά μαζί -το έχω πει πολλές φορές δεν είναι κανένα καινούργιο στοιχείο- είναι σχεδόν τριακόσιες χιλιάδες. Ήταν πολύ περισσότερες επί των ημερών σας. Και γι’ αυτό, επειδή είναι μεγάλο το θέμα, το ξαναλέω ακόμα μια φορά ότι επιδιώκουμε να το λύσουμε.

Τέθηκε το ερώτημα: Πόσο θα κοστίσει στο δημόσιο; Αυτό το είπε ο κ. Ραγκούσης. Ο κ. Χήτας είπε ότι θα το πληρώσουν οι συνταξιούχοι, οι ασφαλισμένοι.

**ΚΩΝΣΤΑΝΤΙΝΟΣ ΧΗΤΑΣ:** Όχι, ο ελληνικός λαός.

**ΚΩΝΣΤΑΝΤΙΝΟΣ ΧΑΤΖΗΔΑΚΗΣ (Υπουργός Εργασίας και Κοινωνικών Υποθέσεων):** Επειδή δεν μπορεί να ισχύουν και τα δύο, σας πληροφορώ ότι στο σημείο 7 παράγραφος β αναφέρεται ότι με κοινή απόφαση των Υπουργών Οικονομικών και Εργασίας καθορίζεται το κατ’ αποκοπήν ποσό αποζημίωσης που καταβάλλεται από τον ΕΦΚΑ για κάθε μία από τις εργασίες, οι προϋποθέσεις και ο τρόπος καταβολής κ.λπ..

Άρα, κύριε Χήτα, οι ασφαλισμένοι και οι συμβασιούχοι δεν πληρώνουν. Tα καταβάλλει ο ΕΦΚΑ.

Και θα με συγχωρήσει ο κ. Ραγκούσης να πω ότι δεν αισθάνομαι ότι οι ασφαλισμένοι που παρακολουθούν θα είδαν με πολλή συμπάθεια την ομιλία σας, όταν επιμόνως θέτατε το ερώτημα πόσο θα κοστίσει στο δημόσιο. Μα, όσο και να κοστίσει, αξίζει να το κάνουμε ακριβώς για να συμβεί αυτό που είπε ο κ. Παφίλης, να πάρουν κάποια στιγμή τη σύνταξή τους σε ένα στοιχειωδώς αξιοπρεπές επίπεδο.

Τι θέλετε εν ονόματι του ότι θα κοστίσει κάτι στο δημόσιο να τους αφήσουμε με μηδέν; Αυτή είναι η κοινωνική σας ευαισθησία; Αυτό θέλετε; Αυτή είναι η κοινωνικά ευαίσθητη Αντιπολίτευση που έχουμε απέναντί μας, ότι εμείς προσπαθούμε να δώσουμε συντάξεις και εσείς εν ονόματι των ιδεοληψιών σας και της εμπάθειας σας θέλετε να μη δώσουμε και να αφήσουμε τους ανθρώπους άφραγκους; Αυτή είναι η προοδευτική Αντιπολίτευση της Ελλάδας;

Συνεχίζω. Είπα για τους δικηγόρους ότι έχουμε μιλήσει. Υπάρχει ανακοίνωση της ολομέλειας των δικηγορικών συλλόγων ομόφωνη που επί της αρχής συμφωνεί με αυτά τα οποία λέμε και απομένει να συζητήσουμε μαζί τους προφανώς και για τις λεπτομέρειες της υπουργικής απόφασης. Το ίδιο συμβαίνει και με το Οικονομικό Επιμελητήριο.

Για τους υπολογιστές, κύριε Κατρίνη, είχε ξεκινήσει διαδικασία από τον προκάτοχό μου, τον Γιάννη Βρούτση. Μας κάνετε κριτική, γιατί παίρνουμε τώρα τους υπολογιστές, όταν εμείς βρήκαμε το πρόβλημα και τους παραγγείλαμε. Ξεχάσατε να κοιτάξετε λίγο από αυτή την πλευρά και να πείτε ότι ήταν μια κυβέρνηση που συγχώνευσε τον ΕΦΚΑ και έμεινε από τότε που τον συγχώνευσε τριάμισι χρόνια στην εξουσία. Γιατί δεν τους ρωτήσατε τριάμισι χρόνια που ήταν γιατί δεν πήραν τα κομπιούτερς και περίμεναν εμάς να έρθουμε στην εξουσία;

Ειπώθηκε, αν έχουμε χρήματα να πληρώσουμε τις συντάξεις. Βεβαίως, έχουμε να πληρώσουμε, αλλά δεν ξέρω αν το ΠΑΣΟΚ μας προτείνει να μην πληρώσουμε τις συντάξεις από τον φόβο μήπως και δεν βρεθούν τα χρήματα. Αν το προτείνετε αυτό, να το εξηγήσετε στους Έλληνες πολίτες.

**ΜΙΧΑΗΛ ΚΑΤΡΙΝΗΣ:** Αν λέτε όχι, εμένα μου κάνει.

**ΚΩΝΣΤΑΝΤΙΝΟΣ ΧΑΤΖΗΔΑΚΗΣ (Υπουργός Εργασίας και Κοινωνικών Υποθέσεων):** Επίσης, άκουσα πάλι μία κριτική από το ΠΑΣΟΚ, στοιχισμένο με τη γραφειοκρατία το ΠΑΣΟΚ, ότι θα έχουμε κατασπατάληση των δημοσίων πόρων, θα τρώνε «καμπάνες» οι λογιστές και οι δικηγόροι εάν βγάζουν βεβαιώσεις οι οποίες δεν είναι ακριβείς, ότι οι άνθρωποι αυτοί θα κατασπαταλήσουν το δημόσιο χρήμα. Περιγράφονται όλα αυτά πολύ συγκεκριμένα μέσα στον νόμο. Προβλέπουμε τουλάχιστον 5% δειγματοληπτικούς ελέγχους και εν πάση περιπτώσει, να ξέρετε ότι ακριβώς επειδή οι ποινές είναι αυστηρές, ρωτήστε τους δικηγόρους που τις θεωρούν υπερβολικά αυστηρές.

**ΑΘΑΝΑΣΙΟΣ ΠΛΕΥΡΗΣ:** Γι’ αυτό διαμαρτύρονται.

**ΚΩΝΣΤΑΝΤΙΝΟΣ ΧΑΤΖΗΔΑΚΗΣ (Υπουργός Εργασίας και Κοινωνικών Υποθέσεων):** Ακριβώς. Επειδή οι ποινές είναι αυστηρές, δεν υπάρχει καμμία αμφιβολία ότι οι άνθρωποι θα κάνουν σωστά τη δουλειά τους. Όμως, και να μην την κάνουν, υπάρχουν μηχανισμοί πλήρους αποζημίωσης του κράτους από τους ίδιους τους πιστοποιημένους λογιστές ή δικηγόρους και με βάση τους μηχανισμούς οι οποίοι τίθενται περί αχρεωστήτως καταβληθέντων.

Πάω στον κ. Παφίλη, ο οποίος είπε γιατί δεν παίρνουμε τους συμβασιούχους που τερματίστηκε η σύμβασή τους. Πήραμε ήδη, μονιμοποιήθηκαν γύρω στους εκατόν πενήντα, εκατόν εβδομήντα, αν θυμάμαι καλά, συμβασιούχοι από τον Γιάννη Βρούτση.

**ΑΘΑΝΑΣΙΟΣ ΠΑΦΙΛΗΣ:** Από τους πόσους;

**ΚΩΝΣΤΑΝΤΙΝΟΣ ΧΑΤΖΗΔΑΚΗΣ (Υπουργός Εργασίας και Κοινωνικών Υποθέσεων):** Έγινε μονιμοποίηση αυτών που θεωρείται ότι χρειάζονται. Σας είπα, παίρνουμε και συμβασιούχους καινούργιους χωριστά και συνταξιούχους προσφάτως συνταξιοδοτηθέντες.

Τονίζω για μια ακόμα φορά ότι τώρα έχουμε ένα πρόβλημα πολύ μεγάλο. Δεν θα χρειαζόμασταν τόσα πολλά χέρια να δουλεύουν γι’ αυτό το ζήτημα μετά από πέντε χρόνια, μετά από δέκα χρόνια, μετά από τριάντα χρόνια, για να πάρουμε ανθρώπους τους οποίους θα τους πληρώνει ο Έλληνας φορολογούμενος εσαεί. Τώρα χρειαζόμαστε τις λύσεις και γι’ αυτό τώρα βρίσκουμε αυτή τη μέθοδο με τους πιστοποιημένους λογιστές και δικηγόρους, πέρα από τα υπόλοιπα.

Ρωτάει ο κ. Παφίλης, ποιο είναι το ύψος των προσωρινών συντάξεων; Αυτό που είναι.

**ΑΘΑΝΑΣΙΟΣ ΠΑΦΙΛΗΣ:** Πείτε το.

**ΚΩΝΣΤΑΝΤΙΝΟΣ ΧΑΤΖΗΔΑΚΗΣ (Υπουργός Εργασίας και Κοινωνικών Υποθέσεων):** Είναι ανάλογα με το ταμείο, το 50%, το 70% ή το 80% του τελευταίου μισθού ή της κανονικής σύνταξης.

Όμως, κύριε Παφίλη, ποια είναι η διαφορά; Η διαφορά είναι ότι καθώς σήμερα δεν είναι υποχρεωτική η προσωρινή σύνταξη, παίρνει μόνο το ένα τρίτο των ανθρώπων και οι άλλοι παίρνουν μηδέν.

Ερώτημα για το ΚΚΕ πάρα πολύ απλό, εσείς επειδή θα θέλατε -και εγώ θέλω- οι συντάξεις να είναι ακόμα μεγαλύτερες, επειδή δεν είναι προς το παρόν ακόμα μεγαλύτερες οι συντάξεις, προτιμάτε να παίρνουν μηδέν οι άνθρωποι;

**ΑΘΑΝΑΣΙΟΣ ΠΑΦΙΛΗΣ:** Ποσά μπορείτε να μας πείτε;

**ΚΩΝΣΤΑΝΤΙΝΟΣ ΧΑΤΖΗΔΑΚΗΣ (Υπουργός Εργασίας και Κοινωνικών Υποθέσεων):** Δηλαδή, αν είχατε να ψηφίσετε αυτή τη ρύθμιση σκέτη…

**ΑΘΑΝΑΣΙΟΣ ΠΑΦΙΛΗΣ:** Αφήστε τα διλήμματα.

**ΚΩΝΣΤΑΝΤΙΝΟΣ ΧΑΤΖΗΔΑΚΗΣ (Υπουργός Εργασίας και Κοινωνικών Υποθέσεων):** …που κάνει υποχρεωτική την προσωρινή σύνταξη, θα την καταψηφίζατε;

**ΠΡΟΕΔΡΕΥΩΝ (Αθανάσιος Μπούρας):** Μη διακόπτετε, κύριε Παφίλη. Τις αντιρρήσεις σας στην τοποθέτησή σας.

**ΑΘΑΝΑΣΙΟΣ ΠΑΦΙΛΗΣ:** Ερώτημα έκανα. Πόσοι είναι; Μπορείτε να μας πείτε τα νούμερα;

**ΚΩΝΣΤΑΝΤΙΝΟΣ ΧΑΤΖΗΔΑΚΗΣ (Υπουργός Εργασίας και Κοινωνικών Υποθέσεων):** Άλλο ερώτημα από τον κ. Παφίλη: Πότε θα καταργηθεί το μέτρο; Μα, από μόνο του θα καταργηθεί, όταν αντιμετωπιστεί το ζήτημα. Τώρα, εκ των πραγμάτων χρειαζόμαστε τους ανθρώπους, για να πάμε γρήγορα και να τερματιστεί αυτή η εκκρεμότητα

Το σύστημα «ΑΤΛΑΣ» το στηρίζουμε και προχωρεί σταδιακά. Ξεκίνησε με κάποιες συντάξεις του ΟΓΑ, θα προχωρήσει σε λίγο με συντάξεις αναπηρίας. Όταν θα ολοκληρωθεί το σύστημα «ΑΤΛΑΣ», όλα αυτά θα γίνονται αυτόματα και αυτονόητα δεν θα χρειάζονται ούτε δικηγόροι ούτε λογιστές. Διότι όλο αυτό θα γίνεται ψηφιακά.

Άλλη μια παρατήρηση και τελειώνω με τον κ. Παφίλη. «Ο έχων πληρώνει», λέει. Πρώτα απ’ όλα, δεν ισχύει, διότι θα πληρώνει ο ΕΦΚΑ. Αλλά, για να δούμε, μήπως το «ο έχων πληρώνει» ισχύει σήμερα; Μήπως υπερασπίζεστε, δηλαδή, το σημερινό σύστημα, το οποίο στην πραγματικότητα λειτουργεί υπέρ αυτών που έχουν κάμποσα λεφτά παραπάνω στην τσέπη τους για να πληρώσουν στη ζούλα, ανεπισήμως, δικηγόρους και λογιστές για να τους διευκολύνουν να βγάλουν τις συντάξεις τους; Δεν λέω ότι θα κάνουν κάτι παράνομο.

Εμείς, αντιθέτως, θεσπίζουμε μια διαφανή διαδικασία, γρήγορη διαδικασία, με χρήματα από τον ΕΦΚΑ. Και θα μου επιτρέψετε να πω ότι δεν είναι καθόλου τυχαίο ότι τα μεγάλα δικηγορικά γραφεία -τους ακούμε στην τηλεόραση, τους ακούτε και εσείς- δεν είναι και πολύ ενθουσιώδη με αυτή τη ρύθμιση. Και ξέρετε γιατί δεν είναι; Γιατί σταματάει το ολιγοπώλιο. Γιατί τώρα πια ανοίγει η αγορά και γιατί θα μπορεί κάθε πιστοποιημένος δικηγόρος και κάθε πιστοποιημένος λογιστής στην Αθήνα, στην Ορεστιάδα, στην Κρήτη, παντού, να ασχοληθεί με αυτό το θέμα. Γιατί κάποια στιγμή πρέπει να μιλήσουμε τελείως ανοιχτά.

Του κ. Χήτα τα ερωτήματα ήδη τα έχω απαντήσει. Δεν έχω να προσθέσω κάτι άλλο, εκτός από το ότι θα κρατήσω τα Πρακτικά της σημερινής συνεδρίασης, όχι μόνο για να τα θυμάμαι, αλλά για να σας τα δείξω μετά από μερικούς μήνες. Μετά την καταστροφολογία που κάνατε σήμερα, μετά από όλα αυτά που είπατε ότι δεν θα δουλέψει το μέτρο και μετά την υπεράσπιση της γραφειοκρατίας που κάνατε οριζόντια μέσα σε αυτή την Αίθουσα, εγώ θα κρατήσω τα Πρακτικά να σας πω ότι αυτή η Κυβέρνηση προχώρησε τολμηρά, θαρραλέα, έδωσε μια λύση σε ένα κοινωνικό πρόβλημα και η δήθεν φιλολαϊκή Αντιπολίτευση πήρε το μέρος της γραφειοκρατίας. Εσείς με τη γραφειοκρατία, εμείς με τους ασφαλισμένους.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Σας ευχαριστούμε, κύριε Υπουργέ.

Μπαίνουμε τώρα στην κανονική ροή, όπου έχουν ζητήσει τον λόγο μέχρι στιγμής, εκτός των Κοινοβουλευτικών Εκπροσώπων που προανέφερα και είπαμε τη διαδικασία, και η κ. Απατζίδη από το ΜέΡΑ25 και ο κ. Πλεύρης βέβαια από τη Νέα Δημοκρατία.

Πριν δώσω τον λόγο στον κ. Κατρίνη, τον λόγο έχει για μία μικρή ολιγόλεπτη παρέμβαση ο Υπουργός Δικαιοσύνης, ο κ. Τσιάρας.

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Δικαιοσύνης):** Ευχαριστώ, κύριε Πρόεδρε.

Ζήτησα τον λόγο, για να καταθέσουμε όσο γίνεται νωρίτερα τις νομοτεχνικές βελτιώσεις. Θα σας τις αναλύσω επιγραμματικά. Βεβαίως, θα καταθέσω και τις νομοτεχνικές βελτιώσεις για την τροπολογία του Υπουργείου Εργασίας και Κοινωνικών Υποθέσεων, οι οποίες γίνονται δεκτές.

Λέω, λοιπόν, για να είναι υπ’ όψιν των αξιότιμων εισηγητών και ειδικών αγορητών των κομμάτων, ότι οι νομοτεχνικές βελτιώσεις πέραν των λεκτικών βελτιώσεων περιέχουν κάποιες από τις προτάσεις οι οποίες ετέθησαν χθες και προχθές κατά τη διάρκεια της συζήτησης στην αρμόδια κοινοβουλευτική επιτροπή.

Πρώτο, ενσωματώνουμε τη φράση στο άρθρο που αφορά τον κλάδο ΠΕ τεκμηρίωσης «υπό την ευθύνη και τον έλεγχο των δικαστικών λειτουργών».

Δεύτερον, εναρμονίζουμε τη διατύπωση των άρθρων του κώδικα με την ισχύουσα νομοθεσία για τα άτομα με αναπηρίες.

Τρίτον, προβλέπεται η επιστροφή του διοικητικού υπαλλήλου που παραιτήθηκε για να μετάσχει στις εκλογές αμέσως μετά τη λήξη της θητείας του.

Τέταρτον, η μοριοδότηση της συνέντευξης στο κείμενο της νομοπαρασκευαστικής επιτροπής ήταν διακόσια μόρια και μειώθηκε στα εκατό μόρια.

Πέμπτον, η μετακίνηση δικαστικού υπαλλήλου εντός του δικαστηρίου αποφασίζεται από τη διεύθυνση του δικαστηρίου μετά από σύμφωνη γνώμη του προϊσταμένου της γραμματείας του δικαστηρίου. Και αυτό, γιατί ο τελευταίος είναι αυτός που έχει βεβαίως την πλήρη εικόνα για τον κάθε υπάλληλο.

(Στο σημείο αυτό την Προεδρική Έδρα καταλαμβάνει ο Β΄ Αντιπρόεδρος της Βουλής, κ. **ΧΑΡΑΛΑΜΠΟΣ ΑΘΑΝΑΣΙΟΥ**)

Έκτον, αφαιρείται η δυνατότητα των υπαλλήλων ΔΕ κατηγορίας -ήταν πρόταση νομίζω όλων των κομμάτων- να γίνουν προϊστάμενοι διεύθυνσης, όπως ακριβώς ισχύει και στον Υπαλληλικό Κώδικα, εκτός της μικρής περίπτωσης με την οποία ενδεχομένως να βρεθούμε αντιμέτωποι, να μην υπάρχουν υποψήφιοι κατηγορίας ΠΕ ή ΤΕ. Μόνο για αυτή την περίπτωση αναφέρεται ότι υπάρχουν κάποιοι μικροί μη δικαστικοί σχηματισμοί οι οποίοι ενδεχομένως θα εξεταστούν κάτω από αυτό το πρίσμα.

Αυτά, για να είναι σε γνώση των αξιότιμων συναδέλφων.

(Στο σημείο αυτό ο Υπουργός Δικαιοσύνης κ. Κωνσταντίνος Τσιάρας καταθέτει για τα Πρακτικά τις προαναφερθείσες νομοτεχνικές βελτιώσεις, οι οποίες έχουν ως εξής:

ΑΛΛΑΓΗ ΣΕΛΙΔΑΣ

(Να μπουν οι σελίδες 245 - 247)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Χαράλαμπος Αθανασίου):** Τον λόγο έχει τώρα ο Κοινοβουλευτικός Εκπρόσωπος του Κινήματος Αλλαγής, ο κ. Κατρίνης.

Κύριε Κατρίνη, έχετε τον λόγο.

**ΜΙΧΑΗΛ ΚΑΤΡΙΝΗΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, χθες επιβεβαιώθηκε αυτό που η ελληνική κοινωνία, η κοινή γνώμη, πιστεύει εδώ και πάρα πολύ καιρό και, μάλιστα, έχει αποτυπωθεί και στις τελευταίες δημοσκοπήσεις, ότι η Κυβέρνηση αποφασίζει τα μέτρα εν μέσω πανδημίας και η επιτροπή λοιμωξιολόγων απλά τα επικυρώνει και τα εγκρίνει.

Είδαμε χθες τον Πρωθυπουργό να ανακοινώνει άρον-άρον και υπό τον φόβο των αντιδράσεων της κοινής γνώμης για τον περιορισμό μετακινήσεων το Πάσχα το άνοιγμα της εστίασης στις 3 Μαΐου. Είδαμε, όμως, για πρώτη φορά να ανακοινώνεται άνοιγμα δραστηριότητας, χωρίς να ανακοινώνονται συγκεκριμένοι όροι και προϋποθέσεις για το πώς θα ανοίξει. Απλώς το λέμε ότι θα ανοίξει, για να κατευνάσουμε λίγο τις διαμαρτυρίες.

Οι άνθρωποι της εστίασης περιμένουν να δουν με ποιες προϋποθέσεις θα ανοίξει η εστίαση, με ποιο κεφάλαιο κίνησης. Ως προς αυτό που η Κυβέρνηση υποσχέθηκε την 1η Απριλίου ως μέτρο στήριξης για να μπορέσουν οι επαγγελματίες το δύσκολο πρώτο διάστημα να έχουν χρήματα να εφοδιαστούν τα αναγκαία πράγματα, να μπορέσουν σιγά-σιγά να βρουν έναν ρυθμό μετά από έξι μήνες που είναι κλειστοί, αγνοείται και σε αυτό οποιαδήποτε ανακοίνωση, οποιοδήποτε σχέδιο.

Είδαμε τον Πρωθυπουργό να ανακοινώνει μετακινήσεις μεταξύ των περιφερειών στις 15 Μαΐου, την επομένη μέρα του ανοίγματος του τουρισμού. Και, βεβαίως, αυτό δεν είναι ούτε αθώο ούτε τυχαίο, διότι και σε αυτό επιβεβαιώνεται ότι οι αποφάσεις λαμβάνονται μόνο με βάση τις δημοσκοπήσεις και τη δυσαρέσκεια της κοινής γνώμης. Γιατί ήταν εύλογο το ερώτημα που είχε διατυπωθεί και στη Βουλή και εκτός αυτής της Αίθουσας: Πώς μπορεί ένας ξένος να έρχεται ανεμβολίαστος με τεστ εβδομήντα δύο ώρες πριν στη χώρα μας και δεν μπορεί ένας Έλληνας, ειδικά αυτοί που έχουν εμβολιαστεί, να πηγαίνει από τον έναν νομό στον άλλο; Πώς ισχύουν διαφορετικά μέτρα; Προφανώς, το κατάλαβαν και η Κυβέρνηση και ο Πρωθυπουργός και ανακοίνωσαν ότι 15 Μαΐου ανοίγει η μετακίνηση μεταξύ περιφερειών.

Βεβαίως, μιας και αναφέρθηκα στον τουρισμό, να πω ότι ακόμα περιμένουν οι επαγγελματίες του τουρισμού το ειδικό μέτρο ενίσχυσης το οποίο θα έδινε και σε αυτούς τη δυνατότητα να επανεκκινήσουν με καλύτερες προϋποθέσεις. Εκτός αν για την Κυβέρνηση τουρισμός είναι μόνο τα μεγάλα καταλύματα, μόνο αυτά που παρέχουν all inclusive υπηρεσίες.

Δεν θα σχολιάσω το φιάσκο με τα self test και τη δεύτερη ματαίωση του διαγωνισμού. Είναι ενδεικτικό, νομίζω, της προχειρότητας με την οποία πολλά πράγματα εξαγγέλλονται για δημιουργία εντυπώσεων σε μια επικοινωνιακή αμιγώς στρατηγική της Κυβέρνησης, αλλά αργούν πάρα πολύ να υλοποιηθούν, με ό,τι προβλήματα αυτό συνεπάγεται για την καθημερινότητα.

Ακούσαμε σήμερα τον Πρωθυπουργό, σε μια προσπάθεια επικοινωνιακής αντιστροφής του κλίματος κόπωσης, δυσαρέσκειας από το συνεχόμενο lockdown που δεν αποδίδει, να ανακοινώνει μέτρα φορολογικής ελάφρυνσης. Θετικό ότι μειώνει την προκαταβολή φόρου 80% για τις επιχειρήσεις και 55% για τα φυσικά πρόσωπα που ασκούν επιχειρηματική δραστηριότητα. Θετικό! Θεωρούμε ότι αυτό θα έπρεπε, ειδικά για φέτος που υπάρχει πανδημία σε εξέλιξη με ορατές επιπτώσεις και στην οικονομία, να είναι τουλάχιστον στο ύψος της περσινής μείωσης, με αναλογική μείωση και όχι να τεθεί όριο, ενώ η οικονομία πραγματικά σήμερα δεν έχει βρει τους ρυθμούς της.

Θετική και η επέκταση αναστολής ειδικής εισφοράς αλληλεγγύης και η μείωση κατά τρεις μονάδες των ασφαλιστικών εισφορών.

Μειώνετε τη φορολογία νομικών προσώπων. Το κάνατε και πέρυσι. Δεν ξέρω εάν υπάρχει κάποια αξιολόγηση αυτού του μέτρου. Πέρυσι λέγατε -βέβαια προ πανδημίας- ότι με τη μείωση θα καταφέρετε να επιτύχετε περισσότερα έσοδα. Ποια είναι η πραγματικότητα όμως; Η πραγματικότητα που βιώνουν και τα φυσικά πρόσωπα και οι επιχειρήσεις στη χώρα είναι ότι τα ληξιπρόθεσμα χρέη έχουν αυξηθεί κατά 7 δισεκατομμύρια το 2020 και 1,6 δισεκατομμύριο το πρώτο δίμηνο του 2021.

Θέλω να σημειώσω, σχολιάζοντας τις σημερινές ανακοινώσεις του Πρωθυπουργού, ότι σύμφωνα με την τελευταία έκθεση του διοικητή της Τράπεζας της Ελλάδος, στον δείκτη φορολογικής ανταγωνιστικότητας του Tax Foundation, ο οποίος εξετάζει πάνω από σαράντα μεταβλητές φορολογικής πολιτικής, η Ελλάδα κατατάσσεται εικοστή ένατη ανάμεσα σε τριάντα έξι χώρες, ακριβώς στην ίδια θέση με αυτή που ήταν το 2019. Πρακτικά, δεν υπάρχει καμμία πρόοδος στα μέτρα φορολογικής πολιτικής που ευνοούν τον ανταγωνισμό και προφανώς είναι υπέρ των χαμηλότερων εισοδημάτων.

Μάλιστα, αξίζει να αναφέρουμε ότι στους δείκτες του Tax Foundation, στους οποίους εμφανίζουμε τις χειρότερες επιδόσεις, δηλαδή στους δείκτες φορολόγησης κατανάλωσης και φορολόγησης ακίνητης περιουσίας, δεν έχουμε καμμία ανακοίνωση και καμμία βελτίωση από την Κυβέρνηση. Αυτό νομίζω ότι είναι ενδεικτικό ότι γίνονται αποσπασματικές κινήσεις που δεν ευνοούν τα χαμηλότερα εισοδηματικά στρώματα και προφανώς δεν ευνοούν τη μεγάλη πλειοψηφία της ελληνικής κοινωνίας. Γιατί, αυτή τη στιγμή, πέρα από τα ληξιπρόθεσμα, το ιδιωτικό χρέος έχει φτάσει στα 240 δισεκατομμύρια και βαίνει αυξανόμενο, παρά τις προσπάθειες του Υπουργού Οικονομικών να διαβεβαιώσει περί του αντιθέτου.

Το λέω αυτό, για να το συνδέσω με το νομοσχέδιο του Υπουργείου Δικαιοσύνης, στο οποίο εμείς, κύριε Υπουργέ, έχουμε ξεκαθαρίσει ότι είμαστε θετικοί επί της αρχής, σε κάθε πρωτοβουλία που στοχεύει στην επίλυση των δυσλειτουργιών που έχουν αναδειχθεί τα τελευταία χρόνια από το σύνολο των φορέων του Υπουργείου Δικαιοσύνης, δικαστές, δικηγόρους, δικαστικούς υπαλλήλους. Προφανώς, κοινός τόπος είναι η επιτάχυνση της απονομής της δικαιοσύνης. Είναι μία υστέρηση διαχρονική της χώρας, γίνεται μία προσπάθεια και θεωρούμε ότι θα μπορούσε να γίνει ακόμη καλύτερη. Την έχετε εντάξει και στους άξονες της πρότασης του Ταμείου Ανάκαμψης. Η εισηγήτριά μας, η κ. Νάντια Γιαννακοπούλου, νομίζω, πολύ αναλυτικά έθεσε το πλαίσιο των δικών μας προτάσεων και των ενστάσεων και των φόβων, να μη δημιουργηθούν δύο ταχύτητες υπαλλήλων και, τέλος πάντων, να στελεχώσετε κάποια στιγμή και τις κενές θέσεις δικαστικών υπαλλήλων. Χρειάζεται να γίνει αυτό, μαζί με τον νέο θεσμό του βοηθού δικαστή που μπορεί να συμβάλει, αλλά και εκεί θα πρέπει να υπάρχουν δικλίδες αξιοκρατίας και διαφάνειας.

Θέλω, όμως, να μείνω στο άρθρο της τροπολογίας που καταθέσατε και να το συνδέσω με το προηγούμενο που είπα για το ιδιωτικό χρέος και το ν.3869, έναν νόμο που η Κυβέρνησή σας έχει κάνει οτιδήποτε μπορεί για να τον αποδομήσει. Είναι ο νόμος για τα υπερχρεωμένα νοικοκυριά, γνωστός και ως «νόμος Κατσέλη», νόμος των κυβερνήσεων του ΠΑΣΟΚ.

Κάνετε, λοιπόν, ό,τι μπορείτε να τον αποδομήσετε. Εν μέσω πανδημίας στείλατε τον κόσμο να πάει να μαζέψει τα δικαιολογητικά από τράπεζες, εφορίες, ασφαλιστικά ταμεία. Σας κάναμε ερώτηση, σας κάναμε παρέμβαση, διαμαρτυρηθήκαμε, δώσατε μόνο δεκαπέντε ημέρες προθεσμία.

Παρά το γεγονός ότι επιθυμούσαμε να είναι πολύ λιγότερες οι αιτήσεις, τελικά όλοι όσοι είχαν δικαίωμα και περισσότεροι μπήκαν στην πλατφόρμα. Αυτό είναι το πρώτο.

Ο κ. Σταϊκούρας προχθές μίλησε για το ν.3869, τον οποίο η Νέα Δημοκρατία ψήφισε. Άλλο, εάν μετά με τον νόμο τού πριν από λίγο αποχωρήσαντα κ. Χατζηδάκη, τον ν.4161 –εδώ μιλάμε με στοιχεία- έδωσε η Νέα Δημοκρατία το δικαίωμα με μία απλή αίτηση κάποιος να παίρνει προστασία πρώτης κατοικίας, χωρίς να έχει απόφαση δικαστηρίου. Εκεί μπήκαν οι μπαταχτσήδες, τους οποίους εσείς τώρα συνολικά χαρακτηρίζετε ως τους δικαιούχους του ν. 3869.

Υπάρχει, λοιπόν, το θέμα της προστασίας της πρώτης κατοικίας. Σας έχω ρωτήσει και πάλι και εσάς, κύριε Υπουργέ, εάν θα πάτε σε αναστολή πλειστηριασμών πέραν της 1ης Ιουνίου. Απάντηση δεν πήραμε, πέρα από μία διάταξη που λέει ότι αναστέλλονται οι πλειστηριασμοί μέχρι 16 Ιουλίου. Ουσιαστικά, παραπέμπεται την αναστολή μέχρι την 1η Οκτωβρίου.

Ήρθε χθες μία διάταξη που λέει ότι σε περίπτωση θεομηνίας ο Υπουργός Οικονομικών μπορεί να βγάζει απόφαση και να αναστέλλονται οι πλειστηριασμοί.

Αυτή είναι η πολιτική της Κυβέρνησης για την αναστολή πλειστηριασμών πρώτης κατοικίας για τους πραγματικά αδύναμους δανειολήπτες; Και το λέω αυτό, γιατί με βάση τα στοιχεία της Τράπεζας της Ελλάδος μόλις το 20% χαρακτηρίζεται ως στρατηγικός κακοπληρωτής. Άρα οι οκτώ στους δέκα είναι πραγματικά αδύναμοι δανειολήπτες. Τι κάνετε γι’ αυτούς με την εφαρμογή του Πτωχευτικού Κώδικα; Τους παραδίδετε, στην κυριολεξία, στο έλεος των servicers. Τι λένε οι servicers; Διακόσιες πενήντα χιλιάδες ακίνητα θα εκπλειστηριαστούν την επόμενη πενταετία στη χώρα. Άρα εδώ ένα και ένα κάνουν δύο. Τι θέλετε, να πουν η κοινή γνώμη και οι πολίτες ότι μακάρι να γίνει μία θεομηνία στη χώρα, μπας και φιλοτιμηθεί ο Υπουργός Οικονομικών να υπογράψει απόφαση για αναστολή πλειστηριασμών πρώτης κατοικίας;

Προχθεσινά στοιχεία Ανεξάρτητης Αρχής Δημοσίων Εσόδων. Σε 1,29 εκατομμύρια οφειλέτες έχουν επιβληθεί κατασχέσεις μισθών και τραπεζικών λογαριασμών. Τέσσερα εκατομμύρια εκατόν σαράντα χιλιάδες φορολογούμενοι έχουν ανοικτούς λογαριασμούς με την εφορία. Και εσείς σε αυτούς τι λέτε; Παιδιά, οι πλειστηριασμοί ανοίγουν και εάν έχετε να πληρώσετε –που σε αυτές τις συνθήκες, με αυτή την οικονομία και με αυτές τις εργασιακές συνθήκες πολύ δύσκολο- έχει καλώς, αν δεν έχετε, χάσατε το σπίτι σας.

Έβαλε ένα στοίχημα πριν ο Υπουργός Εργασίας. Το ίδιο στοίχημα είχε βάλει και ο προκάτοχός του, ο κ. Βρούτσης, όταν μας μιλούσε για τη μεταρρύθμιση του «ΑΤΛΑΝΤΑ», όταν διαρρήγνυε τα ιμάτιά του ότι την 1η Ιανουαρίου του 2021 το 60% των συντάξεων θα αποδίδεται με ένα «κλικ». Έφυγε λέγοντας ότι «σας βάζω στοίχημα και θα επικαλεστώ τα Πρακτικά», για να δει πόσο θα αποδώσει το μέτρο του.

Θετικό, κατ’ αρχάς, το είπε και η εισηγήτρια μας, το είπαν και οι ομιλητές ότι ανεβαίνει το όριο των οφειλών πάνω από τις οποίες δεν μπορούν να ρυθμίσουν κάποιοι ασφαλισμένοι και να πάρουν τη σύνταξη, όπως ειδικά οι αγρότες. Ένα μεγάλο κομμάτι που δεν μπορούν αυτή τη στιγμή να πάρουν σύνταξη είναι αγρότες και κτηνοτρόφοι, αλλά και επαγγελματίες. Θα έπρεπε να είναι μεγαλύτερο. Είναι θετικό ότι ανεβαίνει αυτό και θεωρούμε ότι μπορεί να δώσει κάποια λύση.

Όμως, κύριοι συνάδελφοι, σήμερα για πρώτη φορά στην ιστορία της χώρας και για πρώτη φορά στην ιστορία της κοινωνικής ασφάλισης εισάγονται ιδιώτες στο έργο της έκδοσης των συντάξεων. Μπορεί αυτής της Κυβέρνησης να είναι πάγια επιλογή της το outsourcing και μπορεί ο κύριος Υπουργός να νομίζει ότι θέτει διλήμματα, ότι οι ασφαλισμένοι δεν ενδιαφέρονται, τέλος πάντων, ποιος θα τους αποδώσει τη σύνταξη, εάν θα είναι ιδιώτης ή δημόσιο, δεν απάντησε όμως πριν τι έκανε η Κυβέρνηση γι’ αυτό εδώ και είκοσι έναν μήνες και όλες αυτές οι προεκλογικές εξαγγελίες για επιτάχυνση απόδοσης και ψηφιακή απόδοση. Δεν μας είπε γιατί οι εργαζόμενοι του ΕΦΚΑ μειώθηκαν και βεβαίως δεν αυξήθηκαν, γιατί επτακόσιοι συμβασιούχοι και με προγράμματα του ΟΑΕΔ απολύθηκαν, ενώ είχαν προϋπηρεσία και προσέφεραν και δεν επιδιώχθηκε η παράταση και η παραμονή τους, για να δώσουν λύσεις.

Σήμερα, εκκρεμούν περίπου τριακόσιες πενήντα χιλιάδες κύριες επικουρικές και εφάπαξ. Ο Υπουργός τον Γενάρη που ανέλαβε, είπε ότι η λύση θα είναι η προκαταβολή της σύνταξης και η αλήθεια δείχνει ότι με τους περιορισμούς και τους «κόφτες» μόλις τριάντα χιλιάδες άτομα θα μπορέσουν από τους τριακόσιους πενήντα χιλιάδες να πάρουν αυτή την σύνταξη.

Βεβαίως, αντί να ενισχυθεί ο θεσμός της ψηφιακής σύνταξης, που θα μπορούσε, αν τον πίστευε η Κυβέρνηση, να αποδώσει αποτελέσματα και όντως να τελειώσει η γραφειοκρατία, να τελειώσει η ταλαιπωρία, να είναι κοινός στόχος όλων να δοθούν γρήγορα οι συντάξεις και όχι μόνο οι αναδρομικές, αλλά και οι καινούργιες και οι εκκρεμείς, η Κυβέρνηση τι έκανε; Λέει η Κυβέρνηση, τώρα, παιδιά, απέτυχα και σε αυτό, πάμε στους ιδιώτες να αποδώσουν σύνταξη, γιατί ό,τι έχω πει μέχρι σήμερα, εδώ και είκοσι έναν μήνες, έχει αποτύχει.

Βεβαίως, και θα βγουν -και το ξέρει ο Υπουργός, το ξέρει η Κυβέρνηση- στην αγορά πολλοί που θα λένε, «ελάτε σε εμάς γιατί βγάζουμε και γρήγορες και καλές συντάξεις» και θα δημιουργηθούν συνθήκες αθέμιτου ανταγωνισμού ανάμεσα σε αυτούς που μπορούν να καταφύγουν σε ιδιώτες και όχι μόνο τυπικά ή αξιοκρατικά να τους αναθέσουν την υπόθεση, αλλά και ουσιαστικά να δώσουν κίνητρα για να την βγάλουν και γρήγορα και με καλό ύψος και κάποιοι που δεν θα μπορούν να πληρώσουν θα περιμένουν τη σειρά τους.

Όμως, και η σειρά αυτή, με την επιλογή της Κυβέρνησης, καταργείται. Ενώ ήξεραν όλοι ότι υπήρχε αυστηρή χρονική προτεραιότητα με βάση τη σειρά υποβολής, αυτό η Κυβέρνηση το καταργεί σήμερα με βάση τη δυνατότητα του ποιος μπορεί να απευθυνθεί ή όχι σε γραφεία ιδιωτικά. Ας μην κοροϊδεύει η Κυβέρνηση την κοινή γνώμη. Ξέρουμε πολύ καλά ότι δεν θα είναι μόνο η αμοιβή από τον ΕΦΚΑ το κίνητρο για τους ιδιώτες, δικηγόρους και οικονομολόγους, για να προχωρήσουν τη διαδικασία.

Μια Κυβέρνηση που λέει ότι έχει σχέδιο, ότι είναι επιτελική, φέρνει σήμερα τη μετάθεση του μηχανογραφικού για τις 15 Μαΐου, γιατί προφανώς ούτε αξιολόγηση έχει κάνει στα τριτοβάθμια ιδρύματα ούτε έχει σχεδιασμό, παρά μόνο κάποιες περιπτωσιολογικές προσεγγίσεις, όπως το βιώνουμε εμείς στην Ηλεία με το Πανεπιστήμιο Πατρών να προτείνει κατάργηση τμημάτων.

Ρωτάμε: Γίνεται αξιολόγηση; Περιμένουμε, λέει. Περιμένει ακόμα και σήμερα η Κυβέρνηση τις εισηγήσεις των τμημάτων.

Τελειώνω με την τροπολογία του Υπουργείου Εθνικής Άμυνας. Εμείς σε κάθε διάταξη που δίνει τη δυνατότητα στους εργαζόμενους να συνεχίσουν να δουλεύουν, είμαστε θετικοί. Το έχουμε πει. Βεβαίως αυτό δεν ακυρώνει το γεγονός ότι η Κυβέρνηση εμφανώς πλέον δεν έχει στρατηγική για τη ναυπηγική βιομηχανία. Και το λέμε αυτό γιατί τόσο στην περίπτωση των ναυπηγείων Σκαραμαγκά, που ο ίδιος ο κ. Μητσοτάκης από τη ΔΕΘ είπε ότι υπάρχει αξιόπιστος επενδυτής που θα έρθει σύντομα να δώσει λύση στο πρόβλημα των ναυπηγείων, -ο ένας διαγωνισμός άγονος, στον δεύτερο τον διαγωνισμό είχαμε πολύ χαμηλότερο τίμημα από το ελάχιστο, ενδεικτικό της ελλιπούς προετοιμασίας- μιλάμε για μια τροπολογία που δίνει όγδοη παράταση μετά από δεκατρία χρόνια για την παράδοση των δύο ταχέων περιπολικών κατευθυνόμενων βλημάτων.

**ΠΡΟΕΔΡΕΥΩΝ (Χαράλαμπος Αθανασίου):** Ολοκληρώστε, κύριε συνάδελφε.

**ΜΙΧΑΗΛ ΚΑΤΡΙΝΗΣ:** Θα πάρω και την δευτερολογία μου, κύριε Πρόεδρε, και ολοκληρώνω.

Εμείς σε κάθε παράταση θα δίνουμε τη θετική μας ψήφο, γιατί θεωρούμε ότι τα ναυπηγεία πρέπει να μείνουν ζωντανά και οι εργαζόμενοι, αλλά πρέπει κάποια στιγμή να μας πει και η Κυβέρνηση αν έχει στρατηγική. Και το λέμε αυτό γιατί οι εργαζόμενοι είναι αυτοί που πληρώνουν πάντα το τίμημα.

Ας δούμε τι γίνεται στα ναυπηγεία Ελευσίνας, μιας και αναφέρθηκα στα ναυπηγεία Σκαραμαγκά. Ξέρουμε όλοι ότι ο χρόνος για να επιτευχθεί το σχέδιο εξυγίανσης τελειώνει τον Σεπτέμβρη του 2021 για χρέη που ξεπερνούν τα τετρακόσια εκατομμύρια ευρώ. Υπάρχει σχέδιο εξυγίανσης; Έχει η Κυβέρνηση σχέδιο εξυγίανσης; Συμφωνούν σε αυτό οι πιστωτές; Πότε επιτέλους θα κατατεθεί αυτό το σχέδιο εξυγίανσης και από τον επενδυτή και να έχουν συμφωνήσει οι πιστωτές και βεβαίως να έχει συμφωνήσει η Κυβέρνηση σύμφωνα με το άρθρο 106;

Ακούγεται ότι αυτή η καθυστέρηση σχετίζεται με το ζήτημα της ανάθεσης κατασκευής νέων φρεγατών και αναβάθμισης των υπαρχουσών φρεγατών. Πρέπει λοιπόν η Κυβέρνηση να ξεκαθαρίσει τι θα κάνει στα ζητήματα των αμυντικών προμηθειών και αν θα προχωρήσει το σχέδιο εξυγίανσης. Αν δεν επιτευχθεί σχέδιο εξυγίανσης στα ναυπηγεία Σαλαμίνας μέχρι τον Σεπτέμβρη του ’21, τότε οι μετοχές θα επιστραφούν στον προηγούμενο ιδιοκτήτη ο οποίος όλως τυχαίως είναι και αυτός ο οποίος οδήγησε τα ναυπηγεία σε αυτή την κατάσταση. Υπάρχει λοιπόν αστική και ποινική διάσταση μιας υπόθεσης απώλειας εκατοντάδων εκατομμυρίων ευρώ για το ελληνικό δημόσιο και μια εταιρεία που είναι εισηγμένη στο χρηματιστήριο για την οποία η επιτροπή κεφαλαιαγοράς θα έπρεπε –θεωρώ- να ασκήσει καλύτερο έλεγχο.

Θα πάει άραγε η Κυβέρνηση σε μοντέλο κρατικοποίησης και κεφαλαιοποίησης των χρεών από τους πιστωτές; Έχει -το ρωτάω ευθέως- η Κυβέρνηση πρόθεση να χαρίσει τα χρέη σε αυτόν που τα δημιούργησε; Ή θα προχωρήσει και θα πάει σε ειδική εκκαθάριση αφού δεν ολοκληρώνει το σχέδιο εξυγίανσης; Τι θα γίνει με τα δεδουλευμένα των εργαζομένων; Τι θα γίνει με τις οφειλές στο δημόσιο;

Φοβάμαι ότι όπως σε πολλούς άλλους τομείς πολιτικής έτσι και στο θέμα της ναυπηγικής βιομηχανίας όπως αποδεικνύεται και από τα ναυπηγεία Ελευσίνας και τα ναυπηγεία Σκαραμαγκά η Κυβέρνηση δεν έχει υποτυπώδες σχέδιο, η Κυβέρνηση δεν νοιάζεται καθόλου για το μέλλον των εργαζομένων. Και γι’ αυτό ακριβώς παρά τις μεγαλόστομες δηλώσεις, υποσχέσεις και διακηρύξεις από τους εκάστοτε Υπουργούς, έχουν γίνει ελάχιστα πράγματα και φοβάμαι ότι αν δεν ξυπνήσει εγκαίρως, τότε θα έχουμε πολύ άσχημες εξελίξεις στο ζήτημα των ναυπηγείων σε μια ιδιαίτερα ευαίσθητη περίοδο για τα εθνικά μας θέματα και όλοι κατανοούμε για ποιο λόγο αυτό δεν πρέπει να επιτραπεί να γίνει.

Ευχαριστώ πολύ.

**ΠΡΟΕΔΡΕΥΩΝ (Χαράλαμπος Αθανασίου):** Και εγώ ευχαριστώ, κύριε Κατρίνη.

Να θυμίσω στους Κοινοβουλευτικούς Εκπροσώπους ότι αν συμψηφιστεί και ο χρόνος της δευτερολογίας, δεν θα δοθεί χρόνος μετά.

Τον λόγο έχει ο κ. ο Αλέξανδρος Αυλωνίτης από τον ΣΥΡΙΖΑ. Μετά έχει ζητήσει τον λόγο ο Κοινοβουλευτικός Εκπρόσωπος του Κομμουνιστικού Κόμματος Ελλάδας, κ. Παφίλης.

Ορίστε, κύριε Αυλωνίτη, έχετε τον λόγο.

**ΑΛΕΞΑΝΔΡΟΣ - ΧΡΗΣΤΟΣ ΑΥΛΩΝΙΤΗΣ:** Κύριε Πρόεδρε, κύριοι συνάδελφοι, πρέπει να έχει πολύ μεγάλη υπομονή ένας Βουλευτής για να πάρει τον λόγο. Αλλά έχουμε εξοπλιστεί.

Κύριε Υπουργέ, αναρωτιέμαι ειλικρινά αν αυτή την ειρωνική διάθεση ο κ. Χατζηδάκης την έχει ως κληρονομικό χάρισμα ή είναι επίκτητο; Επίκτητο είναι σίγουρο ότι έχει υπερφυσικές δυνάμεις όπως ο σούπερμαν για να λύσει πολλά προβλήματα στην πολιτική ζωή, όπως έλυσε το πρόβλημα της Ολυμπιακής, της ΔΕΗ. Εγώ προσωπικά εάν συμμετείχα σε μία εκδήλωση για τα γενέθλιά μου, την τούρτα αυτή κάπου θα την πέταγα -να μην το πω γιατί θα σκανδαλίσω- και να με συγχωρέσει ο κ. Χατζηδάκης. Μην ειρωνεύεται τους Βουλευτές του ΣΥΡΙΖΑ και γενικά της Αντιπολίτευσης. Είναι ντροπή αυτό το οποίο κάνει. Είναι ντροπή.

Αντί να έρθει εδώ να πει ότι αποτύχαμε, κύριοι, στο ζήτημα των συντάξεων, παραλάβαμε εκατόν εννέα χιλιάδες εκκρεμείς συντάξεις, τις φέραμε στις τριακόσιες πενήντα χιλιάδες, αποτύχαμε και ζητάμε τη βοήθεια της Βουλής να προσλάβουμε προσωπικό, να τελειώσουμε, να καθαρίσουμε το θέμα, δεν το λέει. Το ωραιοποιεί, ρίχνει ευθύνες στον ΣΥΡΙΖΑ, ρίχνει ευθύνες οπουδήποτε αλλού εκτός από το να πάει να πει μια κουβέντα ή να απαντήσει στο ερώτημα. Πριν λίγο καιρό ο προηγούμενος Υπουργός Εργασίας δεν έλεγε ότι θα πατήσουν ένα κουμπί; Το είπε ο κ. Κατρίνης. Δεν έχει καμμία ευθύνη αυτή η Κυβέρνηση των αρίστων για αυτή την κατάσταση που επικρατεί στον ΕΦΚΑ;

Αλλά ας το αφήσω εκεί, γιατί θα χάσω τον χρόνο μου σε σχέση με την ομιλία την οποία πρέπει να κάνω για το συγκεκριμένο νομοσχέδιο και θα ήθελα την ανοχή σας, κύριε Πρόεδρε.

Κύριε Υπουργέ της Δικαιοσύνης, μου έκανε πολύ μεγάλη εντύπωση και παρακολουθούσα τη συνάδελφό μου, την κ. Ελευθεριάδου Σουλτάνα που σας έκανε ένα ερώτημα και θα σας το υποβάλω και εγώ απευθείας. Ο ν.4557/2018 στην παράγραφο 5 του άρθρου 47 έλεγε ότι ο Πρόεδρος της Αρχής Καταπολέμησης Νομιμοποίησης Εσόδων από Εγκληματικές Ενέργειες προέρχεται από το σώμα των εν ενεργεία εισαγγελέων. Εσείς σήμερα βάλατε ένα διαζευκτικό «ή». Ή από αυτούς που λειτουργούν σήμερα στην δικαιοσύνη ως εισαγγελείς ή επί τιμή.

Εν τιμή λοιπόν σας ρωτάω: Γιατί διευρύνετε αυτό το πλαίσιο; Δεν σας έφταναν οι εν ενεργεία εισαγγελείς, να πάρετε έναν εισαγγελέα εν ενεργεία, να τον βάλετε πρόεδρο σε αυτή την ανεξάρτητη αρχή; Θέλουμε απαντήσεις συγκεκριμένα. Σκέφτεστε κάτι; Έχετε κάποιον άλλον που θέλετε να βάλετε σε αυτή τη θέση; Να μας το πείτε. Καλό δεν είναι;

Έρχομαι στην προκείμενη συζήτηση. Και θα ήθελα να αναφερθώ στο ζήτημα για το πώς λειτουργεί η Βουλή. Εμείς οι Βουλευτές σε λίγο καιρό θα έχουμε ξεχάσει την ιδιότητά μας έτσι όπως λειτουργεί η Βουλή όλο αυτό το χρονικό διάστημα και με την τηλεδιάσκεψη. Ανοίγει την οικονομία ο Πρωθυπουργός. Ούτε μία κουβέντα δεν έχει πει για το πως θα ανοίξουν οι διαδικασίες ενός πυλώνα της δημοκρατίας μας που είναι η Βουλή.

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Δικαιοσύνης):** Είναι εσωτερικό θέμα αυτό.

**ΑΛΕΞΑΝΔΡΟΣ - ΧΡΗΣΤΟΣ ΑΥΛΩΝΙΤΗΣ**: Εσωτερικό θέμα μεν, αλλά το λέω για να το ακούμε όλοι. Έτσι; Γιατί έχουμε και εμείς λόγο, οι εκλεγμένοι Βουλευτές που δυστυχώς μας το στερείτε.

Ένα άλλο θέμα θέλω να σχολιάσω και πολύ γρήγορα. Διάβασα τα πρακτικά της επιτροπής αυτής που συζήτησε το συγκεκριμένο νομοσχέδιο. Ο εισηγητής της πλειοψηφίας κ. Τσαβδαρίδης, -λείπει κιόλας- πάλι πέταξε μια σπέκουλα, ότι δηλαδή το αδίκημα της δωροδοκίας το αποχαρακτήρισε η κυβέρνηση του ΣΥΡΙΖΑ από κακούργημα σε πλημμέλημα και τη δωροληψία ούτως η άλλως και εμείς και εσείς την έχετε σε βαθμό κακουργήματος.

Εσείς κύριε Υπουργέ -και σας κοιτάω στα μάτια- είστε Υπουργός Δικαιοσύνης δεν μπορέσατε να ερευνήσετε ότι από το 2013 μέχρι το 2017 που συστάθηκε αυτή η επιτροπή, η οποία αποτελείται από επιστήμονες, δικηγόρους, υπήρχε πανομοιότυπη διάταξη από τους τότε επιστήμονες μέχρι την ψήφιση τον Ιούλιο του 2019 του Ποινικού Κώδικα έτσι ως αποχαρακτηρισμένο το έγκλημα…

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Δικαιοσύνης):** Το υπερασπίζεστε;

**ΑΛΕΞΑΝΔΡΟΣ - ΧΡΗΣΤΟΣ ΑΥΛΩΝΙΤΗΣ:** Να το πείτε, γιατί δεν το λέτε στην Βουλή και το κρύβετε. Αντίθετα, όμως, κύριε Υπουργέ…

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Δικαιοσύνης):** … (Δεν ακούστηκε)

**ΑΛΕΞΑΝΔΡΟΣ - ΧΡΗΣΤΟΣ ΑΥΛΩΝΙΤΗΣ:** Αν έχετε την καλοσύνη, κύριε Υπουργέ, μη με διακόπτετε.

Αντίθετα, νομοθετήσατε το ακαταδίωκτο αυτών που κατέκλεψαν τις τράπεζες. Σε αυτό μείνατε και σε αυτό σπεκουλάρετε μονίμως, κύριε Τσιάρα.

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Δικαιοσύνης):** Αυτό υπερασπίζεστε;

**ΑΛΕΞΑΝΔΡΟΣ - ΧΡΗΣΤΟΣ ΑΥΛΩΝΙΤΗΣ:** Εγώ ήθελα ως υπεύθυνος του Υπουργείου Δικαιοσύνης να το πείτε αυτό.

Επί του νομοσχεδίου τώρα. Ψηφίζουμε κώδικα, κύριε Υπουργέ. Μην το βροντοφωνάζουμε, αλλά έπρεπε να ακολουθηθεί μια άλλη διαδικασία. Έτσι το επιγράφετε «Κώδικας Δικαστικών Υπαλλήλων». Πλάτυνε η συζήτηση, όπως σε ένα απλό νομοσχέδιο. Το λέω για να μη λέτε ότι δεν το ξέρουμε. Είναι η ωμή πραγματικότητα η οποία προβλέπεται από το Σύνταγμά μας και από τον Κανονισμό της Βουλής, αλλά δυστυχώς ή ευτυχώς ακολουθούμε τη συνήθη διαδικασία ψήφισης του νομοσχεδίου, έστω για το καλό της νομοθέτησης.

Γνωρίζετε όμως πολύ καλά, κύριε Τσιάρα, και το έχω ξαναπεί, ότι είμαι δικηγόρος. Η δικαιοσύνη νοσεί βαθύτατα. Αντιμετωπίζουμε πραγματική υποστελέχωση ή αποστελέχωση, που πολλοί συνάδελφοί μου το είπαν, της υποστήριξης των δικαστηρίων από δικαστικούς υπαλλήλους. Είναι εμφανέστατο αυτό. Δεν υπάρχουν άνθρωποι πίσω από τα γραφεία. Θα μου πείτε, όμως, ότι σήμερα συζητάμε κώδικα κι εσείς αναλίσκεστε σε τετριμμένα. Δεν έχετε ζήσει όμως εσείς την καθημερινότητα των δικαστηρίων.

Δεν είμαστε αντίθετοι με τη φιλοσοφία του κώδικα. Ο συνάδελφός μου και συμφοιτητής μου, κ. Ξανθόπουλος, σας ανέλυσε με περίσσια επιχειρηματολογία το όλο θέμα και το τι ακριβώς είχε κάνει η κυβέρνηση του ΣΥΡΙΖΑ γι’ αυτό το πόνημα που ψηφίζουμε σήμερα. Όμως, επιθυμώ να δώσω έμφαση στη στελέχωση των δικαστηρίων μας από υπαλλήλους και γραμματείς. Δεν υπάρχει να υπάρχει αντιστοιχία δικαστή και γραμματέα ένα με ένα κόμμα ένα γραμματέας ή στο Εφετείο της Κέρκυρας, που είναι ένα από τα μεγαλύτερα δικαστήρια, να υπηρετούν εκατόν σαράντα πέντε υπάλληλοι και να υπάρχουν τριακόσιοι πενήντα δικαστές.

Όμως, είναι γεγονός ότι στο νομοσχέδιό σας θεσμοθετείται δύο νέους κλάδους υπαλλήλων που τους έχετε προβάλει ως μια σπουδαία μεταρρύθμιση, αλλά μάλλον η πραγματικότητα απέχει από αυτή την ωραιοποίηση. Μιλάμε για τους υπαλλήλους τεκμηρίωσης και επικουρίας του δικαστικού έργου. Ποιος θα πει ως ιδέα δεν είναι καλή αυτή η θεσμοθέτηση; Μου άρεσε, διαβάζοντας τα πρακτικά της επιτροπής, ένα παράδειγμα του συναδέλφου και πρώην τομεάρχης δικαιοσύνης του ΣΥΡΙΖΑ του φίλου και συντρόφου Σπύρου Λάππα. Είπε το εξής: Ότι η πρόβλεψη τέτοιων υπαλλήλων του θυμίζει ένα σπίτι χωρίς στέγη που πέφτουν οι σοβάδες, διαλύονται τα επιχρίσματα κι εμείς παραγγείλουμε έπιπλα για το σαλόνι, αντί να φτιάξουμε τη στέγη, να σταθεροποιήσουμε τα θεμέλια και τους πυλώνες που στηρίζουν το οικοδόμημα της δικαιοσύνης. Συμφωνώ κι εγώ με αυτό.

**ΠΡΟΕΔΡΕΥΩΝ (Χαράλαμπος Αθανασίου):** Ολοκληρώστε, κύριε συνάδελφε.

**ΑΛΕΞΑΝΔΡΟΣ - ΧΡΗΣΤΟΣ ΑΥΛΩΝΙΤΗΣ:** Ποιος συνάδελφός μου είπε προηγουμένως για ένα ειρηνοδικείο που είναι έτοιμο να πέσει; Συζητάμε τόσο σοβαρά θέματα με αυτόν τον τρόπο μεσούσης της πανδημίας και λέτε ότι αυτό το πόρισμα θα λύσει τα χρονίζοντα προβλήματα της δικαιοσύνης. Όχι, δεν το πιστεύω αυτό. Παρά ταύτα, όμως, τελειώνοντας λέω πως η δικαιοσύνη θέλει και τους κώδικες της, αλλά θέλει και τους ανθρώπους να την υπηρετήσουν όπως πρέπει και όπως απαιτεί ο δικαιικός μας πολιτισμός.

Σας ευχαριστώ πολύ, κύριε Πρόεδρε.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Χαράλαμπος Αθανασίου):** Εμείς ευχαριστούμε.

Να κάνω μόνο μια παρατήρηση εν όψει τού ότι την περίοδο που αναφερθήκατε έτυχε να είμαι Υπουργός Δικαιοσύνης, μόνο για την ενημέρωση. Το 2014 τα πλημμελήματα κρατικών λειτουργών και δικαστικών λειτουργών έγιναν κακουργήματα. Δείτε, αν θέλετε, το άρθρο 159 και το άρθρο 245 του Ποινικού Κώδικα. Τα κάναμε κακουργήματα τότε. Απλώς το λέω για ενημέρωση.

**ΑΛΕΞΑΝΔΡΟΣ - ΧΡΗΣΤΟΣ ΑΥΛΩΝΙΤΗΣ:** Μόνο που εγώ, κύριε Πρόεδρε, μίλησα με έγγραφο που δημοσιοποιήθηκε…

**ΠΡΟΕΔΡΕΥΩΝ (Χαράλαμπος Αθανασίου):** Σας εξηγώ, λοιπόν, ότι αυτά κακουργοποιήθηκαν στο άρθρο 159 και 235 το 2014.

Τον λόγο έχει τώρα ο Κοινοβουλευτικός Εκπρόσωπος του Κομμουνιστικού Κόμματος Ελλάδας κ. Αθανάσιος Παφίλης.

**ΑΘΑΝΑΣΙΟΣ ΠΑΦΙΛΗΣ:** Ευχαριστώ.

Ο κ. Χατζηδάκης έφυγε, αλλά φαντάζομαι θα τον ενημερώσουν.

Ο λαός μας λέει: «Φωνάζει ο κλέφτης για να φοβηθεί ο νοικοκύρης». Αυτό έκανε ο κ. Χατζηδάκης εδώ. Ποιος είναι ο κλέφτης εδώ και ποιος ο νοικοκύρης; Ποιος, αλήθεια; Ποιες κυβερνήσεις, μάλλον, καταλήστεψαν τα ασφαλιστικά ταμεία από το 1950 μέχρι το 1881; Άτοκα ήταν τα λεφτά από το αίμα και τον ιδρώτα των εργαζομένων στην ΕΤΒΑ που χρηματοδοτούσε τους Μποδοσάκηδες, τους Τσάτσους και όλους των «πυλώνες» της οικονομίας. Άτοκα. Ποιος πήγε στο χρηματιστήριο -και δεν είναι κανείς εδώ από το ΠΑΣΟΚ- τα αποθεματικά των ταμείων και χάθηκαν δισεκατομμύρια; Δεν ήταν οι δικές σας κυβερνήσεις; Μόνο εμείς διαφωνούσαμε. Ποιος έκανε το PSΙ -γι’ αυτό λέω ότι είστε κλέφτες του ιδρώτα των εργαζομένων όλες οι κυβερνήσεις- που έκλεψε δισεκατομμύρια και κόπους γενεών ολόκληρων; Ποιος μείωσε τους μισθούς; Ποιος τσάκισε τις συντάξεις; Ποιος έχει τους συνταξιούχους στην ουρά τρία, τέσσερα, πέντε χρόνια για να πάρουν τη σύνταξη; Δεν είναι δικιά σας η Κυβέρνηση και οι προηγούμενες κυβερνήσεις; Τι είναι; Ζητιάνοι; Δικά τους λεφτά ήταν και πετσοκομμένα μάλιστα.

Αυτοί λοιπόν είναι οι κλέφτες. Και ποιοι είναι οι νοικοκύρηδες; Είναι κλέφτες όλες οι κυβερνήσεις. Και είναι χειρότεροι κλέφτες από τους κοινούς και από τους ποινικούς γιατί τον ιδρώτα γενεών, ανθρώπων που τσακίστηκαν στις οικοδομές, στα ναυπηγεία και τις πιο σκληρές δουλειές και δημόσιοι υπάλληλοι και άλλοι τους ληστέψατε κυριολεκτικά όλες οι κυβερνήσεις μέχρι τώρα.

Για ποιο λόγο, αλήθεια; Γιατί δεν υπήρχαν λεφτά; Όχι. Για να χρηματοδοτήσετε τους μεγάλους επιχειρηματικούς ομίλους.

Ποιος είναι ο νοικοκύρης; Είναι η εργατική τάξη. Είναι οι εργαζόμενοι που πλήρωσαν, όπως είπα, με το αίμα τους και με τον ιδρώτα τους και έφτιαξαν τα μεγάλα και ανθηρά ασφαλιστικά ταμεία που τα παραδώσατε στη βορά των ορέξεων του κεφαλαίου. Επομένως, κρείττον το σιγάν, όχι σαν τον γάτο, για να μην πω την παροιμία που λένε στο χωριό μου. Βγήκε εδώ ο κ. Χατζηδάκης και μας κουνάει το δάχτυλο. Σε ποιον το κουνάει το δάχτυλο αλήθεια; Στο ΚΚΕ; Που όλα αυτά τα χρόνια υπεράσπισε το δικαίωμα των εργαζομένων, που είναι το ελάχιστο που είχαν κατακτήσει για συντάξεις και για το όποιο κοινωνικό και ασφαλιστικό σύστημα το οποίο το κατεδαφίζατε και το κατεδαφίζετε βήμα το βήμα;

Επομένως αλλού τα διλήμματα. Ποιος είναι -λέει- με τη γραφειοκρατία και ποιος με τους συνταξιούχους. Τι εξυπνάδες είναι αυτές; Ούτε στα φοιτητικά αμφιθέατρα δεν υπάρχουν αυτά. Κι εσείς, μιλάω εκ μέρους του ΚΚΕ, είστε με τη γραφειοκρατία. Καλά, δεν ντρέπεστε λιγάκι; Ποιος την έφτιαξε αυτή τη γραφειοκρατία; Ποιος έφτιαξε αυτό το κράτος; Ποιος δημιούργησε τα τεράστια προβλήματα; Ποιος απέλυσε εργαζόμενους που ήταν αναγκαίοι; Ποιος; Σε όλα αυτά τα ερωτήματα. Αυτά τα ερωτήματα ας μην τα βάλει. Θα τα απαντήσει ο ίδιος ο κόσμος.

Φέρνει ένα νόμο, γιατί νόμος είναι. Τη λέει τροπολογία. Όμως, πόσα άρθρα είναι, Μαρία; Εξήντα; Κανονικά γιατί κάθε ένα έχει και πέντε-έξι υποπαραγράφους. Φέρνει έναν νόμο-πρόκληση απέναντι στους εργαζόμενους, απέναντι στους συνταξιούχους, ο οποίος τι αποτελεί; Εμείς δεν έχουμε καμμία αυταπάτη. Τα επιχειρήματα αυτά είναι για να τα λέει για να πείσει τους δικούς του. Κάνει ένα βήμα ακόμα για να αποσυρθεί το αστικό κράτος από την ευθύνη του απέναντι στην κοινωνική ασφάλιση, μαζί με την ιδιωτική, μαζί με όλα όσα πάει. Δηλαδή να κάνει το θέμα της ασφάλισης ατομικό και όχι κοινωνική παροχή και δικαίωμα. Και βέβαια έμμεσα επιτίθεται και στους εργαζόμενους, ανήθικα από ό,τι διάβασα, κάτι είπε «κόπρο του Αυγεία» στους εργαζόμενους του ΕΦΚΑ που με τόσες απολύσεις δίνουν τα πάντα για να καταφέρουν το ακατόρθωτο και με ένα μηχανολογικό. Είδατε; Άμα τα ζητάγανε άλλοι επιχειρηματίες θα τα είχατε φτιάξει χθες.

Τώρα για να αλλάξτε κομπιούτερ, που αλλάζουν πανεύκολα σήμερα, θέλετε ένα χρόνο. Πόσο χρόνο; Και μας λέτε τώρα θα βάλετε. Ένας δουλεύει και πέντε βγάζουν φωτοτυπία. Το έργο σας είναι και της προηγούμενης κυβέρνησης του ΣΥΡΙΖΑ, για να μην ξεχνιόμαστε. Ιδιωτικοποιείτε, ουσιαστικά, την απόδοση των συντάξεων.

Εμάς δεν μας παραξενεύει. Το θεωρούμε φυσιολογική πορεία και του προγράμματος της Νέας Δημοκρατίας και των κατευθύνσεων γενικά της Ευρωπαϊκής Ένωσης, για να μην πω και της λειτουργίας του ίδιου του καπιταλιστικού συστήματος.

Όσον αφορά τα υπόλοιπα που λέτε, είναι άνευ ουσίας. Γιατί αν θέλατε να τα αντιμετωπίσετε, δεν θα απολύατε, θα προσλαμβάνατε. Και αυτό το επιχείρημα, κυρίες και κύριοι της Νέας Δημοκρατίας και των άλλων κομμάτων, «δεν παίρνουμε γιατί δεν μας χρειάζονται μετά» έγινε θανατηφόρο για τον λαό, για τους γιατρούς, για τις προσλήψεις των γιατρών και των νοσηλευτών.

Γιατί, κυρίες και κύριοι, με βάση τους κανονισμούς των νοσοκομείων, των κέντρων υγείας κ.λπ., πριν την πανδημία ήταν 50% το προσωπικό και τώρα, μέσα στην πανδημία, προτιμήσατε να πεθαίνει κόσμος ή να μένει ανάπηρος, γιατί αφήνει πάρα πολλά. Και δεν πεθαίνει ο κόσμος μόνο από τον κορωνοϊό. Πάνε «άψαλτοι», όπως λένε, και πάρα πολλοί άλλοι γιατί έχετε μετατρέψει τα νοσοκομεία σε νοσοκομεία COVID-19.

Και γιατί όλα αυτά; Δεν τα ξέρετε; Όχι, είναι πολιτική επιλογή. Η υγεία είναι κόστος, όπως και άλλα είναι κόστος. Δεύτερον, το ιδιωτικό κεφάλαιο. Έχουν θησαυρίσει οι ιδιωτικές κλινικές και τα μεγαθήρια που έχουν στηθεί και στήθηκαν με 60% και 70% επιδότηση από το Πρόγραμμα Δημοσίων Επενδύσεων και από ευρωπαϊκά προγράμματα. Έτσι τα έστησαν. Ποιος τα ταΐζει αυτά; Μόνο οι πλούσιοι και ευκατάστατοι; Όχι, τα ταΐζουν πάλι οι ίδιοι οι εργαζόμενοι με δικές σας πολιτικές, όπου πάνε και πληρώνουν αυξημένη συμμετοχή βέβαια, αλλά έχουν μόνιμη πελατεία από τα ασφαλιστικά ταμεία. Ποιος πληρώνει τα ασφαλιστικά ταμεία; Οι εργαζόμενοι. Όλα λοιπόν λειτουργούν για τους επιχειρηματικούς ομίλους. Αυτή είναι η ουσία.

Τώρα, το να πω εγώ, πάρτε πίσω την τροπολογία, δεν έχει κανένα νόημα. Εδώ υπάρχει και αναισθησία. Και δεν απάντησε ο κ. Χατζηδάκης όταν τον ρώτησα, οι προσωρινές που δίνουν, πόσο είναι; Είναι 360, 400, 450, 500; Ζείτε εσείς με 500 ευρώ και μάλιστα στην περίοδο αυτή της κρίσης που ταΐζουν και τα εγγόνια τους; Εκεί είναι η ξεφτίλα του συστήματος και η σαπίλα, που αντί οι νεότεροι να φροντίζουν, πέρα από το κράτος, τους μεγαλύτερους, συμβαίνει το εντελώς ανάποδο.

Τώρα ως προς το θέμα του νομοσχεδίου πολύ γρήγορα θα αναφερθώ. Στη συζήτηση που έγινε και η Κυβέρνηση της Νέας Δημοκρατίας, αλλά και λίγο ως πολύ και τα υπόλοιπα κόμματα παρουσιάζουν αυτό το νομοσχέδιο για τον Κώδικα Δικαστικών Υπαλλήλων σαν αναγκαίο, σαν ουδέτερο. Προσέξτε, ουδέτερο! Ο εκσυγχρονισμός, λέει η Νέα Δημοκρατία, είναι ουδέτερος. Έτσι διάβασα, όπως επίσης ότι ανταποκρίνεται στις ανάγκες της εποχής. Συμφωνούμε. Σε ποιες ανάγκες ανταποκρίνεται; Θα το αποδείξουμε αυτό.

Η κριτική που γίνεται από τα άλλα κόμματα είναι επιδερμική και σε επιμέρους ζητήματα. Δεν αγγίζει τον πυρήνα τού γιατί γίνονται αυτές οι αλλαγές, όχι μόνο τώρα. Έχουν αρχίσει εδώ και πάρα πολύ καιρό. Και οι προτάσεις που γίνονται αφορούν την καλύτερη λειτουργία της δικαιοσύνης, ώστε να υπηρετεί την καλύτερη στρατηγική του αστικού κράτους σήμερα, και στη δικαιοσύνη.

Όλοι μιλάτε για ανεξάρτητη δικαιοσύνη, για αντικειμενική δικαιοσύνη. Σε ποιον τα λέτε; Είναι ανεξάρτητη; Άλλο οι δικαστές και ορισμένοι τίμιοι που προσπαθούν να τα βγάλουν πέρα. Με τέτοιο αντιλαϊκό πλαίσιο, με τέτοιους αντιλαϊκούς νόμους, είναι εξαρτημένη η δικαιοσύνη από αυτά, προωθεί την σκληρή ταξική πολιτική που εφαρμόζουν οι κυβερνήσεις, ναι ή όχι; Άρα από αυτή την άποψη είναι εξαρτημένη και δεν είναι αντικειμενική ούτε και ουδέτερη.

Άλλωστε όλες οι αλλαγές που έγιναν, από όλες τις κυβερνήσεις σε αυτή την κατεύθυνση κινήθηκαν και με βάση τη γραμμή της Ευρωπαϊκής Ένωσης. Με ποιο σκοπό; Το ΚKE λέει και υποστηρίζει με επιχειρήματα ότι επιδιώκουν να διαμορφώσουν μια δικαιοσύνη πιο φιλική στις ανάγκες των επιχειρηματικών ομίλων, άρα και πιο εχθρική για τα λαϊκά στρώματα και τα λαϊκά συμφέροντα.

Έχουμε άδικο γι’ αυτό; Γιατί αναρωτήθηκε απ’ ό,τι διάβασα και ο κ. Υπουργός για το τι σχέση έχουν οι δικαστικοί κώδικες με τα επιχειρηματικά συμφέροντα. Μα, η ίδια η Κυβέρνηση το ομολογεί. Τι λέει η ίδια η Κυβέρνηση και τα άλλα κόμματα; Επαναλαμβάνει ότι η δικαιοσύνη διαδραματίζει κομβικό ρόλο στην οικονομική ανάπτυξη. Συμφωνούμε. Ποια ανάπτυξη όμως; Την καπιταλιστική ανάπτυξη. Πού στηρίζεται η ανάπτυξη αυτή; Στο κέρδος. Στηρίζεται στα επιχειρηματικά συμφέροντα και στο τεράστιο κέρδος. Το κέρδος από πού βγαίνει; Από την εκμετάλλευση των ίδιων των εργαζομένων.

Αυτές είναι αλήθειες για τις οποίες δεν χρειάζεται να κάνουμε ανάλυση του Μαρξ και του κεφαλαίου. Είναι αλήθειες της καθημερινότητας, που τις ζει ο κόσμος καθημερινά.

Από εκεί και πέρα βέβαια δεν είναι μόνο αυτό. Τι θέλει να φτιάξει; Κατ’ αρχάς, να σκουπίσει ό,τι υπάρχει ως εμπόδιο για την πλήρη ασυδοσία στις επενδύσεις και γενικότερα την ανάπτυξη της κερδοφορίας. Εδώ βάζετε τώρα τις ίδιες τις εταιρείες να κάνουν περιβαλλοντική μελέτη για την επένδυσή τους και δεν θα κάνετε κι αυτά εδώ πέρα; Όλη η οικονομική πολιτική όλων των κυβερνήσεων σε αυτή την κατεύθυνση κινήθηκε, γι’ αυτό και δεν γίνεται κριτική από τα άλλα κόμματα.

Τι άλλο θέλει να κάνει; Να ιδιωτικοποιηθούν μέσα από όλη την οικονομική πολιτική, τσάκισμα των εργαζομένων, αύξηση της εκμετάλλευσης, ιδιωτικοποίηση όλων των επιχειρήσεων. Η ιδιωτικοποίηση είναι και ένας τρόπος με τη διαμεσολάβηση και στη δικαιοσύνη. Και σήμερα το είδαμε και στο ασφαλιστικό σύστημα.

Επίσης, η Κυβέρνηση ομολογεί ότι οι μεταρρυθμίσεις στον τομέα της δικαιοσύνης είναι κομβικής σημασίας στην απορρόφηση των πόρων του Ταμείου Ανάκαμψης. Δηλαδή πάρτι δισεκατομμυρίων, απίστευτα νούμερα.

(Στο σημείο αυτό κτυπάει το κουδούνι λήξεως του χρόνου ομιλίας του κ. Βουλευτή)

Θα πάρω και τη δευτερολογία μου, κύριε Πρόεδρε, και δεν θα μιλήσω ξανά.

Γιατί εδώ ζούμε όλοι. Ξέρουμε τι σημαίνει Ταμείο Ανάκαμψης. Αν θέλετε, να κάνουμε και λογαριασμό: 363 εκατομμύρια για τα νοσοκομεία, περίπου 300 -νομίζω εκεί, πάνω κάτω- για την πρωτοβάθμια υγεία και για τους επιχειρηματικούς ομίλους αστρονομικά ποσά, που είναι λεφτά των λαών της Ευρωπαϊκής Ένωσης και του ελληνικού λαού, που θα τα πληρώσει είτε άμεσα είτε έμμεσα από την αύξηση συνεχώς του χρέους. Γιατί μας κατηγορείτε ότι δεν σχετίζονται αυτά με την εξυπηρέτηση των συμφερόντων του κεφαλαίου.

Τι λέει η έκθεση Πισσαρίδη; «Η δικαιοσύνη πρέπει να μετατραπεί από παράγοντα αβεβαιότητας σε παράγοντα εμπιστοσύνης». Για ποιους; Είναι για τον λαό; «Των επενδυτών» είναι η επόμενη λέξη, το κλειδί. Αυτό δεν είναι; Γιατί δεν έλεγε «του λαού και φυσικά των επενδυτών»; Είναι κυνική η έκθεση, όπως κυνικός είναι και ο καπιταλισμός.

Λέει ότι πρέπει να είναι στην υπηρεσία της, ότι η δικαιοσύνη πρέπει να υπηρετεί τους επενδυτές πρέπει να υπηρετεί τα συμφέροντα των μεγάλων κεφαλαίων και έχουν τη γνώμη σας και οι προηγούμενοι. Προς αυτή την κατεύθυνση ταχύρρυθμα επενδυτικά τμήματα στα δικαστήρια, διαδικασίες πολυτελείας με εξειδικευμένους δικαστές.

Και η έκθεση Πισσαρίδη συνεχίζει και λέει: «Επέκταση ειδικών τμημάτων πολυτελείας», τέτοιων δηλαδή, «σε άλλα θέματα οικονομικού ενδιαφέροντος, ανταγωνισμός», που αφορά τους εργαζόμενους σίγουρα και όχι τα κέρδη. «Πτώχευση», πώς θα φάτε τα σπίτια του κοσμάκη. «Εταιρική διακυβέρνηση». Αλήθεια, ποιον υπηρετούν αυτά; Ποιον υπηρετούν; Γκαρίζει, λένε στο χωριό μου, φαίνεται. Όλη η γραμμή είναι δι’ όλων των μέσων στήριξη του κεφαλαίου και ενάντια στον λαό.

Και μιας και μιλάμε τώρα για την αντικειμενική, για τις λαϊκές υποθέσεις τι κάνετε; Γιατί δεν φτιάχνετε και εκεί υπηρεσίες πολυτελείας; Τι κάνετε για τα οικογενειακά ζητήματα, που έπρεπε να δημιουργηθεί τμήμα εδώ και είκοσι χρόνια και δεν το φτιάχνετε; Γιατί; Δεν εξυπηρετεί τέτοια συμφέροντα.

Όταν ένας εργαζόμενος τραβιέται τέσσερα και πέντε χρόνια για να πάρει τα δεδουλευμένα του και πολύ χειρότερα, γιατί δεν φτιάχνετε ένα εξειδικευμένο τμήμα στα δικαστήρια που θα ασχολείται με τις εργατικές υποθέσεις, για να μην υποφέρει ο κόσμος και πάρα πάρα πολλά άλλα.

Πού είστε γρήγοροι ως προς την απονομή; Γιατί μιλάτε για ταχύτητα. Αυτό είναι εκπληκτικό. Στα θέματα των απεργιών. Ακόμα και μέσα στην καραντίνα τα ανοίξατε για να βγάλουν τρεις απεργίες παράνομες. Σήμερα καταθέτει μία επιχείρηση, μία εταιρεία, ένας μεγάλος όμιλος ότι η απεργία είναι παράνομη και καταχρηστική και το βράδυ βγαίνει η απόφαση κατευθείαν και είναι πάνω από το 90%. Είναι σπάνιες οι περιπτώσεις των δικαστών που σήκωσαν ανάστημα.

Η ιδιωτική διαμεσολάβηση ποιον εξυπηρετεί; Είπατε ότι διευκολύνει. Ποιον διευκολύνει; Εκείνον που έχει χρήμα. Είμαι εγώ ένας εργαζόμενος και η τράπεζα απέναντι. Ποιος θα κερδίσει στη διαμεσολάβηση; Μη μου πείτε θα κερδίσει ο εργαζόμενος. Αποκλείεται. Θα βάλει τα καλύτερα γραφεία, θα χρησιμοποιήσει όλα τα μέσα.

Τον Πτωχευτικό Κώδικα γιατί τον αλλάζετε τώρα; Γιατί το κάνετε; Σταματάει η προστασία της πρώτης κατοικίας. Για ποιον; Για τις τράπεζες και τα funds. Εκτός αν θα τα αγοράσουν οι εργάτες της «ΛΑΡΚΟ» ή άλλοι εργαζόμενοι σε όλη την Ελλάδα.

Θα μου πείτε, αυτά πώς συνδέονται με τον Κώδικα Δικαστικών Υπαλλήλων, πέρα από τα υπόλοιπα, αλλά και γενικότερα με τους υπαλλήλους στο δημόσιο τομέα; Δεν φτάνει μόνο αυτό. Θέλετε να φτιάξετε ανθρώπους-πιόνια -πιόνια του συστήματος εννοώ- όχι μόνο στους δικαστικούς υπαλλήλους, αλλά γενικότερα. Θέλετε να φτιάξετε ανθρώπους που θα υπηρετούν χωρίς να βγάζουν κιχ, το λέω έτσι, για τις αδικίες του συστήματος, για το τι συμβαίνει εκεί. Θέλετε ανθρώπους αφοσιωμένους, να έχουν πειστεί δηλαδή.

Κι επειδή αυτό δεν γίνεται στην πράξη, βάζετε και μέτρα. Ποια είναι αυτά τα μέτρα που βάζετε; Βάζετε αξιολόγηση. Με ποια κριτήρια θα γίνεται η αξιολόγηση; Με το αν αποδίδουν, αν έχουν πολύπλευρες δραστηριότητες κ.λπ.. Πού; Μέσα στα ερείπια των δικαστηρίων, που ένας έχει να κάνει χίλια; Έτσι θα τον αξιολογήσετε; Υπάρχει, όμως, και ασφαλιστική δικλίδα η οποία λέγεται συνέντευξις. Γιατί έτσι πρέπει να την πούμε, συνέντευξη. Δεν ξέρω πόσο ποσοστό έχει, αλλά ξέρω από αλλού που είναι 40%. Τι είναι η συνέντευξη; Είναι -λέει- δομημένη. Κι άμα; Ποιος τη δομεί; Με τι ερωτήματα; Είναι υποκειμενική η κρίση σε μια συνέντευξη ή όχι; Είναι. Τι θα κρίνει και ποιον θα προωθήσει ο άλλος; Αυτόν που είναι πιο αφοσιωμένος και που δεν βγάζει μιλιά, πιθανά που δεν απεργεί, που δεν κατηγορεί για όλη αυτή την κατάσταση. Στις προαγωγές το ίδιο.

Είναι, όμως, και ο πέλεκυς των πειθαρχικών ποινών από πάνω. Αν δεν περνάει με το μαλακό, αν δεν περνάει με την υποταγή, θα περνάει και με την τιμωρία. Έτσι θέλετε να διαμορφώσετε σε όλον τον δημόσιο τομέα τέτοιους ανθρώπους.

Δεν θα τα καταφέρετε, να είστε σίγουροι, παρ’ ότι μπορεί προσωρινά να είναι δύσκολα. Τα είπε αναλυτικά και η Μαρία Κομνηνάκα.

Έχει και κάτι ακόμα. Έχω μια απορία. Λέει -και τελειώνω ακριβώς με αυτό- ότι «οι δικαστικοί υπάλληλοι απαγορεύεται να εκδηλώνουν ή διαδίδουν πολιτικές και φιλοσοφικές πεποιθήσεις…» -που τις περιγράφει- «…κατά την άσκηση των καθηκόντων τους ή χρησιμοποιώντας την ιδιότητά τους». Τι σημαίνει αυτό, ειδικά το τελευταίο;

Δηλαδή, τι θα κάνουν; Θα απαρνηθούν τα πιστεύω τους; Θα κάνουν δηλώσεις μετανοίας; Δεν θα τολμάνε να πουν τίποτα; Τι πάει να πει «χρησιμοποιώντας την ιδιότητά τους». Αφού είναι δικαστικοί υπάλληλοι. Δεν θα τολμήσουν να μιλήσουν για απεργία; Δεν θα τολμήσουν να κατηγορήσουν το σύστημα; Δεν θα τολμήσουν να κατηγορήσουν την οποιαδήποτε κυβέρνηση; Δεν θα έχουν λόγο; Θα είναι άφωνοι. Δεν είναι εργαζόμενοι αυτοί; Δεν πληρώνουν φόρους; Δεν τους αφορά η όλη οικονομική πολιτική;

Δεν αναφέρω άλλα, να μην καταχρώμαι και τον χρόνο. Τα είπε αναλυτικά και νομίζω με ακριβέστατο τρόπο σε όλους τους τομείς η εισηγήτρια μας και για την τροπολογία μίλησε και ο Χρήστος Κατσώτης.

Απλά να σημειώσω, κλείνοντας, τη σιγή νεκροταφείου των άλλων κομμάτων για την ουσία, για το τι διοίκηση θέλουν, τι δικαιοσύνη θέλουν και αυτό είναι φυσιολογικό. Όταν υπερασπίζεσαι το καπιταλιστικό σύστημα, προσπαθείς να κάνεις μεταρρυθμίσεις οι οποίες, όμως, δεν γίνονται κι όσες γίνονται είναι αντιλαϊκές. Είναι περιττό να πω ότι το καταψηφίζουμε.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Χαράλαμπος Αθανασίου):** Και εγώ ευχαριστώ, κύριε Παφίλη.

Έχει κατατεθεί μία τροπολογία, βλέπω ότι είναι και επείγουσες οι ρυθμίσεις εν όψει των εμβολιαστικών κέντρων, την οποία θέλει να αναπτύξει ο Υπουργός. Βεβαίως, θα έχετε όλον τον χρόνο, ίσως και παραπάνω, οι εισηγητές για να απαντήσετε. Κύριε Υπουργέ, θα παρακαλούσα να μη φύγετε, μήπως υπάρχει κάποια απορία.

Έχετε τον λόγο.

**ΒΑΣΙΛΕΙΟΣ ΚΟΝΤΟΖΑΜΑΝΗΣ (Αναπληρωτής Υπουργός Υγείας):** Ευχαριστώ πολύ, κύριε Πρόεδρε.

Θα ήθελα να υποστηρίξω την επείγουσα τροπολογία του Υπουργείου Υγείας με γενικό αριθμό 868 και ειδικό 57, που αφορά τη λειτουργία εμβολιαστικών κέντρων.

Όλοι γνωρίζετε ότι όλο και περισσότερες δόσεις είναι διαθέσιμες στη χώρα μας και αυξάνεται ο ρυθμός εμβολιασμού του πληθυσμού και στο πλαίσιο της Εθνικής Εκστρατείας Εμβολιασμού του γενικού πληθυσμού και με σκοπό την αύξηση των εμβολιαστικών γραμμών και την επιτάχυνση του έργου, προστίθενται στα κέντρα εμβολιασμών τα νοσοκομεία του ΕΣΥ, το Νοσοκομείο «Παπαγεωργίου», το «Ωνάσειο», το «Αρεταίειο» Νοσοκομείο και το «Αιγινήτειο» Νοσοκομείο, στα οποία θα μπορούν να διενεργούνται εμβολιασμοί.

Οι διατάξεις τις οποίες καταθέτουμε καθίστανται απολύτως αναγκαίες με σκοπό αφ’ ενός, όπως είπα, την αύξηση των διενεργούμενων εμβολιασμών και αφ’ ετέρου την ρύθμιση του τρόπου λειτουργίας των εμβολιαστικών κέντρων σε σχέση με το απασχολούμενο προσωπικό, το ωράριο λειτουργίας και τον τρόπο αποζημίωσης.

Ειδικότερα, καθιερώνεται η επταήμερη λειτουργία των εμβολιαστικών κέντρων και παρατείνεται το ωράριο λειτουργίας τους. Προσδιορίζεται ο τρόπος υπολογισμού της αποζημίωσης εκάστης κατηγορίας απασχολούμενου προσωπικού ανά ημέρα εργασίας, ώστε να διευκολύνεται η εκκαθάριση των αμοιβών. Και το πιο σημαντικό, καθιερώνεται επιπλέον ποσό 20 ευρώ ανά ημέρα ανά εργαζόμενο για εκάστη μέρα απασχόλησής του κατά τα Σάββατα, τις Κυριακές και τις αργίες, κατ’ αρχάς ως αναγνώριση της προσφοράς στην προσπάθεια εμβολιασμού του γενικού πληθυσμού και ως ένα κίνητρο συμμετοχής στην εκστρατεία εμβολιασμού.

Με τη λειτουργία των εμβολιαστικών κέντρων και την ενίσχυσή του συμπληρώνονται και ενισχύονται οι παρεχόμενες λοιπές υπηρεσίες πρωτοβάθμιας φροντίδας υγείας.

Επιπλέον, προβλέπεται για το απασχολούμενο προσωπικό στα εμβολιαστικά κέντρα υψηλής δυναμικότητας, τα οποία λειτουργούν υπό την εποπτεία της Γενικής Γραμματείας Πολιτικής Προστασίας, και σε αυτή την περίπτωση χορήγηση καθαρού ποσού ανερχόμενο σε 20 ευρώ ανά εργαζόμενο με τους ίδιους όρους και προϋποθέσεις όπως και στα κέντρα υγείας.

Επίσης, καθορίζεται, ποσό ανερχόμενο στα 20 ευρώ ανά εργαζόμενο για κάθε ημέρα απασχόλησής τους κατά τα Σάββατα, τις Κυριακές και τις αργίες στο προσωπικό των κινητών μονάδων υγείας του Εθνικού Οργανισμού Δημόσιας Υγείας.

Και γενικά καθορίζεται ο τρόπος αποζημίωσης για την απασχόληση του λοιπού προσωπικού των κέντρων υγείας κατά την εργασία τους το Σάββατο.

Καθιερώνεται, επίσης, η πρόβλεψη ότι για την υλοποίηση του Εθνικού Προγράμματος Εμβολιασμών κατά του κορωνοϊού, στη διαδικασία εμβολιασμού θα ενταχθούν οι ιδιωτικές δομές υγείας, όπως ειδικότερα τα ιδιωτικά πολυιατρεία, ιδιωτικά θεραπευτήρια και κλινικές, καθώς και ιδιωτικά διαγνωστικά κέντρα και καθορίζεται αποζημίωση για έκαστο εμβολιασμό.

Τέλος, με το άρθρο 4 της συγκεκριμένης τροπολογίας ορίζεται ότι τα μέλη της Εθνικής Επιτροπής Προστασίας της Δημόσιας Υγείας έναντι του κορωνοϊού, της Επιτροπής Αντιμετώπισης Έκτακτων Συμβάντων Δημόσιας Υγείας και της Εθνικής Επιτροπής Εμβολιασμών δεν ευθύνονται, δεν διώκονται και δεν εξετάζονται για γνώμη που διατύπωσαν ή ψήφο που έδωσαν κατά την άσκηση των καθηκόντων τους. Δίωξη επιτρέπεται μόνο για συκοφαντική δυσφήμιση ή εξύβριση.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Χαράλαμπος Αθανασίου):** Θέλει κάποιος τον λόγο για διευκρίνιση;

**ΘΕΟΦΙΛΟΣ ΞΑΝΘΟΠΟΥΛΟΣ:** Κύριε Πρόεδρε, μπορώ να έχω τον λόγο;

**ΠΡΟΕΔΡΕΥΩΝ (Χαράλαμπος Αθανασίου):** Μόνο αν είναι για διευκρίνηση για την τροπολογία. Αλλιώς, θα πάρετε μετά τον λόγο.

**ΘΕΟΦΙΛΟΣ ΞΑΝΘΟΠΟΥΛΟΣ:** Μόνο μία διευκρινιστική, για να γραφεί στα Πρακτικά.

**ΠΡΟΕΔΡΕΥΩΝ (Χαράλαμπος Αθανασίου):** Έχετε τον λόγο, κύριε Ξανθόπουλε.

**ΘΕΟΦΙΛΟΣ ΞΑΝΘΟΠΟΥΛΟΣ:** Κύριε Υπουργέ, φαντάζομαι ότι το τελευταίο εδάφιο της παραγράφου 4 που λέει «η δίωξη επιτρέπεται μόνο για συκοφαντική δυσφήμιση και εξύβριση», εννοείτε στο πλαίσιο της επιτροπής; Έτσι;

**ΒΑΣΙΛΕΙΟΣ ΚΟΝΤΟΖΑΜΑΝΗΣ (Αναπληρωτής Υπουργός Υγείας):** Ναι.

**ΠΡΟΕΔΡΕΥΩΝ (Χαράλαμπος Αθανασίου):** Αυτονόητο είναι αυτό.

Τον λόγο έχει ο κ. Μαραβέγιας και μετά θα δώσω τον λόγο, αν το επιθυμεί, στον κ. Ραγκούση, τον Κοινοβουλευτικό Εκπρόσωπο του ΣΥΡΙΖΑ.

Κύριε Μαραβέγια, έχετε τον λόγο.

**ΚΩΝΣΤΑΝΤΙΝΟΣ ΜΑΡΑΒΕΓΙΑΣ:** Ευχαριστώ πολύ, κύριε Πρόεδρε.

Κύριοι συνάδελφοι, ξεκινάω από το τελευταίο, από την κατατεθείσα τροπολογία από τον Αναπληρωτή Υπουργό Υγείας, που δίνει το στίγμα της συνέπειας των εξαγγελιών του Πρωθυπουργού από αυτό το Βήμα για επιτάχυνση των εμβολιασμών που οδηγούν σε γρήγορη υγειονομική θωράκιση της χώρας, μια πραγματική επιχείρηση «Ελευθερία», η οποία πραγματώνεται με κάθε τρόπο, με κάθε μέσω που διαθέτει αυτή η Κυβέρνηση.

Κυρίες και κύριοι συνάδελφοι, νομίζω πρέπει κανείς ξεκινώντας να αναγνωρίσει το ενδιαφέρον του Υπουργείου Δικαιοσύνης για τη σταθερή στελέχωση των δικαστηρίων με διοικητικό προσωπικό. Πρόκειται για ένα θέμα που έχει, βέβαια, να κάνει με το ΑΣΕΠ και τη γρήγορη διάθεση για διορισμό επιτυχόντων σε διαγωνισμούς του, όπως δείχνει και η εμπειρία που είχαμε πρόσφατα και στη Μαγνησία με το Ειρηνοδικείο του Αλμυρού. Κατεγράφη η θετική παρέμβαση της Κυβέρνησης και βλέπουμε σήμερα γενικότερα να συμβαίνει κάτι ανάλογο με το συζητούμενο νομοσχέδιο.

Κύριε Υπουργέ, κυρίες και κύριοι συνάδελφοι, αυτό το νομοσχέδιο επιχειρεί τον συνολικό εκσυγχρονισμό των υπηρεσιών διοικητικής υποστήριξης της δικαιοσύνης, εστιάζοντας στον βασικό πυλώνα: στο προσωπικό τους και στις δεξιότητές του.

Επιλύεται οριστικά το ζήτημα της υπηρεσιακής κατάστασης των υπαλλήλων ιδιωτικού δικαίου αορίστου χρόνου. Θεσπίζονται αντικειμενικοί κανόνες αξιολόγησης όλων των δικαστικών υπαλλήλων. Εισάγεται ένα διαφανές σύστημα υπηρεσιακής εξέλιξης των δικαστικών υπαλλήλων με βάση όλα τους τα προσόντα, αποδεικνυόμενα με έγγραφα, αλλά και μέσω της δομημένης συνέντευξης. Καθιερώνεται για πρώτη φορά η μοριοδότηση των δικαστικών υπαλλήλων για τη συμμετοχή τους σε σεμινάρια κατάρτισης. Παρέχεται ετήσια άδεια υπηρεσιακής εκπαίδευσης που θα αφορά προγράμματα κατάρτισης, επιμόρφωσης, αλλά και μεταπτυχιακά σχετικά με το αντικείμενο της υπηρεσίας τους. Δύο ακόμα καινοτομίες είναι οι νέοι κλάδοι υπαλλήλων που δημιουργούνται, τεκμηρίωσης και επικοινωνίας του δικαστικού έργου, που θα στηρίξουν τη δουλειά τόσο των δικαστών, όσο και των εισαγγελέων.

Θέλω σε αυτό το σημείο να επισημάνω ότι είναι λογική η πρόταση των υπαλλήλων των διοικητικών δικαστηρίων για τη συμπερίληψή τους -έχει μια λογική- στο πρόγραμμα κινητικότητας του Υπουργείου Εσωτερικών. Δεν βλέπω κατ’ αρχάς κάποιον λόγο για τη μη υιοθέτηση ενός εξωστρεφούς μέτρου, που θα διευκολύνει τη ζωή και όσων για οικογενειακούς ή άλλους δικούς τους λόγους θέλουν να μετακινηθούν σε κάποιον φορέα εκτός δικαιοσύνης, αλλά ταυτόχρονα λύνει ουσιαστικά και την πολυπλοκότητα της μη ανέλιξης απρόθυμων υπαλλήλων που βρίσκονται σε φορείς που δεν θέλουν να τους υπηρετούν κατ’ ουσίαν.

Έχω ξαναπεί με αφορμή παρόμοιες περιπτώσεις, όπως αυτή του e-ΕΦΚΑ, πως αυτή η απαγόρευση διαπιστωμένα παρεμποδίζει και δημιουργεί προβλήματα στην εξέλιξη των υπαλλήλων και δεν είμαι βέβαιος ότι βοηθάει και τον φορέα όπου υπηρετούν στην επιτάχυνση του έργου του.

Θέλω να πω, κύριε Πρόεδρε, δύο λόγια και για την τροπολογία του Υπουργείου Εργασίας, που έχει να κάνει με την απονομή των συντάξεων και συνδέεται, βέβαια, ευθέως και με τις παραπάνω παρατηρήσεις.

Το αρμόδιο Υπουργείο σωστά διαπιστώνει πως το πρόβλημα στον e-ΕΦΚΑ είναι το διαθέσιμο προσωπικό για την προετοιμασία και την έκδοση αποφάσεων συνταξιοδότησης. Είναι αλήθεια, κύριοι συνάδελφοι, ότι εκεί εστιάζεται το ζήτημα και όχι στην ηλεκτρονική έκδοση συντάξεων ή στις προκαταβολές κύριας σύνταξης που έτσι και αλλιώς δίνονται ηλεκτρονικά.

Γι’ αυτό τον λόγο, ο κ. Χατζηδάκης επιστρατεύει -με την καλή έννοια του όρου- λογιστές και δικηγόρους, που μετά από σχετική πιστοποίηση θα μπορέσουν να βοηθήσουν τόσο στις κύριες, όσο και στις επικουρικές συντάξεις. Είναι εξαιρετική ιδέα, που είμαι βέβαιος πως θα χαρούμε όλοι να δούμε να υλοποιείται η ταχύτατη απονομή των συντάξεων.

Καθώς, όμως, η διαδικασία πιστοποίησής τους από τους οικείους επαγγελματικούς συλλόγους και η δημιουργία των νέων δομών συνεργασίας του e-ΕΦΚΑ με όλους τους ενδιαφερόμενους θα πάρει χρόνο, θα ήθελα να επαναφέρω μια πρόταση που έχω ξανακάνει από αυτό το Βήμα, σχετικά με την επιτάχυνση της απονομής των εκκρεμών συντάξεων. Πρόκειται για τη δημιουργία ενός προγράμματος εσωτερικής κινητικότητας στον e-ΕΦΚΑ, που θα βασίζεται στην παροχή στους υπαλλήλους του τόσο οικονομικών κινήτρων, όσο και αναγκαίας επανακατάρτισης, προκειμένου να μπορούν να ασχοληθούν με την απονομή συντάξεων.

Πρέπει να σημειώσουμε εδώ πως στον e-ΕΦΚΑ υπηρετούν σχεδόν οκτώ χιλιάδες υπάλληλοι, εκ των οποίων ένα μεγάλο ποσοστό ασχολείται με υποστηρικτικές εργασίες και ένα μικρότερο με την απονομή των παροχών. Υπάρχει επομένως μέσα στον e-ΕΦΚΑ και ένα τεράστιο ανθρώπινο δυναμικό που μπορεί να αξιοποιηθεί προς αυτή την κατεύθυνση.

Πιο συγκεκριμένα, με κατάλληλη επανακατάρτιση το προσωπικό αυτό θα μπορούσε να αναλάβει συγκεκριμένα καθήκοντα, όπως τη διαπίστωση του χρόνου ασφάλισης, κύριας και επικουρικής, τη διαπίστωση της ύπαρξης ή μη οφειλόμενων εισφορών για αυτοαπασχολούμενους ή ελεύθερους επαγγελματίες και τη ρύθμιση αυτών, τον υπολογισμό του κόστους εξαγοράς για την αναγνώριση πλασματικού χρόνου ασφάλισης, την έκδοση προσυνταξιοδοτικής βεβαίωσης, τον διακανονισμό οφειλών και βέβαια, την έκδοση σχεδίου απόφασης προσωρινής σύνταξης, καθώς και οριστικής συνταξιοδότησης.

Προσωπικά θεωρώ ότι η αξιοποίηση του υπάρχοντος δυναμικού του e-ΕΦΚΑ είναι εξίσου σημαντική με την εξωτερική ενίσχυσή του από δικηγόρους και λογιστές ή με την απλούστευση των διοικητικών διαδικασιών.

Σε σχέση με αυτό το τελευταίο, θα ήθελα να υπογραμμίσω ότι τα αντίστοιχα μέτρα απλοποίησης που περιλαμβάνονται στην κατατεθείσα από τον Κωστή Χατζηδάκη τροπολογία είναι η απεμπλοκή της εφαρμογής των πλαφόν ασφαλιστικών οφειλών από περίπλοκες ερμηνείες, που στην πράξη εμπόδισαν αγρότες και ελεύθερους επαγγελματίες να πάρουν σύνταξη, η υποχρεωτικότητα της προσωρινής σύνταξης και της προσυνταξιοδοτικής βεβαίωσης για περιπτώσεις διαδοχικής ασφάλισης και βέβαια, η αναγνώριση χρόνου ασφάλισης στον ΟΓΑ, που σήμερα είναι σε αμφισβήτηση μεταξύ ΟΓΑ και ΟΑΕΕ.

Το πρόβλημα του e-ΕΦΚΑ είναι αναμφισβήτητα, κύριοι συνάδελφοι, πολύ σύνθετο και τα μέτωπα τα οποία πολεμά το Υπουργείο Εργασίας είναι πολλά. Θεωρώ πως είναι και δική μας ευθύνη ως Βουλευτών να στηρίξουμε την Κυβέρνηση σε αυτή τη μεγάλη προσπάθεια, συνεισφέροντας με δικές μας προτάσεις. Διότι τέτοια θέματα μεγάλα, όπως το ασφαλιστικό, μπορούν να λυθούν μόνο με συνεργασία και τη γενικότερη θετική συμμετοχή της κοινωνίας μας.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστώ, κύριε συνάδελφε.

Στη συνέχεια τον λόγο θα πάρει, μόλις τακτοποιηθεί το έδρανο, ο Κοινοβουλευτικός Εκπρόσωπος του ΣΥΡΙΖΑ κ. Ραγκούσης. Αμέσως μετά θα μπούμε στον κύκλο ομιλητών με Webex, με πρώτο ομιλητή τον κ. Δημήτρη Κούβελα. Παρακαλώ, να ετοιμάζεται.

Κύριε Ραγκούση, έχετε τον λόγο.

**ΙΩΑΝΝΗΣ ΡΑΓΚΟΥΣΗΣ:** Σας ευχαριστώ, κύριε Πρόεδρε.

Για το νομοσχέδιο αυτό καθαυτό, για τα υπέρ και τα κατά, για την άποψη που έχουμε στο σύνολο και στα επιμέρους άρθρα έχουν κατ’ επανάληψη αναφερθεί οι συνάδελφοι Βουλευτές και πρωτίστως ο εισηγητής μας, ο αρμόδιος τομεάρχης κ. Ξανθόπουλος, ο οποίο νομίζω με απόλυτα τεκμηριωμένο τρόπο σας έχει εξηγήσει πού συμφωνούμε, πού διαφωνούμε και όπου διαφωνούμε, γιατί διαφωνούμε.

Η αλήθεια είναι ότι είναι ένα από τα νομοσχέδια εκείνα που θα μπορούσε κάποιος, ακόμα και Κοινοβουλευτικός Εκπρόσωπος, να μην πάρει τον λόγο. Αλλά από την άλλη, και να θέλει κανείς να αγιάσει, δεν τον αφήνετε και εσείς προσωπικά, κύριε Τσιάρα.

Μέχρι τώρα μπορούσε να πει κανείς ότι για κάθε νόμο που η Κυβέρνηση εισηγείται στην Εθνική Αντιπροσωπεία, φέρνετε και μία τροπολογία αιφνιδιαστικά, εκτός διαβούλευσης, εκτός συζήτησης, εκτός προβληματισμού, εκτός κάθε κανόνα σχετικού με αυτό που ονομάζουμε και αποκαλούμε κατ’ επανάληψη καλή νομοθέτηση.

Σήμερα με αυτό που κάνατε, κύριε Τσιάρα, νομίζω ότι ανοίξατε έναν εντελώς καινούργιο, αλλά δυστυχώς όχι ρόδινο δρόμο. Το αντίθετο, έναν ανώμαλο, έναν επικίνδυνο δρόμο για το νομοθετείν.

Γιατί στην πραγματικότητα τώρα, για όσους έχουν μία στοιχειώδη εμπειρία γύρω από τη νομοθέτηση, τι είναι φανερό; Είναι φανερό ότι στη συγκεκριμένη περίπτωση ήρθε ένας νόμος για να κρυφτεί πίσω από αυτόν μία δυσώδης, μία απαράδεκτη τροπολογία που εμφανίστηκε νύχτα -χθες το βράδυ- στο ελληνικό Κοινοβούλιο και ακόμα χειρότερα εν μέσω πανδημίας, επιβεβαιώνοντας τους πιο σκληρούς επικριτές αυτής της Κυβέρνησης που τη χαρακτηρίζουν ως μία κυβέρνηση κυριολεκτικά αδίστακτη, ίσως την πιο αδίστακτη που έχει γνωρίσει ο τόπος, που εν μέσω πανδημίας δεν αυτοπεριορίζεται, δεν βάζει όριο, δεν βάζει φρένο στον τρόπο με τον οποίο κυριολεκτικά παρεμβαίνει σε κρίσιμους θεσμούς για την κοινωνία, για την οικονομία προκειμένου να τους στρέψει εκεί που επιθυμεί, εκεί που επιδιώκει, εκεί που έχει δεσμευτεί να τους στρέψει, προφανώς σε ένα από τα συμβόλαια που είχε συνάψει ο κ. Μητσοτάκης προεκλογικά κιόλας.

Φέρατε, λοιπόν, μία τροπολογία, με την οποία εν μέσω πανδημίας και πίσω από αυτό το, κατά τα άλλα, αθώο και ανύποπτο νομοσχέδιο, αλλάζετε εκ βάθρων τη διαδικασία με την οποία ορίζεται ο επικεφαλής της αρχής για την καταπολέμηση του μαύρου χρήματος, του εγκληματικού χρήματος. Και κάνετε δύο αλλαγές, μία δευτερεύουσας σημασίας και μία μείζονος σημασίας.

Είναι δευτερεύουσας σημασίας, κατά την προσωπική μου άποψη, το ότι απλώς προβλέπετε πως αντί να είναι εν ενεργεία ο ανώτατος εισαγγελικός λειτουργός αυτός που μπορεί να καταλάβει τη θέση του επικεφαλής, τώρα θα μπορεί να είναι και επί τιμή, θα είναι και μετά την ενεργό υπηρεσία του. Αυτή είναι η δευτερεύουσα αλλαγή.

Η μείζονα αλλαγή που κάνετε, κύριε Τσιάρα, και που, κατά τη γνώμη μου θα τη φορτωθείτε ολόκληρη -και ο κ. Μητσοτάκης ως Πρωθυπουργός και εσείς ως Υπουργός Δικαιοσύνης- είναι ότι αλλάζετε το μεγάλο και το κρίσιμο θέμα, ποιος είναι, δηλαδή, εκείνος, ποιο είναι το υποκείμενο εκείνο που αποφασίζει τον ορισμό του επικεφαλής.

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Δικαιοσύνης):** Δεν μπορεί να τον επιλέξει ο…

**ΙΩΑΝΝΗΣ ΡΑΓΚΟΥΣΗΣ:** Αφήστε αυτή την τυπική δικαιολογία, κύριε Τσιάρα, και μην υποτιμάτε τη νοημοσύνη μας. Αυτή είναι μια τυπική δικαιολογία που επιβεβαιώνει όλα όσα είπα και όλα όσα θα πω. Γιατί αυτό που αλλάζετε, αν δεν κάνω λάθος από τη σύσταση του θεσμού, από το 2008 για πρώτη φορά, για το οποίο η Κυβερνητική Εκπρόσωπος, η κ. Πελώνη, σήμερα -αν έχω πληροφορηθεί σωστά από την ειδησεογραφία- δήλωσε άγνοια, δεν είναι απλώς ότι βάζετε τον επί τιμή, που επειδή είναι επί τιμή δεν μπορεί να τον ορίσει το Ανώτατο Δικαστικό Συμβούλιο. Δεν είναι αυτή η σειρά με την οποία πήγατε. Η σειρά είναι η ανάποδη. Επειδή θέλετε να φύγει ο ορισμός του επικεφαλής από το Ανώτατο Δικαστικό Συμβούλιο και να περάσει στη δική σας ευχέρεια και στη δική σας επιλογή, ως Κυβέρνηση, δηλαδή στην επιλογή του κ. Μητσοτάκη πρωτίστως και δευτερευόντως στη δική σας, βάζετε τον επί τιμή για να μπορέσετε να τον διορίσετε εσείς. Και ενώ στην Ελλάδα υπήρχε μία ανεξάρτητη πηγή εξουσίας, όπως είναι η δικαστική εξουσία, με βάση την οποία οριζόταν ο επικεφαλής για την πάταξη του εγκληματικού, του βρώμικου χρήματος, τώρα ο Μητσοτάκης και ο Τσιάρας φέρνουν τροπολογία νύκτας, μέσα στην πανδημία, για να ορίζουν οι ίδιοι τον επικεφαλής για την πάταξη του μαύρου χρήματος, του εγκληματικού χρήματος.

Αυτή είναι η μείζονα αλλαγή που κάνετε.

Όπως σας είπαν και προηγουμένως οι συνάδελφοι, ήδη -αυτό, όμως, ήταν αναμενόμενο- για το δευτερεύον, κατά τη γνώμη μου, θέμα εξέδωσε ανακοίνωση η Ένωση Δικαστών και Εισαγγελέων και σας ζητούν να την αποσύρετε. Για το δευτερεύον, όμως, θέμα.

Το μείζον θέμα είναι ότι σε μια ανεξάρτητη αρχή, που ήταν θεσμικά, νομοθετικά και συνταγματικά υποχρεωμένη να μάχεται για την καταπολέμηση του μαύρου και εγκληματικού χρήματος, καταλύετε αυτή την ανεξαρτησία, χειραγωγείτε αυτή την ανεξάρτητη αρχή και θα ορίζετε πλέον εσείς τον επικεφαλής αυτής προφανώς -τα ευκόλως εννοούμενα παραλείπονται- για να εκπληρώσετε τα συμβόλαια που έχετε υπογράψει με όλους όσοι έχουν συμφέρον να αντιμετωπιστούν όχι όπως μέχρι τώρα η διαδικασία όριζε -μέσα από μια ανεξάρτητη αρχή, με έναν ανεξάρτητο επικεφαλής, που έχει όλα τα εχέγγυα της ανεξαρτησίας- αλλά μέσα από τον κολλητό που θα βάζετε εσείς πια.

Στις 3 Σεπτεμβρίου του 2019, κύριε Τσιάρα, δηλαδή επί κυβερνήσεως Μητσοτάκη, το Υπουργείο Οικονομικών εξέδωσε ένα δελτίο Τύπου το οποίο ανέφερε -πανηγύριζε τότε και δικαιολογημένα- ότι η έκθεση αξιολόγησης της Ελλάδας από την ομάδα χρηματοοικονομικής δράσης Financial Action Task Force, FATF, στο διαδικτυακό τόπο της FATF, αποτυπώνει -για αυτό πανηγύριζε τότε- τη βελτίωση της θέσης της χώρας μας στο πεδίο των κανόνων και δράσεων όσον αφορά την καταπολέμηση του ξεπλύματος χρήματος και της χρηματοδότησης της τρομοκρατίας. Έλεγε το Υπουργείο Οικονομικών επί κυβέρνησης Μητσοτάκη: «Σύμφωνα με την εν λόγω έκθεση η Ελλάδα κατατάσσεται στην πρώτη κατηγορία χωρών υπό κανονική παρακολούθηση με υψηλό βαθμό συμμόρφωσης και αποτελεσματικό σύστημα πρόληψης και καταπολέμησης του ξεπλύματος χρήματος.».

Συμπληρώνει, βέβαια -για να ακούσετε ολόκληρη την αλήθεια και όχι τη μισή- και την εξής παράγραφο το Υπουργείο Οικονομικών επί κυβέρνησης Μητσοτάκη, γιατί, προφανώς, δεν μπορούσε να κάνει διαφορετικά: «Η εν λόγω κατάταξη στην υψηλότερη κατηγορία χωρών είναι αποτέλεσμα μιας διαδικασίας αξιολόγησης της χώρας που είχε ξεκινήσει και δρομολογηθεί από την προηγούμενη κυβέρνηση…» - δηλαδή, την κυβέρνηση του Αλέξη Τσίπρα- «…στην οποία συμμετείχαν στελέχη της δημόσιας διοίκησης…» κ.λπ..

Αυτά για τα οποία πανηγύριζε τότε η κυβέρνηση Μητσοτάκη, είναι αυτά που σήμερα γκρεμίζονται. Διότι από την ώρα που θα γίνει η ενημέρωση -προφανώς ήδη τρέχει στο διαδίκτυο η πληροφορία, ειδησεογραφικά- ότι καταλύετε την ανεξαρτησία, χειραγωγείτε την ανεξάρτητη αρχή για την καταπολέμηση του ξεπλύματος μαύρου χρήματος, η ζημιά που θα προκαλέσετε στη χώρα θα είναι ανυπολόγιστη, κύριε Τσιάρα…

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Δικαιοσύνης):** Δηλαδή όλες…

**ΙΩΑΝΝΗΣ ΡΑΓΚΟΥΣΗΣ:** …και εσείς προσωπικά και ο κ. Μητσοτάκης. Γιατί η Ελλάδα από αυτήν εδώ την κατάταξη, για την οποία πανηγυρίζατε και η οποία οφειλόταν στη δουλειά που είχε γίνει από την προηγούμενη κυβέρνηση, τώρα πια θα καταρρεύσει. Γιατί όλοι ξέρουν τι κάνει νιάου-νιάου στα κεραμίδια, ξέρουν τι στήνετε μέσα από αυτήν εδώ την τροπολογία, τη δυσώδη τροπολογία που εμφανίσατε χθες το βράδυ στο ελληνικό Κοινοβούλιο.

Και το ερώτημα είναι, κυρίες και κύριοι συνάδελφοι, το εξής: Αυτά δεν τα ξέρει ο κ. Τσιάρας, δεν τα ξέρει ο κ. Μητσοτάκης; Προφανώς τα ξέρουν όλα αυτά, ακόμα κι αν εμφανίζεται η κ. Πελώνη να τα αγνοεί.

Ας φανταστούμε, λοιπόν, το μέγεθος των εξαρτήσεων που κουβαλάει ο ίδιος ο κ. Μητσοτάκης, για να υποχρεούται και να φέρνει μια τέτοια τροπολογία η οποία δεν υπάρχει καμμία απολύτως αμφιβολία για το πού ακριβώς στοχεύει, που ακριβώς σκοπεύει.

Έχετε βαλθεί να επιβεβαιώσετε, κύριε Τσιάρα, όλους εκείνους που ανησυχούν για την πορεία της χώρας, όλους εκείνους που λένε και ξαναλένε ότι πάτε να κάνετε την Ελλάδα, Κολομβία. Κάνετε τα αδύνατα - δυνατά να τους επιβεβαιώσετε και πια να μας επιβεβαιώσετε. Γιατί -πολύ κατηγορηματικά σας το λέω- σας καταγγέλλουμε με τον πιο επίσημο και πιο κατηγορηματικό τρόπο για αυτή την απαράδεκτη και δυσώδη τροπολογία που φέρατε για την κατάλυση της ανεξαρτησίας της αρχής για την καταπολέμηση του μαύρου χρήματος.

Και θα κλείσω με μία μόνο φράση, κύριε Τσιάρα. Μόνο μία πολύ βρώμικη κυβέρνηση θα προχωρούσε στην κατάλυση της ανεξαρτησίας αυτής της ανεξάρτητης αρχής, που είχε σκοπό -κανονικά θα έπρεπε να έχει σκοπό- την καταπολέμηση του μαύρου χρήματος και όχι, βεβαίως, τη συγκάλυψη, τη συμπαράσταση και το κουκούλωμα όλων όσων αντί να βρεθούν ενώπιον της δικαιοσύνης, τώρα, βεβαίως, θα απολαύσουν τα αγαθά της διακυβέρνησης του Κυριάκου Μητσοτάκη.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ ευχαριστώ, κύριε Ραγκούση.

Και τώρα θα μπούμε στον κατάλογο ομιλητών με Webex. Τον λόγο έχει ο κ. Δημήτρης Κούβελας.

Ορίστε, κύριε συνάδελφε, σας ακούμε.

**ΔΗΜΗΤΡΙΟΣ ΚΟΥΒΕΛΑΣ:** Ευχαριστώ, κύριε Πρόεδρε.

Κύριοι Υπουργοί, κυρίες και κύριοι Βουλευτές, συζητούμε σήμερα ένα σχέδιο νόμου που θα έλεγα ότι κάνει το αυτονόητο. Στοχεύει δηλαδή στην επικαιροποίηση του Κώδικα Δικαστικών Υπαλλήλων μετά από είκοσι ένα ολόκληρα χρόνια, προκειμένου να ανταποκριθεί στις ανάγκες και τις απαιτήσεις του σήμερα, κάτι που είναι απολύτως αναγκαίο για τη χώρα μας που τα προβλήματα στη δικαιοσύνη είναι μεγάλα και διαχρονικά ιδίως αναφορικά με την ταχύτητα απονομής της.

Αξίζουν συγχαρητήρια στην πολιτική ηγεσία του Υπουργείου για όλες τις μεγάλες μεταρρυθμίσεις στον χώρο της δικαιοσύνης σε λιγότερο από δύο χρόνια και βέβαια για αυτές που γνωρίζουμε ότι ακολουθούν. Μην ξεχνάμε την ενοποίηση είκοσι πέντε δικαστικών πιστοποιητικών σε ένα ενιαίο πιστοποιητικό οικονομικής και επιχειρηματικής δραστηριότητας για τα οποία οι πολίτες έπρεπε να περιμένουν επί ώρες στις θυρίδες υπηρεσιών κάποιου δικαστηρίου της χώρας. Είχαμε τομές-ορόσημο, από τον θεσμό της δικαστικής διαμεσολάβησης που είχα την τιμή να εισηγηθώ, μέχρι την ίδρυση δικαστηρίων γρήγορης εξέτασης δημοσιονομικών υποθέσεων, την ψηφιοποίηση υπηρεσιών και φτάνουμε σήμερα στον εξορθολογισμό του πλαισίου του Κώδικα Δικαστικών Υπαλλήλων.

Η βασική φιλοσοφία του σημερινού νομοσχεδίου κινείται προς δύο κεντρικές κατευθύνσεις. Από τη μια είναι ο εκσυγχρονισμός του πολύτιμου έργο των διοικητικών υπαλλήλων των δικαστηρίων μέσω της καινοτομίας και των καλών διεθνών πρακτικών. Από την άλλη είναι η γενικότερη αναβάθμιση του τρόπου οργάνωσης των υπηρεσιών αυτών στα δικαστήρια όλης της χώρας.

Από εμάς τους συναδέλφους μαχόμενους δικηγόρους, που η ζωή μας είναι όχι μόνο μέσα στις δικαστικές αίθουσες, αλλά και στις γραμματείες των δικαστικών μεγάρων, μπορεί να γίνει εύκολα αντιληπτό πόσο σημαντική είναι η ανάγκη εκσυγχρονισμού του Κώδικα Δικαστικών Υπαλλήλων. Κυρίως όμως θα είναι σπουδαία τα αποτελέσματα για τους ίδιους τους δικαστικούς υπαλλήλους και τελικά για τους πολίτες.

Επιγραμματικά αναφέρομαι στις καινοτομίες του νομοσχεδίου. Φέρνει εκσυγχρονισμό των διοικητικών υπηρεσιών στη δικαιοσύνη, σύνδεσή τους με τις σύγχρονες τεχνολογικές ανάγκες και τα μέσα που προσφέρει η τεχνολογία. Εισάγει σύγχρονες μορφές μοριοδότησης και επιμόρφωσης του έργου των δικαστικών υπαλλήλων και συμμετοχή τους σε σεμινάρια εκπαιδευτικά. Είναι κάτι που προβλέπεται σε μεγαλύτερο βαθμό απ’ ό,τι σήμερα. Παρέχει διασφάλιση της ιδιαίτερης θεσμικής ιδιότητας των δικαστικών υπαλλήλων ως αρωγών στην ορθή απονομή της δικαιοσύνης.

Δίνει οριστική επίλυση του ζητήματος της υπηρεσιακής κατάστασης των υπαλλήλων με σχέση εργασίας ιδιωτικού δικαίου αορίστου χρόνου, δηλαδή των υπαλλήλων που μεταφέρθηκαν ή μετατάχθηκαν στα δικαστήρια μέσω κινητικότητας, πλην όμως δεν κατέστη δυνατό να στελεχώσουν τις γραμματείες των δικαστηρίων και των εισαγγελιών. Αυτοί οι υπάλληλοι μπορούν πλέον να αξιοποιηθούν πλήρως. Θεσπίζει ακόμη δίκαιους και αντικειμενικούς κανόνες αξιολόγησης των δικαστικών υπαλλήλων και εισάγει ένα σύστημα αμερόληπτο για την υπηρεσιακή προαγωγή και εξέλιξή τους.

Τέλος -και ίσως το πιο σημαντικό- είναι η σύσταση των δύο νέων κλάδων εξειδικευμένων δικαστικών υπαλλήλων οι οποίοι θα επικουρούν τους δικαστές στο δύσκολο και σημαντικό έργο τους. Ο κλάδος τεκμηρίωσης και επικουρίας δικαστικού έργου έρχεται σαν κάτι από το μέλλον για το ελληνικό δικαιικό σύστημα. Θα υποστηρίζει τους ίδιους τους δικαστές, παρέχοντας μεταξύ άλλων νομοθετική νομολογιακή και βιβλιογραφική τεκμηρίωση. Ακούμε τους δικαστές να παραπονιούνται συνεχώς ότι δεν βγαίνουν οι χρόνοι εξαιτίας των πολλών υποθέσεων που καλούνται να εξετάσουν. Αυτοί οι δικαστικοί υπάλληλοι θα τους βοηθούν στη συστηματικότερη διεκπεραίωση των υποθέσεων που έχουν χρεωθεί οι δικαστές και τελικά στην ταχύτερη απονομή της δικαιοσύνης.

Ο κλάδος δικαστικής επικοινωνίας και διεθνών σχέσεων είναι ο δεύτερος νέος κλάδος δικαστικών υπαλλήλων. Θα λειτουργήσουν στην αρχή και οι δύο πιλοτικά στα ανώτατα δικαστήρια της χώρας. Δεν πρόκειται παρά για την εισαγωγή στο δικαιικό μας σύστημα καλών διεθνών πρακτικών από συστήματα όπως της Γαλλίας, της Γερμανίας, των Ηνωμένων Πολιτειών και βέβαια είναι πρακτικές του Δικαστηρίου της Ευρωπαϊκής Ένωσης και άλλων διεθνών δικαστηρίων.

Για να λειτουργήσουν όμως όλα αυτά στην πράξη, κύριε Υπουργέ, οφείλουμε να δούμε επισταμένα και το ζήτημα στελέχωσης ή υποστελέχωσης, αν θέλετε, το πρόβλημα αυτό των γραμματειών σε πολλά δικαστήρια της χώρας. Δεν είναι ένα απλό τμήμα της δημόσιας διοίκησης η δικαιοσύνη. Έχει ιδιαιτερότητες, έχει ιδιαίτερη θεσμική υπόσταση και οι δικαστικοί υπάλληλοι αντίστοιχα και έτσι επιτάσσεται ορθή στελέχωση των υπηρεσιών, αν θέλουμε να έχουμε τα επιθυμητά αποτελέσματα και να προστατεύσουμε τελικά την ασφάλεια του δικαίου.

Κύριοι Υπουργοί, με την ευκαιρία της σημερινής συζήτησης, επιτρέψτε μου να σταθώ και στα προβλήματα που αντιμετωπίζουν οι δικηγόροι αυτή την περίοδο και το κάνω με την ιδιότητα του μαχόμενου δικηγόρου, έχοντας διαρκώς επαφή με εκατοντάδες συναδέλφους μου, με το προεδρείο και τα μέλη του Δικηγορικού Συλλόγου Θεσσαλονίκης. Για περισσότερο από έναν χρόνο όλοι αντιμετωπίζουν μεγάλες δυσκολίες. Γνωρίζουμε ότι τα δικαστήρια υπολειτουργούν, δικαιοδοτικό έργο δεν παράγεται στ’ αλήθεια, άρα δεν γίνονται δουλειές, ενώ παράλληλα οι υποχρεώσεις των δικηγόρων τρέχουν.

Έχω κάνει αρκετές παρεμβάσεις όλο αυτό το διάστημα μέσω κοινοβουλευτικού ελέγχου για τα ζητήματα των δικηγόρων. Μεταφέρω ακόμη μια φορά δίκαιο αίτημα του σώματος να ενταχθεί έστω και τώρα μεγάλος αριθμός δικηγόρων στο πρόγραμμα επιστρεπτέας προκαταβολής με εισοδηματικά κριτήρια, πράγμα που θα ανακουφίσει ειδικά τους οικονομικά ασθενέστερους και τους νεότερους συναδέλφους. Και βέβαια δεν είναι δυνατόν με κλειστά δικαστήρια να καταβάλουν οι δικηγόροι τέλος επιτηδεύματος, δηλαδή 650 ευρώ τον χρόνο. Τουλάχιστον για το έτος 2020 θα πρέπει να απαλλαγούν από αυτή την υποχρέωση.

Δεν μπορώ να μην αναφερθώ σε αυτό το σημείο, κλείνοντας, στη νομοθετική παρέμβαση και στη συζήτηση που έγινε σχετικά με την επιτάχυνση απονομής των συντάξεων. Κυρίες και κύριοι Βουλευτές της Αξιωματικής Αντιπολίτευσης, ξεχείλισε η υποκρισία σας. Μας είπατε ότι έρχεται ως τροπολογία χωρίς προηγούμενη κοινωνική και πολιτική διαβούλευση, ως παράδειγμα κάκιστης νομοθετικής πρακτικής εν μέσω πανδημίας ποιο ακριβώς πράγμα; Μήπως μπερδεύετε τη σημερινή συζήτηση με το κούρεμα των συντάξεων που η κυβέρνηση ΣΥΡΙΖΑ επέβαλε και την μετατροπή του ασφαλιστικού συστήματος σε φοροεισπρακτικό με τον νόμο Κατρούγκαλου;

Εδώ σήμερα εισάγεται μια διαδικασία που θα ξεκαθαρίσει τις εκκρεμείς αιτήσεις και θα επιταχύνει την απονομή των συντάξεων. Ξεχνάτε τις περισσότερες από τριακόσιες πενήντα χιλιάδες αιτήσεις που εκκρεμούσαν, όταν παραδώσατε τα κλειδιά τον Ιούλιο του 2019 και έβαλε σε τάξη ήδη ο πρώτος Υπουργός Εργασίας της Κυβέρνησης της Νέας Δημοκρατίας; Η δέσμευση του Πρωθυπουργού είναι να τελειώνουμε με τις εκκρεμείς αιτήσεις το ταχύτερο δυνατό. Θα περίμενα να ακούσω ότι είναι και δική σας επιθυμία, ότι θέλετε περισσότερους ανθρώπους κι ακόμη πιο ευέλικτες και ψηφιοποιημένες υπηρεσίες, περισσότερα όπλα για να πάμε πιο γρήγορα. Αντί αυτού, υπερασπίζεστε τη γραφειοκρατία δυστυχώς.

Θα ήθελα να καταθέσω δύο σκέψεις, προτάσεις επί της ουσίας. Είναι πολύπλοκη η ασφαλιστική νομοθεσία, κυρίες και κύριοι συνάδελφοι, και την γνωρίζουν καλά λίγοι δικηγόροι και λογιστές. Έχει, λοιπόν, σημασία να δοθεί ιδιαίτερη έμφαση στην εκπαίδευση των ελεύθερων επαγγελματιών που θα πιστοποιηθούν και θα συνδράμουν στην προσπάθεια αυτή του Υπουργείου.

Δεύτερο, θα πρότεινα να υπάρξει πρόβλεψη για κάποιου είδους rotation των λογιστών και των δικηγόρων που θα αναλάβουν την επεξεργασία αιτήσεων, ώστε να μην προκύψει συγκυριακά μεγάλος φόρτος σε λίγους ανθρώπους με την αναπόφευκτη τελικά συνέπεια να έχουμε καθυστέρηση των παρεχόμενων υπηρεσιών προς τον ΕΦΚΑ και τους πολίτες.

Τελειώνω λέγοντας ότι ο εκάστοτε κώδικας λειτουργίας δημοσίων υπηρεσιών και υπαλλήλων δεν είναι πεδίο ιδεολογικών εμμονών ούτε εργαλείο συγκυριακών κομματικών εξυπηρετήσεων. Είναι το μέσο προκειμένου να λειτουργήσει ορθά και κυρίως αποτελεσματικά η δημόσια διοίκηση στο σύνολό της.

Σας καλώ να υπερψηφίσουμε το παρόν σχέδιο νόμου και σας ευχαριστώ πολύ. Καλό Πάσχα σε όλους.

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστούμε, κύριε Κούβελα.

Τον λόγο έχει τώρα η Κοινοβουλευτικός Εκπρόσωπος του ΜέΡΑ25, η κ. Απατζίδη.

**ΜΑΡΙΑ ΑΠΑΤΖΙΔΗ:** Σας ευχαριστώ, κύριε Πρόεδρε.

Κυρίες και κύριοι συνάδελφοι, το νομοσχέδιο που συζητάμε σήμερα ανήκει σε αυτά τα υποτιθέμενα επιτελικά νομοσχέδια που μας φέρνετε συνεχώς, αυτά που υποτίθεται πως εκσυγχρονίζουν το κράτος και τη διοίκηση. Πολύ αμφιβάλλουμε για αυτό, διότι, από ότι φαίνεται, το συγκεκριμένο νομοσχέδιο τείνει μάλλον να ενισχύει το υπάρχον δικαστικό κατεστημένο παρά να το εκσυγχρονίζει.

Δεν διαφωνεί κανείς πως ο συγκεκριμένος κώδικας θα έπρεπε κάποια στιγμή να αλλάξει. Το νομοσχέδιο, όμως, στο οποίο καλούμαστε να τοποθετηθούμε, δεν κινείται προς τη σωστή κατεύθυνση, καθώς είναι πολύ λίγο, πολύ κάτω από τις απαιτήσεις και τις ανάγκες που πράγματι υπάρχουν, τις οποίες όχι μόνο δεν ικανοποιεί, αλλά ούτε καν γνωρίζει.

Αντίστοιχα, λοιπόν, με τόσα άλλα επιτελικά νομοσχέδια που μας φέρατε, όπως, για παράδειγμα, του Υπουργείου Εξωτερικών, της ΑΔΑΕ, των ΟΤΑ, το εν λόγω νομοσχέδιο ουσιαστικά καταστρατηγεί την αρχή των ενιαίων κανόνων για το δημόσιο, διότι αυτό βλέπουμε να συμβαίνει μέσα από τις στρατιές των μετακλητών υπαλλήλων που προσέθεσε και μέσω των μικρότερων οργανισμών που συνέταξε για φορείς του ευρύτερου δημόσιου τομέα.

Πρόκειται για μια διαφοροποίηση που δεν αφορά στους δικαστικούς μόνο, οι οποίοι έτσι κι αλλιώς αποτελούν ξεχωριστό κλάδο. Η διαφοροποίηση αυτή αφορά πλέον και όλους τους διοικητικούς υπαλλήλους, τους τομείς πληροφορικής, τους νομικούς, καθώς, επίσης, και τους δύο νεοσυσταθέντες κλάδους τεκμηρίωσης και επικουρίας δικαστικού έργου και δικαστικής επικοινωνίας και διεθνών σχέσεων. Έτσι, παρατηρούμε έναν διαχωρισμό των δημοσίων υπαλλήλων σε υπαλλήλους πολλών ταχυτήτων.

Το πιο σκανδαλώδες δε εντοπίζεται σε διατάξεις που προβλέπεται απαγόρευση μετατάξεων, ισχνή μοριοδότηση για πτυχία, μεταπτυχιακά και διδακτορικά εις βάρος της υπερβολικής αξιολόγησης της εμπειρίας και της συνέντευξης. Αυτό, κατά τη γνώμη μας, δείχνει πως επιδιώκετε ή δίνετε τη δυνατότητα να πριμοδοτηθούν οι δικαστικοί υπάλληλοι με λιγότερα προσόντα που έχουν διοριστεί παλαιότερα, ίσως και προ ΑΣΕΠ.

Κατά την πάγια τακτική σας και στο όνομα της αριστείας, την οποία την έχετε κάνει σημαία εδώ και δύο χρόνια, βλέπουμε για ακόμα μια φορά αντικειμενικά κριτήρια να αντικαθίσταται από μια θολή εικόνα μιας συνέντευξης, εμπειρίας, η οποία θα λαμβάνεται υπ’ όψιν ποσοτικά, αλλά όχι ποιοτικά.

Προβλέπονται επιπλέον ειδικές διατάξεις για άδειες, πειθαρχικό, οι οποίες δεν είναι δυνατόν να δικαιολογηθούν από το ειδικό καθεστώς της άσκησης του δικαστικού λειτουργήματος. Αυτό επιβεβαιώνει το γεγονός πως τα δικαστήρια αποτελούν για εσάς ένα ξεχωριστό παραμάγαζο, το οποίο θέλετε να ενισχύσετε και να ελέγξετε. Προσπαθείτε να εργαλειοποιήσετε τη δικαιοσύνη στο όνομα του εκσυγχρονισμού και, μάλιστα, πώς;

Χωρίς καν να διαβουλευτείτε με τους ίδιους τους άμεσα ενδιαφερόμενους, τους ίδιους τους υπαλλήλους, τις προτάσεις και τις ανάγκες τους, των οποίων αρνείστε να ακούσετε, κύριε Υπουργέ, όπως, άλλωστε, κάνετε και με κάθε κοινωνική ή εργασιακή ομάδα, θεωρώντας πως εσείς γνωρίζετε τις ανάγκες καλύτερα από τους ίδιους. Και με αυτή την αλαζονική αντίληψη θεωρείτε πως προωθείται τον εκσυγχρονισμό και την αξιοκρατία και λύνετε προβλήματα;

Για αυτό βρίσκεστε, κύριοι της Συμπολίτευσης, στη θέση που βρίσκεστε. Αυτή είναι η δουλειά σας και όλων μας εδώ μέσα, όχι ο έλεγχος και η εργαλειοποίηση του κάθε θεσμού.

Την ίδια ώρα τα φλέγοντα ζητήματα του κλάδου παραμένουν, όπως η πλήρης υποστελέχωση, οι σκανδαλώδεις καθυστερήσεις, η απόδοση δικαιοσύνης, ζητήματα άμεσα συνδεδεμένα και αλληλοτροφοδοτούμενα παραμένουν και, βέβαια, οι συνθήκες, κάτω από τις οποίες οι δικαστικοί υπάλληλοι καλούνται να κάνουν τη δουλειά τους, ιδιαίτερα τώρα μέσα στην πανδημία χωρίς κανένα ουσιαστικό μέτρο προστασίας.

Αυτά πώς αντιμετωπίζονται, αλήθεια; Στην καλύτερη περίπτωση με ένα φιλικό, συγκαταβατικό χτύπημα στην πλάτη και στη χειρότερη με την πλήρη αδιαφορία .

Δεν θα ήθελα να επεκταθώ περισσότερο στο συγκεκριμένο νομοσχέδιο. Άλλωστε, τα προβλήματα που δημιουργούνται και αυτά που δεν λύνονται είναι κάτι παραπάνω από ξεκάθαρα.

Δεν θα μπορούσα, όμως, να μην επισημάνω πως ένα μέρος από τον ζήλο που επιδεικνύετε στην προσπάθεια εργαλειοποίησης κάθε κλάδου προς όφελός σας, ένα μέρος του ζήλου που επιδεικνύετε για να κάνετε δωράκια σε ημετέρους, για να κάνετε δωράκια με απευθείας αναθέσεις στα πάντα, ένα μέρος του ζήλου που επιδεικνύετε στο ξεπούλημα της όποιας δημόσιας περιουσίας έχει μείνει πλέον στη χώρα μας, ένα μέρος αυτού του ζήλου και, μάλιστα, μικρό, αν επιδεικνύατε, και στα φλέγοντα ζητήματα αυτής της χώρας, αυτός ο τόπος σίγουρα θα ήταν σε πολύ καλύτερη θέση από αυτή που βρισκόμαστε αυτή τη στιγμή, γιατί σε αυτά τα φλέγοντα ζητήματα δεν βλέπουμε την ίδια ζέση. Βλέπουμε, όμως, αντίθετα την ίδια αδιαφορία προς οτιδήποτε διαφορετικό, οτιδήποτε προτείνεται από άλλους πέρα από εσάς τους ίδιους.

Η αλήθεια, βέβαια, είναι πως δεν θα έπρεπε αυτό να αποτελεί έκπληξη για εμάς. Έχει ακουστεί, άλλωστε, και από κυβερνητικά χείλη πως δεν είστε άνθρωποι των συναινέσεων. Το πρόβλημα προκύπτει, όμως, όταν η ίδια η πραγματικότητα έρχεται να διαψεύσει την ορθότητα των αποφάσεών σας με χαρακτηριστικότερο παράδειγμα την πρωτοφανή πανδημία.

Και, όμως, ακόμα και την πραγματικότητα δεν διστάζετε να διαψεύδετε όταν αυτή δεν ανταποκρίνεται στο αφήγημά σας και αυτό αφορά σε όλους τους τομείς, είτε την υγεία είτε την παιδεία είτε την οικονομία, στα πάντα.

Από την αρχή της πανδημίας, κυρίες και κύριοι συνάδελφοι, -όσοι είστε εδώ μέσα αυτή τη στιγμή- το ΜέΡΑ25 είχε προτείνει συγκεκριμένη δέσμη απολύτως λογικών μέτρων με κύριο άξονα την ενίσχυση του δημόσιου συστήματος, το δίκτυο μαζικών τεστ, τα οποία μετέπειτα να μετατραπούν σε εμβολιασμούς για να πηγαίνουν οι άνθρωποι εκεί να εμβολιάζονται, που θα επέτρεπε τη γρήγορη επιστροφή στην πολυπόθητη κανονικότητα, την οποία συνεχώς η Κυβέρνηση εξαγγέλλει, αλλά ποτέ δεν έρχεται, με αποτέλεσμα την πλήρη εξάντληση των πολιτών και του ΕΣΥ.

Αντίθετα, τι είδαμε από εσάς; Τι βλέπουμε τόσο καιρό; Μία συνεχώς περιοριστική πολιτική που θα είχε κάποιο νόημα, αν εφαρμοζόταν για την απαραίτητη προετοιμασία της πολιτείας, αλλά δεν έχει κανένα νόημα όταν εφαρμόζεται για να αντικαταστήσει τις υποχρεώσεις της, όταν κατά συρροή μεταφέρετε την ευθύνη σας στις πράξεις των πολιτών για να μπορείτε να τους κουνάτε το δάχτυλό μου, όταν απηυδισμένοι, μέσα από ατελείωτους μήνες εγκλεισμού χωρίς νόημα, προσπαθούν να πάρουν τη ζωή τους πίσω.

Το συνειδητοποιείτε, αλήθεια, πως έχετε μέσα σε ένα χρόνο εξαγγείλει το τέλος της πανδημίας τρεις και τέσσερις φορές, ενώ όχι μόνο δεν έχει τελειώσει, αλλά σαρώνει τα πάντα στο πέρασμά της με εκατοντάδες συμπολίτες μας να παραμένουν μέρες ολόκληρες -δέκατη πέμπτη ημέρα, δέκατη έκτη μέρα- και δεν έχουν διασωληνωθεί στις ΜΕΘ; Αυτή είναι η πραγματικότητα.

Βέβαια, θα μου πείτε έρχεται ο Πρωθυπουργός και μας λέει ότι δεν είναι έτσι τα πράγματα. Όμως, τι σημασία έχει αν οι γιατροί τα λένε διαφορετικά;

Τα ίδια και χειρότερα συμβαίνουν και στην παιδεία και στα εργασιακά και παντού, όπως με τις επικείμενες αλλαγές που προωθείτε με την κατάργηση του οκτάωρου και τη νομιμοποίηση ουσιαστικά όλων των αυθαιρεσιών που παρατηρούνται στους εργασιακούς χώρους ως δωράκι στους φίλους σας, που είναι φίλα προσκείμενοι προς τη Νέα Δημοκρατία, που σίγουρα δεν είναι ο κόσμος της εργασίας.

Γιατί τα αναφέρουμε αυτά ακόμα μια φορά και με κάθε ευκαιρία που μας δίνετε;

Γιατί, αν μη τι άλλο, δείχνει τον τρόπο που πολιτεύεστε, κυρίες και κύριοι της Συμπολίτευσης, βαφτίζοντας, δηλαδή, ως πρόοδο οτιδήποτε οπισθοδρομικό και αντιδραστικό, διαψεύδοντας συνεχώς την ίδια την πραγματικότητα με τη βοήθεια πάντα των καλοταϊσμένων και φιλικών προς εσάς εξαιτίας αυτού «μέσων μαζικής εξαπάτησης», συντηρώντας και επιβάλλοντας αποτυχημένες πολιτικές παρωχημένων εποχών στη νέα, ολιγαρχική τεχνο-φεουδαρχία που μας φέρατε σε μια εποχή που ο τζόγος αποτελεί επένδυση για το μέλλον, η υγεία και η παιδεία όχι αγαθό, αλλά προνόμιο και η εργασία χάρη προς τους εργαζόμενους, οι οποίοι σε λίγο θα πρέπει να λένε και «ευχαριστώ» για την όποια εργασία τους δίνετε.

Αλήθεια είναι πως εμείς στο ΜέΡΑ25 κυνηγάμε φαντάσματα του παρελθόντος, όπως έχει ειπωθεί σε αυτή την Αίθουσα.

Ναι, κύριοι και κυρίες της Νέας Δημοκρατίας, όντως κυνηγάμε φαντάσματα του παρελθόντος. Κυνηγάμε εσάς.

Ευχαριστώ.

**ΠΡΟΕΔΡΕΥΩΝ (Χαράλαμπος Αθανασίου):** Και εγώ ευχαριστώ, κυρία Απατζίδη.

Τον λόγο έχει ο κ. Σπύρος Λάππας, Βουλευτής του ΣΥΡΙΖΑ.

**ΣΠΥΡΙΔΩΝΑΣ ΛΑΠΠΑΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, μάλλον πρέπει να ξεκινήσω από το νομοσχέδιο, γιατί σήμερα στη Βουλή τελικά θα καταλήξουμε να μη συζητείται ένας κώδικας με συνταγματική περιωπή και πρόβλεψη και αυτό είναι κατάντια για την κοινοβουλευτική διαδικασία, διότι μετά την ομιλία των εισηγητών των κομμάτων πιο πολύ ασχολούμαστε με τις τροπολογίες -επτά, οχτώ, δέκα, εκατό -είστε ικανοί να φέρετε εκατό τροπολογίες- σ’ έναν κώδικα που προβλέπεται από το Σύνταγμα.

Θέλω, λοιπόν, σήμερα σε αυτόν τον κώδικα, που αφορά τους δικαστικούς υπαλλήλους, να τους τιμήσω και να τους συμπεριλάβω ως μια ομάδα στον χώρο της δικαιοσύνης, που πρέπει μαζί με τους εφαρμοστές του δικαίου και τους δικηγόρους να απαντήσουν σε ένα πελώριο, κολοσσιαίο ερώτημα που ταλανίζει τη χώρα μας: Τι είναι δικαιοσύνη και πώς απονέμεται; Και είναι ένα ερώτημα πελώριο που διαδέχεται ένα προηγούμενο άλλο ερώτημα που κυριαρχούσε στα χρόνια των μνημονίων: Τι είναι δημοκρατία και πώς κερδίζετε;

Άρα εμείς να μείνουμε στο δεύτερο ερώτημα και τιμώντας τους δικαστικούς υπαλλήλους, που μαζί με τους εφαρμοστές του δικαίου και τους δικηγόρους, κράτησαν όρθιο αυτό το σπίτι της δικαιοσύνης απέναντι σε φουρτούνες και τρικυμίες, τους αξίζει, λοιπόν, διπλή τιμή, γιατί υπερωρίες δεν πληρώνονται, άλλα προνόμια δεν έχουν, παρά μόνο τη συνταγματική προστασία με το άρθρο 92 του του Συντάγματος.

Και πρέπει πρωτίστως να ακούμε, όταν νομοθετούμε, αυτούς που τους αφορά το νομοσχέδιο. Και αυτούς που αφορά το νομοσχέδιο είναι πρώτα οι δικαστικοί υπάλληλοι, δεύτερον –ίσως και καθ’ όμοιο τρόπο- οι εφαρμοστές του δικαίου, που θα έχουν δίπλα τους τους δικαστικούς υπαλλήλους, όπως προβλέπει το νομοσχέδιο. Το πρώτο είναι αυτό.

Δεύτερον, προχθές στην επιτροπή είπα κάτι και αναρωτήθηκα μήπως δεν έχω δίκιο ή μήπως δεν θα δικαιωθώ. Είπα, λοιπόν, όταν εισάγεται για συζήτηση και ψήφιση ένας κώδικας που προβλέπεται από το Σύνταγμα, γενικά ένας κώδικας, που ο κύριος Υπουργός αποκάλεσε «ιερό ευαγγέλιο», και σήμερα συζητάμε ένα τέτοιο «ιερό ευαγγέλιο», μήπως έκανα λάθος, αλλά τελικά δεν κάνω λάθος.

Επέμενα, κύριε Πρόεδρε –και επιμένω- ότι κάθε φορά αυτά τα «ιερά ευαγγέλια», δηλαδή οι κώδικες, όποιος κώδικας και αν είναι, που προβλέπεται από τη δικαιική μας τάξη και πολιτισμό, πρέπει να έρχεται για συζήτηση και ψήφιση με τη διαδικασία των κωδίκων, να είναι δηλαδή το σχέδιο της κεντρικής νομοπαρασκευαστικής επιτροπής και να τοποθετούνται σε αυτό τα κόμματα και οι φορείς.

Ακούστε σήμερα τι έγινε. Επελέγη η διαδικασία, η συνήθης τακτική διαδικασία νομοθέτησης με την ισχύ ενός νόμου και από το πρωί παρακολουθούμε να παρελαύνουν ένας, δυο, τρεις, τέσσερις, πέντε, έξι, επτά, οκτώ Υπουργοί που καταθέτουν με τροπολογία ολόκληρα νομοσχέδια, που αφορούν εκατομμύρια κατοίκους, και δεν επιλέγουν την καλή νομοθέτηση. Δηλαδή θα έπρεπε να το κάνουν σε διαβούλευση, να πάρουν τον λόγο οι φορείς, τα κόμματα και να συζητηθεί όπως αρμόζει σε μια σύγχρονη –δήθεν-, ευρωπαϊκή –δήθεν- χώρα και ευνομούμενη πολιτεία.

Αυτό, πραγματικά, είναι κατάντια της κοινοβουλευτικής διαδικασίας και είναι μια γελοιοποίηση του θεσμού της, να έχουμε φθάσει τώρα βράδυ και να μην έχουμε συζητήσει ούτε κατά το 10% του χρόνου της Ολομέλειας για το νομοσχέδιο του κώδικα και να συζητάμε τις τροπολογίες των άλφα, βήτα, γάμα, δέλτα Υπουργών.

Αυτή είναι η επιλογή σας, κύριοι Υπουργοί της Δικαιοσύνης, που επιλέξατε να το φέρετε ως έναν απλό νόμο και ως κώδικα και το «λουζόμαστε» σήμερα αυτό όλοι μας. Και τι δεν ακούσαμε σήμερα! Τα πάντα, εκτός από τον κώδικα.

Εν πάση περιπτώσει, θεωρώ ότι έτσι δεν τιμάτε ούτε τη συνταγματική ρύθμιση ούτε τους δικαστικούς υπαλλήλους ούτε την έννοια της δικαιοσύνης συνολικά. Νομίζω ότι δικαιώνομαι πλήρως, όταν έλεγα ότι η διαδικασία των κωδίκων είναι μια σοφή πρόβλεψη του Κανονισμού της Βουλής, για να εισάγονται, να συζητούνται και να ψηφίζονται οι κώδικες, ώστε να μην έχουμε αυτό το φαινόμενο σήμερα της γελοιοποίησης των πάντων. Των πάντων!

Κατ’ αρχάς, πριν περάσω στο νομοσχέδιο και πω μόνο δύο λόγια–γιατί έχουν συζητηθεί πάρα πολύ-, θέλω να πω κάτι. Από την ημέρα που εισήχθη στη Βουλή για συζήτηση αυτό το ογκωδέστατο νομοσχέδιο, Πέμπτη βράδυ για να μπει την Παρασκευή στην επιτροπή –μέσα σε δέκα ώρες!- δεν δώσατε χρόνο ούτε στα κόμματα ούτε στους φορείς να εκδηλώσουν το φρόνημά τους, την άποψή τους, την τοποθέτησή τους, την ανάλυσή τους.

Πώς διαβάζεται ένα νομικό κείμενο, όπου κάθε φράση, ένα «και» αν παραλειφθεί, δεν βγάζει νόημα; Πώς μελετώνται από τη νομική κοινότητα μέσα σε δέκα ώρες διακόσια πενήντα άρθρα; Και όχι μόνο αυτό, αλλά και οι Υπουργοί και ο εισηγητής μας εξέφρασαν μία δυσανεξία για δήθεν φοβικότητα και διστακτικότητα από το κόμμα της Αξιωματικής Αντιπολίτευσης, παραβλέποντας τους αρμόδιους φορείς, που τους πυροβολούσαν κατά ριπάς.

Και θέλω να απευθυνθώ ιδίως στον κ. Κώτσηρα, στον νεαρό συνάδελφο και φίλο, και να του πω το εξής:

Η νομική επιστήμη, κύριε Κώτσηρα, κύριε συνάδελφε, στηρίζεται σε μία φράση από τα Εθνικά Νικομάχεια του Αριστοτέλη «τα πάντα γαρ ενδέχεται και άλλως έχειν», που σημαίνει ότι για τα πάντα στη νομική επιστήμη δεν υπάρχει απολυτότητα, υπάρχει και δεύτερη γνώμη, υπάρχει δεύτερη σκέψη, υπάρχει και δεύτερη λύση. Και αυτό το επανέλαβε ο Θωμάς Ακινάτης στη λατινική γλώσσα με τη φράση «timeo hominem unius libri», που σημαίνει να φοβάσαι τον άνθρωπο του ενός βιβλίου, δηλαδή της μίας γνώμης, της μίας άποψης.

Αν λοιπόν, είμαστε δικηγόροι και γενικώς νομικοί που διακονούμε την ιδέα της δικαιοσύνης, αυτά είναι φρικαλέα επιχειρήματα και να μην τα ξαναπείτε στο ελληνικό Κοινοβούλιο όταν συζητάμε νομοσχέδια του Υπουργείου Δικαιοσύνης! Είναι απαράδεκτο πρωτίστως για τη νομική κοινότητα και δευτερευόντως για το πολιτικό σύστημα.

Με αυτό, λοιπόν, τον κώδικα είναι βέβαιο ότι πολλά θέματα ρυθμίζονται θετικά για τους δικαστικούς υπαλλήλους. Εκείνο που θα έλεγα είναι το κέντρο των διαφωνιών των κομμάτων της αντιπολίτευσης είναι οι δύο θεσμοί που εισάγονται.

Και επειδή λέτε ότι διακατεχόμαστε από φοβικότητα και δισταγμό, κύριοι Υπουργοί, δεν πιστεύω να σας διέφυγε η παρατήρηση της Επιστημονικής Υπηρεσίας της Βουλής που λέει τα εξής:

Πρώτον, ότι τα καθήκοντα του κλάδου του πρώτου, της τεκμηρίωσης, είναι γενικώς διατυπωμένα και δεν οριοθετούνται σαφώς σε σχέση με το δικαστικό έργο και έτσι γεννάται προβληματισμός κατά το πόσο παρέχεται –ακούστε το- ασφάλεια δικαίου –αν εννοείτε τι εννοούμε με τη φράση «ασφάλεια δικαίου»!

Δεύτερον, ότι θα επιβαλλόταν τουλάχιστον, για να διασωθεί η διάταξη, μία ενδεικτική αναφορά των καθηκόντων που θα ασκούν αυτοί οι υπάλληλοι, για να δοθεί μια κατευθυντήρια αρχή, ένας οδηγός προς ναυτιλομένους, προς τη νομική κοινότητα, τους δικαστικούς υπαλλήλους, αλλά και τους δικαστές, για να γνωρίζουν όλοι για ποιο πράγμα μιλάμε, για τα καθήκοντα, πού αρχίζουν, ποια είναι τα όριά του, και πού τελειώνουν.

Και όχι μόνο αυτό. Εγώ θα σας μιλήσω τώρα σαν δικηγόρος, κύριε Κώτσηρα, που είστε νομικός και το καταλαβαίνετε. Θα μπορούσατε και αρνητικά να το διατυπώσετε. Δηλαδή είτε στην αιτιολογική έκθεση, αλλά και στον νόμο να το διατυπώσετε αρνητικά για το τι δεν μπορούν να κάνουν τα δύο αυτά όργανα, οι δύο αυτοί κλάδοι που επιλέγετε. Αρνητικά!

Παραδείγματος χάριν, να πείτε ότι δεν μπορούν να κάνουν οτιδήποτε έχει σχέση με καθήκοντα εισήγησης, προεκτίμησης, σε σχέση με οποιοδήποτε ουσιαστικό ή και δικονομικό ζήτημα ή σε σχέση με την εκτίμηση των αποδείξεων. Ούτε καν αυτά δεν έχουμε επιλύσει και αιωρούνται, στη συνείδηση των νομικών τουλάχιστον, αν γίνομαι αντιληπτός ποια είναι τα μεγάλα προβλήματα των δύο αυτών θεσμών που εισάγουμε.

Και να ήταν μόνο αυτό, δηλαδή η Επιστημονική Υπηρεσία της Βουλής, ή να ήταν μόνο τα κόμματα της Αντιπολίτευσης. Έχουμε μια ολομέλεια ενός ανωτάτου δικαστηρίου, του Αρείου Πάγου, έχουμε την Ένωση Δικαστών και Εισαγγελέων, έχουμε αυτούς που τους ενδιαφέρει το νομοσχέδιο, ο κώδικας, δηλαδή την Ομοσπονδία Δικαστικών Υπαλλήλων που αρνούνται την εισαγωγή αυτού του θεσμού –μην πω πάλι τους λόγους-, να είστε, λοιπόν, λίγο μεγαλόκαρδοι και γενναιόδωροι. Δεν τρελάθηκαν τα κόμματα της Αντιπολίτευσης και εν κενώ διατυπώνουν επιφυλάξεις ή και τυχόν άρνηση. Διότι υπάρχει προεργασία –σε νομικό επίπεδο- αρνητικής στάσης.

Πάει κι αυτό, λοιπόν.

Θα κλείσω, κύριε Πρόεδρε, με λίγα λόγια για την τροπολογία.

**ΠΡΟΕΔΡΕΥΩΝ (Χαράλαμπος Αθανασίου):** Παρακαλώ, κύριε Λάππα, ολοκληρώστε. Έχετε πάει στα εννέα λεπτά.

**ΣΠΥΡΙΔΩΝΑΣ ΛΑΠΠΑΣ:** Ναι, κύριε Πρόεδρε.

Θα έλεγα, κύριε Πρόεδρε –κι εσείς είστε και νομικός και ως νομικός καταλαβαίνετε- ότι αν πάμε να επιλύσουμε ζητήματα της κορυφής, ενώ ξέρουμε ότι ο πόλεμος στον χώρο της δικαιοσύνης είναι στα πρωτοδικεία και στα εφετεία, αν εκεί δίναμε τη μάχη, δεν θα είχαν ανάγκη αυτού του θεσμού τα ανώτατα δικαστήρια. Όμως όταν πας να επιλύσεις τέτοια ζητήματα των ανωτάτων δικαστηρίων, δεν σταματάς τη ροή του προβλήματος προς τα πάνω και ουσιαστικά δεν βοηθάς και τα ίδια.

Κλείνω, κύριε Πρόεδρε, με την τροπολογία για μισό λεπτό.

Το 2019 το Υπουργείο Δικαιοσύνης άρχισε ένα τερατούργημα, ένα έγκλημα θα έλεγα, κύριε Πρόεδρε, ένα τεράστιο έγκλημα. Ποιο ήταν; Μετά το δεκαοκτάμηνο να αίρεται η δέσμευση των προϊόντων εγκλήματος, όταν μιλάμε για βρώμικο χρήμα, όταν είναι γνωστό στην Ελλάδα ότι το δικαστήριο το οποίο έχει δεσμεύσει τα προϊόντα του εγκλήματος, κατ’ ουσίαν, θα δικάσει την υπόθεση μετά από οκτώ και δέκα χρόνια. Και όταν πλέον βγει η δικαστική απόφαση, τι θα έχει το ελληνικό δημόσιο στο ταμείο του από τα προϊόντα του εγκλήματος; Μια τρύπα στο νερό!

Και τώρα έρχεστε και ολοκληρώνετε το έγκλημα με μια κατάπτυστη τροπολογία –κατάπτυστη!- που δεν την χωρά νους νομικού και λέτε ότι ο πρόεδρος της αρχής της καταπολέμησης του μαύρου χρήματος –να μη λέω πολλά λόγια- δεν θα προέρχεται πλέον από θεσμικό όργανο της διοικητικής δικαιοσύνης.

**ΠΡΟΕΔΡΕΥΩΝ (Χαράλαμπος Αθανασίου):** Κύριε Λάππα, έχετε πάει στα έντεκα λεπτά. Σας παρακαλώ.

**ΣΠΥΡΙΔΩΝΑΣ ΛΑΠΠΑΣ:** Κλείνω με μια φράση, κύριε Πρόεδρε.

Έτσι, αποκλείουμε το Ανώτατο Δικαστικό Συμβούλιο να κρίνει ποιος είναι αρμόδιος από τα στελέχη του και γίνεται αυστηρά μια πολιτική επιλογή, για να εξυπηρετήσετε συμφέροντα. Σας τα είπε ο κ. Ραγκούσης.

Όμως, θα σας κλείσω με το εξής: Αμφισβητούμε ήδη σήμερα την κορωνίδα της ελληνικής δικαιοσύνης και γενικά της δικαιοσύνης. Όπως σας το είπα και χθες, εν τη δικαιοσύνη πάσαι αι αρεταί. Μάλλον «πάσαι αι αμαρτίαι» είναι και ας μην δικαιωθώ ποτέ.

Ευχαριστώ.

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ σας ευχαριστώ.

Τον λόγο έχει τώρα η κ. Παρασκευή Βρυζίδου από τη Νέα Δημοκρατία και να ετοιμάζεται ο κ. Χάρης Καστανίδης.

**ΠΑΡΑΣΚΕΥΗ ΒΡΥΖΙΔΟΥ:** Ευχαριστώ, κύριε Πρόεδρε.

Κυρίες και κύριοι συνάδελφοι, το παρόν νομοσχέδιο έρχεται να προστεθεί σε σειρά νομοθετημάτων, τα οποία εισάγουν ρυθμίσεις με στόχο τη βελτίωση των συνθηκών στον τομέα της λειτουργίας της δικαιοσύνης. Θέτει ένα οργανωμένο πλαίσιο λειτουργίας του σώματος των δικαστικών υπαλλήλων. Βάζει κανόνες, επιλύει χρόνια προβλήματα και παράλληλα απλοποιεί τις υπηρεσίες διοικητικής υποστήριξης της δικαιοσύνης.

Είναι κοινώς αποδεκτό ότι η καθυστέρηση στην απονομή δικαιοσύνης στη χώρα μας αποτελεί μείζον ζήτημα. Ο πολίτης που προσφεύγει στα δικαστήρια συχνά ταλαιπωρείται για χρόνια μέχρι την οριστική διεκπεραίωση της υπόθεσής του.

Είμαστε, λοιπόν, υποχρεωμένοι ως Κυβέρνηση να προτείνουμε λύσεις, προκειμένου αυτή η κατάσταση να σταματήσει. Πώς θα το καταφέρουμε αυτό; Με νομοθετήματα, όπως το σημερινό, που θέτουν ενιαίους κανόνες, σύμφωνους με τις αρχές της αξιοκρατίας και της ασφάλειας δικαίου.

Σε αυτό το πλαίσιο, ενισχύουμε το έργο των δικαστικών λειτουργών. Εισάγουμε τον θεσμό των υπαλλήλων τεκμηρίωσης και επικουρίας του δικαστικού έργου, των λεγόμενων «βοηθών δικαστών». Έργο τους η υποβοήθηση των δικαστικών λειτουργιών. Αποφορτίζουμε, δηλαδή, τους δικαστικούς λειτουργούς από σειρά καθηκόντων που αποτελούσε έναν αρνητικό παράγοντα για την έγκαιρη έκδοση αποφάσεων. Η σταχυολόγηση του υλικού των φακέλων, η ταξινόμησή τους και άλλα καθήκοντα με τα οποία είναι επιφορτισμένοι λειτουργούν αναμφισβήτητα αρνητικά ως προς την ταχύτητα απονομής της δικαιοσύνης.

Και αυτό συνέβαινε για τον εξής απλό λόγο: Όλοι οι δικαστές ανάλωναν πολύ περισσότερο χρόνο για πράγματα που δεν αφορούσαν τον σχηματισμό της δικανικής τους κρίσης. Απασχολούνταν, δηλαδή, περισσότερο με την ταξινόμηση του υλικού σε σχέση με την έκδοση των αποφάσεων, που είναι το κατ’ εξοχήν έργο με το οποίο είναι επιφορτισμένοι.

Το παρόν νομοσχέδιο, λοιπόν, έρχεται να επιλύσει αυτό το ζήτημα. Δίνει στον δικαστή την απαραίτητη βοήθεια που χρειάζεται, προκειμένου να αφοσιωθεί ολοκληρωτικά στο έργο του. Παράλληλα, εξασφαλίζει ότι την υποβοήθησή του θα αναλάβουν κατόπιν διαγωνιστικής διαδικασίας πρόσωπα που μπορούν να ανταποκριθούν σε αυτό το έργο, οι ονομαζόμενοι «βοηθοί δικαστών». Εξασφαλίζεται απόλυτα ότι οι βοηθοί θα έχουν τα απαραίτητα προσόντα για να ανταποκριθούν σε αυτό το δύσκολο έργο που απαιτεί αναμφισβήτητα νομικές και εξειδικευμένες γνώσεις.

Θέτουμε έτσι τις βάσεις, πάντα με διαφανείς διαδικασίες, για την ταχύτερη απονομή της δικαιοσύνης, η οποία είναι και το ζητούμενο.

Επίσης, θεσπίζεται η δημιουργία Κλάδου Δικαστικής Επικοινωνίας και Διεθνών Σχέσεων. Η δημιουργία αυτού του κλάδου ήταν απολύτως αναγκαία. Στην εποχή μας η αλήθεια μπορεί να παραποιείται πολύ εύκολα. Το περιεχόμενο μιας δικαστικής απόφασης μπορεί να διαστρεβλωθεί, να καταστεί αντικείμενο παραπληροφόρησης. Κατά συνέπεια οι δικαστικοί λειτουργοί δεν πρέπει να είναι αποκομμένοι από την κοινωνία.

Οφείλουμε να διασφαλίσουμε την απονομή της δικαιοσύνης από διαστρεβλώσεις κάθε είδους, είτε αυτό οφείλεται σε ελλιπή ενημέρωση είτε σε κακόβουλους στόχους. Για τον λόγο αυτό ιδρύεται ο συγκεκριμένος κλάδος με σκοπό την ακριβή, έγκαιρη και έγκυρη πληροφόρηση του πολίτη, σχετικά με τη λειτουργία του δικαστικού λειτουργήματος.

Οι εν λόγω εξειδικευμένοι υπάλληλοι θα λειτουργούν επιβοηθητικά ως σύνδεσμος της δικαιοσύνης με την κοινωνία. Ενισχύεται έτσι η πεποίθηση του πολίτη προς το κράτος δικαίου.

Για να ενισχυθεί η αξιοπιστία αμφοτέρων των παραπάνω κλάδων προβλέπεται ενδελεχής εκπαίδευση των διορισθέντων σε αυτούς υπαλλήλων. Διασφαλίζεται έτσι μέσω της όσο το δυνατόν αρτιότερης εκπαίδευσης το επιθυμητό αποτέλεσμα.

Εφόσον η πιλοτική σύσταση αυτών των κλάδων αποφέρει τους αναμενόμενους καρπούς, η Κυβέρνηση είναι έτοιμη να προχωρήσει στην επέκτασή τους και σε άλλα δικαστήρια της χώρας, ανάλογα με τις προκύπτουσες ανάγκες.

Επιπρόσθετα, με το παρόν νομοσχέδιο δημιουργείται ένα συγκεκριμένο και επαρκές πλαίσιο για τη διαδικασία αξιολόγησης των δικαστικών υπαλλήλων. Εισάγονται εχέγγυα που εξασφαλίζουν την πραγματική και όχι την εικονική αξιολόγηση. Για πρώτη φορά εισάγεται η αξιολόγηση των προϊσταμένων από τους υφισταμένους τους, ενώ ενισχύεται και η συμμετοχή των δικαστικών υπαλλήλων σε προγράμματα επιμόρφωσης.

Τέλος, επιλύεται ένα χρόνιο πρόβλημα με τη μονιμοποίηση πλέον των υπαλλήλων ιδιωτικού δικαίου αορίστου χρόνου που είχαν τοποθετηθεί μέσω της κινητικότητας σε θέσεις δικαστικών υπαλλήλων.

Κυρίες και κύριοι συνάδελφοι, η Κυβέρνηση συνεχίζει στον δρόμο των πράξεων και των έργων. Συνεχίζει τον εξορθολογισμό του κράτους, ενισχύει τη σχέση εμπιστοσύνης κράτους-πολίτη και κυρίως βελτιώνει την καθημερινότητα και τη ζωή των πολιτών.

Σας ευχαριστώ.

**ΠΡΟΕΔΡΕΥΩΝ (Χαράλαμπος Αθανασίου):** Και εγώ ευχαριστώ, κυρία Βρυζίδου και για την τήρηση του χρόνου.

Σειρά έχει τώρα ο κ. Χάρης Καστανίδης και μετά να ετοιμάζεται ο κ. Πλεύρης, ο Κοινοβουλευτικός Εκπρόσωπος της Νέας Δημοκρατίας.

Ορίστε, κύριε Καστανίδη, έχετε τον λόγο.

**ΧΑΡΑΛΑΜΠΟΣ ΚΑΣΤΑΝΙΔΗΣ:** Ευχαριστώ, κύριε Πρόεδρε.

Θα συνιστούσα μεγαλύτερη ψυχραιμία και αυτοσυγκράτηση στους συναδέλφους της Πλειοψηφίας σχετικά με το μεταρρυθμιστικό μπρίο της Κυβέρνησης.

Και αυτό το τονίζω, κύριε Πρόεδρε, γιατί κινδυνεύουμε να υποστούμε ανήκεστον βλάβη με τις μεταρρυθμίσεις της Κυβέρνησης.

Για να δώσω μερικά παραδείγματα πριν ασχοληθώ με το νομοσχέδιο, αν και αυτό που θα πω τώρα δα είναι ενασχόληση με το νομοσχέδιο της Κυβέρνησης: Δεν είναι δυνατόν ένας κώδικας, ο Κώδικας των Δικαστικών Επιμελητών, να γίνεται ένα απέραντο καλλιεργήσιμο χωράφι τροπολογιών άλλων Υπουργείων.

Συμφώνησα με την πρόθεση και την απόφαση του Υπουργού Δικαιοσύνης να συζητηθεί ο κώδικας όχι με τη διαδικασία των κωδίκων, αλλά με τη διαδικασία της κοινής νομοθέτησης, προκειμένου να έχουμε τη δυνατότητα να διορθώσουμε πράγματα, αλλά από το σημείο αυτό μέχρι του σημείου να κατατίθενται έξι πολυσέλιδες τροπολογίες διαφόρων Υπουργείων -υπουργικές τροπολογίες- οι οποίες μάλιστα τροπολογίες από τη στιγμή που κατατέθηκαν υπέστησαν πάραυτα και νομοτεχνικές βελτιώσεις, Θεός φυλάξοι για τη νομοθέτησή σας!

Φτάνουμε έτσι στο σημείο να έχουμε αυτό το φαινόμενο της τεράστιας έκτασης χωραφιών καλλιεργήσιμων από τις επιθυμίες κατά βούληση των Υπουργών και της Κυβέρνησης. Με συγχωρείτε πάρα πολύ, αλλά αυτό εξηγεί γιατί είπα προηγουμένως ότι κινδυνεύουμε να υποστούμε ανήκεστον βλάβη από τις μεταρρυθμίσεις της Κυβέρνησης.

Τώρα μία, κύριε Υπουργέ της Δικαιοσύνης, από τις τροπολογίες που καταθέσατε εσείς -εάν δεν με απατά η μνήμη μου και συνήθως δεν με απατά- η με γενικό αριθμό 867, προβλέπει ότι εφεξής επικεφαλής της ανεξάρτητης αρχής για το ξέπλυμα του βρώμικου χρήματος μπορεί να είναι είτε εν ενεργεία είτε επί τιμή εισαγγελείς.

Τώρα, έχω λόγο να σας ελέγξω, όπως γνωρίζουν όλοι οι συνάδελφοι και γνωρίζετε και εσείς, διότι είμαι ο ιδρυτής της αρχής για το ξέπλυμα του βρώμικου χρήματος, την οποία, όπως ξέρετε, η Κυβέρνησή σας, οι παλαιότερες κυβερνήσεις σας, οι πολιτικοί προκάτοχοί σας και πρόγονοί σας την είχαν μια παραπεταμένη στη γωνία απλή υπηρεσία. Την κατέστησα, λοιπόν, ανεξάρτητη αρχή, την οργάνωσα σε τρία τμήματα με πολύ σημαντικές αρμοδιότητες και μάλιστα, πρώτος επικεφαλής της με απόφαση του Ανωτάτου Δικαστικού Συμβουλίου ήταν οΑντεισαγγελεύς του Αρείου Πάγου Παναγιώτης Νικολούδης.

Τώρα, θέλετε να προσθέσετε και τους επί τιμή. Γιατί; Η απάντηση είναι στη διαδικασία επιλογής: Ένας εν ενεργεία εισαγγελέας επιλέγεται από το Ανώτατο Δικαστικό Συμβούλιο. Ο επί τιμή, τον οποίο θα ορίσετε με όλες τις τιμές, θα επιλέγεται από σας, δηλαδή με υπογραφή απόφασης κοινής του Υπουργού Δικαιοσύνης και του Υπουργού Οικονομικών και θα προστρέχει και η ελεγχόμενη από την κυβερνητική Πλειοψηφία Επιτροπή Θεσμών και Διαφάνειας να διατυπώσει γνώμη, δηλαδή η Πλειοψηφία της Βουλής, ελεγχόμενη κομματικά από τη Νέα Δημοκρατία θα συναινέσει στην Πλειοψηφία της Κυβέρνησης, ελεγχόμενη κομματικά επίσης από τη Νέα Δημοκρατία. Λέω «ελεγχόμενη κομματικά», γιατί υπάρχουν και ορισμένοι νεόδμητοι δεξιοί, όπως υπήρχαν και μερικοί νεόδμητοι αριστεροί στην κυβέρνηση του ΣΥΡΙΖΑ.

Επιλέγετε, συνεπώς, για μια κρίσιμη ανεξάρτητη αρχή έναν άνθρωπο που θα είναι δικός σας. Εύγε! Επιβεβαιώνεται για ακόμη μία φορά το μεταρρυθμιστικό μπρίο της Κυβέρνησής σας.

Επειδή δε θέλω να πω δύο λόγια και για αυτά τα οποία αφορούν τον Κώδικα Δικαστικών Επιμελητών, θα σας παρακαλέσω και θα σας ζητήσω να μην επιχειρήσετε να περάσετε τη διάταξη. Όταν λέω να μην επιχειρήσετε, βεβαίως, μπορείτε να το κάνετε γιατί έχετε την πλειοψηφία, άφοβη και ατρόμητη πλειοψηφία έναντι της λογικής και του καθήκοντός της!

Όμως, να μην το επιχειρήσετε, το λέω με την έννοια της έκκλησης που απευθύνω να μην το κάνετε. Μην παραβιάζετε τους κανόνες διαφάνειας. Μην εισάγετε το γνωστό καθεστώς της δεξιάς επιτήρησης που το ξέρει πολύ καλά η παράταξή σας δεκάδες χρόνια τώρα. Μην καταργείτε κανόνες διαφάνειας που έχουν ορίσει άλλοι. Είναι πάρα πολλά τα παραδείγματα που θα μπορούσα να αναφέρω από τη σύντομη κυβερνητική θητεία από το 2019 μέχρι τώρα.

Λοιπόν, θα συνοψίσω τη συζήτηση που κάναμε στην κοινοβουλευτική επιτροπή. Είναι θετική η διάταξη για την εισαγωγή των βοηθών δικαστών. Προτείνω ξανά, κρατήστε δυνατότητα, εξουσιοδοτική διάταξη υπουργικής απόφασης, να οριστούν οι παράμετροι για την άσκηση των καθηκόντων τους και να μην αφεθεί η διαχείρισή τους, των ανθρώπων δηλαδή που θα προσληφθούν και των καθηκόντων τους, μόνο στους προϊσταμένους των δικαστηρίων.

Δεύτερον, τα πτυχία κατά την κρίση των δικαστικών υπαλλήλων όταν πρόκειται να καταλάβουν θέσεις ευθύνης πρέπει να μοριοδοτούνται με τον ίδιο τρόπο, όπως γίνεται σε όλο τον δημόσιο τομέα. Θα μπορούσα για λόγους κλαδικής προσήλωσης και συντεχνιακής λογικής να συναινέσω στο ότι τα πτυχία της νομικής πρέπει να παίρνουν παραπάνω μόρια από ό,τι των άλλων. Δεν το κάνω. Όλα τα πτυχία, όπως συμβαίνει σε όλον το δημόσιο τομέα, πρέπει να μοριοδοτούνται με τον ίδιο ακριβώς τρόπο. Αλλάξτε τη μοριοδότηση της δομημένης συνέντευξης και του καταπληκτικού εφευρήματος της νομοπαρασκευαστικής επιτροπής για τα σεμινάρια που θα παρακολουθούν οι υποψήφιοι να κριθούν για θέσεις προϊσταμένων, για θέσεις ευθύνης. Μειώστε έως εξαφανίσεως τα μόρια των σεμιναρίων και μειώστε τα μόρια της δομημένης συνέντευξης για να υπάρξει καλύτερη εσωτερική ισορροπία.

Τρίτον, σκέφτομαι ότι μπορεί ήδη να το προτείνετε -νομίζω το είδα και στις νομοτεχνικές σας βελτιώσεις- να ισχύσει ο κανόνας που ισχύει σε όλον τον δημόσιο τομέα, ότι απόφοιτοι της δευτεροβάθμιας εκπαίδευσης μπορούν να διεκδικήσουν θέση προϊσταμένων τμήματος όταν λείπουν οι πτυχιούχοι που μπορούν να διεκδικήσουν και δικαιούνταν να διεκδικήσουν αυτές τις θέσεις. Σας το είχε πει με πολύ μεγάλη σαφήνεια κοινοβουλευτική επιτροπή και η κ. Αδαμοπούλου.

Τέλος, σας παρακαλώ να προβλέψουμε για πολλούς άξιους δικαστικούς υπαλλήλους με υψηλά τυπικά προσόντα, με πτυχία, μεταπτυχιακά ή διδακτορικά, τη δυνατότητα με μια ποσόστωση να περνούν στο Σώμα αυτών που αύριο θα είναι δηλαδή οι επίκουροι των δικαστών, στο Σώμα δηλαδή των Βοηθών Δικαστών. Ξέρω ότι δεν αποκλείονται από τη συμμετοχή στον διαγωνισμό. Ενδεχομένως, όμως, θα μπορούσαμε να κάνουμε ένα παραπάνω βήμα και να προβλέψουμε επί του συνολικού αριθμού αυτών που θα προσληφθούν ένα ποσοστό που θα αντιστοιχεί στους υπηρετούντες δικαστικούς υπαλλήλους με υψηλά βεβαίως προσόντα.

Σας ευχαριστώ πάρα πολύ.

**ΠΡΟΕΔΡΕΥΩΝ (Χαράλαμπος Αθανασίου):** Και εγώ ευχαριστώ, κύριε Καστανίδη.

Κύριε Υπουργέ, η τροπολογία είναι έτοιμη;

**ΘΕΟΔΩΡΟΣ ΣΚΥΛΑΚΑΚΗΣ (Αναπληρωτής Υπουργός Οικονομικών):** Όχι ακόμα, κύριε Πρόεδρε.

**ΠΡΟΕΔΡΕΥΩΝ (Χαράλαμπος Αθανασίου):** Ακόμα δεν έχει έρθει;

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Δικαιοσύνης):** Σε λίγο, κύριε Πρόεδρε.

**ΠΡΟΕΔΡΕΥΩΝ (Χαράλαμπος Αθανασίου):** Εντάξει, κύριε Υπουργέ.

Τον λόγο έχει τώρα ο Κοινοβουλευτικός Εκπρόσωπος της Νέας Δημοκρατίας, ο κ. Αθανάσιος Πλεύρης.

**ΑΘΑΝΑΣΙΟΣ ΠΛΕΥΡΗΣ:** Σας ευχαριστώ, κύριε Πρόεδρε.

Κύριοι συνάδελφοι, γίνεται μια συζήτηση, μέσα σε ένα κλίμα που έχουμε βιώσει από την πανδημία και με τα προβλήματα που υπάρχουν και την προσπάθεια που κάνουμε όλοι μας να περιορίσουμε τη διασπορά της. Παράλληλα γίνεται αυτή η συζήτηση και μια ημέρα που παρά την πανδημία, όπως έχετε πληροφορηθεί, η Κυβέρνηση συνεχίζει προκειμένου σε μεγάλο βαθμό να περιορίσει φορολογικές αδικίες που είχαν γίνει και να βοηθήσει όλες τις παραγωγικές ομάδες, στο πλαίσιο της αντιμετώπισης των κινδύνων που υπάρχουν, με νέες φορολογικές ελαφρύνσεις.

Θα σταθώ κυρίως στο κομμάτι μιας κριτικής η οποία έχει γίνει σήμερα, τόσο αναφορικώς με την τροπολογία του Υπουργείου Εργασίας όσο και με την τροπολογία του Υπουργείου Δικαιοσύνης, αλλά και με το ίδιο το νομοσχέδιο. Θα ξεκινήσω από την τροπολογία του Υπουργείου Εργασίας.

Πραγματικά, κύριοι συνάδελφοι, δεν μπορώ να καταλάβω γιατί υπάρχει τόσο μεγάλη φοβία σε όποιον ασκεί ελεύθερο επάγγελμα και είναι δικηγόρος και οικονομολόγος για το αν μπορεί να κάνει τη δουλειά που του αναθέτει το νομοσχέδιο. Υπάρχει μια ιδεοληψία που προέρχεται κυρίως από την Αριστερά η οποία τι μάς λέει; Μας λέει ότι σε αυτόν εδώ τον τόπο το δημόσιο συμφέρον το διασφαλίζουν μόνο οι δημόσιοι υπάλληλοι. Δεν υπάρχει κανένας άλλος να διασφαλίσει το δημόσιο συμφέρον. Πέρασε από εδώ κόσμος και μίλησε πολύ προσβλητικά για δικηγόρους και οικονομολόγους. Διότι η ένσταση η οποία θέσατε, πέρα από τα άλλα τα οποία θα έρθω να αντιμετωπίσω, κυριαρχικά ήταν ότι μια δουλειά που πρέπει να κάνουν μόνο οι δημόσιοι υπάλληλοι, δηλαδή να αξιολογούνε τα στοιχεία για να βγει μία σύνταξη, δεν μπορεί να την κάνει ο δικηγόρος και ο οικονομολόγος. Και για ποιο λόγο δεν μπορεί να την κάνει; Διότι κατά βάση δεν έχει το τεκμήριο φερεγγυότητας! Δηλαδή η υπογραφή του ανθρώπου που έχει τελειώσει νομική και είναι δικηγόρος, που έχει τελειώσει οικονομικά και είναι στο Οικονομικό Επιμελητήριο δεν έχει φερεγγυότητα. Αυτό το ζούμε δυστυχώς. Γιατί αυτή την ιδεοληψία την έχετε περάσει.

Μάλιστα, όπως ξέρει και ο κ. Κώτσηρας που δικάζουμε στα δικαστήρια, δυστυχώς, το ζούμε και από δικαστές και εισαγγελείς. Έρχεται μια βεβαίωση δικηγόρου που λέει ότι δεν μπορώ γιατί είμαι σε άλλο δικαστήριο, και λέει ο εισαγγελέας: «Για να τη δεχτώ θα μου φέρετε βεβαίωση από τον γραμματέα του δικαστηρίου ότι είναι εκεί.». Δηλαδή αφερέγγυος κατά τεκμήριο ο δικηγόρος.

Έρχεστε, λοιπόν, εδώ πέρα και τι λέτε σε όλους αυτούς τους κλάδους. Λέτε ότι εσείς που το κάνετε αυτό σαν δουλειά όταν σας έρχονται δεν μπορείτε να τα κάνετε και να ανακουφίζεται το δημόσιο σύστημα. Είναι η ιδεοληψία που έχετε ότι όλα πρέπει να γίνονται από το δημόσιο. Σας λέει από εδώ ο κ. Χατζηδάκης: «Μα είναι δυνατόν! Με αυτόν εδώ τον τρόπο θα μπορούμε να εκκαθαριστούν πολύ πιο γρήγορα οι συντάξεις.». Και εδώ πέρα, με συγχωρείτε, προβαίνετε εσκεμμένα πλέον -γιατί το γνωρίζετε- σε μια αδικία του έργου που έχει γίνει. Διότι ο κ. Βρούτσης όταν είπε στο 80% ήταν τα τέσσερα συγκεκριμένα βήματα -στο 80% θα είχαν εκκαθαριστεί οι συντάξεις- να υλοποιηθούν. Και ξεκινήσαμε από τον «ΑΤΛΑ» που υπήρχε. Έγινε 31% με 32% παραπάνω οι εκκαθαρισμένες συντάξεις από το 2019 στο 2020. Και με τα άλλα μέτρα που υπήρχαν θα φτάναμε την 1-1-2022 στα 80%. Αυτό είπε ο κ. Βρούτσης. Και ο κ. Βρούτσης έχει ακριβώς πέσει μέσα σε ό,τι έχει πει στο θέμα της εκκαθάρισης των συντάξεων. Έρχεται τώρα εδώ πέρα το Υπουργείο και εσείς έρχεστε και λέτε «Όχι, δεν θα το κάνουν οι λογιστές, δεν θα το κάνουν οι νομικοί». Προσβάλλετε αυτούς τους κλάδους.

Δεύτερο επιχείρημα. Τι λέτε; Λέτε τελικά -άλλη προσβολή για τον κλάδο- και να πληρώνονται από τον e-ΕΦΚΑ, θα ζητάνε λεφτά. Αυτό είπατε. Αυτό λέτε σε αυτούς τους κλάδους. Δηλαδή αυτός που θα πληρώνεται από τον e-ΕΦΚΑ, θα ζητάει και από τον συνταξιούχο χρήματα. Γιατί; Διότι τώρα που δεν την κάνει τη δουλειά του παίρνει χρήματα. Μα τώρα την κάνει ως νομικός. Πληρώνεται από αυτόν που θα πάει. Μετά δεν θα πληρώνεται.

Μπορώ να σας πω εγώ άλλες διαδικασίες που είναι αδιαφανείς. Αλλά διαφανείς διαδικασίες ενός ανθρώπου που είναι ελεύθερος επαγγελματίας, πιστοποιημένος, και αναλαμβάνει μια δουλειά από το δημόσιο και θα πληρωθεί για αυτή τη δουλειά, δεν είναι αδιαφανής διαδικασία.

Ακόμα, όμως, αν μπω και στο επιχείρημα το οποίο λέτε -για να δείτε τη στρέβλωση έχετε- σας λέω το εξής. Έστω λοιπόν ότι ο δικηγόρος δήθεν θα επιλέγει κόσμο. Αυτός που θα εκκαθαρίζει, ο ίδιος ο μηχανισμός ο δημόσιος, δεν θα ανακουφίζεται να μπορεί να εκκαθαρίζει τις άλλες συντάξεις που απομένουν; Πάλι δεν θα ευνοηθεί συνολικά το σύστημα με την παραπάνω σύνταξη που θα εκκαθαρίζονται;

Και αφού λοιπόν προσβάλλετε τους κλάδους των δικηγόρων και των οικονομολόγων, έρχεστε να προσβάλλετε και τον κλάδο των δικαστών. Θα πω για αυτό που ακούστηκε σήμερα! Να πει κάποιος ότι εγώ κρίνω σκόπιμο ότι δεν πρέπει να υπάρχουν εισαγγελείς επί τιμή και να βρίσκονται σε θέσεις ευθύνης, παρ’ όλο που βρίσκονται σε θέση ευθύνης σε όλες τις ανεξάρτητες αρχές. Ας το πει κάποιος από θέση αρχής. Να πει εγώ θέλω στην αρχή καταπολέμησης να είναι μόνο εν ενεργεία εισαγγελικός λειτουργός. Και να κάτσουμε να το συζητήσουμε αν ευσταθεί ή δεν ευσταθεί. Ευσταθεί; Τότε θα πρέπει να το πάμε και σε όλες τις ανεξάρτητες αρχές. Θέλετε να δούμε πόσους συνταξιούχους εισαγγελικούς λειτουργούς εσείς βάλατε στις ανεξάρτητες αρχές;

Δηλαδή γιατί για την Επιτροπή Ανταγωνισμού ήταν καλή η κ. Θάνου ως συνταξιούχος δικαστικός λειτουργός και δεν είναι καλός ένας συνταξιούχος επί τιμή εισαγγελικός λειτουργός στην Αρχή για την Καταπολέμηση Νομιμοποίησης Εσόδων από Εγκληματικές Δραστηριότητες;

Κάνατε, όμως, κάτι πιο χυδαίο. Διότι εκεί θα ήταν ένα λογικό επιχείρημα, θα λέγατε ότι εμείς σε αυτή τη θέση θέλουμε εν ενεργεία δικαστικό λειτουργό. Αλλά εδώ ήρθατε και προσβάλατε την αξιοπιστία αυτού του ατόμου, δηλαδή ότι οι εισαγγελικοί λειτουργοί που είναι επί τιμή θα μπουν σε διαπλοκή με την Κυβέρνηση για να βρεθούν στη συγκεκριμένη θέση και να έρθουν να κουκουλώσουν υποθέσεις. Προσβολή συνολικά για όλον τον δικαστικό κλάδο, για όλους τους εισαγγελικούς λειτουργούς. Και ποιοι το λένε αυτό; Το λέει αυτό, κύριοι συνάδελφοι, το κόμμα της Αξιωματικής Αντιπολίτευσης, που ο πρώην Υπουργός Δικαιοσύνης, ο κ. Κοντονής, καταθέτει στους εισαγγελικούς λειτουργούς για να πει, όχι αυτό το οποίο λέγαμε εμείς, ότι εσείς ήρθατε και αλλάξατε μια σειρά από διατάξεις, μεταξύ των οποίων και της ενεργητικής δωροδοκίας, που την κάνατε από κακούργημα σε πλημμέλημα και ευνοήθηκαν σειρά υποθέσεων και μάλιστα ο κ. Τσιάρας, ως Υπουργός Δικαιοσύνης, στις πρώτες αλλαγές που έκανε και με υποδείξεις που έγιναν για θέματα διαφθοράς άλλαξε από πλημμέλημα πάλι σε κακούργημα τη συγκεκριμένη διάταξη, αλλά καταλαμβάνει όλες τις εκκρεμείς υποθέσεις ως ευνοϊκός νόμος. Δεν έμεινε όμως μόνο σε αυτό ο κ. Κοντονής, αλλά είπε ότι δεν ήταν μόνο πολιτική η θέλησή σας και πολιτική η θέση σας για τη μείωση της ποινής, αλλά ότι το κάνατε κατόπιν συνδιαλλαγής.

Και έρχεστε εσείς, που δεν έχετε να απαντήσετε στον πρώην Υπουργό σας για ποιον λόγο κάνατε τη δωροδοκία από κακούργημα πλημμέλημα -που σίγουρα δεν ήταν και στις αρχές της Αριστεράς, εσείς ήρθατε στην εξουσία για την καταπολέμηση της διαφθοράς, εμείς όλοι ήμασταν οι διεφθαρμένοι, εσείς ήσασταν οι καθαροί. Αλλά αυτοί που σήμερα δικάζονται στα δικαστήρια είναι που πανηγυρίζουν και πίνουν νερό σε όλους τους Βουλευτές του ΣΥΡΙΖΑ, έναν προς έναν, που με την ψήφο τους από 1η Ιουλίου 2019 εφαρμόζεται ότι η ενεργητική δωροδοκία είναι πλημμέλημα και υποθέσεις όπως η «SIEMENS», υποθέσεις όπως τα υποβρύχια, πολλές άλλες υποθέσεις που απασχόλησαν την πολιτική ζωή του τόπου, έγιναν πλημμελήματα και έχουν παραγραφεί. Εμείς πιστεύαμε ότι ήταν αυτό. Ο κ. Κοντονής είπε κάτι άλλο, που δεν είναι δική μας δουλειά. Εμείς δεν είμαστε ΣΥΡΙΖΑ, να μπούμε σε κουτσομπολιό τι εννοεί και τι δεν εννοεί. Εμείς είμαστε η Κυβέρνηση που επανέφερε την ενεργητική δωροδοκία σε κακούργημα και αν εσείς την κάνατε για άλλους λόγους να πάτε να το απαντήσετε στον κ. Κοντονή. Δεν είναι δυνατόν, όμως, με αυτό το παρελθόν σας, που πλέον είναι ποινικό μητρώο στον Ποινικό Κώδικα, να έρχεστε και να μας κάνετε υπόδειξη ότι μια διαδικασία που εφαρμόζεται σε όλες τις ανεξάρτητες αρχές ερχόμαστε εδώ να το κάνουμε εμείς με σκεπτικό να κουκουλώσουμε υποθέσεις.

Το νομοσχέδιο ως νομοσχέδιο έρχεται να εξορθολογίσει τις υπηρεσίες των διοικητικών υπηρεσιών υποστήριξης των δικαστών, δημιουργεί αντικειμενικούς κανόνες αξιολόγησης των δικαστικών υπαλλήλων, όπου ορίζονται και τα τυπικά προσόντα και η αποτελεσματικότητα. Γίνεται για πρώτη φορά η μοριοδότηση, εάν υπάρχουν σεμινάρια εκπαιδευτικά. Διότι, ακριβώς, θέλουμε την καλύτερη κατάσταση των δικαστικών υπαλλήλων.

Θα έρθω στα δύο σημεία, για τα οποία στην πραγματικότητα ακούστηκε κριτική για το νομοσχέδιο και πραγματικά μου κάνει πολύ μεγάλη εντύπωση που ακούστηκε από συνάδελφους δικηγόρους, οι οποίοι έχουν και πολύ μεγάλη εμπειρία στα δικαστικά πράγματα. Αναφέρομαι στις δύο υπηρεσίες ουσιαστικά όπως γίνονται μία, αυτή της Τεκμηρίωσης και Επικουρίας Δικαστικού Έργου. Κατ’ εξοχήν όλοι μας όσοι ασκούμε σε οποιοδήποτε επίπεδο τη δικηγορία γνωρίζουμε ότι ένα από τα βασικά προβλήματα που αντιμετωπίζουν οι δικαστές είναι ότι πολλές εργασίες οι οποίες χρειάζονται ένα νομικό υπόβαθρο και μια ικανότητα παραπάνω σε αυτά τα επίπεδα, ενώ είναι τεχνικές εργασίες, υποχρεούνται να τις κάνουν οι ίδιοι οι δικαστές και χάνεται πολύτιμος χρόνος από την εργασία, την οποία οι ίδιοι έχουν να κάνουν ως προς την έκδοση των αποφάσεων. Αυτός ο θεσμός εφαρμόζεται, από όσο γνωρίζω, σε όλες σχεδόν τις χώρες, τουλάχιστον της Ευρώπης αλλά και στην Αμερική. Εγώ έχω εμπειρία από τη Γερμανία ότι είναι ο θεσμός του “Rechtspfleger”, που είναι υψηλού επιπέδου διοικητικοί υπάλληλοι των δικαστηρίων, που επικουρούν τους δικαστές σε θέματα που έχουν να κάνουν με την ανεύρεση νομολογίας που μπορεί να υπάρχει, σε θέματα που μπορούν να τους βοηθήσουν, κατ’ εξοχήν θέμα, που το χρειάζονται οι δικαστές. Και τι μας λέει τώρα; Ότι θα πρέπει να πούμε επακριβώς ποιες είναι οι αρμοδιότητές τους. Μα, αυτές θα οριστούν από τους ίδιους τους δικαστές ή αν χρειαστεί προφανώς σε εξουσιοδοτική διάταξη. Αλλά οι ίδιοι οι δικαστές θα κρίνουν ποιο είναι αυτό το έργο το οποίο χρειάζεται και κανένας κίνδυνος δεν υπάρχει, γιατί εν τέλει ο δικαστής είναι αυτός που θα εκδώσει την απόφαση και θα κρίνει τι βοήθεια χρειάζεται από την υπηρεσία που τους βοηθά. Το ίδιο ισχύει και με την υπηρεσία για δικαστική επικοινωνία. Και το “Bundesverfassungsgericht” και το “Bundesgerichtshof”, ο αντίστοιχος Άρειος Πάγος της Γερμανίας και το συνταγματικό δικαστήριο, έχουν υπηρεσίες όπου οι υπάλληλοι ουσιαστικά κάνουν τις ανακοινώσεις, αυτό που συχνά ακούμε εμείς εδώ πέρα ως «διαρροές». Το έχετε ακούσει; Λέει «διαρροές από το Συμβούλιο της Επικρατείας για μια απόφαση». Αυτό το πράγμα γίνεται με έναν θεσμικό τρόπο σε άλλες χώρες, στο το τι θέματα πρέπει να πουν για υποθέσεις που απασχολούν. Είναι δύο υπηρεσίες που έρχονται πάρα πολύ κοντά στη λειτουργία, όπως λειτουργεί συνολικά σήμερα το δικαιϊκό σύστημα, και στο ευρωπαϊκό δίκαιο αλλά και στο Αγγλοσαξωνικό Δίκαιο, είναι υπηρεσίες που θα βοηθήσουν κατά βάση τους δικαστές, κι είναι υπηρεσίες που οι δικαστές πάντοτε θα έχουν τον πρώτο λόγο.

Συνεπώς δεν υπήρχε ουσιαστικά άλλη κριτική για το συγκεκριμένο νομοσχέδιο κι αυτή νομίζω ότι ήταν σε μεγάλο βαθμό –με συγχωρείτε που θα το πω- υποκριτική κριτική, να θεωρήσουμε ότι οι υπηρεσίες υπαλλήλων των δικαστηρίων, που θα επικουρούν τους δικαστές, ουσιαστικά θα αλλάξουν τον τρόπο απονομής της δικαιοσύνης και κατά κάποιον τρόπο θα επηρεάζουν τους δικαστές ή θα καλύπτουν τους δικαστές στο έργο τους. Είναι άλλη μια προσβολή προς τους δικαστές.

(Στο σημείο αυτό την Προεδρική Έδρα καταλαμβάνει o Ε΄ Αντιπρόεδρος της Βουλής, κ. **ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ**)

Με αυτές τις σκέψεις καλούμε όλους σας να ψηφίσετε το νομοσχέδιο και σας καλούμε ιδίως στις δύο τροπολογίες τις οποίες λέτε, η μία είναι στο Υπουργείο Εργασίας και η άλλη έχει να κάνει με την Αρχή για την Καταπολέμηση Νομιμοποίησης Εσόδων από Εγκληματικές Δραστηριότητες, ακόμα και αν δεν τις ψηφίσετε, να μην κάνετε κριτική, που προσβάλλει συνολικά τους δικαστικούς, τους δικηγόρους και τους οικονομολόγους, αλλά η κριτική σας να περιοριστεί στο γράμμα στο οποίο αναφέρεται και σε καμμία περίπτωση να μη μεταφέρετε ανθρώπους, που έχουν δείξει ότι μπορούν και να λάβουν έργο, είτε αυτό έχει να κάνει με την απονομή των συντάξεων, ανθρώπους που τους εμπιστευόμαστε σε πολύ δύσκολες ανεξάρτητες αρχές, όπως είναι οι επί τιμή δικαστικοί λειτουργοί, να μην έρχεστε εδώ πέρα και να λέτε ότι αν λάβουν αυτές τις θέσεις θα συμπεριφέρονται ως διεφθαρμένοι. Είναι ντροπή για αυτούς τους ανθρώπους.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Κύριε Υπουργέ, έχετε τον λόγο και ακολουθεί ο κ. Σκυλακάκης.

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Δικαιοσύνης):** Για δευτερόλεπτα μόνο, κύριε Πρόεδρε, για να καταθέσουμε και τις τελευταίες νομοτεχνικές βελτιώσεις από την Επιστημονική Επιτροπή της Βουλής. Νομίζω ότι με αυτόν τον τρόπο είναι πλήρης όλη αυτή η προσπάθεια, προκειμένου να αντιμετωπιστούν τα όποια λεκτικά και όχι μόνο ζητήματα.

Ευχαριστώ.

(Στο σημείο αυτό ο Υπουργός Δικαιοσύνης κ. Κωνσταντίνος Τσιάρας καταθέτει για τα Πρακτικά τις προαναφερθείσες νομοτεχνικές βελτιώσεις, οι οποίες έχουν ως εξής:

ΑΛΛΑΓΗ ΣΕΛΙΔΑΣ

(Να μπουν οι σελίδες 342-343)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ωραία, ευχαριστούμε.

Κύριε Σκυλακάκη, έχετε τον λόγο.

**ΘΕΟΔΩΡΟΣ ΣΚΥΛΑΚΑΚΗΣ (Αναπληρωτής Υπουργός Οικονομικών):** Κύριε Πρόεδρε, κύριοι Βουλευτές, κατατέθηκε μια τροπολογία, η οποία αφορά δύο θέματα. Και τα δύο είναι θέματα που συνδέονται, ιδίως το πρώτο, με την εξέλιξη της ασθένειας και το άνοιγμα της οικονομίας. Το πρώτο μέρος αφορά την αναστολή προθεσμιών λήξης, εμφάνισης και πληρωμής αξιογράφων, τις περίφημες «επιταγές». Μιλάμε για αυτές που είναι ήδη υπό αναστολή και θα χρειαστεί μετά την παράταση της πανδημίας, που κράτησε τόσο όσο όλοι γνωρίζουμε, να πάρουν μια τελευταία αναστολή για άλλες εξήντα μέρες για να μη συμπέσουν όλες μαζί, μαζί με το άνοιγμα των δραστηριοτήτων. Αυτά αφορούν τα αξιόγραφα που αφορούν αυτούς που είχαν ιδιαίτερα πληγεί, πάνω από 40% μείωση τζίρου, και λήγουν από 1 έως 31 Μαΐου, εξ ου και το επείγον σήμερα, αναστολή προθεσμιών λήξης, εμφάνισης και πληρωμής κατά εξήντα μέρες. Υπάρχει αντίστοιχη ρύθμιση για τους κομιστές, γιατί οι κομιστές, δηλαδή αυτοί που τρώνε την αναστολή, πρέπει κι αυτοί να στηριχθούν με παράταση προθεσμίας καταβολής βεβαιωμένων οφειλών, που λήγουν από 1 Απριλίου έως 30 Απριλίου, έως τις 31 Αυγούστου, για να τους δώσει το κράτος κάποια ρευστότητα για να μπορούν να αντέξουν την αναστολή των επιταγών που γίνεται. Το ίδιο ισχύει και για τα αξιόγραφα των κομιστών, που δεν είναι πληττόμενοι, που παίρνουν κι αυτοί εξήντα μέρες για να μπορούν να ανταποκριθούν στις δικές τους υποχρεώσεις.

Επίσης, έχουμε μία παράταση των αξιογράφων ως εξής: Τα μεν Νοεμβρίου - Δεκεμβρίου 2020 και Ιανουαρίου, Φεβρουαρίου και Απριλίου του 2021 κατά εξήντα μέρες, αλλά και αντίστοιχες παρατάσεις για βεβαιωμένες οφειλές κομιστών ως εξής: Παράταση των αξιογράφων Μαρτίου για τριάντα μέρες και για τις τουριστικές επιχειρήσεις που έχουν πληγεί πάρα πολύ, τα αξιόγραφα της τουριστικής περιόδου από 30 Απριλίου παρατείνονται έως στις 31 Αυγούστου, προκειμένου να μπορούν αυτές οι επιχειρήσεις να ανακάμψουν στοιχειωδώς στη διάρκεια της τουριστικής περιόδου και να πληρώνουν τις επιταγές. Αυτό αφορά το μέρος της τροπολογίας που αφορά κυρίως το Υπουργείο Οικονομικών.

Ωστόσο, υπάρχει και ένα δεύτερο άρθρο που παρατείνει έως την 31η Μαΐου την προθεσμία για τις ανακλητικές αποφάσεις, για τις πράξεις ανατροπής απόφασης ανάληψης των νομικών προσώπων των ΟΤΑ και των ίδιων των ΟΤΑ Α΄ και Β΄ βαθμού που εκδόθηκαν με ημερομηνία 31 Δεκεμβρίου του 2020. Είχαμε διάφορα προβλήματα στους ΟΤΑ και στα νομικά τους πρόσωπα λόγω της πανδημίας. Εξαιτίας, λοιπόν, της υποστελέχωσης που παρουσιάστηκε είναι ανάγκη να υπάρξει αυτή η παράταση, για να μην έχουμε πρόσθετα ληξιπρόθεσμα. Αυτή είναι η τροπολογία.

Σας ευχαριστώ πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε, κύριε Υπουργέ.

**ΙΩΑΝΝΗΣ ΡΑΓΚΟΥΣΗΣ:** Κύριε Πρόεδρε…

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ένα λεπτό, κύριε Ραγκούση. Θα πρότεινα να μιλήσει πρώτα ο κ. Καλαματιανός για να κλείσει ο κύκλος των ομιλητών μέσω Webex.

Κύριε Ραγκούση, εσείς δεν έχετε μιλήσει;

**ΙΩΑΝΝΗΣ ΡΑΓΚΟΥΣΗΣ:** Όχι, κύριε Πρόεδρε. Έχουμε πέντε λεπτά για τις τροπολογίες.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Α, έχετε συνεννοηθεί από το πρωί.

**ΙΩΑΝΝΗΣ ΡΑΓΚΟΥΣΗΣ:** Ναι, κύριε Πρόεδρε, έχουμε συνεννοηθεί και έχει αναφερθεί από το πρωί ότι θα έχουμε πέντε λεπτά για τις τροπολογίες.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Εντάξει, κύριε Ραγκούση, θα σας δώσω τα πέντε λεπτά. Ας μιλήσει τώρα ο κ. Καλαματιανός, μετά οι Κοινοβουλευτικοί Εκπρόσωποι και οι εισηγητές, για να κλείσει ομαλά η διαδικασία με τον κύριο Υπουργό.

Ορίστε, κύριε Καλαματιανέ, έχετε τον λόγο.

**ΔΙΟΝΥΣΙΟΣ - ΧΑΡΑΛΑΜΠΟΣ ΚΑΛΑΜΑΤΙΑΝΟΣ:** Ευχαριστώ, κύριε Πρόεδρε.

Ξεκινώ με το υπό συζήτηση νομοσχέδιο και από το γεγονός ότι επιχειρείτε να εισάγετε χωρίς κατάλληλη επεξεργασία και προετοιμασία θεσμούς που είναι ξένοι προς το δικαιικό μας σύστημα και δεν του ταιριάζουν. Παραβλέπετε πως η μερική αποδοχή ή η κακή ενσωμάτωση θα προκαλέσουν πολλές δυσλειτουργίες σε ένα σύστημα που είναι ήδη επιβαρυμένο.

Σχετικά με το άρθρο 3 της τροπολογίας που καταθέσατε και με το οποίο δίνετε παράταση στον επαναπροσδιορισμό των αιτήσεων του νόμου Κατσέλη που ματαιώθηκαν κατά τη διάρκεια αναστολής λειτουργίας των δικαστηρίων, φαντάζομαι πως θυμάστε τι σας λέγαμε κατά τη συζήτηση του νόμου τον Νοέμβριο. Σας λέγαμε, κύριε Υπουργέ, ότι θα αναγκαστείτε να δίνετε συνεχείς παρατάσεις. Ήρθε, λοιπόν, τώρα η ώρα να επιβεβαιωθούμε. Αν μας είχατε ακούσει από την αρχή, πολλοί δανειολήπτες και οι δικηγόροι τους θα είχαν αποφύγει τη βάσανο και το άγχος των ασφυκτικών προθεσμιών.

Κύριε Υπουργέ, η υποστελέχωση των δικαστηρίων είναι μια πραγματικότητα. Επαναλαμβάνω ότι μέριμνά σας πρέπει να είναι οι προσλήψεις και η στελέχωση των δικαστηρίων σε βασικές ειδικότητες που θα καλύψουν τα υφιστάμενα κενά, ώστε να υποστηριχθούν ουσιαστικά και οι δικαστές στο έργο τους με στόχο την πραγματική επιτάχυνση της δικαιοσύνης.

Θα αναφερθώ τώρα στην τροπολογία του Υπουργείου Εργασίας και Κοινωνικών Υποθέσεων.

Αλήθεια, κύριε Υπουργέ Εργασίας, έχετε καταλάβει τι κάνετε; Έχετε καταλάβει το χάος που θα φέρετε στις συντάξεις και στην κοινωνική ασφάλιση γενικά; Είναι προφανές ότι η Κυβέρνηση βρίσκεται σε πανικό, καθώς δεν είναι ικανή να λύσει το πρόβλημα με τα εκατοντάδες χιλιάδες εκκρεμή συνταξιοδοτικά αιτήματα που η ίδια δημιούργησε. Τι κάνετε, λοιπόν; Αναγκάζετε εκατοντάδες χιλιάδες υποψήφιους συνταξιούχους να τρέξουν σε λογιστές και δικηγόρους για την αυτονόητη υποχρέωση του κράτους και των ασφαλιστικών ταμείων να εκδώσουν και να τους αποδώσουν τη σύνταξή τους. Υποχρεώνετε τον ΕΦΚΑ να πληρώσει δεκάδες ή εκατοντάδες εκατομμύρια, ενώ ήδη «τρέχουν» προγράμματα, όπως αυτό του 2018 και έχουν επενδυθεί εκατομμύρια για την υποβοήθηση της ταχύτερης απονομής της σύνταξης.

Αλήθεια, κύριε Υπουργέ, γιατί το κάνετε αυτό; Πριν από οκτώ μήνες ο ίδιος ο Πρωθυπουργός ανακοίνωσε με πανηγυρικό τρόπο στο Υπουργείο Εργασίας τη λειτουργία του συστήματος «ΑΤΛΑΣ» που θα έβγαζε γρήγορα τις συντάξεις. Τι συνέβη, λοιπόν; Γιατί αδειάζετε με αυτόν τον τρόπο τον ίδιο τον Πρωθυπουργό; Αποτύχατε; Καθυστερεί, δεν λειτουργεί και δεν είναι αποτελεσματικό το σύστημα; Οφείλετε να απαντήσετε. Δεν δώσατε απαντήσεις σε αυτά.

Επισημαίνω τα εξής ζητήματα: Από τον τρόπο που κατατέθηκε η διάταξη προκύπτει ότι κάποιοι που θα αναθέτουν σε ιδιώτες την υπόθεσή τους θα παίρνουν συντομότερα τη σύνταξή τους και άλλοι που δεν θα την αναθέτουν, θα «βράζουν στο ζουμί τους» και θα περιμένουν για μήνες και χρόνια για να την πάρουν.

Αλήθεια, έχετε σκεφτεί το ενδεχόμενο με την ανάθεση της υπόθεσης ο συνταξιούχος να πληρώνει επιπλέον τον ιδιώτη, να του δίνει κάτι παραπάνω, για να βγει πιο γρήγορα η σύνταξή του; Αυτό σημαίνει ότι κάποιοι που θα έχουν να πληρώσουν θα παίρνουν πιο γρήγορα τη σύνταξή τους από αυτούς που δεν έχουν να πληρώσουν. Καταλαβαίνετε ότι θα προκαλέσετε «πλειοδοσία» και παράνομες συμπεριφορές;

Σε καμμία περίπτωση δεν προσβάλλουμε λογιστές και δικηγόρους. Ίσα ίσα, θέλουμε την προστασία της συντριπτικής πλειοψηφίας τους, που είναι και καταρτισμένοι και επαρκείς και θιασώτες της νομιμότητας και της δικαιοσύνης.

Τι κάνει, όμως, η Κυβέρνηση με αυτό; Είναι προφανές ότι με αυτό που κάνει χάνεται η σειρά κατάθεσης της αίτησης. Αυτή τη στιγμή κάθε αίτηση προχωρά ανάλογα με τον αριθμό πρωτοκόλλου που έχει. Εσείς τώρα νομιμοποιείτε την αλλαγή σειράς και δεν θα εξετάζονται πρώτα οι παλαιότερες αιτήσεις, αλλά αυτές που θα προχωρούν με την ανάθεση. Εδώ επισημαίνω ότι η αλλαγή σειράς έκδοσης συνταξιοδοτικής πράξης ήταν μέχρι τώρα πειθαρχικό παράπτωμα που προβλέπεται ρητά στο άρθρο 107 του Υπαλληλικού Κώδικα. Εσείς, λοιπόν, νομιμοποιείτε αυτό που μέχρι τώρα ήταν παράνομο, δηλαδή την αλλαγή της σειράς, την ταχύτερη απονομή σε αιτήσεις συνταξιοδότησης που έχουν κατατεθεί πιο πρόσφατα από άλλες πιο παλιές. Περαιτέρω η διάταξη έχει πρόδηλα ζητήματα συνταγματικότητας, καθώς η ανάθεση σχεδόν του συνόλου του κοινωνικο-ασφαλιστικού έργου σε ιδιώτες θίγει τον στενό πυρήνα του συνταγματικού δικαιώματος της κοινωνικής ασφάλισης.

Γεννώνται, επίσης, ερωτήματα που αφορούν τον φορέα πιστοποίησης των ιδιωτών, την εκπαίδευσή τους και την επάρκειά τους, τις συνθήκες διαφάνειας και ελέγχου και άλλα. Τίθεται ευθέως και ζήτημα προστασίας και χρήσης των προσωπικών δεδομένων των πολιτών, καθώς τα πληροφοριακά συστήματα του e-ΕΦΚΑ, τα οποία θα ελέγχουν οι ιδιώτες, έχουν πρόσβαση σε ευαίσθητα προσωπικά δεδομένα, όπως είναι τα προσωπικά προφίλ οφειλετών, τα χρέη, οι ιατρικές παθήσεις και άλλα πολλά.

Η προωθούμενη ρύθμιση επιχειρεί να αποκρύψει τις τεράστιες ελλείψεις των ταμείων σε προσωπικό και υλικοτεχνικά μέσα. Αντί η Κυβέρνηση να μεριμνήσει για την αυτονόητη πρόσληψη υπαλλήλων και την υλικοτεχνική ενίσχυση, ακρωτηριάζει τον ΕΦΚΑ και ακυρώνει τους εν ενεργεία υπαλλήλους του φορέα, τους οποίους και υποτιμά κατά τρόπο προκλητικό.

Κύριε Υπουργέ, πρέπει να καταλάβετε ότι η ρύθμιση αυτή έχει σοβαρά θέματα λειτουργικότητας, νομιμότητας, αξιοκρατίας και διαφάνειας. Ακόμα και η ολομέλεια των δικηγορικών συλλόγων την καταδικάζει και δεν την αποδέχεται, γιατί δημιουργεί σοβαρά προβλήματα στην υλοποίηση της επιτάχυνσης της απονομής συντάξεων, γιατί φαλκιδεύει τον σκοπό που επιδιώκει και γιατί δημιουργεί κίνδυνο ανάπτυξης ολιγοπωλιακών καταστάσεων. Αυτά τα λένε επί λέξει σε ανακοίνωσή τους οι δικηγόροι που θα κληθούν αύριο να εφαρμόσουν τη διάταξη, εάν την ψηφίσετε. Δεν τα λέω εγώ, τα λένε οι δικηγόροι, η ολομέλειά τους. Αποσύρετε, λοιπόν, τη διάταξη έστω και τώρα.

Θα αναφέρω και κάποια ακόμα τραγελαφικά. Προβλέπετε ότι η ανάκληση των εσφαλμένων αποφάσεων μπορεί να γίνει εντός δεκαετίας. Αντιλαμβάνεστε ότι το διάστημα αυτό είναι πολύ μεγάλο. Αν υπάρχει κάποιο λάθος, ο συνταξιούχος και ο «πιστοποιημένος» θα έρθουν αντιμέτωποι με υπέρογκους καταλογισμούς, σκεφτείτε, δέκα χρόνια πίσω!

Προβλέπετε, επίσης, ότι μετά την πάροδο άπρακτης προθεσμίας τριάντα ημερών, θα ισχύουν τα συντασσόμενα σχέδια ως διοικητικές πράξεις, χωρίς έλεγχο, χωρίς υπογραφή από το αρμόδιο όργανο, δηλαδή τους υπαλλήλους του ΕΦΚΑ. Αν, λοιπόν, τα σχέδια δεν προλάβουν να ελεγχθούν, θα ισχύουν ως αποφάσεις, διοικητικές πράξεις που θα έχουν εκδοθεί από ιδιώτες, παρά τα λάθη ή τις παραλείψεις που μπορεί να έχουν.

Προβλέπετε δειγματοληπτικό έλεγχο μόνο στο 5% των υποθέσεων. Το υπόλοιπο 95% θα μείνει ανέλεγκτο. Αλήθεια, καταλαβαίνετε τα ζητήματα νομιμότητας που υπάρχουν; Καταλαβαίνετε σε ποιες περιπέτειες βάζετε τους ασφαλισμένους, τους πιστοποιημένους λογιστές και δικηγόρους, τους υπαλλήλους του ΕΦΚΑ και την κοινωνική ασφάλιση συνολικά; Δεν έχουν τελειωμό τα λάθη και οι παραλείψεις με τη διάταξη αυτή.

Έχετε σκεφτεί το ενδεχόμενο να παίρνει κάποιος ιδιώτης χρήματα από τους ασφαλισμένους για να βγάζει όχι μόνο πιο γρήγορα, αλλά και μεγαλύτερο ποσό σύνταξης από αυτό που δικαιούται;

Δεν έχετε καμμία πρόβλεψη στη διάταξη για το ποιος και με ποια κριτήρια θα διαπιστώνει αν μια εσφαλμένη βεβαίωση οφείλεται σε δόλο ή βαριά αμέλεια του πιστοποιημένου. Η συνηθέστερη αιτία, βέβαια, τέτοιων σφαλμάτων θα είναι η άγνοια, η ασάφεια ή και η διάσταση ερμηνευτικών εγκυκλίων στην τόσο περίπλοκη νομοθεσία που διέπει τις συντάξεις. Μπορεί όμως, κάποιος ή κάποιοι πιστοποιημένοι να επιδιώκουν και να λαμβάνουν παράνομο οικονομικό όφελος από αυτή τη διαδικασία. Πώς θα προστατεύσετε το δημόσιο συμφέρον; Είπε πριν ο Υπουργός ότι θα υπάρχουν κυρώσεις. Με ποιον τρόπο; Πώς θα διαπιστώνεται; Θα επικαλείται αυτός που έβγαλε παραπάνω ποσό ή λάθος ότι έκανε λάθος…

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ, κύριε συνάδελφε, ολοκληρώστε.

**ΔΙΟΝΥΣΙΟΣ - ΧΑΡΑΛΑΜΠΟΣ ΚΑΛΑΜΑΤΙΑΝΟΣ:** Ολοκληρώνω, κύριε Πρόεδρε.

Πώς θα το διασφαλίζετε;

Είναι ξεκάθαρο λοιπόν, ότι επιδιώκετε την ιδιωτικοποίηση του συνόλου της κοινωνικής ασφάλισης. Εκμεταλλεύεστε το πρόβλημα των χιλιάδων εκκρεμών συντάξεων που η Κυβέρνησή σας γιγάντωσε και δίνετε μεγάλο μέρος του έργου της δημόσιας κοινωνικής ασφάλισης στους ιδιώτες, χωρίς καμμία διασφάλιση. Σε λίγο φέρνετε και την ιδιωτικοποίηση της επικουρικής.

Προσπαθείτε να πείσετε ότι ενδιαφέρεστε για τους υποψήφιους συνταξιούχους που περιμένουν χρόνια για να πάρουν επιτέλους τη σύνταξη. Η αλήθεια όμως, είναι ότι εσείς διογκώσατε το πρόβλημα και τώρα απαξιώνετε, ακρωτηριάζετε, διαλύετε και παραδίδετε σε ιδιώτες τη δημόσια κοινωνική ασφάλιση, αδιαφορώντας για τους ασφαλισμένους και το δημόσιο συμφέρον. Οι πολίτες όμως, καταλαβαίνουν και θα σας κρίνουν αυστηρά.

Καλό Πάσχα σε όλες και όλους.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστώ.

Να σας ενημερώσω, κύριοι συνάδελφοι, επειδή μου είπατε για τα πέντε λεπτά πως ο κ. Κακλαμάνης πρότεινε να δοθεί χρόνος είτε στον εισηγητή είτε στον Κοινοβουλευτικό Εκπρόσωπο. Δεν θα μιλήσουν και οι δύο.

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Δικαιοσύνης):** Και στους δύο για το θέμα των τροπολογιών.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Συγγνώμη, κύριε Τσιάρα, αυτό δεν το αποφασίζετε εσείς.

Οι υπηρεσίες μού λένε ότι είναι διαζευκτικό.

**ΑΘΑΝΑΣΙΟΣ ΠΛΕΥΡΗΣ:** Κύριε Πρόεδρε, μόνο τον ΣΥΡΙΖΑ αφορά αυτό.

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Δικαιοσύνης):** Εντάξει, ας μιλήσουν.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Εγώ πρέπει να ενημερώσω.

Αφού είναι έτσι, ας ξεκινήσουμε με το ΜέΡΑ25.

Παρακαλώ, κυρία Αδαμοπούλου έχετε τον λόγο για πέντε λεπτά.

**ΑΓΓΕΛΙΚΗ ΑΔΑΜΟΠΟΥΛΟΥ:** Ευχαριστώ πολύ.

Θα ήθελα κατ’ αρχάς να πω, σε συνέχεια του εύστοχου που ανέφερε ο κ. Λάππας, δηλαδή ότι δεν έχετε φέρει έναν Κώδικα Δικαστικών Υπαλλήλων, πως ουσιαστικά αυτό που έφερε η Κυβέρνηση είναι ένας πολυκώδικας. Διότι σήμερα αναλώθηκε ο μεγαλύτερος χρόνος της νομοθετικής διαδικασίας με το να συζητιούνται τροπολογίες, νομοθετήματα δηλαδή, από έξι Υπουργεία. Έχουμε λοιπόν έναν ωραιότατο πολυκώδικα, ο οποίος έχει ενσωματώσει ακριβώς αυτά τα νομοθετήματα. Αυτό είναι η επιτομή της κάκιστης νομοθέτησης της Κυβέρνησης, μιας fast track νομοθέτησης. Είναι εμπαιγμός των Βουλευτών, είναι προσβολή της κοινοβουλευτικής διαδικασίας. Το χειρότερο, είναι εμπαιγμός και προσβολή των ανθρώπων για τους οποίους νομοθετείτε, όπως είναι οι δικαστικοί υπάλληλοι και οι συνταξιούχοι.

Σε σχέση με το πολυσυζητημένο άρθρο 24 θα επικαλεστώ και εγώ, όπως έκαναν και άλλοι συνάδελφοι, την έκθεση της Επιστημονικής Υπηρεσίας της Βουλής, η οποία εκφράζει τον προβληματισμό της κατά πόσο η διατύπωση αυτού του άρθρου περί εφαρμοστέων διατάξεων παρέχει ασφάλεια δικαίου τόσο για τους δικαστικούς υπαλλήλους του κλάδου όσο και για τους λειτουργούς της δικαιοσύνης. Αντί λοιπόν, για την προτεινόμενη στο νομοσχέδιο αναλογική εφαρμογή διατάξεων, αντί για την προτεινόμενη εφαρμογή διατάξεων υπό την προϋπόθεση προσδιορισμού σχετικής ιδιαιτερότητας του κλάδου, λέει η Επιστημονική Υπηρεσία της Βουλής ότι σαφέστερη και ασφαλέστερη θα ήταν η μνεία συγκεκριμένων εφαρμοστέων διατάξεων ή νομοθετημάτων εν όψει ακριβώς τού ότι τα καθήκοντα των δικαστικών υπαλλήλων τεκμηρίωσης και επικουρίας είναι γενικώς διατυπωμένα και δεν οριοθετούνται σαφώς εν σχέσει με το δικαστικό έργο.

Βλέπετε λοιπόν, κύριε Υπουργέ και κύριε Πλεύρη, ότι και η Επιστημονική Υπηρεσία της Βουλής εκφράζει εδώ τους προβληματισμούς της, λέγοντας ότι θα πρέπει να γίνει παραπομπή, αναφορά σε συγκεκριμένες διατάξεις προφανώς και δικονομικές. Εξάλλου, ως προς το ότι θα καθορίζει το κάθε δικαστήριο με βάση τον κανονισμό του ποια θα είναι ακριβώς η βοήθεια που χρειάζεται, ήδη η ολομέλεια του Αρείου Πάγου έχει πει ξεκάθαρα ότι δεν χρειάζεται καμμία βοήθεια, διότι υπάρχουν όλα τα εργαλεία, η Τράπεζα Νομικών Πληροφοριών, όλα τα ευρετήρια στα οποία οι δικαστές έχουν πρόσβαση. Και σε κάθε περίπτωση δεν έχουμε σκεφτεί και το εξής ενδεχόμενο: Όταν ο δικαστής θα ζητάει από έναν δικαστικό υπάλληλο να του βρει μια συγκεκριμένη νομολογία, αυτό σημαίνει ότι κατά κάποιον τρόπο θα του φανερώνει ποια είναι η πρόθεσή του ως προς τη δικανική του κρίση. Αυτό παραβιάζει και τη μυστικότητα της όλης διαδικασίας.

Επανέρχομαι τώρα στο ζήτημα που αναφέρατε, κύριε Υπουργέ, ότι επιτυχόντες σε διαγωνισμούς του ΑΣΕΠ δικαστικών υπαλλήλων δεν αποδέχονται τις θέσεις λόγω όχι μόνο των δυσκολιών του αντικειμένου εργασίας των υπαλλήλων, αλλά και των χαμηλών αμοιβών και κινήτρων. Ξέρετε ο μισθός του πρωτοδιόριστου δικαστικού υπαλλήλου είναι 680 ευρώ και όπως καταλαβαίνετε αυτά τα χρήματα δεν επαρκούν ούτε όταν υπηρετεί κάποιος στον τόπο κατοικίας του και ζει σε δικό του σπίτι. Αν αναγκαστεί να μετοικήσει αλλού στην επικράτεια και να νοικιάσει ένα σπίτι είναι πολύ πιθανό ακριβώς αυτά τα 680 ευρώ να μη φτάνουν για τα πάγια έξοδά του, για τις καθημερινές τους ανάγκες, για τις υποχρεώσεις του ιδίου και της οικογένειάς του. Και μιλάμε για τα στοιχειώδη, όχι για πολυτέλειες.

Επίσης, οι δικαστικοί υπάλληλοι λάμβαναν ένα επίδομα ειδικών συνθηκών ύψους 180 ευρώ συνδεδεμένο σε ένα μικρό ποσοστό με το αντίστοιχο των δικαστικών λειτουργών. Δυστυχώς αυτό το επίδομα κόπηκε με τα μνημονιακά μέτρα και παρά το γεγονός ότι οι μισθοί των δικαστικών επανήλθαν μετά από δικαστικές διεκδικήσεις σε επίπεδα προ κρίσης, για τους δικαστικούς υπαλλήλους δεν υπάρχει καμμία αντίστοιχη μέριμνα. Όπως με έχει πληροφορήσει η ίδια η Ομοσπονδία των Δικαστικών Υπαλλήλων Ελλάδας, το Υπουργείο δεν έχει υλοποιήσει ούτε καν τη δέσμευση του ίδιου του κυρίου Υπουργού σχετικά με την καταβολή υπερωριών είκοσι ωρών μηνιαίως σε κάθε δικαστικό υπάλληλο. Ήταν δική σας υπόσχεση, κύριε Υπουργέ.

Γι’ αυτό λοιπόν, σας είπα ότι έρχεστε εδώ και απλώς διαπιστώνετε κάποια προβλήματα. Οι κινήσεις όμως τελικά που κάνετε δεν έχουν καμμία σχέση με την επίλυση των σοβαρών προβλημάτων. Θα συμφωνήσω με τον κύριο Υφυπουργό ότι δεν είναι αμοιβαίως αποκλειόμενες συνθήκες οι περισσότερες πρωτοβουλίες που αναλαμβάνονται σε ένα συγκεκριμένο πεδίο. Όμως, πιστεύω ότι θα συμφωνήσει και ο ίδιος μαζί μου, στο ότι υπάρχουν πολλά προβλήματα και ότι πρέπει πρώτα να επιλύουμε τα βαριά και τα επείγοντα. Οι πολυτέλειες και οι μικρορρυθμίσεις πρέπει να μένουν στο τέλος.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

**ΑΓΓΕΛΙΚΗ ΑΔΑΜΟΠΟΥΛΟΥ:** Να προτεραιοποιούμε δηλαδή με βάση τη σπουδαιότητά.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Σας ευχαριστούμε.

**ΑΓΓΕΛΙΚΗ ΑΔΑΜΟΠΟΥΛΟΥ:** Κύριε Πρόεδρε, δεν τελείωσα. Αν μπορώ να έχω λίγο χρόνο ακόμα. Σας ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Έχετε ελάχιστο.

**ΑΓΓΕΛΙΚΗ ΑΔΑΜΟΠΟΥΛΟΥ:** Ευχαριστώ πολύ.

Σε σχέση με την τροπολογία που φέρατε για τον διορισμό του προέδρου της Αρχής Καταπολέμησης Νομιμοποίησης…

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρία συνάδελφε, η συμφωνία που κάνατε το πρωί είναι να μιλήσει ο εισηγητής και για τις τροπολογίες να μιλήσει ο Κοινοβουλευτικός.

**ΑΓΓΕΛΙΚΗ ΑΔΑΜΟΠΟΥΛΟΥ:** Όχι, κύριε Πρόεδρε, μίλησα έτσι κι αλλιώς εγώ για την τροπολογία. Η Κοινοβουλευτική μας Εκπρόσωπος δεν μίλησε. Έχω μιλήσει εγώ για την τροπολογία.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Εντάξει.

**ΑΓΓΕΛΙΚΗ ΑΔΑΜΟΠΟΥΛΟΥ:** Μία σημείωση θέλω να κάνω, σε σχέση με την πάγια θέση της Ένωσης Δικαστών και Εισαγγελέων ότι οι δικαστικοί και εισαγγελικοί λειτουργοί δεν θα πρέπει μετά την αφυπηρέτηση για μια διετία να καταλαμβάνουν καμμία πολιτική ή δημόσια θέση, διότι πάνω απ’ όλα υπηρετεί την ουσία και την εικόνα και την ανεξαρτησία της δικαιοσύνης και θα πρέπει να δοθεί ένα τέλος στη λογική περί συγκοινωνούντων δοχείων. Τέλος.

Για τις νομοτεχνικές, στο άρθρο 7 παράγραφος 1α διαγράφεται η φράση «δεν διορίζονται δικαστικοί υπάλληλοι όσοι καταδικάστηκαν τουλάχιστον δύο φορές για συκοφαντική δυσφήμιση». Μπορείτε να μας εξηγήσετε, κύριε Υπουργέ, γιατί αφαιρείτε εντελώς τη συκοφαντική δυσφήμιση; Η αφαίρεση των δύο φορών είναι κατανοητή. Γιατί όμως ούτε μία;

Και τέλος, ως προς την προσθήκη στο άρθρο 24 περίπτωση α΄ που λέει: «υπό την ευθύνη και τον έλεγχο των δικαστών», θέλω να πω πως προφανώς δεν λύνει τίποτα αυτό, διότι είναι αυτονόητο…

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε, κυρία συνάδελφε.

**ΑΓΓΕΛΙΚΗ ΑΔΑΜΟΠΟΥΛΟΥ:** Κύριε Πρόεδρε, κλείνω την πρότασή μου, σας παρακαλώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Έχετε φτάσει στα οκτώ λεπτά, όμως.

**ΑΓΓΕΛΙΚΗ ΑΔΑΜΟΠΟΥΛΟΥ:** Η τελευταία μου πρόταση είναι.

Δεν διασφαλίζει τίποτα η προσθήκη αυτή διότι είναι αυτονόητο ότι την απόφαση την υπογράφει και την εκδίδει ένας δικαστικός, δεν την υπογράφει ένας δικαστικός επιμελητής.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρία συνάδελφε, θέλετε να μιλήσετε για τις τροπολογίες;

**ΜΑΡΙΑ ΑΠΑΤΖΙΔΗ:** Κύριε Πρόεδρε, για μία τροπολογία θα μιλήσω μόνο.

Κυρίες και κύριοι συνάδελφοι, αποτελεί ούτως η άλλως πάγια κυβερνητική νομοθετική πρακτική σας κάθε νομοσχέδιο που φέρνετε να το συνοδεύετε με ένα τσουνάμι από τροπολογίες. Σήμερα η τελευταία συνεδρίαση της Ολομέλειας πριν από τη διακοπή του Πάσχα δεν αποτελεί εξαίρεση, αλλά επιβεβαίωση αυτής της κάκιστης πρακτικής.

Από τις τροπολογίες λοιπόν που εισάγετε στο παρόν σχέδιο νόμου θα σταθώ μόνο σε μία, στου κ. Χατζηδάκη.

Κύριε Χατζηδάκη, είστε «Υπουργός ειδικών αποστολών» εις βάρος των εργαζομένων και του δημοσίου, «σούπερμαν της τρόικας». Μετά από το ξεπούλημα της δημόσιας περιουσίας, ΟΣΕ, ΔΕΗ, Ολυμπιακή, έρχεστε τώρα να διαλύσετε και τις εργασιακές σχέσεις. Θέλετε τους εργαζόμενους να δουλεύουν πολύ περισσότερο, να αμείβονται λιγότερο, να μην πληρώνονται για τις υπερωρίες που κάνουν. Δεν είστε Υπουργός Εργασίας, είστε «Υπουργός ανεργίας».

Προετοιμάζεστε εν μέσω πανδημίας και περιοριστικών μέτρων να φέρετε την κατάργηση του οκτάωρου και την καθιέρωση της δεκάωρης εργασίας. Και σήμερα, συνεχίζοντας την παράδοση της κακής νομοθέτησης, καταθέτετε μια τροπολογία σε άσχετο νομοσχέδιο μέσω της οποίας προωθείτε αντισυνταγματικές λύσεις για τους συνταξιούχους. Βάζετε δηλαδή τους συνταξιούχους -ο κύριος Χατζηδάκης- να πληρώνουν δικηγορικά γραφεία για να βγάλουν σύνταξη. Μετά από την υγεία, περιορίζετε την ευθύνη του κράτους για την απονομή συντάξεων μέσω της εκχώρησης τμημάτων της κοινωνικής ασφάλισης σε ιδιώτες. Συνεχίζετε δηλαδή τον ίδιο καταστροφικό δρόμο της μετατροπής του κράτους από πάροχο σε σύμβουλο και τη μετακύλιση των ευθυνών και των υποχρεώσεων της πολιτείας σε πολίτες και ιδιώτες, καλλιεργώντας έτσι στις συνειδήσεις και την αντίληψη πως η καλύτερη κοινωνική πολιτική είναι η ατομική ευθύνη.

Οι συνταξιούχοι θα αυτοεξυπηρετούνται βασιζόμενοι στην ατομική ευθύνη δηλαδή. Αναρωτιόμαστε τελικά γιατί πληρώνουμε φόρους. Ποιες είναι οι υπηρεσίες; Πού είναι η ανταποδοτικότητα; Καλούμε να αποσυρθεί άμεσα η τροπολογία του κ. Χατζηδάκη.

Ευχαριστώ πολύ για την ανοχή σας.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Κύριε Χήτα, έχετε τον λόγο.

**ΚΩΝΣΤΑΝΤΙΝΟΣ ΧΗΤΑΣ:** Κύριε Υπουργέ, και μη χειρότερα!

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ο κ. Κεγκέρογλου έχει τον λόγο τώρα.

Αφού δεν είναι εδώ ο κ. Κεγκέρογλου, θα συνεχίσουμε με την κ. Κομνηνάκα.

**ΜΑΡΙΑ ΚΟΜΝΗΝΑΚΑ:** Ευχαριστώ, κύριε Πρόεδρε.

Κύριε Υπουργέ, μια επισήμανση θα κάνω μόνο σε σχέση με το νομοσχέδιο για το άρθρο 23. Το έχουμε πει βέβαια στις επιτροπές. Θεωρούμε προφανώς αυτονόητη ανάγκη τη μονιμοποίηση του ΙΔΑΧ προσωπικού, όμως ακόμη και σε αυτή την περίπτωση δεν θα έπρεπε μετά από τόσα χρόνια προσφοράς να εξαρτάται η μονιμοποίηση των εργαζόμενων από τη διαδικασία των κρίσεων η οποία αφήνει -αν θέλετε- και μια πόρτα ανοιχτή για να μη γίνει η μονιμοποίηση των εργαζομένων που τόσα χρόνια δίνουν πραγματικά μάχη σε αυτά τα υποστελεχωμένα δικαστήρια.

Τώρα, κύριε Υπουργέ, πραγματικά για ακόμα μια φορά, και μάλιστα σε μια διαδικασία υποτίθεται ψήφισης κωδίκων, υπερισχύουν οι τροπολογίες από το κύριο μέρος του νομοσχεδίου, μέχρι και την τελευταία τροπολογία που ήρθε του Υπουργείου Οικονομικών και που προλάβαμε στο τσακ και ρίξαμε μια ματιά.

Νομίζω ότι η τροπολογία, η οποία επισκιάζει τη σημερινή συζήτηση, είναι πραγματικά προκλητική, δηλαδή η τροπολογία του Υπουργείου Εργασίας. Και ακόμα πιο προκλητικό ήταν το ύφος με το οποίο ο κύριος Υπουργός ήρθε να υπερασπιστεί τα πεπραγμένα της Κυβέρνησης. Πρόκειται πραγματικά για εμπαιγμό και πρόκληση.

Οι ίδιες κυβερνήσεις τόσα χρόνια διάλυσαν πραγματικά τα ασφαλιστικά ταμεία, άνοιξαν τις πόρτες και τα παράθυρα στην ιδιωτική ασφάλιση και αυτό που περιγράφετε ως προσωρινή σύνταξη αυτό τελικά θα καταντήσει να είναι το μόνιμο ποσό της εθνικής σύνταξης και το οποίο δεν θα ξεπερνάει τα 300-350 ευρώ γιατί σ’ αυτές τις συντάξεις πτωχοκομείου έχετε καταδικάσει τους συνταξιούχους. Και έρχεστε τώρα να βγείτε κι από πάνω.

Σε όλη την ομιλία του κυρίου Υπουργού ταιριάζει η παροιμία: «Να σε κάψω, Γιάννη, να σε αλείψω λάδι». Ζητάτε να σας ευχαριστήσουν κιόλας οι συνταξιούχοι.

Αφού απολύσατε με το τσουβάλι τους εργαζόμενους και δημιουργήσατε αυτές τις τεράστιες καθυστερήσεις, έρχεστε τώρα και τους παρουσιάζετε ως μάννα εξ ουρανού την ιδιωτικοποίηση ουσιαστικά ακόμα και αυτής της τελευταίας υποχρέωση του κράτους, της απονομής της σύνταξης.

Είναι τεράστια πρόκληση. Δεν μπορεί να περάσει έτσι. Πραγματικά την ώρα που έχετε απολύσει συμβασιούχους εργαζόμενους που είχαν χρόνια εμπειρίας και με έναν αδιανόητο τρόπο ο Υπουργός αρνείται να τους επαναπροσλάβει, επιλέγετε να στρέψετε ουσιαστικά και να ανοίξετε πεδίο για μπίζνες σε μεγάλες δικηγορικές εταιρείες και για τις τελευταίες κοινωνικές υπηρεσίες.

Τώρα ξέρουν πολύ καλά τι συμβαίνει και δημιουργείτε αυταπάτες και σε μεμονωμένους δικηγόρους και λογιστές ότι δήθεν από αυτή την ιστορία θα μπορέσουν και αυτοί να βγάλουν κάποιο εισόδημα.

Είναι σίγουρα προβληματική η διαδικασία των τροπολογιών -το έχουμε πει κατ’ επανάληψη- και ο τρόπος με τον οποίον έρχονται. Είναι ουσιαστικά ολόκληρα νομοσχέδια τα οποία πρέπει να ψηφιστούν με μια ψήφο και ένα άρθρο. Υπάρχουν διατάξεις τις οποίες μπορεί να μην είχαμε αντίρρηση να τις ψηφίσουμε. Όμως, βαραίνει ο χαρακτήρας που έχουν -ουσιαστικά η ιδιωτικοποίηση της απονομής των συντάξεων- που δεν επιτρέπει σε καμμία περίπτωση να τις ψηφίσουμε.

Να πούμε ενδεικτικά ότι σε σχέση με το δεύτερο άρθρο που αυξάνει το πλαφόν για τους συνταξιούχους του πρώην ΟΓΑ, για τα χρέη τους προς τον ΟΓΑ δηλαδή, είναι μεν μια βελτίωση σε σχέση με τις 4.000 που ήταν μέχρι σήμερα. Ωστόσο, ούτε και αυτό το πλαφόν είναι επαρκές και δεν λύνει το πρόβλημα. Θα πρέπει να αυξηθεί, ενώ το βασικότερο πρόβλημα που παραμένει είναι η εξευτελιστικά χαμηλή σύνταξη των 400 ευρώ.

Αντίστοιχα, για το άρθρο 5 σχετικά με τους αυτοαπασχολούμενους θα θέλαμε να πούμε πως υπάρχουν δεκάδες χιλιάδες ασφαλισμένοι αυτοαπασχολούμενοι και ελεύθεροι επαγγελματίες που δεν καλύπτονται από αυτό το πλαφόν κι επειδή δεν έχουν τη δυνατότητα να πληρώσουν εφάπαξ τη διαφορά μέχρι το όριο του πλαφόν μένουν χωρίς να πάρουν σύνταξη. Η θέση μας είναι ότι γι’ αυτούς θα πρέπει να διαγραφούν πρόστιμα και προσαυξήσεις μαζί με το ποσό που αντιστοιχεί στην εισφορά υγείας και να τους δοθεί η δυνατότητα να εκδοθούν οι συντάξεις και να υπάρχουν ευνοϊκές ρυθμίσεις για την αποπληρωμή τους στη συνέχεια.

Σε σχέση με την τροπολογία του Υπουργείου Υγείας είναι αυτονόητο και δεν χρειάζεται νομίζω να επισημάνουμε για ακόμη μια φορά την ανάγκη για εμβολιαστική κάλυψη όλου του πληθυσμού. Όμως, δεν μπορεί, ακόμα και σήμερα, να μιλάμε για όρια και για το ποιοι θα επιλεγούν να εμβολιαστούν. Πρέπει να επισπευστούν άμεσα οι διαδικασίες και να δοθεί η δυνατότητα να εμβολιαστούν με όλα τα εμβόλια που έχουν κριθεί ασφαλή.

Βέβαια, για εμάς παραμένει επικίνδυνος ο εφησυχασμός της Κυβέρνησης να παρουσιάζει ότι με τα εμβόλια και τα self test ξεμπερδέψαμε με την πανδημία και να μην παίρνει μέτρα προστασίας στους χώρους δουλειάς, μέτρα ενίσχυσης του δημόσιου συστήματος υγείας.

Είναι επιβεβλημένο να δημιουργούνται νέα εμβολιαστικά κέντρα. Όμως, η Κυβέρνηση μέχρι τώρα δεν έχει κάνει τίποτα για να προσλάβει προσωπικό σε αυτά τα εμβολιαστικά κέντρα. Ιδιαίτερα στην πρωτοβάθμια φροντίδα υγείας πάει με το υπάρχον προσωπικό, το οποίο πραγματικά είναι εξαντλημένο και φυσικά αυτό επιτείνει περισσότερο τη μετατροπή και των νοσοκομείων και των κέντρων υγείας αποκλειστικά σε μίας νόσου.

Και βέβαια αφού δεν κάνετε όλα αυτά, δίνετε για ακόμα μια φορά και τους εμβολιασμούς στις ιδιωτικές κλινικές και στα ιδιωτικά κέντρα τα οποία έχουν θησαυρίσει κατά τη διάρκεια της πανδημίας.

Θα ήθελα τώρα να πω μια κουβέντα για την τροπολογία του Υπουργείου Παιδείας. Δύο χρόνια τώρα, δεν πρόκειται να πατήσει κανένας στα πανεπιστήμια και η μόνη που θα μπαίνει τελικά θα είναι η αστυνομία. Εδώ ο κόσμος καίγεται και η κυρία Υπουργός ονειρεύεται ΜΑΤ. Είναι πρόκληση όταν τα σχολεία παραμένουν κλειστά να έρχεστε απλά να ρυθμίζετε παρατάσεις για τον απαράδεκτο νόμο που ψηφίσατε εν μέσω πανδημίας.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Κύριε Ραγκούση, έχετε τον λόγο.

**ΙΩΑΝΝΗΣ ΡΑΓΚΟΥΣΗΣ:** Ας πάμε με τη σειρά. Ας μιλήσει πρώτα ο κ. Κεγκέρογλου.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Εντάξει, κύριε συνάδελφε.

Τον λόγο έχει ο κ. Κεγκέρογλου.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ευχαριστώ, κύριε Πρόεδρε.

Ξεκινώ από το νομοσχέδιο, που με τις νομοτεχνικές βελτιώσεις για κάποια άρθρα αποσαφηνίστηκε το πραγματικό περιεχόμενο των διατάξεων και η θετική στάση μας φαίνεται όχι μόνο με τη ψήφο επί της αρχής, αλλά και με την ψήφο στη συντριπτική μεγάλη πλειοψηφία των άρθρων, πέρα από κάποιες επιφυλάξεις που έχουμε σε συγκεκριμένα άρθρα, τις οποίες θα διατυπώσουμε με την ψήφο μας.

Σχετικά με τις τροπολογίες, η τελευταία τροπολογία του Υπουργείου Οικονομικών έχει δύο άρθρα. Και στα δύο άρθρα είμαστε θετικοί, επομένως την ψηφίζουμε.

Επαναφέρω και ξαναθυμίζω τη στάση μας για τις τροπολογίες που έχουν πολλά άρθρα. Έχουμε ζητήσει από τον Πρόεδρο της Βουλής να ψηφίζονται χωριστά στη διαδικασία για να μην παραποιείται ή για -να το πω θετικά- να μπορεί να εκφράζεται αυθεντικά η στάση του κάθε κόμματος και του κάθε Βουλευτή επί των άρθρων και όχι επί του συνόλου μιας τροπολογίας, που αυτό νομίζω ότι δεν συνάδει και με την έννοια της καλής νομοθέτησης.

Δεν ψηφίζονται οι τροπολογίες επί της αρχής, ψηφίζονται επί των διατάξεών τους. Άρα πρέπει να ψηφίζεται κάθε άρθρο χωριστά. Έτσι προβλέπει ο Κανονισμός. Είναι παρερμηνεία του Κανονισμού αυτό που συμβαίνει. Επομένως εξήγησα ότι δεν θα ψηφίσουμε, με αυτή την έννοια, την τροπολογία του Υπουργείου Εργασίας, δεν θα συμμετέχουμε στην ψηφοφορία, για να μην αδικήσουμε και ένα- δύο άρθρα τα οποία είναι σε θετική κατεύθυνση.

Επισημαίνω αυτά τα οποία είπαμε για το σύστημα που επέλεξε ο κ. Χατζηδάκης για να αντιμετωπίσει το πρόβλημα των εκκρεμών συντάξεων. Βεβαίως, κύριε Χατζηδάκη και οι τριακόσιες πενήντα με τριακόσιες εβδομήντα περίπου χιλιάδες άνθρωποι, που δεν λαμβάνουν τη σύνταξή τους για μεγάλο χρονικό διάστημα, έχουν απόλυτο δίκιο και η πολιτεία δεν έχει καμμία δικαιολογία να μην τους την χορηγεί και επιπλέον να μη χορηγεί την προσωρινή. Επιλέξατε κατ’ αρχάς ένα σύστημα έναντι της προσωρινής. Δηλαδή εκεί που είχαμε προσωρινή και κανονική σύνταξη, τώρα προστέθηκε και η προκαταβολή έναντι της προσωρινής.

Εν πάση περιπτώσει, λέτε πολλά και κάνετε λίγα. Εδώ όμως υπάρχει ένα τεράστιο θέμα. Μιλήσατε για την αξιοποίηση του ιδιωτικού τομέα. Σας λέμε, δεν είναι αξιοποίηση του ιδιωτικού τομέα. Μακάρι να ήταν, με κανόνες και δημόσιο έλεγχο. Είναι υποκατάσταση του δημόσιου τομέα και αν όλες οι πράξεις, που θα έκανε ο ιδιωτικός τομέας, ελέγχονταν και έπαιρναν την επικύρωση του δημοσίου, βεβαίως αυτό θα ήταν μια εγγύηση. Δυστυχώς δεν είναι ούτε αυτό. Είπατε ότι θα ελέγχεται το 5%. Πώς είναι δυνατόν, με το 5% πράξεις του ιδιωτικού τομέα να θεωρήσουμε ότι γίνονται καλώς;

Και επειδή εδώ πρέπει να τα λέμε όλα, το πρόβλημα ξεκίνησε να διογκώνεται το 2012. Είναι λοιπόν γνωστό ότι το πρόβλημα το διαχειριστήκατε εσείς και ο ΣΥΡΙΖΑ, ακριβώς μισά μισά τα χρόνια. Από το 2012 μέχρι σήμερα είναι εννέα χρονάκια, τεσσεράμισι στον ΣΥΡΙΖΑ και τεσσεράμισι σε σας. Να δούμε τι κάνατε εσείς και τι ο ΣΥΡΙΖΑ. Δικαιολογία καμμία για κανέναν από τους δύο.

Επέλεξε ο κ. Βρούτσης -και καλώς κατά την άποψή μου- να ενταθεί η προσπάθεια ψηφιοποίησης του ασφαλιστικού βίου μέσω του «ΑΤΛΑΝΤΑ», προκειμένου να έχουμε τη δυνατότητα να εκδίδονται οι συντάξεις πραγματικά σε πολύ λίγο χρόνο, αν ο βίος είναι ψηφιοποιημένος. Διότι τα ηλεκτρονικά συστήματα διακυβέρνησης εντάχθηκαν πάρα πολύ αργά στο ασφαλιστικό μας σύστημα.

Δυστυχώς αυτή η προσπάθεια ανεκόπη από το 2015. Από εκεί ξεκινούν οι ευθύνες του ΣΥΡΙΖΑ, από το 2015 που σταμάτησε την προσπάθεια ψηφιοποίησης. Ήρθε στη συνέχεια, με διάφορους τρόπους, να εντείνει την προσπάθεια έκδοσης συντάξεων με μπόνους, αμοιβές κ.λπ., μόνο που έπαιρναν όλοι μπόνους και όχι όσοι έβγαζαν τις συντάξεις.

Δούλεψε το σύστημα μια χρονιά καλά, το 2018. Όμως, το αποτέλεσμα ποιο είναι; Ότι από τις ογδόντα πέντε χιλιάδες εκκρεμείς συντάξεις που είχαμε παλιότερα, φτάσαμε σε εκατόν ογδόντα πέντε χιλιάδες κύριες και εκατόν είκοσι δύο χιλιάδες επικουρικές συντάξεις και εξήντα χιλιάδες εφάπαξ.

Τι έρχεται λοιπόν και μας λέει ο Χατζηδάκης; Γιατί εδώ και είκοσι δύο μήνες και ο κ. Βρούτσης επιμένει ότι ο «ΑΤΛΑΝΤΑΣ», που σηκώνει τα βάρη κ.λπ., προχωρεί. Και έρχεται ο κ. Χατζηδάκης και τι μας λέει; «Σβου» στον «ΑΤΛΑΝΤΑ», χωρίς να τον αξιολογήσει, χωρίς να δει ότι το πρόβλημα δεν είναι η ιδέα και η ψηφιοποίηση, αλλά το ότι δεν υπάρχει προσωπικό να την κάνει και δεν γίνεται ψηφιοποίηση. Δεν έχουμε πληροφοριακά συστήματα για να το κάνουμε και δεν επιταχύνεται και η δουλειά με τον ιδιώτη που ψηφιοποιούσε, γιατί ιδιώτης ψηφιοποιούσε πάλι.

Εδώ λοιπόν αντί να διορθώσει το πρόβλημα, έρχεται και λέει το εξής. «ΑΤΛΑΝΤΑΣ» ο Βρούτσης, που κατέρρευσε; «ΤΑΛΩΣ» εγώ. Έρχεται λοιπόν ο Κρητικός στην καταγωγή Υπουργός και ο Κρητικός μάνατζερ Κεφαλογιάννης για να μας φέρει τον «ΤΑΛΩ». Ο «ΤΑΛΩΣ» όμως έχει ένα λεπτό σημείο. Είναι η περόνη στο πόδι, η οποία είναι ήδη βγαλμένη. Το σύστημα είναι υπό κατάρρευση πριν αρχίσει να εφαρμόζεται. Δεν υπάρχει περίπτωση να εφαρμοστεί και να αποδώσει.

Με αυτή την έννοια και επειδή ακριβώς δεν αντιμετωπίζεται η ουσία των προβλημάτων ψηφιοποίησης και στελέχωσης του ΕΦΚΑ, παραγκωνίζεται και υποκαθίσταται το δημόσιο και ο δημόσιος χαρακτήρας της ασφάλισης και εναποτίθεται στην καλή δουλειά που θα κάνουν οι ιδιώτες, με την απευθείας επαφή με τον κάθε δικαιούχο, με ό,τι αυτό συνεπάγεται.

Κύριε Πρόεδρε, δεν διαμαρτύρομαι ότι θα βγει κάποια μειωμένη σύνταξη. Αυξημένες πιθανόν μπορεί να βγουν όλες. Δεν είναι αυτό το πρόβλημα. Το πρόβλημα είναι ότι θα λειτουργήσει ως θερμοκήπιο μιας νέας διαπλοκής, χαμηλής βεβαίως ως προς το αντικείμενο, αλλά συναλλαγής. Δεν γίνεται να οδηγούμε τους πολίτες σε συναλλαγή με ιδιώτη. Αυτό είναι η καρδιά του προβλήματος.

Με αυτή την έννοια λοιπόν το συγκεκριμένο άρθρο δεν ψηφίζεται από μας, παρ’ ότι η τροπολογία στο σύνολό της έχει σωστές διατάξεις, διότι και η αύξηση των ποσών που δίνει δεν είναι αρκετή. Αυξάνει από τέσσερα σε έξι χιλιάρικα τις οφειλές που ρυθμίζει. Σοβαρά; Μεγάλα κουβαρνταλίκια! Για τους επαγγελματίες είναι τεράστιο πρόβλημα.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο έχει ο κ. Ραγκούσης.

**ΙΩΑΝΝΗΣ ΡΑΓΚΟΥΣΗΣ:** Η κυβερνητική τροπολογία και πιο συγκεκριμένα, το άρθρο 4 αυτής, προβλέπει ότι τα μέλη της Εθνικής Επιτροπής Προστασίας της Δημόσιας Υγείας έναντι του κορωνοϊού, της Επιτροπής Αντιμετώπισης Έκτακτων Συμβάντων Δημόσιας Υγείας από λοιμογόνους παράγοντες και της Εθνικής Επιτροπής Εμβολιασμών δεν ευθύνονται, δεν διώκονται και δεν εξετάζονται για γνώμη που διατύπωσαν ή ψήφο που έδωσαν κατά την άσκηση των καθηκόντων τους, στο πλαίσιο της λειτουργίας των ως άνω επιτροπών.

Πρόκειται κατά τη γνώμη μας για μία τροπολογία και συγκεκριμένα, κύριε Υπουργέ, για ένα συγκεκριμένο άρθρο για το οποίο πρέπει να επιστρέψει ο Υπουργός Υγείας στο Κοινοβούλιο και να ανακοινώσει τώρα την απόσυρσή του. Αυτό που υπάρχει στην ελληνική κοινωνία και που έχετε φροντίσει να κλονιστεί στον βαθμό που έχει κλονιστεί, ειδικά τον τελευταίο καιρό, δηλαδή αυτή η έλλειψη εμπιστοσύνης, με αυτή την τροπολογία που φέρνετε σήμερα και πάτε να ψηφίσετε, στην πραγματικότητα δεν αφήνετε τίποτα όρθιο. Βάζετε ταφόπλακα στην εμπιστοσύνη των πολιτών απέναντι σε αυτό που μέχρι τώρα αποτελούσε την επιστημονική κοινότητα διαχείρισης της πανδημίας.

Και αυτό είναι κάτι που δεν μπορεί σε καμμία απολύτως περίπτωση να γίνει αποδεκτό από εμάς. Ζητούμε την απόσυρση αυτής της τροπολογίας. Δεν πρόκειται να συμμετέχουμε καν στην ψηφοφορία αυτής και γενικότερα στην ψηφοφορία, διότι δεν πρόκειται να νομιμοποιήσουμε αυτή την απαράδεκτη ενοχική τροπολογία, την οποία πάτε να ψηφίσετε.

Και δεν είναι μόνο ότι έχετε στο μυαλό σας την προστασία των επιστημόνων. Την προστασία των επιστημόνων από τι; Έχουν ανάγκη οι επιστήμονες, διατύπωσαν άποψη οι επιστήμονες, ζήτησαν ότι θέλουν κάτι να κρύψουν, θέλουν από κάτι να προστατευτούν; Δεν διαχειρίστηκαν την ανθρώπινη ζωή εκατομμυρίων Ελληνίδων και Ελλήνων με αποκλειστικό κριτήριο τη γνώση και την επιστήμη που κατέχουν; Τι είναι αυτό το οποίο τους φοβίζει; Σας εισηγήθηκαν τέτοια διάταξη; Σας εισηγήθηκαν τέτοια ουσιαστικά κρυπτοαμνήστευση;

Και βεβαίως η τροπολογία αυτή δεν καταλαμβάνει μόνο την επιστημονική επιτροπή λοιμωξιολόγων, καταλαμβάνει και κυβερνητικά και υπηρεσιακά στελέχη. Από πού και ως πού; Δηλαδή παίζανε με τη ζωή των ανθρώπων, εκατομμυρίων Ελλήνων; Αν χρειαστεί να δώσουν εξηγήσεις την οποιαδήποτε στιγμή, καλόπιστες εξηγήσεις γιατί πήραν την άλφα ή τη βήτα απόφαση, επειδή τώρα αποκαλύφθηκε ότι ουσιαστικά εν μέρει καθοδηγείτο η άποψή τους από τις υπουργικές παρεμβάσεις που εξελίσσονταν μέσα στις συνεδριάσεις της επιτροπής, τι θα πούνε; Ότι έχουν την απόλυτη προστασία αυτής της τροπολογίας;

Και από τι τους προστατεύετε; Μόνο από την ευθύνη και τη δίωξη; Όχι. Και από τη διατύπωση γνώμης που διατύπωσαν ή ψήφο που έδωσαν. Σε δίωξη τίνος; Δηλαδή έχει η Κυβέρνηση παίξει με τη ζωή εκατομμυρίων Ελληνίδων και Ελλήνων, θα κληθεί κάποιος από όλους να δώσει εξηγήσεις για αυτό και δεν θα μπορούν τα μέλη της επιστημονικής κοινότητας να εκφράσουν γνώμη, γιατί τους προστατεύετε ή γιατί τους το απαγορεύετε ή γιατί δεν τους το επιτρέπετε με αυτήν εδώ την ενοχική τροπολογία;

Αντί να δώσετε στη δημοσιότητα τα πρακτικά της επιτροπής λοιμωξιολόγων, τα πρακτικά της Εθνικής Επιτροπής Προστασίας της Δημόσιας Υγείας, που αποτελείται κυρίως -επαναλαμβάνω- από υπηρεσιακά και κυβερνητικά στελέχη, επιχειρείτε να δημιουργήσετε αυτή τη στιγμή στην ελληνική κοινωνία την πεποίθηση ότι κάτι πρέπει να κρύψουν, κάτι υπάρχει, κάτι αντιεπιστημονικό, κάτι αντιορθολογικό, κάτι ζημιογόνο για την υγεία των πολιτών; Γιατί αυτή η τροπολογία γι’ αυτό είναι ενοχική, γιατί στην πραγματικότητα έρχεται σήμερα να πει στην ελληνική κοινωνία ότι όλοι αυτοί που συμμετείχαν σε αυτές τις επιτροπές κάτι έχουν να κρύψουν.

Εδώ να υπογραμμίσω με απόλυτο τρόπο ότι θα είμαστε οι πρώτοι που θα υπερασπιστούμε την επιστημονική κοινότητα για την ελευθερία έκφρασης επιστημονικής γνώσης έναντι οποιουδήποτε μπορεί να στραφεί εναντίον τους και είναι κακόπιστος, είναι ανορθολογικός, είναι αυτό που λέμε «ψεκασμένος» και λοιπά και λοιπά. Βεβαίως και θα μπούμε εμείς μπροστά να τους προστατεύσουμε σε αυτή την περίπτωση. Αλλά δεν μιλάμε για αυτό, μιλάμε για μια γενική διάταξη που λέει ότι δεν διώκονται, δεν ευθύνονται και δεν δίνουν εξηγήσεις.

Εμείς, κύριε Πρόεδρε, κυρίες και κύριοι συνάδελφοι, το δηλώνουμε κατηγορηματικά: Απαιτούμε εν ονόματι της κοινωνικής συνοχής και της κοινωνικής ειρήνης, αυτής της ελάχιστης σχέσης εμπιστοσύνης που έχετε αφήσει ακόμη να υπάρχει ανάμεσα στις μονάδες διαχείρισης της πανδημίας και τον ελληνικό λαό, να αποσύρετε τώρα αυτή την εντελώς αδικαιολόγητη και εντελώς απαράδεκτη και εντελώς απροετοίμαστη, ενοχική τροπολογία. Ούτε καν έναν διάλογο δεν κάνετε με τα κόμματα, να πείτε υπάρχει ένα άλφα πρόβλημα, να δούμε πώς θα το λύσουμε. Έρχεστε εν κρυπτώ τελευταία στιγμή να φέρετε μια τέτοια κυριολεκτικά, ουσιαστικά, πολιτικά αλλά και συνταγματικά εντελώς απαράδεκτη τροπολογία.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Κύριε Πρόεδρε, παρακαλώ τον λόγο.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Κεγκέρογλου, μιλήσατε. Τι είναι αυτό πάλι;

**ΒΑΣΙΛΕΙΟΣ ΚΕΓΚΕΡΟΓΛΟΥ:** Κύριε Πρόεδρε, επειδή με πιέσατε ψυχολογικά με τον χρόνο προηγουμένως δεν ολοκλήρωσα την τοποθέτησή μου.

**ΑΘΑΝΑΣΙΟΣ ΠΛΕΥΡΗΣ:** Να μην κάνει όμως νέα τοποθέτηση, κύριε Πρόεδρε.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Όχι, δεν κάνω νέα τοποθέτηση.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Αφήστε τον λίγο, κύριε Πλεύρη.

Ορίστε, έχετε τον λόγο για ένα λεπτό.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Θέλω να πω ότι και εμείς δεν ψηφίζουμε τη συγκεκριμένη τροπολογία που αφορά τα μέλη των διοικήσεων και την απαλλαγή τους, αλλά με τον στομφώδη τρόπο που ο κ. Ραγκούσης επιχειρηματολογούσε «δεν διώκονται, δεν απολογούνται, εξαιρούνται» θυμήθηκα ότι τα ίδια ακριβώς ήταν στην τροπολογία του ΣΥΡΙΖΑ για τα μέλη του ΤΧΣ. Τα παραμπρός χαλούν τα παραπίσω! Τι μας λέτε, κύριε Ραγκούση!

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο έχει ο κ. Θεόφιλος Ξανθόπουλος, εισηγητής από τον ΣΥΡΙΖΑ.

**ΘΕΟΦΙΛΟΣ ΞΑΝΘΟΠΟΥΛΟΣ:** Σας ευχαριστώ πολύ, κύριε Πρόεδρε.

Κατ’ αρχάς, κύριε Υπουργέ, έχω δύο παρατηρήσεις. Στο άρθρο 21 παράγραφος 4 αφήνετε μία υπόνοια ότι σε περίπτωση συνένωσης σχηματισμών ή αν δεν υπάρχει οργανική θέση τι θα γίνουν οι θέσεις των υπαλλήλων. Σε ένα ενδεχόμενο δικαστικού «Καλλικράτη», για το οποίο εμείς είμαστε αντίθετοι, υπάρχει περίπτωση οι άνθρωποι αυτοί εφόσον καταργηθούν οι θέσεις να μείνουν εκτεθειμένοι. Δείτε το λιγάκι αν μπορείτε να το αντιμετωπίσετε τώρα.

Δεύτερον, στο άρθρο 22 παράγραφος 9 γίνεται μία διάκριση σε γραμματειακά και δικαστικά καθήκοντα. Δεν ξέρω αν είναι λυσιτελές να προβλέπονται τόσο λεπτομερείς διαδικασίες στον νόμο. Θα έλεγα να μιλήσουμε γενικώς για καθήκοντα, για να μη δημιουργηθούν δύο διαφορετικές ομάδες και έτσι ουσιαστικά υπάρξει μια επιπλέον δυστοκία στο έργο της επιτροπής.

Σε ό,τι αφορά τώρα τις τρέχουσες τροπολογίες είχα να πω πάρα πολλά για την τροπολογία που κατέθεσε ο κ. Χατζηδάκης. Κατ’ αρχάς τον ρώτησα εάν έλαβε γνώση της απόφασης της ολομέλειας των προέδρων, μου είπε ναι. Τώρα, δεν ξέρω αν το έκανε από υπεκφυγή ή αν δεν κατάλαβε τι διάβασε. Γιατί η ολομέλεια των προέδρων των δικηγορικών συλλόγων επί της αρχής δεν έχει αντίρρηση να αναλάβει το έργο, αλλά οι προϋποθέσεις που θέτει ανατρέπουν εντελώς τη νομική επιχειρηματολογία και την υπόσταση αυτής της διαδικασίας. Επομένως ή ο κ. Χατζηδάκης δεν είχε δει τι λέει η απόφαση της ολομέλειας των προέδρων ή θέλησε να δώσει μια πρόχειρη απάντηση για να ξεφύγει από το αδιέξοδο.

Σε ό,τι αφορά τώρα το θέμα της τροπολογίας του Υπουργείου Παιδείας θα συμπλεύσω με τον κ. Κεγκέρογλου. Αυτή η διαδικασία, το να μπαίνουν σε μια τροπολογία διάφορες διατάξεις από τις οποίες άλλες θέλουμε να ψηφίσουμε και άλλες όχι, μας φέρνει με την πλάτη στον τοίχο. Είναι προφανές ότι το 3 και το 4 στην τροπολογία του Υπουργείου Παιδείας θέλαμε να τα ψηφίσουμε, υπάρχουν όμως τα άρθρα 1 και 2 όπου είμαστε αντίθετοι, οπότε μοιραία καταψηφίζουμε τις τροπολογίες.

Θέλω να το ακούσει ο ελληνικός λαός ότι έχουμε σήμερα εφτά τροπολογίες, επτά διαφορετικοί Υπουργοί παρήλασαν και κατέθεσαν τροπολογίες. Δηλαδή είναι μια ιστορία η οποία πραγματικά δεν ξέρω εάν μπορεί να δικαιολογηθεί με τους όρους του ορθού λόγου.

Σε ό,τι αφορά την τροπολογία του Υπουργείου Εθνικής Άμυνας, σαφώς υπερψηφίζουμε, και με την παρατήρηση ότι ανησυχούμε γιατί παρατείνεται η αβεβαιότητα για τη θέση των εργαζομένων. Η τρίμηνη παράταση δεν τους εξασφαλίζει από τη στιγμή που η Κυβέρνηση δεν δείχνει διατεθειμένη -το αντίθετο μάλιστα- να συμπεριλάβει την εξασφάλισή τους στη διαγωνιστική διαδικασία για τον νέο επενδυτή.

Την τροπολογία του Υπουργείου Οικονομικών μετά τις διευκρινίσεις που έδωσε ο κύριος Υπουργός και αυτή την υπερψηφίζουμε.

Και ερχόμαστε στην τροπολογία του Υπουργείου Υγείας. Κύριε Υπουργέ, ένας κώδικας που ήταν μια συναινετική διαδικασία όλες αυτές τις μέρες, κατέληξε σε βάρος σας, θα έλεγα, αφού με δύο τροπολογίες, και του κ. Χατζηδάκη αλλά και αυτή του κ. Κοντοζαμάνη, ο οποίος ήρθε στις δύο η ώρα ουσιαστικά να εισηγηθεί ασυλία για τα μέλη της επιτροπής, εκτινάσσεται όλο το συναινετικό οικοδόμημα στον αέρα. Δεν είμαστε επί της αρχής αντίθετοι, αλλά θέλουμε διευκρινίσεις. Το ζήτησε κάποιος; Το ζήτησαν κάποιοι; Υπάρχει ένα αίτημα στην Κυβέρνηση; Υπάρχει κάποιο έγγραφο που μπορείτε να μας δείξετε; Υπάρχει μια ανάγκη για την οποία δεν έπρεπε να έρθουμε τα κόμματα και να κάνουμε μία ασπίδα θεσμικής προστασίας στην ελευθεροφροσύνη και στην έκφραση κρίσης και γνώμης αυτών των ανθρώπων; Συνάδει με την κοινοβουλευτική τάξη να έρθει ο Υπουργός στις δύο η ώρα και να φέρει ένα τέτοιο νομοθέτημα, το οποίο εκτός από όλα τα υπόλοιπα έχει και νομικά ζητήματα; Γιατί υπάρχουν αποφάσεις του Αρείου Πάγου οι οποίες περιστέλλουν, περιορίζουν το συγκεκριμένο αυτό δικαίωμα. Εκκρεμούν ποινικές διώξεις; Φέρτε μας κάποιο έγγραφο από όπου να προκύπτει αυτή η ανάγκη. Ήρθε ο κ. Κοντοζαμάνης και μάλιστα τον ρώτησα επίτηδες για το θέμα της συκοφαντικής δυσφήμησης και της εξύβρισης, αν αναφέρεται στις επιτροπές, είπε αυτή τη διευκρίνιση κι έφυγε. Δεν μπορεί να γίνει δεκτό. Αυτού του τύπου η αγνόηση των διαδικασιών του Κοινοβουλίου και η εκ πλαγίου νομοθέτηση για να τακτοποιείτε ανοιχτές εκκρεμότητες δεν μπορεί να γίνει δεκτή.

Ανακαλέστε την τροπολογία του κ. Κοντοζαμάνη. Δεν έχει θέση στην σημερινή διαδικασία. Ανοίξτε μια συζήτηση να μιλήσουμε ψύχραιμα να δούμε τι μπορούμε να κάνουμε. Αλλιώς αυτή η τροπολογία είναι ένα στίγμα στην κοινοβουλευτική διαδικασία γιατί προκύπτει χωρίς αποχρώντα λόγο και δημιουργεί και διασπά και διαρρηγνύει τον δεσμό εμπιστοσύνης που μπορεί να έχει η κοινωνία με τις επιτροπές που επεξεργάζονται την πολιτική για την υγεία.

Ευχαριστώ πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

**ΑΘΑΝΑΣΙΟΣ ΠΛΕΥΡΗΣ:** Κύριε Πρόεδρε, παρακαλώ τον λόγο.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ, κύριε Πλεύρη, έχετε τον λόγο.

**ΑΘΑΝΑΣΙΟΣ ΠΛΕΥΡΗΣ:** Θα τοποθετηθώ μόνο για την τροπολογία του Υπουργείου Υγείας, γιατί στην πρωτολογία μου τοποθετήθηκα για όλα τα θέματα, κύριε Πρόεδρε.

Μου κάνει εντύπωση, κύριοι συνάδελφοι, γιατί εδώ ήμασταν όλοι. Ήρθε ο κ. Κοντοζαμάνης μίλησε για την τροπολογία. Είχε έρθει από πριν η τροπολογία, ζητήθηκαν διευκρινήσεις. Η μόνη διευκρίνιση είναι από τον κ. Ξανθόπουλο εάν η συκοφαντική δυσφήμηση και η εξύβριση είναι πάλι στο πλαίσιο των καθηκόντων. Και προφανώς τα κόμματα στην πορεία, αφού ήρθαν σε επικοινωνία, έρχονται εδώ και πάλι, με συγχωρείτε, κύριοι συνάδελφοι, λέει «έχει μια απόσταση».

Ψύχραιμος ο κ. Ξανθόπουλος λέει ότι επί της αρχής είναι σωστό, αλλά υπάρχουν κάποια θέματα. Ο κ. Ραγκούσης είπε δεν θα πάρουμε καθόλου θέση γιατί είναι προκλητική τροπολογία.

Αποφασίστε στον ΣΥΡΙΖΑ, επί της αρχής είναι καλή και διαφωνείτε σε κάτι που λέει ο κ. Ξανθόπουλος ή ισχύει αυτό που λέει ο κ. Ραγκούσης ότι δεν θα κάτσουμε ούτε να την ψηφίσουμε; Ο λόγος που δεν θα κάτσετε ούτε να την ψηφίσετε είναι γιατί δεν θα έχετε τι να πείτε σε αυτούς που είναι στην επιτροπή.

Πάμε, λοιπόν, απλά. Τι συμβαίνει πολλές φορές στο δικαιικό μας σύστημα, κύριε Πρόεδρε; Σε πολλές διαδικασίες έχει αποφασίσει εδώ η Βουλή να μην υπάρχει άσκηση ποινικών διώξεων, δηλαδή να μη μηνύονται, να μην καταδιώκονται άτομα κατά την άσκηση των καθηκόντων τους. Και πότε μάλιστα; Όταν έχουν ελεγκτικό έργο. Να σας πω όχι για το ΤΧΣ, που είπε ο κ. Κεγκέρογλου, οι ελεγκτές οι οποίοι πάνε και κάνουν ελέγχους, προκειμένου να τους προστατεύουμε να κάνουν ελέγχους, λέμε ότι δεν μπορούν να διώκονται για πράξεις που εκφράζουν κατά την άσκηση των καθηκόντων τους.

Εδώ είναι κάτι που κάποιος μπορεί να πει ότι δεν θα χρειαζόταν. Γιατί; Διότι οι συγκεκριμένοι άνθρωποι δεν ασκούν διοίκηση. Τι κάνουν; Εκφράζουν γνώμη και δίνουν ψήφο. Αυτό που κατά το Σύνταγμα έχουμε και οι Βουλευτές που λέμε «κατά την άσκηση των καθηκόντων σας για γνώμη και για ψήφο». Συνεπώς δεν παίρνουν απόφαση οι ίδιοι, ώστε να μπορούσε να γίνει μια μηνυτήρια αναφορά και να είχαν κάποια ευθύνη.

Από τι όμως τους προστατεύει, κύριοι συνάδελφοι; Τους προστατεύει από τον κανιβαλισμό που ζούμε -να το πω ευθέως- από ψεκασμένους και από fake news. Που αυτοί οι άνθρωποι πρέπει να βρίσκονται σε μια επιτροπή, που ξέρουν ότι κανείς δεν μπορεί να τους μηνύσει, γιατί ποτέ δεν θα μηνυόταν άνθρωπος που γνωμοδοτεί με βάση την επιστημονική του ιδιότητα, όπως εμάς τους νομικούς κανείς δε θα μας μηνύσει ποτέ αν κάνουμε μια γνωμοδότηση κι ενδεχομένως αυτή η γνωμοδότηση να είναι σωστή. Διότι ακριβώς έχουμε ρόλο εισηγητικό.

Ενώ, λοιπόν, αυτοί οι άνθρωποι δεν κινδυνεύουν. Στην ουσία από τι κινδυνεύουν; Από κακόβουλες μηνύσεις που θα γίνουν από όσους είναι εναντίον των εμβολιασμών -γι’ αυτό λέει μέσα και για την Επιτροπή Εμβολιασμού- από όσους είναι εναντίον των μέτρων.

Δεν ξέρετε ότι γίνονται μηνύσεις για τις μάσκες; Στα σχολεία τα ζουν οι καθηγητές. Τους μηνύουν γιατί το παιδί πρέπει να πάει χωρίς μάσκα ή το παιδί πρέπει να πάει στο σχολείο χωρίς να κάνει self test.

Θέλετε λοιπόν, όλοι αυτοί να κάνουν μηνύσεις και τα μέλη της επιτροπής, ενώ ξέρουν ότι θα δικαιωθούν, να πρέπει να πάνε σε σαράντα, πενήντα προκαταρκτικές, να δώσουν έγγραφες εξηγήσεις, να πουν ότι όταν εμείς λέγαμε να ανοίξουν τα σχολεία με self test ήταν επιστημονική μας άποψη και να απαντούν σε μια μήνυση που θα λέει κάποιος ότι έβαλαν το self test γιατί με το self test μπορεί να μπει τσιπάκι στον εγκέφαλο, όπως ο άλλος δίνει το σίελο. Από αυτά προστατεύουν αυτούς τους ανθρώπους.

Και κάνετε και κάτι ακόμα χειρότερο και δεν το καταλαβαίνετε. Ανεβήκατε πάνω και αμφισβητήσατε αυτήν την επιτροπή, γιατί είπατε ότι φέρνουμε αυτή την διάταξη όχι για τους λόγους που λέμε τώρα εμείς και είναι το αυτονόητο, να μπορούν οι άνθρωποι να κάνουν τη δουλειά τους, αλλά αφήνετε υπονοούμενο. Ότι την φέρνουμε διότι δεν δίνουν σωστή ψήφο και γνώμη και με αυτόν τον τρόπο εσείς είστε αυτοί που προσπαθείτε να διασπείρετε στην ελληνική κοινωνία την αμφιβολία γι’ αυτά που προτείνουν οι επιστήμονες.

Και είστε και δειλοί πολιτικά, κύριοι συνάδελφοι, γιατί καθίστε εδώ και καταψηφίστε την και πείτε ότι εμείς δεν θέλουμε. Δεν γίνονται και τα δύο. Διότι λέτε δεν θα πάρουμε καθόλου θέση για να μη νομιμοποιήσουμε αυτή την άθλια τροπολογία. Αυτό λέει ο κ. Ραγκούσης και επί της αρχής όμως συμφωνεί ο κ. Ξανθόπουλος.

Ελάτε λοιπόν κι εσείς, κύριοι του ΣΥΡΙΖΑ όσο υπεύθυνη Αξιωματική Αντιπολίτευση μπορείτε να είστε και πείτε: Καταλαβαίνουμε ότι αυτό αφορά τις κραυγαλέες περιπτώσεις όπου θα βρεθούν αντιμέτωποι με ανυπόστατες μηνύσεις αυτοί οι άνθρωποι και θα ταλαιπωρηθούν και γι’ αυτόν τον λόγο την ψηφίζουμε κι εμείς και σε καμμία περίπτωση δεν αμφισβητούμε την επιστημονική επάρκεια και την ψήφο που δίνουν κατά την άσκηση των καθηκόντων τους. Μόνο για ψήφο και γνώμη είναι.

**ΘΕΟΦΙΛΟΣ ΞΑΝΘΟΠΟΥΛΟΣ:** Κύριε Πρόεδρε, παρακαλώ τον λόγο επί προσωπικού.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο έχει ο κ. Ξανθόπουλος επί προσωπικού.

**ΘΕΟΦΙΛΟΣ ΞΑΝΘΟΠΟΥΛΟΣ:** Νομίζω ότι το σύνδρομο του κ. Χατζηδάκη διατρέχει όλη την ομάδα.

Είπα ότι θα μπορούσε να αποτελέσει μια βάση συζήτησης, ούτε επί της αρχής ούτε επί των άρθρων. Και εγκαλώ την κοινοβουλευτική Πλειοψηφία ότι για ένα ενδεχομένως υπαρκτό θέμα δεν προχώρησε σε μια τέτοια διαδικασία. Αυτό είπα.

Επομένως από εκεί και μετά είναι προφανές ότι οι άνθρωποι αυτοί έχουν ενδεχομένως αυτή την ανάγκη…

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

**ΚΩΝΣΤΑΝΤΙΝΟΣ ΧΗΤΑΣ:** Κύριε Πρόεδρε, παρακαλώ τον λόγο.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο έχει ο κ. Κωνσταντίνος Χητάς για ένα λεπτό.

**ΚΩΝΣΤΑΝΤΙΝΟΣ ΧΗΤΑΣ:** Ευχαριστώ πολύ, κύριε Πρόεδρε.

Ξέρετε ότι δεν θα έπαιρνα τον λόγο αλλά στην Κυβέρνηση δείχνουν αμετανόητοι και η Κυβέρνηση, αλλά ειδικά και ο Κοινοβουλευτικός Εκπρόσωπος κ. Πλεύρης, ο οποίος σήμερα έβρισε ένα κομμάτι των Ελλήνων. Έχει την ευχέρεια, δεν ξέρω τι ικανότητες και ιδιότητες έχει ο κ. Πλεύρης να διχάζει την κοινωνία, να χαρακτηρίζει κόσμο να τους λέει ψεκασμένους και να σπέρνει την διχόνοια.

Ποιος είστε εσείς, κύριε Πλεύρη που θα διχάσετε την Ελλάδα; Ποιοι είστε εσείς που θα πείτε αυτοί είναι ψεκασμένοι και αυτοί δεν είναι; Ποιος είστε εσείς; Ένας απλός Βουλευτής είστε. Θα έπρεπε να ντρέπεστε. Όπως θα έπρεπε να ντρέπεστε και για την τροπολογία που φέρατε, γιατί ξέρετε πολύ καλά ότι αυτοί εδώ οι άνθρωποι δεν μιλάνε για το ΤΧΣ. Μιλάνε για ανθρώπινες ζωές και κάποιοι άνθρωποι έχουν πεθάνει. Αν σας ενδιαφέρει αυτό, αν δεν σας ενδιαφέρει συνεχίστε αυτό που κάνετε.

Κύριε Πρόεδρε, έχουμε ζητήσει εδώ και μήνες τα Πρακτικά από τις συνεδριάσεις των λοιμωξιολόγων. Δεν υπήρχαν, μετά υπήρξαν, μετά τα κρύβουν, τώρα βγήκαν, προχθές ο Πρόεδρος ο δικός μας τα κατέθεσε στα Πρακτικά της Βουλής.

Εδώ μιλάμε για εγκλήματα. Η Κυβέρνηση είναι σε ελεύθερη πτώση. Δεν μπορεί να διαχειριστεί πλέον το τεράστιο θέμα της πανδημίας.

Δυστυχώς η Ελληνική Λύση επιβεβαιώνεται σε όλα και δυστυχώς αυτή η Κυβέρνηση έχει μια αλαζονεία και διχάζει τον κόσμο και την κοινωνία. Με χαρακτηρισμούς τους οποίος επιστρέφουμε σε εσάς. Εσείς είστε ψεκασμένοι.

**ΑΘΑΝΑΣΙΟΣ ΠΛΕΥΡΗΣ:** Κύριε Πρόεδρε, παρακαλώ τον λόγο.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Πλεύρη, δεν χρειάζεται τώρα.

**ΑΘΑΝΑΣΙΟΣ ΠΛΕΥΡΗΣ:** Χρειάζεται, κύριε Πρόεδρε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο έχει ο κ. Αθανάσιος Πλεύρης.

**ΑΘΑΝΑΣΙΟΣ ΠΛΕΥΡΗΣ:** Κύριε Κοινοβουλευτικέ Εκπρόσωπε της Ελληνικής Λύσης, θα μου επιτρέψετε ότι ως Βουλευτής να μπορώ να εκφράζω την γνώμη μου.

**ΚΩΝΣΤΑΝΤΙΝΟΣ ΧΗΤΑΣ:** Κρίνεστε.

**ΑΘΑΝΑΣΙΟΣ ΠΛΕΥΡΗΣ:** Βεβαίως και κρίνομαι. Και το κόμμα μου κρίνεται με τις ψήφους που παίρνει.

Εσείς όμως είστε το κόμμα που είστε κατά των εμβολιασμών και έρχεστε και λέτε ότι διατηρούμε επιφυλάξεις. Και είστε το κόμμα που χαϊδεύετε όσους δεν θέλουν να παίρνουν μέτρα προστασίας. Καταλαβαίνω το άγχος σας να τους υποστηρίξετε. Δεν είναι διχασμός της κοινωνίας. Είναι διχασμός μεταξύ λογικής και παραλόγου και ανήκετε στο παράλογο.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο έχει ο κ. Λάζαρος Τζαβδαρίδης.

**ΛΑΖΑΡΟΣ ΤΣΑΒΔΑΡΙΔΗΣ:** Κυρίες και κύριοι συνάδελφοι, εν όψει δυνατοτήτων οποιασδήποτε ουσιαστικής κριτικής επί του νέου μεταρρυθμιστικού Κώδικα Δικαστικών Υπαλλήλων, η Αντιπολίτευση προφανώς αισθανόμενη άβολα από το κλίμα συναίνεσης που υπήρξε στην Αίθουσα της Ολομέλειας βρήκε άλλον τρόπο να σηκώσει τα λάβαρα της καταστροφολογίας και της παραπληροφόρησης.

οΑφορμή ήταν η τροπολογία που κατατέθηκε από το Υπουργό Εργασίας, τον κ. Χατζηδάκη, που επιταχύνει την έκδοση των εκκρεμών συντάξεων, καταργεί τις εξαιρέσεις για την απονομή προσωρινής σύνταξης, ενώ επισπεύδει την έκδοση σύνταξης με διαδοχική ασφάλιση, μια διαδικασία που αποτελεί ακόμη μια πραγματική τομή η οποία έχει γίνει από τον συγκεκριμένο Υπουργό.

Είναι μια τροπολογία που περιορίζει την περιττή γραφειοκρατία, ενώ με την πρόβλεψη για υποχρεωτική χορήγηση προσωρινής σύνταξης σε περισσότερους δικαιούχους, διασφαλίζει το επίπεδο διαβίωσης των εν αναμονή συνταξιούχων μέχρι την απονομή των οριστικών τους συντάξεων.

Είναι μια τροπολογία-τομή που εμπλέκει στην έκδοση των συντάξεων και τον ιδιωτικό τομέα, με πιστοποιημένους δικηγόρους και λογιστές, που θα πληρώνονται από τον ΕΦΚΑ κι όχι από τους Έλληνες πολίτες και που θα υποβοηθούν ουσιαστικά το έργο των εξαιρετικών υπαλλήλων του οργανισμού, που με περίσσευμα ψυχής και αίσθησης του καθήκοντος κάνουν καθημερινά υπερβάσεις πραγματικά στην επιτέλεση του έργου τους.

Πιστός μάλιστα στην τάση να ψάχνει πρόβλημα για κάθε λύση και να μετατρέπει το άσπρο σε μαύρο, ο ΣΥΡΙΖΑ, διά της κ. Ξενογιαννακοπούλου, χαρακτήρισε την τροπολογία αντισυνταγματική και κερκόπορτα για την ιδιωτικοποίηση υπηρεσιών συνολικά της δημόσιας διοίκησης εις βάρος των πολιτών και του δημοσίου συμφέροντος. Ας δούμε, όμως, την πραγματικότητα για να διαλυθούν και οι τελευταίες αυταπάτες όσων αναδεικνύουν τη συνεχιζόμενη άρνηση και την εύκολη καταγγελία ως τάχα σοβαρή αντιπολίτευση.

Όταν, κυρίες και κύριοι συνάδελφοι, παραλάβαμε τη διακυβέρνηση της χώρας από τον ΣΥΡΙΖΑ οι ασφαλιστικές εκκρεμότητες που υπήρχαν συνολικά σε συντάξεις έφθαναν στον αριθμό ένα εκατομμύριο και πενήντα εννιά χιλιάδες, πάνω από ένα εκατομμύριο ασφαλιστικές εκκρεμότητες που αμέσως ή εμμέσως αντανακλούν σε εκκρεμή όνειρα, σε ελπίδες και στόχους, αλλά και προσωπικούς και οικογενειακούς προγραμματισμούς.

Την ίδια ώρα, οι ηλεκτρονικοί υπολογιστές στις υπηρεσίες του ΕΦΚΑ μετά τη διακυβέρνηση ΣΥΡΙΖΑ, που τώρα ασκεί επαναστατική γυμναστική, είχαν μείνει με Windows 2000, τα οποία δεν μπορούσαν να χρησιμοποιηθούν για καμμία εργασία, ενώ δεν υπήρχαν ούτε και λογισμικά που θα εξέδιδαν συντάξεις. Βέβαια, τότε κανένας από το ΣΥΡΙΖΑ δεν συγκινείτο. Όλοι αυτοί που τώρα ρίχνουν κροκοδείλια δάκρυα, δήθεν για αφαίρεση εργασιακών αρμοδιοτήτων των εργαζομένων του ΕΦΚΑ, τότε σφύριζαν αδιάφορα μπροστά στην εργασιακή γύμνια που τους είχαν εκθέσει.

Τι έκανε η Κυβέρνηση της Νέας Δημοκρατίας από την ώρα που ανέλαβε τα ηνία της χώρας; Πρώτον, από το 2020 και μετά έβγαλε 30% περισσότερες συντάξεις από το 2019. Εσείς, κύριοι του ΣΥΡΙΖΑ, μείνατε στα τζάμπα λόγια και στα ευχολόγια. Εμείς προχωρήσαμε σε πράξεις.

Δεύτερον, πήραμε μια σειρά από μέτρα για την επιτάχυνση των συντάξεων, όπως: Προχωρήσαμε στη λειτουργία αμειβόμενων κλιμακίων για υπερωριακή απασχόληση στην απονομή συντάξεων με επιπλέον μπόνους υψηλής απόδοσης. Μονιμοποιήσαμε εκατόν σαράντα έξι συμβασιούχους που είχε ο ΕΦΚΑ και οι οποίοι για πάρα πολλά χρόνια ήταν όμηροι και εργάζονταν με δικαστικές αποφάσεις. Προχωρήσαμε σε πρόσληψη εκατό επιστημόνων οικονομολόγων και λογιστών. Επίσης, εκκρεμεί η πρόσληψη με σύμβαση έργου και εκατό συνταξιούχων υπαλλήλων του e-ΕΦΚΑ. Kαι ενισχύσαμε τον υλικοτεχνικό εξοπλισμό του ΕΦΚΑ για να βοηθήσουμε τους υπαλλήλους στο έργο τους.

Kαι τώρα με την παρούσα τροπολογία αξιοποιούμε και τις δυνάμεις του ιδιωτικού τομέα προκειμένου κι αυτός να συνδράμει με την εμπειρία, αλλά και τις γνώσεις του στην ταχύτερη, αποτελεσματικότερη διεκπεραίωση της απονομής των συντάξεων, ελαφρύνοντας παράλληλα και το τεράστιο βάρος που σηκώνουν επί του παρόντος οι υπάλληλοι του ΕΦΚΑ.

Κυρίες και κύριοι συνάδελφοι, αν αυτό που ονειρεύονται κάποιοι είναι να κρατήσουν με το στανιό και με τις ιδεοληψίες τους τους πολίτες δέσμιους μιας αρτηριοσκληρωτικής και αναποτελεσματικής λειτουργίας του δημοσίου τομέα και εν προκειμένω του ΕΦΚΑ, απότοκο και κατάντημα της άκριτης, ανερμάτιστης και χωρίς κανένα σχεδιασμό συγχώνευσης που επιβλήθηκε προηγούμενα στις υπηρεσίες του ΕΦΚΑ, εμείς θα απαντήσουμε και θα απαντάμε πάντα με παρεμβάσεις ουσίας για τη διαρκή βελτίωση της καθημερινότητας των πολιτών μας.

Ευχαριστώ, κύριε Πρόεδρε.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Υπουργέ, έχετε τον λόγο.

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Δικαιοσύνης):** Κυρίες και κύριοι συνάδελφοι, φτάσαμε αισίως στο τέλος της συζήτησης στην Ολομέλεια του ελληνικού Κοινοβουλίου ενός πραγματικά πολύ σημαντικού νομοσχεδίου που αφορά στο νέο Κώδικα των Δικαστικών Υπαλλήλων.

Και είναι κρίμα, γιατί -εγώ θα συμφωνήσω με την άποψη που εκφράστηκε από κάποιους συναδέλφους- η όλη συζήτηση αδικήθηκε, όντως, μέσα από το γεγονός ότι υπήρχαν τροπολογίες οι οποίες δημιούργησαν κάποια ένταση και προφανώς κάπως μεγαλύτερη συζήτηση.

Επειδή, όμως, άκουσα πολλές απόψεις από συναδέλφους, οι οποίοι είτε προσπαθώντας να εκφράσουν μια γενικότερη ανησυχία τους είτε προσπαθώντας να αντιπολιτευτούν γενικά στις επιλογές του Υπουργείου Δικαιοσύνης -δεν θα πω της Κυβέρνησης- θέλω πριν μιλήσω για το νομοσχέδιο και για την τροπολογία του Υπουργείου Δικαιοσύνης, να ξεκαθαρίσουμε ορισμένα πράγματα γιατί νομίζω ότι δεν βρίσκονται σωστά στην αντίληψη πολλών συναδέλφων.

Κυρίες και κύριοι συνάδελφοι, η δικαιοσύνη είναι ένας θεσμός συνταγματικά κατοχυρωμένος. Είναι ένας ανεξάρτητος θεσμός. Η δικαιοσύνη, με άλλα λόγια, λειτουργεί με ανεξαρτησία. Ο ρόλος του Υπουργείου Δικαιοσύνης είναι να δημιουργεί το πλαίσιο των λειτουργιών της δικαιοσύνης. Όμως, οι δικαστές απολαμβάνουν την προσωπική και λειτουργική τους ανεξαρτησία. Ο ρόλος των δικαστικών υπαλλήλων είναι, επίσης, κατοχυρωμένος στο Σύνταγμα. Άρα, λοιπόν, υπάρχει μία συγκεκριμένη επίδραση της όποιας πολιτικής, της όποιας κυβέρνησης, μέσω του Υπουργείου Δικαιοσύνης, στον χώρο της δικαιοσύνης.

Έχει προβλήματα η λειτουργία της δικαιοσύνης στη χώρα μας; Βεβαίως και έχει. Ποιος μπορεί να κρυφτεί πίσω από το δάχτυλό του; Ποιο είναι το μεγαλύτερο πρόβλημα που έχει αυτή τη στιγμή η λειτουργία της δικαιοσύνης. Προφανώς, νομίζω ότι εύκολα μπορεί κανείς να βρει την απάντηση, οι μεγάλες καθυστερήσεις στον χρόνο της απονομής της δικαιοσύνης.

Πώς μπορούμε να το λύσουμε αυτό το πρόβλημα; Διότι νομίζω ότι πρέπει να αναλύσουμε όλες τις παραμέτρους κι όλες τις βασικές σκέψεις για να καταλήξουμε όλοι μαζί κάπου. Πώς μπορούμε να το λύσουμε όλο αυτό το πρόβλημα; Προσλαμβάνοντας δικαστικούς λειτουργούς μόνο; Προσλαμβάνοντας δικαστικούς υπαλλήλους μόνο; Ψηφιοποιώντας τη δικαιοσύνη, ακολουθώντας μια γενικότερη κατεύθυνση την οποία ακολουθεί όλη η Ευρώπη; Μόνο το να μπορέσει να ψηφιοποιήσει κανείς τη δικαιοσύνη θα λύσει το πρόβλημα της απονομής της δικαιοσύνης; Εκσυγχρονίζοντας τις υποδομές, κατασκευάζοντας καινούργια κτήρια, μπορεί από μόνο του αυτό το γεγονός να λύσει το πρόβλημα; Προφανώς και όχι. Και νομίζω ότι το ξέρετε πάρα πολύ καλά.

Θα μπορούσα να θυμίσω κι εγώ σε όλους τους κυρίους και τις κυρίες συναδέλφους ότι, όπως σωστά επεσήμαναν κάποιοι συνάδελφοι, η αναλογία δικαστικών λειτουργών ανά συγκεκριμένο αριθμό πληθυσμού στην Ελλάδα είναι από τους μεγαλύτερους στην Ευρώπη. Άρα, λοιπόν, όταν έρχονται κάποιοι συνάδελφοι και λένε «να προσλάβετε επιπλέον δικαστικούς λειτουργούς», προφανώς ή δεν γνωρίζουν ποια είναι η πραγματικότητα ή απλά και μόνο σε μια λογική αντιπολιτευτικής ρητορικής επιμένουν σε κάτι που ξέρουμε ότι δεν θα φέρει τη λύση.

Υπάρχει πρόβλημα με τον αριθμό των δικαστικών υπαλλήλων; Βεβαίως, υπάρχει. Είναι το μεγαλύτερο πρόβλημα αν θέλετε να προσπαθήσουμε να ιεραρχήσουμε τα προβλήματα στον χώρο της δικαιοσύνης. Γιατί; Γιατί έχουμε μία από τις χειρότερες αναλογίες -αν όχι τη χειρότερη- στην Ευρώπη. Πώς μπορεί να λυθεί αυτό το πρόβλημα;

Ρώτησα τον κ. Ξανθόπουλο δύο φορές, ρητορικά-εμφατικά, στις συζητήσεις στην επιτροπή πόσοι δικαστικοί υπάλληλοι προσελήφθησαν επί των ημερών της διακυβέρνησης του ΣΥΡΙΖΑ, όχι θέλοντας να τον θίξω για να θίξω την προηγούμενη κυβέρνηση, όσο προσπαθώντας να καταδείξω ότι υπάρχει ένα αντικειμενικό πρόβλημα το οποίο προφανώς δεν ακολουθεί τις όποιες κυβερνητικές επιλογές. Διότι υπήρχαν διαγωνισμοί του ΑΣΕΠ το 2017 και το 2018, μέσα από τους οποίους δεν πληρώθηκαν οι θέσεις των δικαστικών υπαλλήλων. Άρα, λοιπόν, πρέπει να αναζητήσουμε τη λύση του προβλήματος κάπου αλλού.

Τι κάνουμε, λοιπόν, από την πρώτη στιγμή, κυρίες και κύριοι συνάδελφοι; Προσπαθούμε βήμα-βήμα να υλοποιήσουμε ένα συγκεκριμένο, συγκροτημένο, στοχευμένο πλάνο μεταρρυθμίσεων, για να μπορέσουμε να απαντήσουμε στα γνωστά προβλήματα του χώρου της δικαιοσύνης.

Ένα από τα θέματα τα οποία πρέπει να δούμε, είναι το θέμα των κωδίκων. Ναι, κατά καιρούς, μετά από δεκαετίες, είναι γνωστό και κοινά αποδεκτό ότι χρειάζεται κάποιος εκσυγχρονισμός.

Τι κάνουμε, λοιπόν, όλο αυτό το χρονικό διάστημα; Ουσιαστικά σήμερα ερχόμαστε να ψηφίσουμε το νέο Κώδικα των Δικαστικών Υπαλλήλων. Ψηφίσαμε τη νέα Δικονομία του Ελεγκτικού Συνεδρίου. Ολοκληρώνει στο τέλος του μήνα η νομοπαρασκευαστική επιτροπή τις εργασίες της για το νέο Κώδικα Πολιτικής Δικονομίας για να επισπεύσουμε την πολιτική δίκη. Θέλω να πιστεύω ότι μέχρι τον άλλο μήνα η Επιτροπή Παρακολούθησης του νέου Ποινικού Κώδικα θα μας δώσει όλες αυτές τις διατάξεις προκειμένου να βελτιώσουμε ή, εν πάση περιπτώσει να θεραπεύσουμε, τα προβλήματα που δημιουργούνται από την εφαρμογή του νέου Ποινικού Κώδικα. Και, βεβαίως, μέχρι το τέλος Ιουνίου θα δώσουμε στους αρμόδιους φορείς το σχέδιο του ήδη επεξεργασμένου από προηγούμενη νομοπαρασκευαστική επιτροπή, στην οποία συμμετείχε και η Ένωση Δικαστών και Εισαγγελέων, του νέου κώδικα του οργανισμού των δικαστηρίων και των δικαστικών λειτουργών.

Με αυτόν τον τρόπο υπάρχει, ουσιαστικά, μια ολοκληρωμένη «παρέμβαση», θετική «παρέμβαση», στον εκσυγχρονισμό των κωδίκων που αφορούν συνολικά στη λειτουργία της δικαιοσύνης. Χρειαζόμαστε τους κώδικες; Οι κώδικες βοηθάνε για να επιταχυνθεί η δικαιοσύνη; Προφανώς βοηθάνε.

Ταυτόχρονα, κινούμαστε στην κατεύθυνση της ψηφιοποίησης της δικαιοσύνης. Έχετε δει, το τελευταίο χρονικό διάστημα, πόσες παρεμβάσεις έγιναν με το αρμόδιο Υπουργείο Ψηφιακής Διακυβέρνησης είτε με την ενοποίηση των διαφόρων πιστοποιητικών, είτε με τη δυνατότητα τού να μπορεί κανείς να τα παίρνει ηλεκτρονικά σε πραγματικά άμεσο χρόνο, αλλά, βεβαίως, και μέσα από μία λογική ολοκλήρωσης όλων των μεγάλων προγραμμάτων ψηφιοποίησης που αφορούν στη δικαιοσύνη; Το ΟΣΔΔΥ-ΠΠ2, η επόμενη φάση του ΟΣΔΔΥ-ΔΔ, το Ηλεκτρονικό Ψηφιακό Ποινικό Μητρώο, όλα αυτά είναι παρεμβάσεις -στο κομμάτι και στο τμήμα της υλοποίησης- που πρόκειται να δούμε το αμέσως προσεχές χρονικό διάστημα.

Υποδομές: Κυρίες και κύριοι συνάδελφοι, ξέρετε από πότε έχουν να γίνουν νέα δικαστικά μέγαρα στην Ελλάδα; Ο χρόνος ξεπερνάει τα είκοσι χρόνια σε ό,τι αφορά τον αρχικό προγραμματισμό. Είναι η πρώτη φορά μετά από σχεδόν δύο δεκαετίες που περάσαμε, ουσιαστικά, μέσα από συνεδρίαση της κυβερνητικής επιτροπής την κατασκευή τριών μεγάλων έργων ΣΔΙΤ που αφορούν σε δικαστικά μέγαρα. Και, βεβαίως, αυτό θα δώσει τη δυνατότητα σε συγκεκριμένες πόλεις της Ελλάδος να έχουν ένα αξιοπρεπές, σύγχρονο δικαστικό μέγαρο, αλλά και να μπορέσουμε με αυτόν τον τρόπο να συντηρήσουμε τα δικαστικά μέγαρα των παρακείμενων νομών για τα επόμενα τριάντα χρόνια. Λύνει πάλι το πρόβλημά μας από μόνη της η όποια, αν θέλετε, προσπάθεια προγραμματισμού κατασκευής δικαστικών μεγάρων; Όχι. Όμως, δεν μπορεί η δικαιοσύνη να μη λειτουργεί μέσα από όρους αξιοπρέπειας ή μέσα σε χώρους αξιοπρέπειας.

Ποιο είναι το τελευταίο κεφάλαιο, μιας και υποτίθεται ότι δημιουργούμε τον βασικό κανόνα, τους κώδικες ή τη νομολογία; Εκσυγχρονίζουμε, ψηφιοποιούμε τη διαδικασία της δικαιοσύνης και από την άλλη πλευρά αναμορφώνουμε, ανανεώνουμε τις όποιες δικαστηριακές υποδομές.

Ποιο είναι το επόμενο κεφάλαιο; Είναι η επιμόρφωση των δικαστικών λειτουργών και των δικαστικών υπαλλήλων, για να μπορούν οι λειτουργοί της δικαιοσύνης να ανταποκρίνονται σε μια σύγχρονη πραγματικότητα. Όταν σας είπα στις συνεδριάσεις της επιτροπής ότι το συγκεκριμένο νομοσχέδιο συμβάλλει, βάζοντας ένα λιθαράκι ή κάνοντας ένα μικρό βήμα, σε αυτόν τον μεγάλο δρόμο που έχουμε να κάνουμε προκειμένου να μεταρρυθμίσουμε τη δικαιοσύνη, φαντάζομαι τώρα τουλάχιστον οι συνάδελφοι οι οποίοι έρχονται στο Βήμα και μπορεί να λένε το ένα ή το άλλο χωρίς να το πολυ-σκέφτονται και χωρίς να συνδέουν πράγματα μεταξύ τους, να καταλαβαίνουν ότι όλα αυτά πρέπει να υπηρετούν ένα συγκεκριμένο σχεδιασμό. Δεν είναι μόνη της η ψηφιοποίηση.

Δεν είναι μόνοι τους οι κώδικες. Δεν είναι μόνη της, αν θέλετε, η επιμόρφωση των δικαστικών λειτουργών και των δικαστικών υπαλλήλων ούτε είναι μόνη της η προσπάθεια που γίνεται για την ανακατασκευή των δικαστικών μεγάρων. Όλα αυτά είναι μαζί, είναι μια ενότητα και πρέπει κανείς να τα δει μέσα από μια τέτοια λογική και μέσα από ένα τέτοιο πρίσμα αν όντως θέλουμε να κάνουμε το πραγματικό βήμα εκσυγχρονισμού της δικαιοσύνης και επίλυσης των χρόνιων προβλημάτων που έχουμε.

Πάμε να δούμε, όμως, τα θέματα του νομοσχεδίου.

Τι επιχειρούμε, αλήθεια, με το συγκεκριμένο νομοσχέδιο; Το συγκεκριμένο νομοσχέδιο είναι προϊόν υπέρ-τετράχρονης προσπάθειας μιας νομοπαρασκευαστικής επιτροπής η οποία ολοκλήρωσε, με κάθε προβλεπόμενη διαδικασία, το έργο της. Μάλιστα, είναι όντως μια νομοπαρασκευαστική επιτροπή που ξεκίνησε επί ημερών της προηγούμενης κυβέρνησης -αν θυμάμαι καλά από τον Νοέμβριο του 2016- ολοκλήρωσε το έργο της, παρέδωσε το πόρισμα στις διοικήσεις των ανωτάτων δικαστηρίων και αυτές επανήλθαν με τις όποιες παρατηρήσεις. Και όταν εγώ βρέθηκα στη θέση του Υπουργού Δικαιοσύνης, έχοντας πλέον την αρχική φάση αυτής της εργασίας και γνωρίζοντας ότι έπρεπε να καταλήξουμε, επανασύστησα ακριβώς στην ίδια νομοπαρασκευαστική επιτροπή σε μια προσπάθεια να υιοθετηθούν όλες οι παρατηρήσεις των ανωτάτων δικαστηρίων. Το αποτέλεσμα είναι όλα αυτά που προτείνονται σήμερα, κυρίες και κύριοι συνάδελφοι, να είναι η κοινή θέση, ο κοινός τόπος ανωτάτων δικαστικών λειτουργών που συμμετείχαν στην αρμόδια νομοπαρασκευαστική επιτροπή και, βεβαίως, των μελών της Ομοσπονδίας των Δικαστικών Υπαλλήλων. Δεν είναι κάτι το οποίο εφηύραμε εμείς ή έχει να κάνει με παρέμβαση της σημερινής Κυβέρνησης.

Οι κώδικες -το είπαν κάποιοι συνάδελφοι- είναι τα ιερά ευαγγέλια της δικαιοσύνης. Όμως, το να είμαστε σε θέση σήμερα να εκσυγχρονίζουμε έναν Κώδικα Δικαστικών Υπαλλήλων που εδώ και είκοσι, είκοσι ένα χρόνια σηματοδοτούσε και βροντοφώναζε την ανάγκη των συγκεκριμένων αλλαγών, νομίζω ότι είναι μια πολύ θετική εξέλιξη και για την ελληνική δικαιοσύνη, αλλά και για το ίδιο το ελληνικό Κοινοβούλιο που προβαίνει σε μια τέτοια διαδικασία.

Υπήρξε μια συζήτηση και μια κριτική για το αν θα έπρεπε να φέρουμε τη συγκεκριμένη συζήτηση μέσα από τη γνωστή κοινοβουλευτική διαδικασία ή αν θα έπρεπε να ψηφίσουμε με τη διαδικασία των κωδίκων. Βεβαίως, κι εγώ θα ήθελα να ψηφίσουμε με τη διαδικασία των κωδίκων. Όμως, τι λέει η πρακτική και η πρόσφατη πραγματικότητα, κυρίες και κύριοι συνάδελφοι; Ποια ήταν η τελευταία προσπάθεια μέσα από την οποία επιχειρήθηκε να ψηφιστεί, μέσω διαδικασίας κωδίκων, ένας συγκεκριμένος κώδικας; Ήταν η τελευταία προσπάθεια της κυβέρνησης του ΣΥΡΙΖΑ να ψηφίσει το νέο Ποινικό Κώδικα και το νέο Κώδικα Ποινικής Δικονομίας.

Ξέρετε, κυρίες και κύριοι συνάδελφοι, τι προβλέπει κανονικά η κοινοβουλευτική διαδικασία για τους κώδικες; Οι κώδικες έρχονται ως αυτούσιο κείμενο, όπως ακριβώς παραλαμβάνονται από τη νομοπαρασκευαστική επιτροπή, και αν πρέπει κανείς να ακολουθήσει την κοινοβουλευτική διαδικασία, δεν θα αλλάξει ούτε «και» ούτε «κόμμα». Ω του θαύματος -δεν θα σας πω σωστά ή λάθος, σωστά κατά τη γνώμη μου- εδώ στη συζήτηση, που με μια αδικαιολόγητη σπουδή έγινε μια μέρα πριν κλείσει η Βουλή -θα τα πούμε και τα άλλα σε λίγο- η ίδια η σημερινή Αντιπολίτευση, η οποία ήταν τότε κυβέρνηση, ήρθε και άλλαξε συγκεκριμένο άρθρο το οποίο προτεινόταν από τη νομοπαρασκευαστική επιτροπή. Και ω του θαύματος -κάτι ακόμα που αποδεικνύει τη φοβερή σπουδή- στις 28 Ιουνίου, δηλαδή δεκαέξι, δεκαεπτά ημέρες μετά, με μία ΠΝΠ άλλαξε είκοσι οχτώ σημεία στον Ποινικό Κώδικα και στον Κώδικα Ποινικής Δικονομίας. Πόσο σοβαρή μπορεί να είναι μια τέτοια προσέγγιση; Πείτε μου.

Και από την άλλη πλευρά, υπάρχει δικαιολογία, όταν υποτίθεται ότι θέλουμε να τιμήσουμε μια διαδικασία, δίνοντας το κύρος που, ενδεχομένως, πρέπει να δίνουν όλοι, όταν δεν έχουμε τη δύναμη αυτό να το κρατήσουμε;

Επιπλέον, κυρίες και κύριοι συνάδελφοι, είδατε ότι υπήρχαν κάποια σημεία τα οποία έχρηζαν αλλαγών. Ήταν προτάσεις σας, ήταν δικές σας προτάσεις, των κομμάτων της Αντιπολίτευσης, τις οποίες και τις δεχτήκαμε, τις υιοθετήσαμε. Θέλουμε να κάνουμε το καλύτερο δυνατό όταν, βέβαια, υπάρχει -το επαναλαμβάνω- καλή πρόθεση. Και νομίζω ότι τη δική μας πρόθεση, του Υπουργείου Δικαιοσύνης, την αποδεικνύουμε με κάθε τρόπο, σε κάθε ευκαιρία, σε κάθε νομοθετική πρωτοβουλία.

Όμως, θέλω να μου επιτρέψετε να σας πω ότι όλα αυτά είναι πολύ μακριά από τη χρήση μιας επιχειρηματολογίας, η οποία δεν έχει σχέση με την πραγματικότητα. Αυτή τη στιγμή, σήμερα, διασφαλίζουμε την ιδιαίτερη θεσμική ιδιότητα των δικαστικών υπαλλήλων ως αρωγών της ανεξάρτητης δικαιοσύνης και επιλύουμε οριστικά το ζήτημα της υπηρεσιακής κατάστασης των υπαλλήλων στα δικαστήρια. Ξέρετε ότι ήταν πολλοί με σχέση εργασίας ιδιωτικού δικαίου αορίστου χρόνου. Θεσπίζουμε αντικειμενικούς κανόνες αξιολόγησης των δικαστικών υπαλλήλων, ενώ εισάγεται ένα σύγχρονο, διαφανές σύστημα υπηρεσιακής προαγωγής δικαστικών υπαλλήλων με βάση τα τυπικά και ουσιαστικά τους προσόντα. Επίσης, καθιερώνεται για πρώτη φορά η μοριοδότησή τους μέσα από συγκεκριμένες κατηγορίες.

Υπήρξε μεγάλη συζήτηση για το θέμα της μοριοδότησης και νομίζω ότι λίγο - πολύ βρήκαμε τη χρυσή τομή. Τα διακόσια μόρια που έδινε η συνέντευξη τα φτάσαμε εκατό. Αν, όμως, δει κανείς στο σύνολο το πώς μοριοδοτείται το κάθε προσόν και μπορέσετε όλα αυτά να τα βάλετε δίπλα-δίπλα, είμαι βέβαιος ότι ακόμη και αυτές οι διαφωνίες οι οποίες εκφράστηκαν από πολλούς συναδέλφους ή οι διαφορετικές απόψεις, που μπορεί να αφορούσαν ακόμη και τη μοριοδότηση των σεμιναρίων, εγώ θα έλεγα ότι δεν θα ήταν σε αυτή την ένταση.

Διότι πρέπει να καταλάβουμε ότι όλη αυτή η μοριοδότηση, η οποία σε έναν μεγάλο βαθμό δημιούργησε μια ένταση συζήτησης, αφορά μόνο σε αυτούς που θέλουν να γίνουν προϊστάμενοι διευθύνσεων. Δεν αφορά στην άλλη κατηγορία των δικαστικών υπαλλήλων.

Ένα άλλο ζήτημα αφορούσε στους δύο νέους κλάδους, στον ΠΕ κλάδο τεκμηρίωσης και στον ΠΕ κλάδο ο οποίος αφορούσε στην πραγματικότητα στην εκπροσώπηση στα γραφεία Τύπου των δικαστικών σχηματισμών. Η καλή πρακτική η οποία υπάρχει στον μεγαλύτερο αριθμό των ευρωπαϊκών δικαστηρίων στις περισσότερες χώρες της Ευρώπης δεν θα έπρεπε να είναι ένα παράδειγμα και για τη λειτουργία της ελληνικής δικαιοσύνης; Επιπλέον, όταν έχουμε ξεκαθαρίσει ότι δεν υπάρχει δικαιοδοτικό έργο, φροντίσαμε να το διασφαλίσουμε ακόμη και με τη νομοτεχνική βελτίωση που κάναμε. Όταν, από την άλλη πλευρά, ξέρουμε ότι οι καθυστερήσεις στην έκδοση των αποφάσεων είναι ένα από τα μεγαλύτερα ζητήματα που απασχολούν την προβληματική λειτουργία της δικαιοσύνης, δεν μπορεί να μην επιχειρήσουμε να βρούμε τη λύση στο πρόβλημα.

Για τον δεύτερο κλάδο για τον οποίο μιλήσαμε, κυρίες και κύριοι συνάδελφοι, εγώ απορώ με κάποιους συναδέλφους οι οποίοι λένε ότι η δικαιοσύνη δεν πρέπει να φαίνεται, είναι μια διαφορετική κοινωνική πραγματικότητα. Όλες αυτές οι «τηλεδίκες» για τις οποίες μιλήσατε πιθανόν δεν θα είχαν αυτή την πορεία ή αυτή την απήχηση, αν υπήρχε σωστή ενημέρωση από την πλευρά των δικαστικών σχηματισμών και των δικαστηρίων. Δεν θέλουμε η δικαιοσύνη να αποκτήσει ένα σύγχρονο κοινωνικό πρόσωπο; Δεν θέλουμε να υπάρχει μια πραγματική ενημέρωση και όχι η συντήρηση μιας παραφιλολογίας και παραπληροφόρησης, η οποία δημιουργεί άλλου είδους ένταση στην ελληνική κοινωνία; Εκτιμώ ότι προφανώς έπρεπε να βρεθούν κάποια σημεία προκειμένου κανείς να αρθρώσει τον αντιπολιτευτικό του λόγο, αλλά η λογική λέει ότι όλα αυτά είναι απαντημένα και δεν θα έπρεπε κανείς να τα κρατάει μέσα από μια διαφορετική λογική.

Πάμε στην επίμαχη συζήτηση της τροπολογίας η οποία αφορά στο Υπουργείο Δικαιοσύνης. Ξέρετε τι μου έκανε εντύπωση; Πέραν του ενός άρθρου το οποίο αφορούσε στη διεύρυνση της δεξαμενής για τον Πρόεδρο της Αρχής Καταπολέμησης Νομιμοποίησης Εσόδων, για τα άλλα άρθρα της τροπολογίας δεν είπατε τίποτα. Ήταν δηλαδή σαν να μη σας ενδιέφερε το γεγονός ότι λύνουμε το πρόβλημα των εξετάσεων των ασκούμενων δικηγόρων που ταλαιπωρούνται εδώ και ενάμιση χρόνο λόγω του COVID και δίνουμε επιτέλους τη δυνατότητα να λήξει μια εκκρεμότητα. Ήταν σαν να μη σας ενδιέφερε καν το γεγονός -και εδώ υπήρχε μια παρανόηση εκ μέρους ενός αγαπητού συναδέλφου από την πλευρά του ΣΥΡΙΖΑ- ότι διασφαλίζουμε τα συνταγματικά δικαιώματα των Ελλήνων πολιτών και επαναπροσδιορίζουμε τις αποσυρθείσες υποθέσεις λόγω τού ότι τα δικαστήρια κάποια περίοδο ήταν κλειστά και δεν λειτουργούσαν.

Μιας και το αναφέρω αυτό, δεν μπορώ να σας καταλάβω, κυρίες και κύριοι συνάδελφοι. Αν είχαμε ανοιχτά δικαστήρια, θα μου λέγατε να κλείσουμε τα δικαστήρια. Όταν τα δικαστήρια εν πάση περιπτώσει λειτουργούν μέσα από τη βασική τους λειτουργία, λέτε «γιατί δεν ανοίγουμε τα δικαστήρια;». Κάποια στιγμή πρέπει να αποκτήσετε και μια σταθερή θέση. Διότι αυτή η αντίφαση η οποία μονίμως επαναλαμβάνεται στην πολιτική επιχειρηματολογία να ξέρετε ότι είναι ένα ζήτημα το οποίο μπορεί εδώ να δημιουργεί τον λόγο της συζήτησης εντός του χώρου του Κοινοβουλίου, αλλά είναι βέβαιο ότι την παρακολουθεί και η ελληνική κοινωνία και ξέρει πολύ καλά ο μέσος Έλληνας πολίτης πώς ακριβώς συμπεριφέρεται ο καθένας μας, ποια είναι η συνέπειά του και πού ακριβώς βρίσκεται.

Επίσης, δεν σας άκουσα να λέτε τίποτα γιατί επιχειρούμε μέσα από μία πραγματικά καινοτόμο νομοθετική πρωτοβουλία να λύσουμε όσο γίνεται το μεγάλο πρόβλημα της υποστελέχωσης από τους δικαστικούς υπαλλήλους, ότι για πρώτη φορά μπαίνει η κινητικότητα στον χώρο των δικαστηρίων ως χώρος, ως υπηρεσία υποδοχής και μόνο. Αυτό που θα έπρεπε κανείς να κρατήσει σήμερα εδώ από αυτή τη συζήτηση, με βάση το δεδομένο ότι όλοι συμφωνούμε ότι έχουμε μία από τις χείριστες αναλογίες μεταξύ δικαστικών λειτουργών και δικαστικών υπαλλήλων, είναι ότι επιτέλους, με πολύ μεγάλη προσπάθεια και σοβαρή ουσιαστική συμβολή του Υπουργείου Εσωτερικών, λύνουμε ένα ζήτημα το οποίο θέλω να πιστεύω ότι θα δημιουργήσει εντελώς διαφορετικά δεδομένα, ότι θα μπορέσουν πολλοί υπάλληλοι του δημοσίου τομέα να βρεθούν στον χώρο της δικαιοσύνης, αντιμετωπίζοντας ίσως το μεγαλύτερο πρόβλημα το οποίο έχουμε περιγράψει σε αυτή τη συζήτηση. Αυτά δεν τα είδε κανείς σας αλήθεια; Διότι σχόλια δεν άκουσα από κανέναν.

Άκουσα όμως σχόλια, προσέξτε, για το γεγονός ότι πλέον ως Πρόεδρος της Αρχής Καταπολέμησης της Νομιμοποίησης Εσόδων από Εγκληματικές Δραστηριότητες μπορεί, πέρα από εν ενεργεία ανώτατος εισαγγελέας, να είναι και επί τιμή ανώτατος εισαγγελέας. Η σπουδή του κ. Ξανθόπουλου και του ΣΥΡΙΖΑ γενικότερα δεν με εκπλήσσει απλώς, ούτε βεβαίως με κάνει να κάνω δεύτερες σκέψεις για το πόσο ελαστική είναι η συνέπειά σας όταν προσπαθείτε να βρείτε συμμαχίες εκεί που κάποτε είσαστε αντίπαλοι.

Εδώ υπάρχει ένα πραγματικό ζήτημα, το οποίο πρέπει λίγο να το δούμε όλοι μαζί. Ποιο είναι αυτό; Δεν θέλετε να διευρύνουμε τη δεξαμενή των πιθανών υποψηφίων που θα βρίσκονται στη συγκεκριμένη αρχή; Και το λέω αυτό, διότι η εμπειρία και η ικανότητα των ανωτάτων επί τιμή δικαστικών λειτουργών δεν νομίζω ότι μπορεί να αμφισβητηθεί, κυρίες και κύριοι συνάδελφοι. Δεν νομίζω ότι μπορεί κανείς να πει σήμερα ότι οι σημερινοί ανώτατοι εισαγγελείς είναι άνθρωποι οι οποίοι υπολείπονται σε γνώσεις, σε εμπειρία, στην εμπιστοσύνη που πρέπει να τους έχει η ελληνική πολιτεία.

Όμως, από την άλλη πλευρά, αφ’ ενός μεν δεν υπάρχει υποχρεωτικότητα, είναι ή το ένα ή το άλλο, αφ’ ετέρου ήθελα να μου πείτε το εξής: Όλη την προηγούμενη περίοδο που ο ΣΥΡΙΖΑ ήταν στην κυβέρνηση και έδινε τη δυνατότητα σε επί τιμή ανωτάτους δικαστικούς είτε να είναι πρόεδροι στον ΑΣΕΠ είτε στο Ραδιοτηλεοπτικό Συμβούλιο είτε στην Αρχή Προστασίας Δεδομένων Προσωπικού Χαρακτήρα είτε στην ΑΔΑΕ, έκανε λάθος; Γιατί αν δεν υπάρχει εμπιστοσύνη στα συγκεκριμένα πρόσωπα, τα οποία αυτή τη στιγμή στελεχώνουν τις πλέον σημαντικές συνταγματικά κατοχυρωμένες αρχές της ελληνικής πολιτείας, προφανώς θα πρέπει να είναι ένα ζήτημα ευρύτερης συζήτησης. Και όπως σας είπε και ο Κοινοβουλευτικός Εκπρόσωπος της Νέας Δημοκρατίας, η άποψη αυτή δυστυχώς είναι μια έμμεση προσβολή προς το κύρος, την αξιοσύνη και την επάρκεια των σημερινών εν ενεργεία και των μελλοντικών επί τιμή ανωτάτων δικαστικών λειτουργών.

Ας μην κάνουμε, λοιπόν, τόσο γρήγορες κρίσεις, πριν τουλάχιστον κάποια πράγματα ακουστούν και συζητηθούν. Η σπουδή την οποία επιδεικνύετε την καταλαβαίνω. Είναι σε μια λογική αντιπολίτευσης. Ό,τι και να ακουστεί, ό,τι και να προταθεί, προφανώς θα πρέπει να δημιουργεί τον λόγο ή τον αντίλογο. Το καταλαβαίνω αυτό. Αλλά το να λέμε πράγματα τα οποία σε έναν πολύ μεγάλο βαθμό μπορεί να κοστίζουν ή να δημιουργούν ερωτηματικά για το κύρος και την επάρκεια εν ενεργεία ανωτάτων δικαστικών λειτουργών και αύριο επί τιμή, νομίζω ότι είναι ένα ζήτημα το οποίο μας αφορά όλους. Ή πιστεύουμε στον ρόλο και στην πραγματική δυνατότητα αυτών των ανθρώπων, άρα λοιπόν μπορούν να είναι σε οποιαδήποτε αρχή, ή διαφορετικά από εκεί και πέρα πρέπει να μπούμε σε μια άλλη λογική, η οποία μάλλον θα μπορούσε να μας οδηγήσει κάπου αλλού.

Κυρίες και κύριοι συνάδελφοι, το έχω πει πάρα πολλές φορές. Η προσπάθεια των αλλαγών και των μεταρρυθμίσεων ειδικά για τον χώρο της δικαιοσύνης δεν είναι μια κατάκτηση ούτε της σημερινής Κυβέρνησης ούτε της σημερινής ηγεσίας του Υπουργείου Δικαιοσύνης. Είναι μια κατάκτηση η οποία αφορά σε όλον τον χώρο των ανθρώπων που υπηρετούν τη δικαιοσύνη. Αφορά στους δικαστικούς λειτουργούς, αφορά στους δικαστικούς υπαλλήλους, αφορά στους συλλειτουργούς της δικαιοσύνης, σε όλον τον δικηγορικό κόσμο ο οποίος δίνει και αυτός το δικό του αγώνα και τη δική του μάχη. Στην πραγματικότητα όλη αυτή η προσπάθεια αφορά στην ίδια την ελληνική κοινωνία.

Η δικαιοσύνη δεν είναι χώρος -το έχω πει και άλλη φορά- ούτε αυτών που την υπηρετούν ούτε αυτών που για συγκεκριμένους λόγους βρίσκονται κοντά της. Είναι ο χώρος, είναι ο πυλώνας ο οποίος πρέπει να λειτουργεί για την ίδια την κοινωνία και για το σύνολο των πολιτών. Αυτό είναι που πρέπει να κρατάμε μέσα από τις δικές μας συζητήσεις και μέσα από την προσπάθεια ολοκλήρωσης υπερψήφισης νομοσχεδίων στο ελληνικό Κοινοβούλιο, όταν μιλάμε για νομοσχέδια του Υπουργείου Δικαιοσύνης.

Θέλω να σας ευχαριστήσω όλους γιατί, παρά την ένταση που υπήρξε σήμερα λόγω της συζήτησης των τροπολογιών, θεωρώ ότι η συζήτηση στις αρμόδιες κοινοβουλευτικές επιτροπές έδωσε τη δυνατότητα σε όλους μας να συνδιαμορφώσουμε ένα νομοσχέδιο, το οποίο, όπως σας είπα και νωρίτερα, εγώ προσωπικά πιστεύω ότι είναι ένα από τα σημαντικά μεταρρυθμιστικά βήματα τα οποία ουσιαστικά θα αναζωογονήσουν και βεβαίως θα δημιουργήσουν έναν κανόνα που αφορά στον χώρο των δικαστικών υπαλλήλων, αλλά αφορά γενικότερα στον χώρο της δικαιοσύνης.

Καλό Πάσχα και από εμένα. Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κηρύσσεται περαιωμένη η συζήτηση επί της αρχής, των άρθρων και των τροπολογιών του σχεδίου νόμου του Υπουργείου Δικαιοσύνης: «Κώδικας Δικαστικών Υπαλλήλων».

Εισερχόμαστε στην ψήφιση επί της αρχής, των άρθρων, των τροπολογιών και του συνόλου και η ψήφισή τους θα γίνει χωριστά.

Η ψηφοφορία περιλαμβάνει την αρχή του νομοσχεδίου, διακόσια τριάντα τέσσερα άρθρα, οκτώ τροπολογίες, το ακροτελεύτιο άρθρο και το σύνολο.

(ΨΗΦΟΦΟΡΙΑ)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλούνται οι εισηγητές και οι ειδικοί αγορητές να καταθέσουν στο Προεδρείο τα έγγραφα με τις ψήφους τους, προκειμένου να συμπεριληφθούν στα επίσημα Πρακτικά της Βουλής.

(Τα προαναφερθέντα έγγραφα με τις ψήφους καταχωρίζονται στα Πρακτικά και έχουν ως εξής:

ΑΛΛΑΓΗ ΣΕΛΙΔΑΣ

(Να μπουν οι σελίδες 413 - 444)

ΑΛΛΑΓΗ ΣΕΛΙΔΑΣ

(ΚΑΤΑΜΕΤΡΗΣΗ)

(ΜΕΤΑ ΤΗΝ ΚΑΤΑΜΕΤΡΗΣΗ)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Μετά την ολοκλήρωση της ψηφοφορίας, το σχέδιο νόμου του Υπουργείου Δικαιοσύνης: «Κώδικας δικαστικών υπαλλήλων και λοιπές επείγουσες διατάξεις» έγινε δεκτό κατά πλειοψηφία, σε μόνη συζήτηση, επί της αρχής, των άρθρων και στο σύνολό του και έχει ως εξής:

(Να καταχωριστεί το κείμενο του νομοσχεδίου σελ. 445.α.)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών της σημερινής συνεδρίασης ως προς την ψήφιση στο σύνολο του παραπάνω νομοσχεδίου.

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Hεξουσιοδότηση παρεσχέθη.

Κυρίες και κύριοι συνάδελφοι, δέχεσθε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Με τη συναίνεση του Σώματος και ώρα 19.47΄ λύεται η συνεδρίαση για αύριο Παρασκευή 23 Απριλίου 2021 και ώρα 9.00΄ με αντικείμενο εργασιών του Σώματος, κοινοβουλευτικός έλεγχος: συζήτηση επικαίρων ερωτήσεων.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**